
NANTUCKET 


Nu doar că ne plăcea să bârfim, ne dădeam în vânt după 
bârfe. 


„Ai auzit?” 


În cea mai mare parte a timpului, faptul că trăiam în 
Nantucket era pentru noi o mângâiere; ne simțeam de parcă 
Oceanul-Mamă ne ținea grijuliu în palma lui. Uneori însă, 
insula ne neliniştea şi deveneam irascibili. Iarna era rău, 


dar primăvara era şi mai rău, căci, cu excepţia câtorva 
scurte săptămâni, nu se deosebea de iarnă. 


Ce scria T.S. Eliot? „Aprilie este cea mai crudă dintre luni.” 


Bârfele erau cele mai frecvente primăvara. Curgeau precum 
apa unui pârâu proaspăt dezghețat; zburau prin aer precum 
polenul. Nu ne puteam abține să nu repetăm ce auzeam, la 
fel cum nu ne puteam abține să nu ne frecăm ochii umflați 
de mâncărime. 


Nu eram răuvoitori, răzbunători sau cruzi, eram pur şi 
simplu plictisiți, şi, după o perioadă lungă fără musafirii de 
vară, fără banii de vară, fără magia verii, rezervele noastre 
erau secătuite. Pe lângă asta, eram ființe umane, împovărate 
de propriile curiozități şi nesiguranțe. Eram conştienţi de 
lucrurile care se petreceau în lumea largă — genomul uman 
fusese decodat în campusul MIT, plăcile tectonice se 
deplasau în California, Putin declara război Ucrainei, dar 
nici unul dintre aceste evenimente nu ne stârnea interesul 
la fel ca întâmplările petrecute pe întinderea celor 270 de 
kilometri pătrați ai insulei noastre. Bârfeam la dentist, la 
coafor, în raionul de legume de la Stop & Shop, la barul 
Boarding House. Bârfeam în timp ce savuram aperitivele de 
la Clubul Undiţarilor în serile de vineri, printre şirurile de 
bănci din timpul slujbelor de sâmbătă seara şi stând la 
coadă la Hub în vreme ce aşteptam să cumpărăm ziarul New 
York 'Times duminica dimineața. 


„Ai auzit?” 


Nu puteai niciodată anticipa care va fi următorul nostru 
subiect. Dar, dacă cineva ne-ar fi spus, în mijlocul acelui 
aprilie glacial, cu cerul lui de oţel, că vom petrece cea mai 
parte a verii şuşotind despre Grace şi Eddie Pancik... 


„„. şi despre Trevor Llewellyn şi Madeline King... 

... şi despre renumitul arhitect peisagist Benton Coe... 
... ne-ar fi picat fața de uimire. 

Nici vorbă! 

Imposibil! 


Erau cei mai simpatici oameni pe care îi cunoşteam. 


Aprilie 


MADELINE 


Primele două apeluri fuseseră de la Marlo, asistenta lui 
Angie, dar al treilea fu chiar de la Angie, iar Madeline lăsă să 
intre mesageria vocală. Ştia ce urma să-i spună Angie, 


pentru că Marlo transmisese mesajul foarte clar: aveau 
nevoie de prezentarea noului roman până vineri. Sau, cel 
mai târziu, luni. Afacerea lor se învârtea în jurul termenelor- 
limită. 


Ascultând cuvintele lui Angie, Madeline ţinu telefonul la 
câțiva centimetri de ureche, ca şi când distanţa ar fi putut 
atenua impactul mesajului. 


„Roman nou. Vineri. Cel târziu luni. După cum sunt sigură 
că ştii, Madeline.” 


Madeline era lângă bufetul din bucătărie, cu carnețelul de 
notițe gol lângă ea. Îşi scrisese romanul precedent, Islandia, 
încet — cum se scurge mierea rece dintr-un borcan. 
Înaintase greu, rând cu rând, paragraf cu paragraf, dar 
traiectoria îi fusese dintotdeauna clară. Islandia fusese o 
poveste distopică despre Nantucket, cu acțiunea plasată în 
viitor, peste patru sute de ani. Insula era măcinată de 
Oceanul Atlantic din cauza încălzirii globale. Toată lumea 
era condamnată, cu excepţia eroilor adolescenți imaginați de 
Madeline, Jack şi Diane (numiţi după cântecul ei preferat 
din copilărie), veri de-al doilea, care supraviețuiseră într-o 
bărcuță până la finalul romanului. 


Madeline se inspirase din cele şapte luni pe care le 
petrecuse îngrijindu-şi socrul, pe Big T, înainte ca acesta să 
moară. Cancerul lui de prostată era în metastază şi îi 
atacase creierul, apoi ficatul şi, deşi o măcinase psihic pe 
Madeline, pentru imaginaţia ei fusese benefic. Gândurile ei 
se învârtiseră atunci în jurul ideii de boală, de degradare a 


corpului, de disoluţie a omenirii. Apoi citise în The New 
Yorker un articol fascinant despre încălzirea globală (se 
abonase încă de la vârsta de nouăsprezece ani pentru a-şi 
lărgi perspectivele). Articolul spunea că dacă omenirea nu îşi 
va schimba tiparele de consum, insule precum Nantucket şi 
Martha's Vineyard şi insule-barieră precum Outer Banks vor 
fi acoperite de ape în mai puţin de patru secole. 


Islandia se deosebea de genul autobiografic al celor două 
romane scrise de ea înainte, Coasta plăcerilor şi Hotel 
Springford. Fusese primit cu căldură de editura ei şi 
desemnată o carte „mai importantă”. Agentul lui Madeline, 
Redd Dreyfus, negociase un contract genial, un avans de 
şase cifre pentru două cărţi. Fusese un pas atât de 
neaşteptat şi de captivant, încât ai fi zis că părul blond şi cret 
al lui Madeline aproape luase foc. 


Cu toate astea, acum, mare parte din avans fusese cheltuită 
pentru a face o investiție împreună cu Eddie, iar Madeline 
trebuia să trimită cel puţin o idee pentru un al doilea roman 
- o descriere de o sută de cuvinte pentru catalogul care 
urma să fie trimis agenţilor de vânzări. 


Dar ea nu avea nici atât. 


Era într-un blocaj. 


Angoasa îi fu întreruptă de zgomotul unei dube de la o firmă 
de curierat şi de bufnitura unui pachet pe veranda casei. Se 
grăbi afară, sperând să găsească în cutie o idee pentru noul 


său roman genial, dar dădu cu ochii de portretele şcolare ale 
fiului său, Brick. 


Uau, minunat! 


Madeline se aşeză pe prima treaptă a verandei, deşi afară 
înghețase, şi ea nu-şi luase haina. Era uimită de felul în 
care portretul îl înfățişa pe Brick pe vremea când fusese 
băiețel, cu părul des şi blond şi gropița adâncă din obrazul 
drept, dar şi ca bărbat în devenire. Avea să arate ca Trevor 
şi Big T, dar cu ochii mari ai lui Madeline şi cu zâmbetul ei 
(care, credea ea mereu, în spirit critic, îi arată prea mult din 


gingie). 


Luă portretele în casă, scoase toate pozele de şcoală ale lui 
Brick din dulap şi le aşeză pe covor, în ordine, de la 
grădiniță până la liceu. 


„Ce copil frumos!” se gândi. Îşi dorise cu disperare încă 
unul, dar după trei avorturi spontane, renunțase. 


Se întrebă dacă Grace primise portretele gemenelor şi dacă 
trecuse prin acelaşi ritual în casa ei de pe Wauwinet Road. 
Îşi luă telefonul, gândindu-se doar pentru o clipă la mesajul 
oribil, amenințător, de la Angie, şi o sună pe Grace. 


Pe telefonul fix nu-i răspunse nimeni. Poate Grace era afară 
cu găinile. Poate era în grădină. Poate avea o migrenă. 
Madeline obişnuise să țină socoteala migrenelor lui Grace 
într-un calendar special, până când Trevor îl găsise şi-i 


spusese că unul din motivele pentru care s-ar fi putut să nu 
fie atât de productivă la scris pe cât îşi dorea era că-şi 
permitea să-şi facă griji despre lucruri precum migrenele lui 
Grace. 


Ea aruncase calendarul. S-o sune pe Grace pe telefonul 
mobil? Grace nu răspundea niciodată la el, îşi verifica 
mesajele o dată la două sau trei săptămâni. Madeline ar fi 
avut mai multe şanse s-o contacteze dacă-i expedia o 
scrisoare. 


Închise telefonul fără să lase vreun mesaj şi apoi adună 
pozele cu Brick. Era limpede. În casa asta nu putea să facă 
nimic. Maşina de spălat vase o chema: „Goleşte-mă!” 
Hainele din uscător o chemau: „Împătureşte-ne!” Mesele 
spuneau: „Şterge-ne!” Mereu era câte ceva — suna telefonul 
fix, veneau gunoierii, în fiecare seară trebuia să planifice, să 
meargă la cumpărături şi să prepare cina! Brick trebuia dus 
sau luat de undeva, maşina trebuia dusă la revizie, 
deşeurile trebuiau sortate pentru reciclat, trebuia să 
calculeze mereu balanţa carnetului de cecuri, facturi de 
plătit. Alte mame comentau cât de drăguţ era probabil că 
Madeline putea „să lucreze de acasă”. Dar lucratul de acasă 
era o bătălie constantă între muncă şi gospodărie. 


„Vineri. Luni cel târziu.” 


Uşa de la intrare se deschise şi se închise, iar Madeline auzi 
un fluierat, ceva din Mary Poppins. Se făcuse deja atât de 
târziu? 


Intră Trevor, soțul ei, purtând chipiul lui simpatic de pilot. 
— Chim-chiminey, chim-chiminey, chim-chim-cheroo! 
Trevor se credea un nou Dick Van Dykel. 

— Bună! spuse el. 


O luă pe Madeline în braţe, iar ea îşi odihni obrazul pe 
cămaşa lui şi pe cravata de poliester cu logoul companiei 
aeriene. 


Trevor era pilot la Scout Airlines, care opera zboruri de la 
Nantucket până la Hyannis, Boston şi Providence?. 


— Cum ţi-a fost ziua? 


Madeline începu să plângă. Nu-i venea să creadă că era deja 
ora cinci. Cum îi fusese ziua? Ce zi? Ziua ei se evaporase. 
Nu se putea lăuda cu nimic. 


1 Actor american (născut în 1924), care, în filmul Mary Poppins, a 
interpretat, în rol de coşar, melodia Chim-chim-cheroo, distinsă cu 
Premiul pentru cel mai bun cântec la ediţia din 1964 a trofeelor Oscar 
(n.red.). 


2 Staţiunea Hyannis şi oraşul Boston se află în statul Massachusetts, 
Providence este capitala statului vecin Rhode Island. (n.red.) 


— Sunt într-un blocaj, spuse ea. N-am nici măcar o singură 
idee, şi agentul îmi bate la uşă. 


— Îţi spun, ar trebui să... 


Ea scutură din cap, întrerupându-l. Ştia ce ar fi vrut să 
spună: să scrie o urmare la romanul ei Islandia. Era o 
soluție logică, dar, în inima ei, Madeline simţea că ar fi fost 
o soluţie laşă. În finalul Islandiei, personajele ei se 
îndreptau în siguranță spre un viitor necunoscut, iar ea 
considera că acesta este finalul potrivit. Nu voia să le spună 
cititorilor ce se întâmplă mai departe. Dacă ar fi scris o 
continuare, ar fi fost doar pentru că nu fusese în stare să 
găsească noi personaje sau o nouă intrigă. 


Nu putea să găsească nici personaje noi şi nici o intrigă 
nouă. 


Aşa că poate Trevor avea dreptate. O continuare. Oare putea 
să anuleze sfârşitul lumii? 


Îşi şterse ochii şi îşi ridică fruntea să primească un sărut. 
Trevor spuse: 


— Ce-avem la cină? 


— Pizza, eventual? spuse ea. Mâncare thailandeză? 


El făcu o grimasă. Madeline nu scrisese nimic, nu fusese la 
cumpărături şi nici nu pregătise cina. Cum ar fi putut să-i 
explice că a încerca să găseşti un subiect despre care să 
scrii necesita uneori mai mult timp decât scrisul însuşi? 


— Îmi pare rău, spuse ea. 
El o sărută pe frunte. 


— E în regulă, spuse. Hai să luăm pizza de la Sophie T's! 
Brick trebuie adus acasă de la fotbal? 


— Da, spuse Madeline. Cu Calgary. 
Trevor îşi lărgi cravata şi luă o bere din frigider. 


— Ghici cine a fost la bordul primului meu zbor de 
dimineață. 


— Cine? întrebă Madeline. 
— Benton Coe. 
— Serios? 


Benton Coe era proprietarul Coe Designs, cea mai 
prestigioasă firmă de arhitectură peisagistică de pe insulă. 


El era cel care transforma proprietatea de peste un hectar a 
lui Grace în curtea cu cele mai elegante grădini de pe insula 
Nantucket şi poate din întregul stat Massachusetts. 


Benton Coe se întorsese. 


Deci acesta putea fi motivul pentru care Grace nu 
răspunsese la telefon. 


GRACE 


Îşi începuse transformarea în secret, imediat după prima zi 
din an, ba chiar anticipând această zi. 


Întoarcerea lui Benton. 


Începuse să se ducă la ore de spinning la sală şi slăbise zece 
kilograme — mare parte din ce pusese în plus când se 
născuseră gemenele şi nu putuse da jos până acum. 
Scăzuse cu două mărimi la haine şi avea nevoie de blugi noi. 
Îi dădu în sfârşit voie lui Ann, coafeza, să-i acopere firele 
albe şi să-i adauge nişte şuvițe castanii peste părul negru. 
Iar timpul petrecut afară în grădină şi cu îngrijirea găinilor 
împrumutase chipului ei strălucirea primelor raze de soare 
ale sezonului. 


De ani de zile nu se mai simţise aşa mulțumită de ea însăşi. 


Madeline comentase pe tema asta sâmbătă seara, când 
ieşiseră la cină la American Season. Ea şi Grace se duseseră 
împreună la toaletă, şi, văzând-o pe Grace în oglindă, 
Madeline spusese: 


— Arăţi super, fată! Eşti fabuloasă. 


Eddie observase şi el scăderea în greutate („Arăţi bine, 
Gracie, suplă”), dar nu şi părul, iar fetele observaseră părul 
(„Şuviţe”, spusese Allegra. „Deşteaptă mişcare!”), dar nu şi 
noua ei supleţe. Grace nu era surprinsă. Eddie se concentra 
asupra proiectului de case, Hope era ocupată cu studiile ei 
şi cu flautul, Allegra cu povestea ei de dragoste cu Brick 
Llewellyn şi cu o potențială carieră de manechin. Pentru ei 
trei, Grace era soția, mama, bucătăreasa, menajera. Era 
crescătoarea de găini şi furnizoarea de ouă ecologice, era 
ipohondra cu „veşnice migrene”. Era iubita lui Eddie în 
fiecare duminică dimineaţă şi în unele nopți din timpul 
săptămânii. 


Grace ştia că familia ei o iubea, dar nu mai era centrul 
atenţiei lor la fel cum fusese la început, când se căsătorise 
cu Eddie, iar fetele erau mici. 


Se simțea insuficient apreciată? Sigur, într-o oarecare 
măsură. Ea presupunea că nu era singura soție şi mamă 
care se simțea astfel. 


La ora zece fix, camionul mare şi negru al lui Benton intră 
în parcare, iar Grace simţi că îi ardeau vârfurile urechilor. 


Deveneau rozalii, semn clar că se emoționase. Era puțin 
amorezată de Benton Coe, un amor inocent care desigur că 
nu putea duce nicăieri, pentru că Benton avea o iubită pe 
nume McGuvvy, iar Grace era, desigur, măritată. 


Îl privi cum cobora din camion. Arăta schimbat? Nu, arăta 
la fel. Exagerat de înalt — cu 20 sau 22 de centimetri mai 
înalt decât Eddie — şi cu umeri de rege sau de conchistador. 
Părul roşcat i se ondula de sub şapca roşie cu însemnele 
echipei Ohio State Buckeyes, şi în jurul ochilor căprui avea 
riduri labă-de-gâscă. Purta obişnuita sa ținută de 
primăvară, un pulover bleumarin cu un trifoi pe piept — sigla 
Coe Designs —, blugi şi ghete de lucru. Era foarte bronzat. Îşi 
petrecuse iarna în Maroc. 


Erau prieteni. Ei îi fusese dor de el. Fugi spre uşă să-l 
întâmpine. 


— Benton! spuse. 


Văzând-o, el o măsură din cap până în picioare de două ori, 
şi inima ei tresări de fericire. 


— Dumnezeule, Grace! spuse el. Arăţi... uau! Pur şi simplu 
super! N-am cuvinte. 


Ea ieşi pe verandă şi-l îmbrățişă strâns. El era atât de 
puternic, încât o săltă cu totul de la sol. Apoi amândoi 
râseră, iar Benton o puse jos. 


— Mă bucur să te văd! spuse el. 
— Şi eu! 


Se priviră unul pe altul. Grace nu-şi putea da seama dacă 
era un moment romantic sau stânjenitor. Stânjenitor, decise 
ea. Erau prieteni, conversaţia ar fi trebuit să curgă de la 
sine. N-avea cum să lucreze cu el toată vara şi să-şi atingă 
obiectivele dacă se comporta ca o fetiță de treisprezece ani 
lovită de trăsnet. Trebuia să-şi revină! 


— Îți mulțumesc pentru cărțile poştale, spuse ea. 
— Le-ai primit? Cu poşta străină nu se ştie niciodată. 


— Am primit patru sau cinci, îl informă Grace, încercând să 
păstreze un ton firesc. 


Cărțile poştale, cinci la număr, erau păstrate cu grijă în 
sertarul ei de lenjerie şi îi alimentaseră mica obsesie pe 
parcursul iernii friguroase şi cenuşii. 


Benton Coe. Avea o anumită reputație: era cel mai talentat 
arhitect peisagist din Nantucket, deşi abia împlinise 
patruzeci de ani. Locuia deja pe insulă de cinci ani înainte 
ca Grace să-l fi angajat, adus inițial de către Asociaţia 
Istorică Nantucket pentru a renova terenurile celor douăzeci 
şi patru de proprietăţi pe care le deţinea. Înainte să vină pe 


Nantucket, Benton Coe proiectase grădini în Savannah, 
Georgia şi Oxford, Mississippi — locuri cu o vegetație atât de 
luxuriantă, spunea el, încât puteai să auzi iarba crescând. 
Copilăria şi-o petrecuse în Youngstown, Ohio, şi studiase la 
Universitatea de Stat din Ohio, unde lucrase, pentru a se 
putea întreține, la amenajarea spațiilor verzi, hrănindu-şi 
astfel dragostea pentru peisagistică. Studiase un semestru 
în străinătate, la Surrey, în Anglia, şi prefera încă stilul 
grădinilor englezeşti. Erau inegalabile, îi spusese lui Grace. 


Britanicii se pricepeau să cucerească lumea, dar şi mai bine 
să cultive brumărele, degețel-roşu, cimşir şi trandafiri. 


Înainte să termine lucrările pe proprietățile asociației, 
Benton Coe câştigase deja premii oferite de toate 
organizațiile de horticultură şi conservare istorică din New 
England şi ajunsese foarte solicitat. Făcea grădini pentru 
familia Amster la Dionis şi pentru familia Keppling la 
Shimmo - lucrări pe care Grace avusese norocul să le vadă 
datorită relațiilor ei cu Clubul de Grădinărit din Nantucket. 


Când Eddie cumpărase casa din Wauwinet, cu cei patru mii 
de metri pătraţi de teren neamenajat, Grace profitase de 
ocazie şi-l angajase pe Benton Coe. 


Se înțeleseseră foarte bine încă de la început. Cu o vară în 
urmă, plantaseră iarbă şi făcuseră răzoare, săpaseră, 
amenajaseră şi umpluseră piscina şi construiseră un podeț 
peste pârâu. Benton supraveghease construcția magaziei 
din grădină şi a cotețului pentru găini. Avuseseră de luat 
cincizeci de decizii pe zi. Grace îi dăduse, ca şi alți clienți, 


mână liberă, dar Benton recunoştea că îi place să colaboreze 
cu ea. Era mult mai distractiv decât să hotărască totul de 
unul singur, spunea el. Îl stimula să-şi pună planurile în 
aplicare împreună cu cineva care-i împărtăşea 
sensibilitatea. 


Grace era fermecată de felul în care Benton Coe îşi alegea 
cuvintele. „Sensibilitate”: mai apreciase cineva vreodată 
sensibilitatea ei? Estetismul? Gustul? Instinctele ei? Nu, ea 
credea că nu. Fusese o fiică şi o nepoată responsabilă, o 
soră tolerantă, o studentă conştiincioasă, o chelneriță 
decentă pentru micul dejun, o soție şi mamă devotată şi o 
prietenă excepțională. Dar oare apreciase cineva, inclusiv 
Eddie, inclusiv Madeline, sensibilitatea ei? 


„A împărtăşi”: era un cuvânt atât de delicat, un mod atât de 
dulce şi tandru de a descrie felul cum Grace şi Benton se 
potriveau, cum se înțelegeau fără scăpări şi decalaje, fără 
certuri şi coliziuni. 


Era „stimulant”, spunea el, un cuvânt prea sexual pentru ca 
Grace să-şi permită să reflecteze cum trebuie asupra lui. 


La finalul verii precedente, Benton îi mărturisise că, pentru 
el, momentul cel mai important al fiecărei zile era atunci 
când venea la casa ei din Wauwinet. Motivul pentru care 
nu-şi aducea niciodată managerul, pe Donovan, spunea el, 
era că voia să păstreze proiectul acesta numai pentru sine. 


Grace înţelegea. Începuse să simtă un uşor tremur în piept 
de fiecare dată când camioneta lui neagră parca în fața 
casei. 


Benton venea la ora zece. De luni până sâmbătă, chiar şi 
când nu era nevoie. Uneori stătea doar zece minute, 
suficient pentru o conversaţie rapidă tête-à-tête, o altă 
expresie a lui de care Grace era îndrăgostită. Ea îşi imagina 
cum li se atingeau frunțile. Cum se sărutau. 


Dar... nu făcea decât să-şi imagineze. 


Venise toamna, ca de fiecare dată, şi ei doi pregătiseră 
grădina pentru iarnă. Sosise apoi vremea rece, şi Benton 
pornise în călătoriile sale. Prima carte poştală pe care o 
primise Grace fusese trimisă din Casablanca şi era datată 
patru ianuarie, ziua în care el ajunsese acolo. Două 
săptămâni mai târziu, primise una din Essaouira, de pe 
coastă; o săptămână după asta, una din Agdz, din deşert, 
după alte două săptămâni, una din valea Ourika, din munții 
Atlas. Pe toate scria acelaşi lucru: „Uite cât e de frumos! Te 
sărut, Benton”. 


Trecuseră apoi douăzeci de zile fără nici o carte poştală, 
timp în care Grace crezuse că el uitase cu totul de ea sau că 
poate îl vizitase iubita lui, MeGuvvy. Apoi venise o carte 
poştală din Marrakech care spunea: „Până acum ăsta este 
locul meu preferat. Mi-aş dori să vezi ce văd şi eu. Te sărut, 
B.” 


Ilustrata aceasta îi atinsese lui Grace „coarda sensibilă”. O 
citise de o mie de ori. O folosea drept semn de carte pentru 
romanul pe care îl citea, Ceai în Sahara de Paul Bowles, ales 
pentru că era cel mai uşor mod pentru ea de a explora 
bazarurile şi a traversa dunele de nisip din nordul Africii. 


Se gândea la nesfârşit cum Benton schimbase cuvintele 
folosite pe vederi. „Mi-aş dori să vezi ce văd şi eu.” Latura ei 
sceptică îi spunea că fraza aceasta nu era decât o variațiune 
a vechiului mesaj „Mi-aş dori să fii aici”. Dar latura ei 
romantică, înfloritoare, îşi imagina un tête-à-tête, chipurile 
lor împreună, ochii care vedeau acelaşi lucru, sensibilitățile 
care se împărtăşeau una din alta. 


Era absolut încântată că el prescurtase „Benton” la „B”. 


Adunase toate vederile la un loc şi le aşezase în primul 
sertar de la dulap, laolaltă cu lenjeria, sutienele şi 
pijamalele negre de mătase. 


— Să-ţi aduc ceva de băut? îl întrebă Grace. 


Benton pocni din degete. 


— Fir-ar! Ţi-am luat un cadou de pe unde am călătorit, dar 
l-am uitat. Il aduc mâine. 


— Nu trebuie să-mi aduci nimic, zise Grace. 


Un cadou din Maroc! Grace îşi simți gândurile luând-o 
razna. Pantaloni transparenți de harem, din cei purtaţi de 
dansatoarele din buric. 'Talgere de argint pentru degete, 
perne de mătase cu ciucuri, bogat şi viu colorate, lădițe 
bombate de lemn cu compartimente secrete. O narghilea 
plină de tutun cu aromă de căpşune. Uleiuri exotice şi 
mirodenii aromate - fire de şofran, bețe de scorţişoară, 
păstăi de nucşoară. Se gândi iar la dansatoarea din buric. 
Benton îi luase un cadou! 


— Ai adus cadouri pentru toți clienții tăi? întrebă ea. 
— Nu, spuse el. Doar pentru tine. 


Doar pentru ea! Aproape că făcea tumbe de fericire când ieşi 
în grădină. 


Petrecură aproape o oră inspectând fiecare secțiune a 
grădinii lui Grace, discutând posibile schimbări şi 
îmbunătăţiri. Începură din margine, departe, de lângă 
şezlongurile simple de lemn aşezate cu fața spre golful 
Polpis - unde apa încă semăna cu o farfurie rece de oţel — şi 
şerpuiră printre movilele unduitoare, ierboase, până la 
piscină şi la jacuzzi (ambele încă acoperite, deşi Grace şi 
Eddie folosiseră jacuzzi-ul într-o noapte târzie de ianuarie, 
când construcția caselor-tip mergea conform graficului, iar 
Eddie era mai relaxat). Zăboviră la stratul cu lalele — 
copilaşul lui Benton - şi la tufele cu trandafiri, care peste 
iarnă se transformaseră într-un hățiş țepos, neprimitor. 


— Lucrurile merg bine, spuse Benton. 


O atinse uşor pe spate, şi Grace simți un curent electric 
străbătându-i şira spinării, până la ceafă. 


— Cred că anul ăsta e al nostru. 


Aveau un țel comun: îşi doreau un pictorial într-o publicație 
prestigioasă. Benton prefera Classic Garden, dar Grace se 
gândea la un articol pe o pagină dublă în secțiunea de casă 
şi grădină a ediţiei Boston Globe de duminică. Îl convinsese 
pe Eddie să angajeze un agent de publicitate, pe nume 
Hester Phan, pe care îl plătea cu o mică avere, dar care era 
singura modalitate de a face cunoscută colaborarea lor. 


— Hai să văd magazia! spuse Benton. Mi-a fost dor de ea. 


Grace descuie uşa. Benton o invită să intre şi o urmă. 
Inăuntru, spaţiul era îngust pentru amândoi — Grace se 
temea că el avea să-i audă inima bătând. 


Magazia fusese proiectată după modelul unei case 
tradiționale de pe insula Nantucket: țigle gri cu streşini albe. 
Înăuntru avea un bufet de steatit şi o chiuvetă mare, 
dreptunghiulară din cupru. Peretele din fund era acoperit de 
un panou perforat, de care atârnau uneltele lui Grace: 
greble, sape, cazmale, mistrii şi cleşti de tăiat via. Mai erau 
şi o etajeră pentru ghivece, lucrată manual din scânduri 
negeluite de pin, refolosite, şi nişte rafturi care găzduiau 
colecţia de stropitori a lui Grace şi ghivecele ei decorative. 


Deasupra chiuvetei atârna o plăcuţă cu inscripţia: „O 
grădină nu e o chestiune de viață şi de moarte. E mult mai 
mult de atât”. Într-o parte, magazia avea o anexă unde se 
aflau maşina de tuns iarba şi cele trei motocoase. Cu toate 
că îl angajase pe Benton, Grace făcea ea însăşi toate 
operațiunile manuale — tundea iarba, cosea buruienile, 
pregătea mulciul, tundea arbuştii şi-i curăța de crengi şi 
frunze uscate. Dacă mai punea la socoteală îngrijirea 
găinilor şi administrarea afacerii ei cu ouă organice, era o 
slujbă cu normă întreagă -— şi pasiunea ei. 


Magazia era bijuteria curții. O grădină era o grădină şi atât, 
dar editorii revistelor de grădinărit preferau cărămizile şi 
mortarul. Voiau un spațiu interior vioi, bine organizat şi la 
fel de inventiv precum atelierul lui Moş Crăciun. 


Grace şi Benton stăteau față în față, sprijinindu-se cu 
şoldurile de marginea chiuvetei. Benton era atât de înalt, 
încât dădea cu capul de tavanul înclinat. Trase adânc aer în 
piept. Grace simți cum i se înroşiseră urechile. 


— Mă înnebuneşte mirosul de aici, spuse el. larbă tăiată şi 
pământ de ghivece. 


Şi lui Grace îi plăcea mirosul din magazie. Îi plăcea aproape 
mai mult decât oricare altul. 


— Vrei să vezi găinile? întrebă ea. Ştii că o să o să se înece 
de atâta cotcodăceală când o să te vadă. 


Benton râse, şi pielea din jurul ochilor i se încreți. Urechile 
lui Grace ardeau ca nişte cărbuni aprinşi. 


— Mă tem că trebuie să plec, spuse el. Am diverse lucruri de 
făcut, oameni pe care trebuie să-i văd. 


„Oameni pe care trebuie să-i văd.” Chiar şi această 
propoziție nevinovată o făcu geloasă pe Grace. Pe chipul ei 
se citi probabil dezamăgirea, pentru că Benton adăugă: 


— Nu-ţi face griji, Grace! Avem toată vara la dispoziție. 


Grace era încă amețită — spărsese din greşeală două din 
ouăle lui Hillary — când gemenele se întoarseră de la şcoală. 


Hope intră prima, ducând tocul de flaut. Apoi veni Allegra, 
care nu avea decât geanta Stella McCartney de 1200 de 
dolari pe care Eddie i-o cumpărase, după lungi insistenţe 
din partea ei, când o dusese în Manhattan la un interviu al 
unei agenţii de fotomodele. Nici o carte sau hârtie la vedere, 
motiv pentru care Allegra avea numai note mici. Eddie îi 
trecea asta cu vederea, pentru că el absolvise liceul din New 
Bedford numai cu note mici şi iată cât succes avea acum! 
Grace se scutură de orice rămăşiţă de sentimente 
nepotrivite avusese pentru Benton Coe şi se concentră 
asupra fetelor — soarele şi luna ei. Allegra era soarele — 
inteligentă, fierbinte şi strălucitoare. Hope era luna — 
placidă, serenă, de neclintit. Grace o admira puţin mai mult 
pe Allegra pentru că... pur şi simplu era Allegra. lar cu Hope 


era mult mai protectoare pentru că aproape o pierduse la 
naştere. 


— Bună, dragilor! spuse ea. 


Încercă să le cuprindă pe amândouă într-o singură 
îmbrățişare, dar ele executară o manevră perfect 
sincronizată ca s-o evite — Allegra la stânga, Hope la dreapta 
— şi amândouă se îndreptară spre dormitoarele lor, unde 
aveau să rămână cu uşile închise până la ora cinei. 


Care în această seară avea să fie quiche lorraine şi salată de 
spanac. Lui Eddie îi plăceau carnea şi cartofii, dar, de când 
se ocupa de casele-tip, aprecia frugalitatea meselor care 
conțineau ouă de la găinile lor de casă. 


Grace încercă să nu se simtă jignită de eschivarea lor — nici 
un cuvânt de salut, nici nu le dăduse prin cap s-o întrebe 
cum îi mersese şi ei în ziua aceea. Dacă era să fie foarte 
sinceră, ar fi recunoscut poate că, în ultima vreme, fiicele ei 
o făceau să se simtă mai singură, nu mai puțin singură. 


— Cum a fost la şcoală? strigă Grace după ele. 
Nici un răspuns. 


— Avem quiche la cină! continuă Grace. Pe la şase! 


Din nou, nici un răspuns. 


Categoric, în această iarnă fuseseră zile când această 
perpetuă ignorare o aruncase pe Grace în brațele depresiei. 
Tânjea să le prepare fetelor căni de ceai cald, să le facă 
prăjiturele cu ciocolată şi să stea împreună cu ele, răsfoind 
reviste de modă, în timp ce Allegra vorbea despre planurile 
ei de weekend cu Brick, iar Hope îşi scotea flautul şi începea 
să cânte bucăţi din vreun concert de Mozart. Dar până şi 
Grace îşi dădea seama că nu era o dorință realistă. Până la 
urmă, erau adolescente şi nu se puteau gândi decât la ele. 


Dar azi nu-i mai păsa. Se duse în baia ei să-şi dea cu ojă pe 
unghiile de la picioare. 


Benton Coe se întorsese. Anul acesta era anul lor. Aveau 
toată vara înainte. 


HOPE 


Uneori îşi dorea ca părinţii să nu-i fi spus niciodată 
povestea naşterii ei — care făcuse însă parte din istoria ei 
personală încă de când devenise suficient de mare ca s-o 
înțeleagă. Hope - copilul numărul doi, geamăna mai 
măruntă şi mai firavă — avusese cordonul ombilical încolăcit 
în jurul gâtului, lucru care îi scăpase din vedere 
obstetricianului pentru că Allegra ieşise sănătoasă, întreagă, 
şi acaparase atenţia tuturor celor din încăpere - prima dată 


dintr-un lung şir de ocazii în care avea să facă acelaşi lucru. 
Imediat ce medicul observase că fătul numărul doi avea 
probleme, Grace fusese dusă în sala de operaţii, unde Hope 
se născuse patru minute mai târziu, printr-o operațţie-fulger 
de cezariană. Însă, până reuşiseră s-o scoată, era aproape 
moartă. Era, după cum îi plăcea tatălui ei să spună, de 
culoarea unei prune, iar el se gândise: „N-are nici o şansă”. 


Dar apoi medicul o resuscitase, o menținuse în viaţă cu un 
ventilator, iar ea şi Eddie fuseseră duşi cu elicopterul 
medical la Boston, în timp ce Grace rămăsese cu Allegra la 
spitalul din Nantucket. 


Hope stătuse internată timp de o săptămână în secția de 
terapie intensivă pentru nou-născuţi înainte să-şi primească 
numele. Numele pe care i-l aleseseră părinții fusese la 
început Allison -— Allegra şi Allison, într-un tandem simetric 
gretos —, dar, după aventurile prin care trecuse fata, Grace 
şi Eddie se hotărâseră s-o numească Hope, fără alte 
explicații. 


Era o supraviețuitoare, o luptătoare cu puţine şanse care 
învinsese totuşi, era geamăna mai măruntă şi mai firavă, 
aproape complet ignorată în timp ce sora ei primea toată 
atenţia celorlalți. Avusese noroc pur şi simplu că rămăsese 
în viață. Medicii le spuseseră părinţilor că Hope ar putea 
avea leziuni ale creierului sau ar putea manifesta anumite 
întârzieri în dezvoltare. 


— Dar tu, spunea mama ei, eşti sănătoasă tun. 


Hope ştia că mama ei are dreptate, dar îşi dorea ca părinții 
să nu-i fi povestit despre peripeţiile de la naşterea ei. Şi-ar fi 
dorit să rămână o istorie secretă, despre care să nu 
vorbească nimeni niciodată, să nu fie acesta evenimentul 
care o definea. 


„Mai măruntă, mai firavă, norocoasă să fi rămas în viață”. 
Asta în timp ce Allegra era mai solidă şi mai puternică, iar 
viața ei uşoară părea un drept câştigat la naştere. Într-o 
piesă de teatru din clasa a patra, Allegra jucase rolul lui 
Alice din Alice din Ţara Minunilor, în vreme ce Hope fusese 
Iepurele de Martie. Atunci — şi era valabil şi acum —, 
împărțirea aceasta rezumase cât se poate de clar diferențele 
dintre ele. 


Allegra era de treabă. Uneori. Nu la fel de deşteaptă precum 
Hope, sau cel puţin nu la fel de bună la învățătură. La 
şcoală, depunea minimumul de efort. Hope lua o singură 
materie la comun cu Allegra: educaţia pentru sănătate, 
predată de profesoara de educație fizică, doamna Norman. 
Era foarte simplu, cea mai uşor de obţinut notă de zece din 
lume, pentru că discuta chestiuni de nutriție, mişcare şi 
igienă, lucruri fundamentale, pe care oricine le ştia deja pur 
şi simplu în virtutea faptului că era o ființă umană crescută 
de alte ființe umane. Cu toate astea, Allegra nu-şi preda 
niciodată temele, iar când doamna Norman o întreba în 
clasă numele celei mai importante substanţe nutritive din 
lapte, Allegra răspundea cu un râs batjocoritor şi spunea: 


— Hmmm... nu ştiu... 


Părea o idioată, iar lui Hope îi era ruşine că trebuise să 
împartă pântecele cu ea. Oricine văzuse vreodată o reclamă 
la cereale ştia că răspunsul este calciul. 


Cu toate acestea, în afara clasei, Allegra şi prietena ei cea 
mai bună, Hollis Brancato, stăpâneau şcoala. Ele erau 
adevăratele gemene, se potriveau pentru că erau amândouă 
drăguțe, aveau păr lung şi strălucitor (deşi al lui Hollis era 
blond, iar Allegra era brunetă), machiajul copiat după 
reviste, hainele atent asortate. Câte mii de dolari nu storsese 
Allegra de la tatăl ei ca să poată purta „piese” de Parker, 
Alice + Olivia sau Dolce Vita. Allegra făcuse un pas înaintea 
lui Hollis pentru că ea fusese cea invitată de o agenție de 
fotomodele din New York la un interviu. Le spusese lui Hollis 
şi tuturor din şcoală că „încă aştepta un răspuns”, ceea ce 
însemna că în orice moment putea să calce pe urmele lui 
Gisele şi ale lui Kate. Numai Hope ştia că, de fapt, femeia de 
la agenţie o declarase mai scundă cu opt centimetri şi prea 
„standard” în materie de frumusețe ca să prindă vreodată 
vreun contract. 


Un alt lucru pe care numai Hope îl ştia era că, deşi Allegra 
ieşea de doi ani cu Brick Llewellyn, îl înşela cu Ian Coburn, 
un puşti bogat care absolvise liceul din Nantucket în urmă 
cu un an şi care era acum boboc la Boston College. 


Din câte ştia Hope, Allegra se întâlnise cu Ian în trei din 
ultimele patru weekenduri. Ar fi trebuit să ia în fiecare 
sâmbătă avionul până pe Capul Cod, pentru a urma, la 
colegiul comunitar de acolo, un curs scump, extravagant, 
care i-ar fi garantat rezultate bune la testele standardizate 
de la sfârşitul liceului. Însă chiulise de la curs, iar lan o 


luase în Camaro-ul lui roşu şi „se plimbaseră cu maşina” — 
orice ar fi însemnat asta. La ultimul sfârşit de săptămână se 
duseseră la mallul de pe peninsulă, unde Ian îi cumpărase 
Allegrei trei rujuri Chanel de la raionul de cosmetice din 
magazinul universal Macy's, apoi savuraseră un prânz lung 
şi garnisit cu alcool la restaurantul Naked Oyster, unde 
Allegra folosise o carte de identitate falsă care o prezenta 
drept o tânără de 21 de ani cu domiciliul în Grand Rapids, 
Michigan. O rugase pe Hope s-o acopere -— atât în fața lui 
Brick, cât şi a părinţilor — şi se oferise s-o plătească sau să-i 
împrumute cartea ei de identitate falsă, deşi amândouă 
ştiau că Hope n-avea să aibă vreodată nevoie de ea. 


Hope acceptase, dar nu pentru că îi erau de vreun folos 
cartea de identitate sau banii. 


Îl voia pe Brick. 


De doi ani, Hope presupunea că Brick nu se va despărți 
niciodată de sora ei. Era unul din cuplurile acelea care 
crescuseră împreună, puteau să aibă o relație la distanță 
(asta dacă Allegra intra la facultate, lucru care, în prezent, 
stârnea anumite îndoieli) şi care apoi se căsătoreau, aveau 
copii şi ajungeau să-şi aniverseze nunta de aur. Deşi Brick 
împărtăşea poate această viziune, ceea ce nici el şi nici Hope 
nu luaseră în considerare era faptul că Allegra era Allegra, 
adică o ființă insuficient de inteligentă ca să aprecieze un 
lucru bun atunci când îl avea. Era o exploratoare, o arivistă 
şi o oportunistă şi se putea concentra doar pe termen scurt. 
Allegra avea să fie prinsă până la urmă cu lan Coburn, şi 
acesta avea să fie sfârşitul relației ei cu Brick. Hope trebuia 
doar să aştepte. 


Hope şi Brick îşi trimiteau regulat mesaje unul altuia despre 
temele la chimie pentru avansați, fapt pe care Hope nu-l 
împărtăşise surorii ei şi despre care ştia că nici Brick nu-i 
spusese. Allegra nu fusese aleasă să participe la cursul 
acesta, era în clasa obişnuită de chimie cu alți elevi mediocri 
precum Hollis şi prietenul lor Bluto. 


La cinci şi jumătate, atunci când ştia că Brick ajunge acasă 
de la antrenamentul de baseball, Hope îi trimise un mesaj: 
„Sticla fierbinte arată la fel ca sticla rece”. Aşa îşi începeau 
fiecare conversaţie despre tema lor la chimie, o ironie la 
adresa inscripției pictate cu litere uriaşe pe pancarta de 
deasupra tablei din laborator. Domnul Hence trăia cu 
spaima cumplită că vreunul din elevii lui ar fi putut să pună 
cândva mâna pe un recipient care stătuse recent pe o lampă 
Bunsen. 


Nici un răspuns. Poate Brick nu era încă gata să se apuce 
de temă. Poate făcea duş sau stătea cu părinţii lui. Îi plăcea 
să-şi petreacă timpul cu părinţii, în timp ce Hope şi, mai 
ales, Allegra îi evitau pe ai lor ca pe nişte ciumați. Şi asta 
pentru că Trevor şi Madeline erau supertari şi foarte buni 
prieteni cu băiatul lor. 


Uneori, Hope se gândea că i-ar fi plăcut mai mult să fie sora 
lui Brick - înfiată în familie — decât prietena lui. 


Îi mai trimise un mesaj: „Te-ai uitat la întrebările de la 
pagina 242? Gazele inerte?” 


Din nou nici un răspuns. Hope putea să trimită două 
mesaje fără să primească răspuns, dar trei erau prea multe. 
Trei ar fi făcut-o să pară disperată şi insistentă. 


În secunda următoare, telefonul ei piui. Brick îi scria: „Sora 
ta chiar a fost la curs sâmbătă? Sau a chiulit şi s-a dus la 
mall?” 


Hope se holbă fascinată la ecran. lată deci mesajul 
multdorit, când se aştepta mai puțin. Brick se prinsese că 
era ceva în neregulă cu Allegra. Hope nu putu decât să se 
abțină să spună adevărul. 


„La curs, cred”, scrise. „De ce?” 
„Cineva zicea că a văzut-o la mall.” 
„Cine anume?” 

„Cineva.” 


„Ei, haide! Cine?” 


„Parker Marz. A zis că era cu un tip cu pulover inscripționat 
cu Boston College. Vărul tău nu e la BC? 


Hope ronțăi guma de la creion. Verii ei erau cu toții mai 
mari, deşi unul dintre ei — cel mai dezgustător şi mai 


lăudăros - fusese într-adevăr la Boston College, făcându-l pe 
Eddie să le spună gluma lui preferată: „Cum îți dai seama 
dacă cineva e înscris la Boston College? O să-ți spună el 
singur”. 


„Unul dintre verii noştri a fost la BC. Acum câțiva ani.” 
„A, bine.” 

„Ai vorbit cu Allegra despre asta?” 

„Nu. Nu e mare brânză. Nu contează.” 


„Îşi îngroapă capul în nisip”, se gândi Hope. Nu-l putea 
învinovăți. Adevărul era prea urât ca să-i facă față. 


Hope se ducea la biserică în fiecare săptămână împreună cu 
mama ei. Era o persoană religioasă, credea în Dumnezeu, 
accepta majoritatea dogmelor Bisericii Catolice, dar nu pe 
toate. Credea în rugăciuni, aşa că rosti una din toată inima 
pentru Brick, apoi deschise cartea la pagina 242 şi începu 
să învețe despre gazele inerte. 


EDDIE 


Se hurducă pe strada pietruită în automobilul său Porsche 
Cayenne, cu panamaua lui norocoasă pe cap şi salutând pe 
oricine îi ieşea în cale. Lui Grace îi plăcea să-l acuze de ceea 
ce ea numea „a da bineţe fără discriminare”. 


— Nici măcar nu-l cunoşti pe individul ăla, spusese ea o 
dată. De ce i-ai făcut cu mâna? 


Adevărul era că Eddie era puţin miop şi îi era frică mai mult 
să nu ignore pe cineva cunoscut decât să salute un străin. 
În afacerile cu imobiliare, o neglijență în materie de salut 
putea să însemne o afacere pierdută sau o închiriere ratată 
- potențial, o pagubă de mii de dolari. 


Lângă Eddie, pe locul din dreapta, erau patru facturi pentru 
casele construite de el pe Eagle Wing Lane. Sau, mai corect, 
patru facturi pentru numărul 13 de pe Eagle Wing Lane, 
pentru că Eddie fusese nevoit să sisteze lucrările de 
construcție de la numerele 9 şi 11. Pur şi simplu nu avea 
banii lichizi necesari. 


„Ar trebui să fie ilegal să primeşti patru facturi într-o 
singură zi”, se gândi el. „Numărul maxim ar trebui să fie 
trei.” Dar poşta de azi adusese patru. Secretara lui, Eloise, i 
le dăduse ținându-le între degetul mare şi arătător, ca şi 
cum i-ar fi înmânat o batistă murdară. 


Prima factură era pentru turnarea fundației şi totaliza 
20000 de dolari. Eddie clipise, apoi simţise un fior de 
uşurare când îşi dăduse seama că o achitase deja. Dar, 
după ce îl sunase pe Gerry, tipul care se ocupa de fundații, 


aflase că, de fapt, plătise pentru fundaţiile de la numerele 9 
şi 11, dar nu şi pentru cea de la numărul 13. 


Panamaua lui nu-i purta noroc. Şi-ar fi dat-o jos şi ar fi 
aruncat-o pe bancheta din spate, dar credea atât de mult în 
puterile ei, încât îi era teamă că, dacă o azvârle cât colo, va 
face accident de maşină şi va muri, lăsându-le pe Grace şi 
pe fete cu datorii. 


Înainte să plece de la birou, se oprise la biroul surorii sale, 
Barbie, singurul alt agent care lucra cu el — pentru că ea 
era, de fapt, singura persoană din Nantucket, în afara soției 
şi copiilor lui, în care Eddie avea încredere. 


— Ce mă fac cu banii? îi spusese el. 


Barbie îl privise de jos prin bretonul vopsit. Nu era cea mai 
frumoasă femeie de pe insulă, dar îşi punea la maximum în 
valoare ce avea mai bun. Mereu purta o rochie — rochiile ei 
preferate erau cele petrecute, marca Diane von Furstenberg 
(Eddie habar n-avea, dar Allegra îl educase în privința 
gusturilor mătuşii Barbie), purta mereu tocuri (Manolo 
Blahnik), mereu acelaşi parfum (el nu ştia cum se numeşte, 
dar i se potrivea atât de bine încât se putea numi pur şi 
simplu Barbie). Purta bijuteria ei reprezentativă, o perlă 
neagră de aceeaşi mărime cu bomboanele tari pe care 
obişnuiau să le fure din restaurante când erau copii. 


Crescuseră pe strada Purchase, în New Bedford, săraci lipiţi. 
Pe durata liceului, Eddie avusese două perechi de reiați (gri 
şi bej) şi două pulovere scămoşate (gri şi bej), două cămăşi 


cu nasturi (albă şi roşie) şi o pereche de adidaşi roşu cu 
albastru, pe care mama lor îi cumpărase de la Goodwill, un 
magazin cu mărfuri second-hand. Pantofii ajunseseră să-l 
definească pe măsură ce începuse să bată toate recordurile 
la proba de sprint din liceul New Bedford şi din alte licee din 
comitat, câştigându-şi repede porecla de Eddie Rapidul. 


Eddie fusese în stare să fugă de situația sa de dezmoştenit 
al sorții, dar Barbie, cu unsprezece luni mai mică decât el, 
trebuise să o înfrunte. Fusese tachinată fără milă pentru 
hainele ei, pantofii, părul şi mirosul ei, iar până la 
terminarea liceului fusese implicată în două încăierări şi 
suspendată de trei ori. Eddie ştia că, în mintea lui Barbie, 
banii nu erau niciodată destui. 


— Am o idee nouă, spuse ea. Încearcă să vinzi o casă! 
— Amuzant, spuse el. 
Piața de imobiliare era înghețată ca o tundră. 


— Păi, spuse Barbie, verificându-şi calendarul de birou, în 
casa de pe Low Beach Road vine săptămâna viitoare tipul 
ăla cu grupul lui. 


— Ce tip? 


— Ştii ce tip, spuse Barbie. Tipul care a întrebat. 


„Tipul care a întrebat”: Eddie ar fi vrut să nu ştie despre ce 
vorbea sora lui, dar de fapt ştia prea bine. Se referea la 
Ronan Fără-Nume-de-Familie. 


Unul dintre aşii din mâneca lui Eddie era casa de pe Low 
Beach Road de la numărul 10. Era o casă-model chiar lângă 
Oceanul Atlantic, cu şase - pe numărate — şase dormitoare, 
o piscină cu margine infinită, două bucătării gourmet (una 
înăuntru, una afară), teren de tenis cu iarbă, un subsol de 
460 de metri pătrați cu cinematograf propriu, sală de jocuri 
cu aparate vintage de pinball, o sală de gimnastică la fel cu 
cea în care se antrena echipa de fotbal american New 
England Patriots în afara sezonului, saună, sală de biliard 
lambrisată cu mahon şi cameră pentru păstrarea 
trabucurilor la un nivel constant de umiditate. Tot de casă 
ținea o cramă cu pereții acoperiți de stuc, unde fusese 
amplasată o masă meşterită inițial pentru Wilhelm de 
Orania. Casa era de închiriat pentru 50 000 de dolari pe 
săptămână, iar Eddie avea drepturile exclusive de 
reprezentare. Proprietarul era un absolvent al liceului din 
Nantucket, în vârstă de treizeci de ani, care intrase la Cal 
Tech şi inventase un cip de calculator folosit acum la fiecare 
bancomat din America. Se însurase cu un fotomodel şi 
locuia în Los Angeles. Veneau în Nantucket timp de două 
săptămâni în fiecare august, iar în restul anului, Eddie avea 
casa la dispoziție s-o închirieze. 


Cu un an în urmă, închiriase reşedinţa unui grup de oameni 
de afaceri din Las Vegas. Derulau o operaţiune de jocuri 
numită DeepWell şi aleseseră să-şi desfăşoare excursia 
anuală în Nantucket. Liderul grupului, Ronan Fără-Nume- 
de-Familie, sosise înainte ca echipa de cinci menajere 


rusoaice angajată de Eddie să-şi fi terminat treaba şi 
întrebasse: 


— E vreo şansă ca fetele astea să vină mai târziu şi să-i 
distreze pe băieți? 


— Să-i distreze? repetase Eddie. Ştia la ce se referea Ronan 
FNF - sau, oricum, credea că ştie. Îl privise pe Ronan 
întrebător. Nu ştiu să facă scamatorii şi cu siguranță nu se 
pricep să cânte. 


Ronan spusese: 
— Ai zece mii extra pentru tine. Pe noapte. 
Zece mii pe noapte. Pe Eddie îl luase ameteala. 


Nu putea să mintă: preţ de un moment, evaluase ocazia. 
Putea să plătească fetele cu o mie fiecare, iar el şi Barbie să 
împartă celelalte cinci mii — pe noapte. 


Dar apoi bunul simț îi revenise, acul busolei morale se 
învârtise şi se oprise pe nordul autentic, iar Eddie spusese, 
pe un ton fariseic pe care nici măcar nu şi-l recunoscuse: 


— Nu, îmi pare rău, nu cred că merge. 


Ronan FNF dăduse imediat înapoi. 


— Bine, frate, nici o problemă, nici o problemă! Întrebam 
doar. 


Dar acum, în timp ce ieşea din oraş, îndreptându-se spre 
casa lui de pe Wauwinet Road - unde era cu siguranță 
posibil să-l aştepte şi alte facturi —, Eddie se gândi: „Zece mii 
pe noapte”. Într-o singură săptămână, partea lui ar fi putut 
să fie 17500 de dolari. Oare putea să le întrebe pe fete? Oare 
ar înțelege? Ar fi însemnat şi pentru ele mulți bani, poate 
chiar prea mulți bani ca să refuze. Era ilegal, desigur, deci 
exista riscul să fie prins. 


Când îi pusese această întrebare lui Barbie, ea pufnise şi 
spusese: 


— E cea mai veche meserie din lume, Eddie. N-ai inventat 
roata. 


El îi aruncase o privire. 
Şi ea adăugase: 


— N-ar strica să întrebi. Sună-le şi întreabă-le, atât! Ştii că 
eşti febleţea lor. Ar mânca şi jar pentru tine. 


Grămada de facturi de pe scaunul din dreapta părea să 
mocnească, şi Eddie începu să simtă arsura lui obişnuită la 
stomac, deşi nu mâncase decât nişte pâine cu unt la prânz. 


58000 de dolari. N-avea cum să facă rost de bani altminteri, 
decât dacă îşi punea a treia ipotecă pe casă. Probabil ar fi 
putut să mai stoarcă astfel patruzeci sau cincizeci de mii. 
Cele două proprietăți comerciale pe care le deținea erau deja 
ipotecate la maximum. Eddie simțea că se scufundă -— ăsta 
era cuvântul cel mai bun. El, Edward Pancik, Eddie 
Rapidul, cel mai descurcăreț agent imobiliar de pe insulă, 
nu mai putea scoate capul. 


În acest moment al vieții lui chiar nu mai era loc de busolă 
morală. 


Se hotări să facă nişte cercetări. În primul rând, un apel 
către Ronan FNF. 


— Bună! spuse el. Sunt Eddie, Eddie Pancik, Eddie Rapidul, 
Nantucket. 


— Eddie Rapidul! spuse Ronan FNF. 


Oamenilor le plăcea porecla lui, mai ales bărbaților. Eddie 
nu-şi dădea seama precis de ce. 


— Ții minte că m-ai întrebat despre rusoaicele alea anul 
trecut? 


— Da, frate, spuse Ronan. De ce? Te-ai mai gândit? Priveşti 
cumva lucrurile dintr-o nouă perspectivă? 


— Poate, spuse Eddie. 


Urmă o conversație mai dificilă. Eddie o sună pe Nadia, 
reprezentanta celor cinci rusoaice, întrucât, dintre toate, ea 
vorbea cel mai bine engleza. 


Îi explică propunerea indecentă cât de decent putu. Era 
vorba despre un grup de oameni de afaceri americani care 
urmează să închirieze casa săptămâna viitoare... Aţi fi 
disponibile să vă dichisiţi, să ajungeţi acolo pe la ora zece 
noaptea şi să serviţi un pahar cu domnii? 


Asta ar însemna o mie de dolari, bani gheață, pentru fiecare 
dintre voi. Dar... probabil că nu ar fi vorba doar de un pahar, 
Nadia. Ar însemna ca voi, fetele, să faceţi tot ce o să vă ceară 
ei. 


Şi nu puteți spune nimănui — altfel veţi fi concediate şi apoi 
deportate. 


Preţ de o secundă, Nadia păstră tăcerea, iar Eddie se gândi: 
„O, Doamne!” Nadia şi fetele lucrau ilegal, deci nu îl puteau 
acuza oficial că le cere aşa ceva, dar, oricum, se simțea 
deplorabil. Dacă ele şi-ar da demisia, el ar trebui să le 
înlocuiască, şi asta probabil la un tarif mai mare. 


Dar apoi Nadia începu să pălăvrăgească în rusă, probabil cu 
Elise sau Tonia. Se auzi cum fetele chicoteau a... bucurie? 
Entuziasm? 


— Da, îi răspunse Nadia lui Eddie. Da, facem. 


Lui Eddie i se păru că fetele erau înnebunite după idee. 
Poate le interpreta el greşit tonul? O mie de dolari pe noapte 
chiar erau o căruţă de bani. În plus, clienţii nu erau rataţii 
pe care îi agățau în Times Square şi nici nişte ţărănoi ruşi. 
Erau oameni de afaceri bogaţi, rafinațţi, cultivați. 


Era de presupus că trei dintre fete îşi făceau iluzii că ar fi 
putut primi o propunere în căsătorie undeva pe drum. 
Păreau entuziasmate ca nişte eleve de liceu care tocmai 
fuseseră invitate la bal. 


Elise îi luă telefonul Nadiei. Era cea mai mică din grup şi 
cea mai pricăjită. 


— Eddie, eşti cel mai tare, mulțumim, Eddie! spuse ea. 


Eddie termină apelul simțindu-se, în mod ciudat, mândru 
de el însuşi. De parcă, într-adevăr, inventase cea mai veche 
meserie din lume. 


Mai 


MADELINE 


Redd Dreyfus, agentul lui Madeline, sună să-i spună că-i 
mai cumpărase două săptămâni de amânare pentru textul 
de prezentare. 


— Şi, când spun „cumpărat”, chiar am în vedere 
„cumpărat”. M-am folosit de o favoare pe care Angie Turner 
mi-o datora de opt ani, o favoare pe care am păstrat-o ca pe 
un diamant şi am folosit-o pentru tine. Să nu mă faci să-mi 
pară rău, Madeline! Să scrii ceva grozav! 


Asta ar fi trebuit s-o facă pe Madeline să se simtă mai bine — 
mai avea răgaz două săptămâni —, însă presiunea crescândă 
îi dădu o durere de cap. 


Intenționase să-şi petreacă prima zi de amânare inventând 
idei de roman... dar, când porni în căutarea pixului ei 
preferat, ajunse să petreacă o oră aranjându-şi sertarul. La 
drept vorbind, în sertarul respectiv chiar trebuiau făcute 
ordine şi curățenie. 


Madeline găsi jumătate de sendviş putrezit cu unt de 
arahide, o foarfecă stricată, o cutie goală de piper măcinat, 
patru brelocuri de la Scout Air, o insignă electorală din 2006 
de la un candidat care nici nu mai locuia în Nantucket, trei 
sticluțe de ojă uscată (oare când se ojase Madeline ultima 
dată?), plus elastice de cauciuc, agrafe pentru hârtie, 
cupoane de reduceri expirate, ace de siguranţă, şuruburi, 
cuie, cârlige pentru fotografii, capace de sticlă, lipici, o 
suzetă şi, da, din fericire, şi pixul ei preferat, de culoare roz- 
deschis, simbolul conştientizării cancerului de sân. 


Madeline petrecu următoarea oră pe eBay, căutând 
organizatoare de sertare. Avea ideea smintită că, dacă şi-ar 
fi pus în ordine lucrurile din sertar, şi mintea ei ar fi devenit 
mai limpede. 


Organizatoarele de sertare fură comandate: 21,99 de dolari, 
transport inclus. 


Apoi, brusc, se făcu ora trei după-amiază, şi fu timpul să se 
ducă la meciul de baseball al lui Brick. 


În tribune, se aşeză lângă Rachel McMann, mama lui 
Calgary. Era o femeie drăguță, dar puţin arogantă şi prea 
entuziastă pentru gustul lui Madeline. Purta mereu la 
meciuri echipamentul ei sportiv cu însemnele Nantucket 
Whalers şi un pampon alb cu bleumarin, pe care îl scutura 
la orice ocazie. Studiase la Universitatea Delaware, unde, 
aşa cum îi plăcea să povestească oamenilor, fusese 
responsabil de activități sociale la clubul de studente din 
care făcea parte, Kappa Alpha Theta. 


Rachel lucra ca agent imobiliar pentru Bayberry Properties, 
rivala agenţiei lui Eddie, Island Fog Realty. Din acest motiv, 
Eddie şi Grace nu se împăcau bine cu Rachel. În plus, de 
Crăciun, se întâmplase ceva între Hope, fiica lui Grace şi a 
lui Eddie, şi Calgary, fiul lui Rachel. Dacă ar fi ştiut că 
Madeline alesese să stea alături de Rachel McMann, Grace 
ar fi dezaprobat-o. 


Dar Madeline credea că părinţii prietenilor şi colegilor 
copilului ei făceau în mod necesar parte din comunitatea ei 
personală. Brick şi Calgary erau prieteni încă de la 
grădiniță. Madeline şi Rachel fuseseră împreună la 
evenimente sportive încă de pe când copiii aveau cinci ani şi 
jucau T-ball. Iar azi, lui Madeline îi prindea bine o doză din 
optimismul lui Rachel. 


Îşi adusese de fapt la meci caietul de scris, în caz că ar fi 
lovit-o inspiraţia între repriza a doua şi a treia sau în timpul 
vreunei excursii până la chioşcul de unde-şi cumpăra 
semințe de floarea-soarelui. 


Rachel observă caietul cu obişnuitul ei entuziasm 
debordant. 


— Cum merge scrisul? întrebă ea. 
Madeline nu se putu abţine şi fu sinceră, era în firea ei. 


— E groaznic să lucrez de acasă. Azi am făcut ordine într-un 
sertar şi am stat o oră pe eBay. 


— Îţi trebuie un birou separat, spuse Rachel. 


— Să ştii că ai dreptate. 


— Vorbesc serios. După cum spunea Virginia Woolf, fiecare 
scriitoare are nevoie de cinci sute de lire pe an şi o cameră 
numai a ei, spuse Rachel. 


Madeline clipi. Era impresionată de faptul că Rachel 
McMann o citase pe Virginia Woolf. Chiar şi Grace ar fi fost 
impresionată. 


Rachel se aplecă spre ea. 


— Serios, Madeline! Am camera perfectă pentru tine. 


Madeline ar fi trebuit s-o oprească în clipa aceea. Ar fi 
trebuit să spună că, da, un birou ar fi fost o idee bună, era 
un vis al ei, pentru că ea şi Trevor nu-şi puteau permite o 
asemenea extravaganță. De câteva luni, ipoteca lor era greu 
de achitat — fără să mai vorbim de cheltuielile de întreținere, 
asigurarea, mâncarea, telefoanele, benzina, reparaţiile la 
maşină, ieşirile de sâmbătă seara, economiile pentru 
facultate pentru Brick şi o factură mare şi restantă de la 
spital de când murise Bill T. „Viaţa e scumpă”, asta ar fi 
trebuit să spună Madeline. „Virginia Woolf trebuie să mai 
aştepte.” 


Dar, în loc de asta, Madeline spuse: 


— Serios? 


— Da, serios. O garsonieră în clădirea victoriană albastră de 
la intersecţia dintre străzile Centre şi India. Ultima oară, 
unul din apartamentele astea s-a eliberat tocmai în 2004. 


— Uau! spuse Madeline. 


Spre marea ei uşurare, Rachel abandonă subiectul. Îşi 
îndreptă din nou atenția asupra meciului şi începu iar să 
scuture din pampon, în timp ce Madeline strângea protector 
în poală caietul de scris. 


A doua zi, în timp ce Madeline încerca să găsească idei şi în 
acelaşi timp toca ceapă, cartofi şi morcovi pentru o friptură 

la cuptor - pentru că nu-şi putea permite să abandoneze iar 
cina —, o sună Rachel: 


— Când vrei să vii să vezi apartamentul de pe strada 
Centre? întrebă ea. 


Madeline se bâlbâi puţin înainte să zică ceva. 
— Vrei să spui... azi? 


— Azi, spuse Rachel. Azi sau mâine, cel târziu, o să dispară 
de pe piață. E exact ceea ce-ţi trebuie, Madeline, promit. 


Madeline privi amestecul de foi de ceapă, coji de cartofi şi 
răzătură de morcovi de pe fundul de tocat. Friptura urma să 
intre în oală, dar apoi trebuia să curețe totul şi să meargă la 
magazin să mai ia supă de vită. Cum reuşeau alte femei să 
facă ceva în viață? 


„Trebuie să ies din casa asta”, se gândi ea. 


— Vin acum, spuse. 


Apartamentul era într-adevăr ideal ca amplasament şi 
simplitate. Madeline sperase ca prețul să fie exagerat, cu 
mult peste bugetul ei, astfel încât să-l poată refuza imediat. 
Dar era mult mai mic decât se aşteptase. Iar Rachel era 
dispusă să i-l închirieze pe şase luni... pentru că era 
prietena ei. 


— Lasă-mă să-l sun pe Trevor! spuse Madeline. 


— Desigur. 


Madeline ascultă telefonul lui Trevor sunând. Dacă nu 
răspundea, ar fi avut o scuză să renunţe. 


— Alo? răspunse Trevor. 


Ea îi explică situația cu voce joasă: căuta un birou pentru 
scris, în oraş, prețul nu era rău, contract de închiriere pe 


şase luni. Oare să încerce? Ca un fel de cabinet unde să se 
ducă să scrie. 


— Sigur că da, spuse el. E exact ce-ţi trebuie. 


Chiar era ceea ce-i trebuia. Dar era o cheltuială, ultima 
parte din avansul ei. 


— Îmi fac griji doar că... Vreau să spun că i-am promis lui 
Brick o maşină şi încă mai avem şase rate la spital pentru 
tatăl tău... spuse ea. 


— Trebuie să cheltuieşti bani ca să faci bani, spuse Trevor. 
Îi putem cumpăra lui Brick o maşină când îți vine următorul 
cec pentru drepturile de autor, şi cu spitalul avem un plan 
de plăți aranjat. N-ar trebui să renunți la ceva atât de 
important din cauza facturilor lăsate de tata. E o investiție 
în noua ta carte. 


Madeline respiră adânc. Singurul mod în care putea să 
descrie acest moment era ca şi cum s-ar fi hotărât să se 
arunce de pe o stâncă sau dintr-un avion. 


— Îl iau, decise ea. 


— Bravo! spuse Trevor. 


Madeline închise telefonul. 
— Îl iau, îi spuse lui Rachel. 


— Eşti cea mai norocoasă femeie din lume că ai un soț ca 
Trevor! exclamă Rachel. Andy nu m-ar lăsa să fac aşa ceva. 
Ar crede că nu dă bine. 


Madeline miji ochii spre Rachel. 


— Dar ţie ți se pare că nu dă bine? întrebă ea. Că mi-am 
luat un apartament al meu? 


— Nu! exclamă Rachel. Tu ai un motiv. Eşti artistă. 
Scriitoare. 


„Artistă. Scriitoare”. Madeline era încântată de căldura 
acestor cuvinte. 


Virginia Woolf. O cameră numai a ei. 
Rachel îi înmână cheile şi o îmbrățişă. 


— Felicitări! spuse ea. 


A doua zi de dimineață, Madeline îşi împachetă caietul, 
pixurile, romanul pe care îl citea — Fericirea în familie, de 
Laurie Colwin, pentru a patruzecea oară — şi punga maro de 
hârtie în care avea prânzul. Avea să umple apartamentul cu 
mâncare, dar nu azi. Azi trebuia să scrie, să scrie, să scrie, 
să scrie, să scrie. 


Apartamentul făcea parte din locuința unui vechi căpitan de 
balenieră. Fusese construită în 1873, renovată în 1927 şi 
apoi din nou în 2002, când fusese împărțită în două 
apartamente. Rachel spusese că femeia care locuise în 
apartament înainte de Madeline plecase în Insulele Virgine 
pentru că nu putea suporta iernile din Nantucket. 


Apartamentul avea loc de parcare - chiar şi numai pentru 
atât şi-şi merita chiria, se gândi Madeline. Peste drum era 
restaurantul ei preferat la micul dejun, Black-Eyed Susan's. 
Încă nu se deschisese pentru sezon, dar în curând Madeline 
avea să poată da o fugă până acolo să ia o omletă cu legume 
şi o cafea cu lapte la pachet. Viaţă de oraş! 


Vâri cheia în broască şi păşi în... apartamentul ei! 


Era atât de emoţionată - deşi, de fapt, locul nu avea nimic 
special. Pereţii erau albi. Fosta chiriaşă lăsase, din fericire, 
câteva piese elementare de mobilier: o canapea şi două 

fotolii acoperite cu huse bej de bumbac, un covor pufos cu 


pătrăţele în diverse nuanţe de albastru, o masă rotundă din 
lemn deschis la culoare cu patru scaune şi — singurul lucru 
interesant - o cutie de lemn cu cincisprezece 
compartimente, acoperite cu un geam subțire. În fiecare era 
câte un ou de pasăre aşezat pe paie — de fluierar, de 
pescăruş cu cap sur, de pescăruş negricios, de rață de 
ghețuri şi de scoicar, cel mai puţin tern. 


Rachel îşi ceruse scuze pentru cutia cu ouă şi se oferise să 
scape de ea, dar Madeline voise s-o păstreze. 


Apartamentul avea o bucătărie micuță, cu bufet de furnir, o 
baie minusculă cu o cabină de duş din fibră de sticlă şi un 
dormitor unde nu erau decât un cadru de pat şi o saltea 
goală, fără aşternuturi. 


Nu avea nimic remarcabil în afară de faptul că acum era al 
ei. 


lată deci ceva ce nu avusese niciodată în viața ei: un loc 
numai al ei. Madeline ar fi vrut să dea o fugă până la florăria 
de pe strada Chestnut şi să cumpere un buchet proaspăt, ar 
fi vrut să aleagă mai multe ceaiuri de plante, perne colorate 
şi o pătură moale flauşată, ar fi vrut lumânări lungi de ceară 
pe care să le aprindă când apunea soarele şi boxe fără fir ca 
să asculte Mozart şi Brahms. 


Dar acum nu avea timp să viseze la toate astea. Trebuia să 
scrie! Işi închise telefonul mobil. Nimic nu o împiedica mai 
tare să fie productivă decât telefonul mobil. La fel şi 


laptopul. După cum învățase cu vârf şi îndesat, laptopul 
putea să distrugă o zi întreagă. 


Îşi scoase din ghiozdan caietele, pixurile şi cartea de Laurie 
Colwin şi îşi amenajă un „birou” la masa rotundă. 


Lumânările ar fi fost bine-venite. 
Şi Mozart. 


Dar pentru moment, trebuia să se descurce şi fără. 


Madeline voise să devină scriitoare încă de pe când crescuse 
îndeajuns ca să țină creionul în mână. Dorința aceasta îi 
fusese încriptată în codul genetic, dar fusese şi rezultatul 
felului în care fusese crescută - sau nu fusese. Îşi petrecuse 
copilăria printre cameristele de la Hotel del Coronado din 
apropiere de San Diego, unde mama ei muncea pe post de 
chelneriță la evenimente. În lungile nopţi când mama lipsea 
- toate potențial înfricoşătoare, căci Hotel del Coronado era 
cunoscut pentru fantoma lui Kate Morgan? —, Madeline îşi 
ținea mintea ocupată scriind povestiri despre o fată pe nume 
Gretchen Green. Gretchen Green era cea mai mare dintre 
şapte surori, avea doi părinți celebri, locuia într-o vilă la 


3 Tânără americană (1865-1892) găsită moartă în Hotel del Coronado 
(condiţiile morţii ei nu au fost niciodată elucidate pe deplin) şi a cărei 
fantomă se spune că bântuie până azi hotelul (n.red.) 


malul mării în La Jolla şi era urmată peste tot de teckelul ei, 
Walter Mondale. 


Madeline pierduse cu timpul toate povestirile cu Gretchen 
Green, dar, dacă ar fi dat peste ele acum, ştia că ar fi 
descoperit acolo o compensație evidentă pentru fiecare 
element care lipsise din copilăria ei: surori, părinți, un 
cămin, un animal de companie, sentimentul că ea, 
Madeline, era specială. 


Pasiunea pentru scris rezistase până în timpul facultăţii. 
Madeline terminase Universitatea de Stat din San Diego, 
unde avusese profesoară pe o scriitoare admirabilă, care o 
inspirase atât de mult, încât Madeline era îngrozită la 
gândul că ar fi putut-o dezamăgi, aşa că nu-i predase decât 
povestiri neterminate. „Nu e chiar gata” fusese scuza ei 
standard. De vreme ce nici una din scrierile ei nu era 
finalizată, imperfecțiunile nu puteau fi criticate. 


Profesoara o încurajase oricum. 


— Te pricepi să-ți alegi cuvintele, îi spusese ea. Textele tale 
au multă energie la suprafață. Aş vrea să te văd că le 
dezvolți şi în adâncime. Ar trebui să încerci să termini cel 
puţin una dintre povestiri. Mi se pare că ţi-e greu să rezolvi 
un conflict. 


În ultimul an de studii, Madeline îşi trimisese dosarul la 
patru programe de masterat în artă, dar fusese acceptată 
numai la unul, cel mai puțin de dorit în ochii ei, 


Universitatea Bellini din Florida - supranumită şi 
Universitatea Bikini. 


Căzuse atunci în depresie. Îşi dorise din tot sufletul să 
continue la Universitatea din Iowa şi, când aflase că fusese 
respinsă, izbucnise în lacrimi. Dacă nu la lowa, atunci la 
Columbia, dar nici aceasta nu fusese să fie (scrisoarea 
explica răspunsul prin numărul mare de candidați din acel 
an), şi nu intrase nici la Universitatea din Michigan. 


Se părea că ori continua la Bellini, ori nu mai continua 
deloc. 


La vremea aceea, Madeline avea o relaţie cu un fost jucător 
de fotbal de la Universitatea din California de Sud, pe nume 
Geoffrey, care lucra ca paznic la Coaster Saloon, pe Mission 
Beach. Ştia că Geoffrey nutrea pentru ea sentimente 
puternice, dar era un ratat. Mission Beach era ponosită, iar 
Geoffrey vindea droguri ca să facă un ban în plus. Când 
Madeline îi spusese că voia să facă studii postuniversitare, 
el se panicase şi-i spusese că voia să meargă cu ea. 
Madeline privise planul cu scepticism, şi atunci el îşi 
tatuase numele ei pe interiorul antebraţului. Inscripţia era 
MAD, pentru că el aşa îi spunea. 


Geoffrey era încântat de ideea de a se muta în Florida şi de a 
întreprinde ceva acolo — adică de a obține o slujbă într-un 
bar şi a găsi oameni cărora să le vândă droguri. 


Nu, decisese Madeline. N-avea să se ducă în Florida. N-avea 
să se mulțumească, până la urmă, cu Universitatea Bikini şi 


nici cu Geoffrey. Într-o seară, târziu, după tura lui, se 
despărțise de el. 


Urmase cea mai urâtă experiență din viața ei. Într-o noapte, 
la scurt timp după despărțire, după ce combinase în exces 
tequila cu cocaina, Geoffrey apăruse la căminul lui 
Madeline, la trei dimineața, când atât ea, cât şi colega ei de 
cameră dormeau, şi o răpise. O luase într-o dubă furată din 
parcarea de la Coaster Saloon şi îi legase mâinile şi 
picioarele cu coliere de plastic. Îi pusese o eşariă drept căluş 
şi o dusese la un motel în Encanto, unde o ţinuse captivă 
timp de cincizeci şi două de ore, până când rămăsese fără 
cocaină şi îşi pierduse cunoştinţa. Madeline reuşise să facă 
destul zgomot lovind cu coatele în peretele subțire al 
hotelului, încât o cameristă hispanică o auzise, deschisese 
uşa şi chemase poliția. 


După ce ea depusese mărturie împotriva lui Geoffrey, iar el 
fusese trimis la închisoare, ea nu-şi dorise nimic mai mult 
decât să plece undeva cât mai departe de sudul Californiei. 
Cu ajutorul fostei sale profesoare de la universitate, găsise 
cazare pe durata verii într-un „refugiu pentru scriitori” de pe 
insula Nantucket. 


„Refugiul pentru scriitori” se dovedise a fi de fapt un grup de 
fete petrecărețe din societatea Chi Omega de la Universitatea 
Carolina de Nord, care erau absolvente de engleză şi cărora 
le plăcea să ţină concursuri de poezie. Dar camera era 
ieftină, iar Madeline găsise o slujbă ca debarasatoare de 
mese la 21 Federal, astfel încât avea zilele libere pentru 
scris. 


Până la finalul verii, terminase prima ei lucrare - un roman 
numit Coasta plăcerilor, despre o tânără femeie răpită de 
fostul ei prieten, un ratat traficant de droguri. 


Cu ajutorul fostei sale profesoare, trimisese Coasta 
plăcerilor la trei agenți din New York şi, în decurs de o 
săptămână, toţi trei o sunaseră spunându-i că voiau s-o 
reprezinte. Madeline plecase din Nantucket la New York, cu 
avionul, pentru a se întâlni cu agenții şi aşa îl cunoscuse pe 
Trevor. 


Fusese pilotul ei. 


Lui Trevor îi plăcea să descrie felul în care arăta Madeline 
când o văzuse pentru prima dată: era o blondă frumoasă din 
sudul Californiei în ziua în care cel mai mare vis al ei era pe 
cale să se împlinească. 


Anul acela rămăsese în amintirea lui Madeline drept o 
perioadă fabuloasă, o explozie de lumină şi căldură. Cartea 
ei găsise un agent - pe Redd Dreyfus - şi, la scurtă vreme 
după aceea, primise un avans de 30000 de dolari de la un 
redactor popular pe nume Angie Turner, de la editura Final 
Word. În plus, Madeline îl cunoscuse pe Trevor Llewellyn, şi 
ei doi se îndrăgostiseră unul de altul. După nouă luni de 
relație erau logodiți. Până atunci, înainte de a fi publicată, 
cartea lui Madeline primise două recenzii pozitive, de la 
capricioasa publicație Kirkus şi de la Publishers Weekly, 
care anunțau apariția unui senzațional talent scriitoricesc. 


„Senzaţional talent scriitoricesc”. Cuvintele acestea i se tot 
învârteau prin minte în timp ce se holba acum la caietul ei 
gol. 


Coasta plăcerilor nu fusese un mare succes comercial — 
vânduse în jur de 15000 de exemplare cartonate —, dar 
mersese suficient de bine pentru ca Angie să-i ofere un 
contract pentru un nou roman. 


Următoarea ei carte, Hotel Springford, fusese despre o fată 
care crescuse cu mama ei chelneriță într-un hotel bântuit, 
mare şi vechi, cu multe etaje. Nu se vânduse la fel de bine 
precum Coasta plăcerilor, dar Madeline îl scrisese când 
Brick era mic şi fusese prea ocupată cu schimbatul 
scutecelor şi preparatul piureului de dovlecei ca să-şi facă 
griji pentru cifra de vânzări. 


După Hotel Springford, fusese surprinsă să simtă cum 
nevoia de a scrie slăbise, pentru prima oară în viața ei, 
depăşită fiind de bucuriile şi oboseala maternității. Se 
hotărâse să ia o pauză de la scris şi să savureze doar 
profesiunea de mamă. Îi plăcea la nebunie viața cu Brick, 
care o făcea să treacă mai uşor peste suferințele vieţii ei — 
cele trei sarcini pierdute, ca şi boala şi moartea lui Big T. 


Când Brick începuse gimnaziul, iar speranțele lui Madeline 
de a mai face un copil păreau deja strivite, literatura 
revenise pe agenda ei. Rezultatul fusese Islandia, care îi 
asigurase un venit de şase cifre şi două contracte pentru 
cărți şi o adusese, în cele din urmă, în impasul de față. 


Anul trecut banii păruseră o sumă imensă, însă, după 
comisionul plătit lui Redd şi după achitarea impozitelor, 
ceea ce rămăsese îi ajunsese doar să-şi achite cardurile de 
credit, să investească 50000 de dolari cu Eddie, care părea 
să facă bani şi în somn... şi, acum, să închirieze 
apartamentul. 


Madeline privi ţintă pagina goală. Oare lumânările 
parfumate ar fi ajutat-o? În apartament era linişte, dar se 
auzeau vocile trecătorilor şi traficul din stradă. Mozart sau 
Brahms ar fi acoperit zgomotul. Era foarte greu să scrie un 
roman într-un interval de timp prestabilit, mai ales când era 
atât de preocupată. 


Privi afară pe fereastă, spre strada Centre. Înainte, când 
insularii practicau vânătoarea de balene, fusese cunoscută 
drept Petticoat Rowf, pentru că toți bărbaţii plecau pe mare, 
în expediţii de vânătoare, iar femeile rămâneau în urmă să 
se ocupe de afaceri. 


Petticoat Row n-ar fi fost un titlu rău, dar Angie era alergică la 
romane istorice. Nu se vindeau decât dacă te numeai Philippa 
Gregory. 


Peisajul stradal n-o inspira atât de mult pe cât sperase. 


I se făcuse un favor care valora cât un diamant. Redd 
Dreyfus era un agent literar de modă veche din New York. 


4 În traducere, „Strada Jupelor” (n.red.) 


Era plinuţț, bea scotch, fuma trabucuri şi-i scotea pe 
redactori să ia prânzul la Grill Room, la hotelul Four 
Seasons, unde comanda muşchi de vită în sânge. Dintr-un 
motiv sau altul, Angie îi era datoare. Angie Turner era slabă 
ca un ogar, purta fuste drepte şi pantofi cu barete. Bea 
Chardonnay şi făcea mofturi la salate. Madeline se întrebă 
ce era cu acest favor. Îşi imagină că putea fi vorba de un alt 
autor, foarte respectat, dar cu un comportament 
indisciplinat. Îşi imagină la mijloc sex, droguri sau bani, 
deşi era mai probabil ca toată treaba să aibă de-a face cu 
drepturile de distribuţie în străinătate sau cu vreo gafă 
publicitară. 


I-ar fi plăcut să-şi analizeze sentimentele împreună cu 
Trevor, dar, la ora asta, Trevor trebuia să fie sus, în aer. 
Oamenii credeau că e greu să fii pilot, dar, odată ce ştii să 
zbori, operațiunea seamănă de fapt foarte mult cu condusul 
unui autobuz, doar cu mult mai mult sex-appeal. Datorită 
ochelarilor de soare, după cum îi plăcea lui Madeline să 
spună. 


Luă cutia cu ouă de pasăre. Erau toate delicate şi perfecte, 
fiecare aşezat în compartimentul său, în culcuşul său sigur 
de paie. Pistruiate, netede, pătate, în culori care variau abia 
simțit: alb, crem, ivoriu, porțelan, albăstrui, verzui. Oare 
femeia care se mutase în Insulele Virgine era ornitolog? O 
dată, Madeline dăduse unei reviste un interviu în care 
spunea că fiecare viață conține un roman. Oare ar fi putut 
să scrie un roman despre o femeie ornitolog care se mută 
din Nantucket în Insulele Virgine? 


Nu ştia nimic despre Insulele Virgine. 


O bătaie în uşă o sperie atât de tare, încât aproape scăpă 
din mâini cutia cu ouă. 


Cine...? 


Madeline fu îngrozită, în ciuda faptului că era ziua în 
amiaza mare, în mijlocul oraşului. Suferea încă de o 
reminiscență de stres posttraumatic, chiar şi acum, la mai 
bine de douăzeci de ani de la răpire. Zgomotele bruşte o 
înspăimântau, şi n-ar fi putut niciodată să scrie romane 
sado-maso precum Cincizeci de umbre ale lui Grey. Funiile, 
legatul la ochi şi căluşurile îi tăiau răsuflarea până la leşin. 


Cine era la uşă? 


Madeline aşteptă, ținându-şi respiraţia, sperând ca oricine 
ar fi fost să plece. 


Încă o bătaie la uşă. Constantă, insistentă. Maşina ei era 
parcată pe stradă, oricine i-ar fi recunoscut-o. 


Madeline merse pe vârfuri până la uşă, pentru că nu voia ca 
paşii să-i fie auziti. 


Se auzi o voce masculină, familiară: 


— Madeline, ştiu că eşti acolo. Deschide, eu sunt. 


„Eu?” se gândi Madeline. Vocea îi suna foarte cunoscută şi 
totuşi, în starea aceea de panică, n-o putea identifica. 


Descuie uşa şi o întredeschise. 

Eddie. 

Madeline respiră adânc. 

— Dumnezeule, m-ai speriat! spuse ea. 


El purta o cămaşă albă de bumbac, pantaloni kaki de tercot, 
panamaua lui şi mocasinii bej Versace de care era 
îndrăgostit. Era ținuta lui de vară, şi Madeline se gândi că o 
luase puțin înaintea sezonului. Era „cald” azi, 16 grade, dar 
vara era departe, iar Eddie se îmbrăcase ca un proxenet din 
Havana anului 1955. Cu toate astea, îi stătea bine. Eddie 
Rapidul. Putea să înregistreze o casă la zece dimineața, să 
aranjeze două vizionări şi până după-amiaza s-o şi vândă cu 
zece procente mai scump decât prețul cerut. Oamenii erau 
încântați de panamaua lui, care provenea nu din Panama, 
după cum credeau ei, ci de undeva din Peru sau Ecuador. 


În fiecare, an, de Halloween, cineva de pe Nantucket se 
îmbrăca în Eddie Rapidul. 


— Pot să intru, te rog? spuse el. 


Madeline îl pofti înăuntru. Mândria de a avea un 
apartament al ei îi fu zdrobită de îndată ce Eddie evaluă 
interiorul cu o privire critică. 


— De unde ai ştiut că sunt aici? îl întrebă ea. Nu i-am spus 
încă nici măcar lui Grace. 


— De unde ştiu totul? spuse Eddie. Am auzit pe stradă. 
Deci, cât plăteşti? 


— Păi... Două mii. 


Madeline vru să mintă, dar ştia că el ar fi aflat adevărul 
până la urmă. Probabil ştia deja, întreba doar ca pretext. 


— Ha! 


Un râs scurt, derizoriu. 


Madeline aşteptă continuarea. 


— Eu puteam să ţi-l scot la o mie cinci sute, poate chiar o 
mie două sute. 


„Joacă la cacealma”, se gândi Madeline. 


— Serios? spuse ea. 


— Dar ai apelat la Rachel. 


— Da, aşa e, spuse Madeline. A fost cam insistentă când am 
adus vorba de asta. Şi n-am vrut să te deranjez cu ideile 
mele. 


— Nu m-ai fi deranjat. E o perioadă liniştită pentru mine. Aş 
fi putut obţine apartamentul pentru tine şi aş fi scos o chirie 
mai avantajoasă. Sincer să fiu, sunt surprins că ai apelat la 
Rachel. După ce i-a făcut Calgary lui Hope... 


Madeline se gândi că, de fapt, Calgary nu-i făcuse nimic lui 
Hope în afară de faptul că se despărțise de ea cu o 
săptămână înainte de balul de Crăciun. Şi se zvonea că i-ar 
fi dăruit altei fete, Kylie Eckers, colierul cu pandantiv din 
sticlă marină - care oricum probabil costase treizeci de 
dolari. Dar oare adolescenţii nu făceau asta de când lumea? 
De ce să fie pedepsită Rachel? 


— Ce cauţi aici, Eddie? întrebă Madeline. 


— Imediat ce am auzit că ai un birou al tău, a trebuit să vin 
să-l văd cu ochii mei. 


Ei nu-i plăcu modul în care el pronunțase „birou”. Făcea 
decizia ei să sune capricioasă şi absurdă, de parcă îşi 
cumpărase un unicorn. 


— Lucrez, spuse Madeline, făcând semn spre caietul ei gol. 


— Da? 
— Încerc. 


— Încă n-am citit ultima ta carte, spuse Eddie. Dar toată 
lumea a apreciat-o. 


Madeline ştia că Eddie nu citise nimic din ce scria ea şi că 
nici n-avea s-o facă vreodată. Ultima carte pe care 
catadicsise s-o deschidă fusese Dune, când era în clasa a 
zecea. 


Eddie îşi oferi singur un tur al apartamentului. Interesul lui 
față de activitatea ei scriitoricească se evaporase ca un 
miros urât. În bucătărie deschise dulapurile, apoi uşa 
scârțâitoare de la maşina veche de spălat vase, în baie dădu 
drumul apei în chiuvetă, iar în dormitor emise un „hmmm” 
nemulțumit. 


Madeline îşi dădu ochii peste cap. Serios, de ce îi păsa lui 
Eddie Pancik de o garsonieră amărâtă de două mii de dolari 
pe lună? Singura proprietate pe care o închiria el era 
faimoasa vilă de pe Low Beach Road, cu 50000 de dolari pe 
săptămână, de unde el primea săptămânal un comision 
uriaş. 


Eddie ieşi din dormitor şi îşi potrivi panamaua pe o parte, 
astfel încât Madeline îi zări capul ras. Il cunoştea de atâta 
timp, încât îl ținea minte pe când avea bucle. 


— Ce crede Trevor despre locuința asta? întrebă el. 
— M-a încurajat. 


— Bineînţeles. Meriţi să ai timpul şi spațiul tău, Maddie. N- 
ai nici un motiv să te simţi vinovată. 


— Nu mă simt vinovată. 
— Doar că plăteşti prea mult. 


— Apropo de bani... spuse Madeline. Nu-i veni să creadă că 
aducea vorba despre asta, dar erau atât de puţine 
momentele în care ea şi Eddie rămâneau singuri împreună, 
încât se simțea obligată măcar să întrebe. Ar fi posibil ca eu 
şi Trevor să ne recuperăm investiția mai devreme? Nu vreau 
să te mint, Eddie, din cauza apartamentului acestuia sunt 
cam la limită. lar Brick vrea o maşină. Nu m-ar deranja 
deloc să nu scoatem nici un profit dacă ai putea să ne 
înapoiezi cele cincizeci de mii. 


— Nu înţeleg, spuse Eddie. De ce ai investit în afacerea mea 
dacă nu te interesează să faci profit? 


De ce investise? Madeline presupunea că din lăcomie şi din 
mândrie. Eddie venise la ea şi la Trevor cu oferta de a le 
dubla suma plasată, iar Madeline fusese încântată de idee. 
Ea şi Trevor se descurcau greu cu banii de multă vreme, în 
timp ce Grace şi Eddie cumpăraseră o casă uriaşă, pe un 


teren de peste un hectar, un Range-Rover nou-nouț şi un 
Porsche Cayenne, şi le lăsau pe gemene să facă cumpărături 
online la Saks şi Neiman Marcus. Aşa că Madeline se 
hotărâse să investească în afacerile lui Eddie pentru că în 
sfârşit îşi permitea. 


Dar nu voia să recunoască toate astea față de Eddie. Era 
depăşită de situație. 


— Există vreo posibilitate să-i recuperăm luna viitoare, de 
pildă? întrebă ea. 


— Luna viitoare? Eddie ridică din sprâncene şi afişă un 
zâmbet diabolic, una din expresiile lui faciale pe care 
Madeline le considera atrăgătoare. Îţi dai seama cu ce mă 
ocup, nu? Construiesc case pe care le vând apoi cu preț mai 
mare. Le construiesc şi o să le vând, şi toți o să ne primim 
partea de profit când am să le vând. Acum încerc doar să le 
termin. 


— Şi te apropii de termen? întrebă Madeline. 


Urmă o tăcere lungă, atât de lungă, încât Madeline crezu că 
probabil Eddie n-o auzise şi se pregăti să-l întrebe din nou. 


— Nu, Maddie, nu prea. Nu sunt deloc aproape de sfârşit, 
spuse el. 


— Dar încă ne aşteptăm să primim ceva în iunie, nu? 
întrebă ea. Iunie sau cel târziu august. Asta ne-ai spus în 
ianuarie, Eddie. 


— Da, Maddie, ştiu că asta v-am spus, dar lucrurile s-au 
schimbat din ianuarie. Trebuie să iei în calcul fluctuațiile 
pieţei. 


Madeline încercă să nu se panicheze. Eddie era un om de 
afaceri atât de chibzuit, încât nu stătuse nici o clipă la 
îndoială dacă să investească în afacerile lui. Trevor o 
avertizase că înțelegerile financiare — împrumuturile, 
investițiile, orice — erau exact lucrurile care stricau 
prieteniie. Dar Madeline insistase. 


— Fluctuații ale pieței, spuse ea. 


Nu ştia ce însemna asta mai exact, dar înțelese că banii ei 
erau blocați momentan. 


— Da, spuse Eddie. 


El o privea acum cu o expresie sensibilă, care ei îi plăcea la 
fel de mult. Eddie avea ceva drăgălaş, deşi lăsa asta să se 
vadă rareori - de obicei când avea de a face cu fiicele lui. 


— E timpul să plec, spuse el. Te las să-ţi faci magia. Ne 
vedem mâine seară la cină. Grace pregăteşte taco cu creveţi. 


Madeline respiră adânc. O mică binecuvântare, cina la 
familia Pancik. Trevor şi Brick nu vor trebui să mănânce iar 
pizza. Grace era o bucătăreasă fenomenală. 


— Nu-i spune despre apartament! zise ea. Vreau să-i fac o 
surpriză. 


— Bine, spuse Eddie. 


Brusc, păru foarte nerăbdător să plece cât mai repede. 


Madeline îl conduse la uşă. 


— Ne mai vedem, Eddie, îți mulțumesc că ai trecut pe la 
mine. 


După ce Eddie plecă, ea se trânti pe canapea. „Fluctuațţii ale 
pieţei”? Dar oricum îşi vor recupera banii, nu-i aşa? Exista 
pe undeva o hârtie semnată. Dar Madeline era îngrijorată. 
Dacă voia bani, trebuia să se apuce de muncă, să scrie 
cartea asta, să iasă ceva special. Chiar şi numai gândul era 
copleşitor. 


Avea nevoie de un pui de somn. 


NANTUCKET 


Sultan Nash, care fusese angajat să revopsească streşinile 
de la Black-Eyed Susan's, o urmări pe Madeline King cum 
îşi parca maşina într-unul dintre cele trei locuri de parcare 
ale casei victoriene de peste drum. 


O cunoştea pentru că el crescuse pe insulă împreună cu 
soțul ei, Trevor, şi jucaseră fotbal împreună la Clubul 
pentru Fete şi Băieți. Observă Mini Cooperul turcoaz în 
parcare pentru că săptămâna trecută încercase să-şi 
parcheze camioneta în acelaşi loc şi scăpase ca prin minune 
fără să-i fie ridicată. Sultan Nash se înfuriase la culme. Ştia 
că era proprietate privată, dar era şi foarte convins că 
oricine se născuse şi crescuse pe insulă ar fi trebuit să aibă 
dreptul de a parca unde şi când voia. Timp de zece ani la 
rând se prezentase la şedinţele consiliului orăşenesc 
susținându-şi această părere. 


Îi făcu semn cu mâna lui Madeline şi spuse: 
— În locul tău, n-aş parca acolo. 
Ea zâmbi. 


— Închiriez un apartament din clădirea asta. 


„Închiriez un apartament?” se gândi Sultan. Se petrecuse 
inimaginabilul? Trevor şi Madeline se despărțiseră? Sultan îi 
văzuse pe amândoi la o nuntă toamna trecută şi observase 
cât de îndrăgostiți păreau, ca şi cum ei înşişi ar fi fost noii 
însurăței. La finalul serii, Trevor dansase step pentru 
Madeline -— se pricepea, de fapt, foarte bine —, şi, când 
terminase, ea îl sărutase atât de pasional, încât Sultan 
roşise. Şi-ar fi dat o mână să aibă parte de aşa o căsătorie. 


La aproape jumătate de oră după ce o văzuse pe Madeline 
intrând în clădirea victoriană, îl observă pe Eddie Pancik 
cum bate la uşă. Madeleine deschise uşa, iar Eddie dispăru 
înăuntru. 


Sultan îi pomeni asta în treacăt lui Darlene Lanta, o 
chelneriță de la Downyflake, unde el lua prânzul în fiecare zi 
în încercarea încă nereuşită de a o cuceri. 


— Deci, ca să înțeleg mai bine, spuse Darlene, Madeline 
King a închiriat un apartament în oraş, iar Eddie Pancik i-a 
făcut o vizită? 


Sultan încuviință din cap şi muşcă din sendvişul cu şuncă 
şi salată. 


Rachel McMann îi spuse soțului său Andy (domnul doctor 
Andy, cum era cunoscut de către pacienţii săi de la 
cabinetul dentar) că îi închiriase lui Madeline „o cameră 
numai pentru ea”. Ceea ce doctorul Andy -— care de obicei 
asculta numai pe jumătate, din cauza faptului că oamenii 


cu care purta cel mai des conversații aveau gura larg 
deschisă şi cel puțin un instrument de metal înăuntru şi 
deci erau, oricum, ininteligibili — luă drept „o locuință numai 
pentru ea”. N-o citise niciodată pe Virginia Woolf. 


— Am avut un noroc chior cu chiria asta, la locul şi timpul 
potrivit, cum îți spuneam, dragă, zise Rachel. Nu-mi vine să 
cred că Madeline nu l-a ales pe Eddie Pancik. 


Doctorul Andy se întrebă dacă nu cumva Madeline şi Trevor 
se despărțiseră. Nu se obosi să facă presupuneri. Dar în 
dimineața următoare îi pomeni întâmplător lui Janice, 
asistenta lui, ceea ce îi povestise Rachel. Janice era măritată 
cu Alicia, jurist imobiliar, aşa că adesea împrumuta o 
perspectivă diferită asupra dramelor despre care îi povestea 
doctorul Andy, care le auzea pe toate de la Rachel. 


— Madeline King s-a mutat de-acasă? Nu pare să aibă nici 
un sens. Eşti sigur că asta ţi-a spus Rachel? întrebă Janice. 


Doctorul Andy era sigur - sau aproape sigur. 


— Bănuiesc că Rachel se aştepta să-l aleagă pe Eddie 
Pancik. 


Janice, asistentă fiind, asculta şi ea tot cu jumătate de 
ureche. Inţelese de fapt că „Rachel se aştepta ca Madeline să 
se cupleze cu Eddie Pancik”. 


— Serios? spuse Janice. Nu pare prea probabil, nu-i aşa? 
Eddie Pancik? Soţia lui nu-i e cea mai bună prietenă? 


— Bănuiesc că orice e posibil, Janice, spuse el. Dar n-ar 
trebui să batem toba despre Eddie Pancik. E proprietarul 
nostru. Am putea ajunge cu uşurinţă pe drumuri. 


— Mereu am fost de părere că Madeline King ar trebui să 
scrie un roman despre cabinetul unui dentist, spuse Janice. 


Doctorul Andy fu de acord că aşa era, apoi se duse să-şi 
dezinfecteze mâinile, pregătindu-se pentru extracția de nerv 
de la ora nouă şi lăsând-o pe Janice s-o întrebe pe 
următoarea pacientă, Phoenix Hernandez, pe care Janice o 
socotea una dintre multele ei confidente, dacă ea era de 
părere că Madeline King ar trebui să aibă o relaţie cu Eddie 
Pancik, acum că avea propriul ei apartament în oraş. 


GRACE 


Florile perene ale lui Grace începeau să încolțească, bulbii ei 
de primăvară - narcise, zambile, lalele — îmbobociseră, iar 
cireşii japonezi aveau deja mii de muguri înverziţi. Încă două 
săptămâni, şi arborii aceştia urmau să fie plini de flori roz, 
luxuriante, la fel ca inima lui Grace. 


Benton trecea pe la ea în fiecare zi la zece. 


Cadoul pe care i-l adusese din Maroc era un ibric din argint, 
lucrat manual, pentru prepararea ceaiului de mentă, şi 
două pahare de cristal gravate. Când i le arătase prima oară, 
entuziasmul ei se stinsese instantaneu. 


Un ibric nu era nici sexy şi nici romantic. Ar fi putut la fel 
de bine să-i aducă o oală de lut. 


Dar parcurgerea întregului ritual — recoltarea celor mai 
robuste frunze de mentă din grădina ei de ierburi aromatice, 
fierberea apei şi adăugarea unei cantități potrivite de zahăr 
în ibricul curbat de argint şi apoi turnarea acestui elixir în 
paharele gravate de cristal şi savurarea lui — se dovedi o 
experiență senzuală în comun. 


— Îţi place? întrebă Benton. 


— N-am mai gustat vreodată ceva aşa de pur, recunoscu 
Grace. Are gustul culorii verzi. 


Pe chipul lui se amestecară uşurarea şi — crezu Grace — 
tandrețea. 


În fiecare zi făceau ceai de mentă şi îl beau în timp ce 
discutau planurile pentru grădină. Se hotărâră să planteze 
un strat lung şi îngust de crini în fața verandei. 


— N-am prea multă experienţă cu crinii, spuse Benton. 


— Ei bine, atunci în privința asta am să te învăţ eu pe tine, 
spuse Grace. 


Sabine, bunica lui Grace, o femeie pe care Grace o venerase 
pentru gusturile ei rafinate, crescuse crini în grădina ei, şi, 
în copilărie, Grace fusese intrigată nu atât de florile însele, 
cât de numele poetice ale varietăților: Jock Randall, Ice 
Carnival, Ginger Creek, Maude's Valentine. 


Ea şi Benton stăteau unul lângă altul la masa din bucătărie 
şi răsfoiau catalogul. 


— Cred că avem nevoie de nişte varietăți masculine, spuse 
Benton. 


— Ce părere ai de Rocket Booster? Sau Piano Man? Sau 
Freedom's Highway? 


— Wolf Eyes, spuse Grace. 


— Apple Jack, spuse Benton. 


Degetele lui le atinseră pe ale ei când întoarse pagina, şi lui 
Grace urechile începură să-i ardă. 


— Prefer nume mai dulci, spuse Grace. Ar trebui să luăm 
nişte Baby Darling. 


— Te rog! spuse Benton. Te rog nu mă obliga să sădesc o 
floare numită Baby Darling! 


Grace râse. 
— Dar Butter Cream? spuse ea. 


— Accept Butter Cream dacă mă laşi să iau Broadway 
Starfish, spuse el. 


— Uită-te la asta! Bullfrog Kisses. 
Grace arătă spre fotografia din catalog. 


— Nu e o floare prea atrăgătoare, spuse Benton. Dar, dacă 
stai să te gândeşti, cine ar vrea să fie sărutat de o broască- 
taur? 


Grace dădu pagina. Alese cea mai frumoasă floare de pe 
pagină şi îi rosti numele înainte să se poată opri. 


— Blue Desire. 
— Blue Desire. Îmi place, spuse el. 


Ridică mâna, şi privirile li se întâlniră. Grace ştia că urechile 
i se făcuseră roşii ca focul. 


„O să mă sărute”, se gândi ea. El se aplecă în față. Buzele 
lor fură cât pe ce să se atingă. Grace inspiră adânc, şi 
sunetul acesta uşor îl făcu pe Benton să tresară şi să se 
retragă. 


— Uau, îmi pare rău, Grace! spuse el. Cred că numele astea 
de flori m-au stârnit puţin. 


— Să nu-ţi pară rău! spuse ea repede. 


Era profund dezamăgită că el se oprise. Ar fi vrut să se 
întoarcă la momentul dinainte, la clipele atât de plăcute de 
intimitate în care alegeau florile, dar magia de atunci 
dispăruse. 


Închise catalogul şi se hotări să-i pună întrebarea pentru 
care tot aştepta un moment potrivit de două săptămâni. 


— McGuvvy a mers cu tine în Maroc? 


— Nu, spuse Benton. A obținut o slujbă ca instructor de 
navigație în San Diego. Ne-am despărțit. 


În timp ce Grace procesa vestea, el bătu nervos cu degetele 
de masă. 


— Deci eşti un bărbat liber, spuse ea. 


— Eu sunt liber, da, spuse Benton. 


— Benton... 


— Eşti măritată, Grace. Cu Eddie, care îmi plăteşte facturile, 
spuse el. 


— Eu... 


— Nu spune nimic! zise Benton, respiră adânc şi îşi fixă 
privirea în cana cu ceai. Ai o casă, ai copii, ai o viaţă 
întreagă cu Eddie. Luă o gură de ceai. Eu sunt grădinarul 
tău. 


— Eşti mult mai mult decât grădinarul meu, spuse Grace. 
Iarna asta, când am primit vederile de la tine... 


— Nu mai spune nimic! 


— ... mi-am dat seama cât de mult însemni pentru mine, 
continuă Grace. Cât înseamnă... prietenia mea cu tine. 
Grădina asta, curtea, ceea ce încercăm să creăm aici 
înseamnă ceva pentru mine. 


— Te rog să te opreşti! spuse Benton. 


— Ce pot să opresc? Să opresc ceea ce simt? Ceea ce simți 
tu? 


— Tu nu ştii ce simt eu, spuse Benton. 


Asta o făcu să tacă pe Grace. 


„O, Doamne, el nu simte la fel”, se gândi. Iubire 
neîmpărtăşită. Cele mai singuratice cuvinte din lume. 


— Ce simţi? întrebă Grace. 


— Mă simt confuz, spuse el. 


Apoi se aşternu liniştea. 


— Nu sunt genul, spuse el. N-am fost niciodată. Iar tu nu 
eşti o femeie măritată oarecare pe care am întâlnit-o într-un 
bar. Eşti clienta mea. 


— Ştiu, spuse Grace. 


— Nu sunt genul, spuse el şi-şi depărtă scaunul de masă. 
Trebuie să-mi concentrez atenția asupra a altceva. 


— Departe de mine, spuse Grace. 


— Da, departe de tine. 


— Dar mă placi, nu-i aşa? spuse Grace. 


— O, Grace! spuse el. „Te plac” e puţin spus. 


În dimineața următoare, Benton apăru cu douăzeci de 
minute mai târziu ca de obicei, şi, în acele douăzeci de 
minute, Grace crezu că s-ar putea ca el să nu mai vină 
deloc. „O să renunţe la contract”, se gândi ea. „O să mă 
concedieze”. 


Era puțin spus că o plăcea, dar, din cauza asta, n-aveau să 
mai poată lucra împreună. 


Când camioneta lui Benton intră în cele din urmă pe alee, 
Grace simți o uşurare ameţitoare. Se grăbi să iasă în curtea 
din spate şi, ca să nu pară că nu făcuse decât să stea şi să-l 
aştepte, începu să smulgă buruieni inexistente din brazda 
de lalele. 


— Bună, Grace! spuse Benton în timp ce dădea colțul casei 
şi-i întinse o cutie maro de la Petticoat Row Bakery. Ţi-am 
adus ceva. 


Vorbise pe un ton vesel. Totul reintrase în normal. Grace se 
simți uşurată, dar în acelaşi timp zdrobită. 


— Să culeg nişte mentă? întrebă ea. 


— Sigur! spuse el. 


În bucătărie, Benton prepară ceaiul, în timp ce Grace se 
spălă pe mâini şi încercă să-şi calmeze nervii. Apoi îşi 
ocupară locurile obişnuite la masa din bucătărie. 


Benton deschise cutia maro de prăjituri în care se aflau 
patru pricomigdale verde-pal cu cremă roz la mijloc. 


— Au început să-mi placă pricomigdalele la o brutărie 
franțuzească din Marrakech, spuse el. Dar cred că şi astea 
sunt la fel de bune. 


Îi întinse una. 


Grace acceptă prăjitura şi muşcă din ea. Nu se putu abține: 
gemu de plăcere. 


— Încearc-o cu ceai! spuse el. 
Cu o gură de ceai, da. O simfonie de gusturi. 
— Îţi place? o întrebă el. 


— Nirvana, spuse ea. 


EI o privi în ochi şi-i zâmbi, şi inima ei se strânse. El puse 
paharul cu ceai pe masă şi clătină din cap spre ea de parcă 
ea greşise cu ceva. 


— Ah, Doamne! spuse foarte încet. 


Apoi îi prinse bărbia în palme şi o sărută. 


MADELINE 


Brick nu voia să meargă la familia Pancik la cină. 


— De ce nu, dragă? spuse Madeline. 


Brick ridică din umeri. Venise acasă de la antrenamentul de 
baseball şi se prăbuşise pe canapea. Acum stătea cu ochii 
lipiţi de televizor — reportaje sportive. 


Madeline se aşeză atentă lângă el. 


— Dragule! 


— N-am chef. 


Asta era o premieră. De obicei, Brick era nerăbdător să 
meargă la familia Pancik ori de câte ori Grace îi invita la 
cină. Era singura ocazie când avea voie să petreacă timp cu 
Allegra în dormitorul ei — cu uşa deschisă, desigur. 


— Dragul meu, e totul în regulă cu Allegra? întrebă 
Madeline. 


El ridică din umeri. 


— Nu ştiu. 


Madeline îşi privi mâinile. Crescuse acest copil timp de 
şaisprezece ani, dar niciodată nu ajunsese să stăpânească 
arta de a-l face să i se confeseze. Trevor se pricepea mult 
mai bine la asta. Aşteptă, muşcându-şi limba, la propriu, 
până când simţi gustul metalic de sânge. 


Fu răsplătită. 


— Nu sunt sigur de ce se întâmplă, spuse el. Allegra se 
comportă ciudat. Am crezut că e probabil din cauza 
perioadei nasoale din lună sau ceva de genul ăsta, dar acum 
cred că pur şi simplu s-ar putea să se fi săturat de mine. 


Oare ar fi fost atât de groaznic din partea lui Madeline să 
spună că nu se miră? 


Allegra avea multe însuşiri pozitive, radia de frumuseţe, 
calm, încredere în ea însăşi. Ce fată de şaisprezece ani avea 
atâta singuranță de sine? 


Putea să fie chiar şi foarte amuzantă: o imita foarte bine pe 
profesoara de engleză a copiilor, doamna Kraft. Dar avea 
ceva, încă de când era foarte mică, ceva superior, arogant şi 
nu foarte amabil, vizibil mai ales în felul cum se purta cu 
mama ei. O făcea în mod regulat pe Grace să plângă, şi, în 
calitatea ei de cea mai bună prietenă a lui Grace, Madeline 
fusese mereu alături de ea şi ascultase totul. „Da, fiica ta ți- 
a spus ceva cu adevărat oribil.” „Da, e un gest egoist şi 
necugetat. Dar este tânără şi o să-i treacă.” 


Allegra o făcea pe Madeline să se simtă uşurată că nu 
avusese şi ea o fiică. 


— Să se sature de tine, dragule? spuse ea. Cum ar putea 
cineva să se sature de tine vreodată? 


Zâmbi slab. 


Madeline nu-şi lăsa adevărata părere despre Allegra să iasă 
la iveală foarte des, pentru că Allegra era iubita lui Brick, iar 
el era căzut în cap după ea. La începutul poveştii lor de 
iubire fuseseră atât de multe săruturi şi atingeri peste tot, 
încât Madeline le ceruse să se oprească. Nu era nici pe 
departe o mironosiță, dar toată această dorință nou- 
descoperită şi afişată în văzul tuturor era jenantă. Ochii 
albaştri ai Allegrei îl convertiseră pe Brick la Biserica 
Allegra. O venera. 


Allegra îl făcea pe Brick fericit; era mai mult decât sex la 
mijloc: chipul lui se lumina ori de câte ori îi auzea vocea. 


Madeline şi Grace îşi făcuseră o promisiune când copiii lor 
începuseră această relație. „Nu ne amestecăm.” Aveau să-i 
lase pe Brick şi Allegra să-şi rezolve singuri problemele. 
Madeline se întreba mereu ce s-ar întâmpla dacă cei doi 
tineri s-ar despărți. Spera că vor ajunge la această decizie 
împreună când aveau să meargă la facultăți diferite. 


— Te rog! spuse Madeline. Te rog, vino la cină! Poţi să 
vorbeşti cu Allegra față-n față. 


— Nu, spuse Brick. Spune-le tuturor că nu mă simt bine! 
Inghiţi în sec. Chiar nu mint. Mă doare inima. 


Madeline îi dădu uşor la o parte părul de pe frunte. 
— Of, dragule! 


— Te rog, mamă! Aş prefera să stau aici singur. Du-te cu 
tata! 


— Dar vrei ceva de mâncare? Pot să îți fac puţină brânză 
gratinată? 


— Mamă, sunt bine. 


Trevor intră în camera de zi îmbrăcat în cămaşa lui 
norocoasă de petrecere cu dungi verzi. Părul auriu îi 
strălucea, şi părea bronzat la față - de începutul bronzului 
de vară. Până în august, pielea lui avea să capete o nuanță 
maronie, iar părul să i se decoloreze cu trei nuanţe mai 
mult. Arăta la fel de californian ca şi Madeline, dacă nu şi 
mai mult. 


— Ce se întâmplă? întrebă el. 


— Brick vrea să stea acasă, spuse Madeline. Poate ar trebui 
să anulăm vizita. Să stăm acasă şi să comandăm pizza. 


— Prostii! spuse Trevor. Grace s-a străduit mult — ştii că aşa 
face mereu -—, şi o să mergem. Intinse mâna spre Brick. O să 
mergem toți. 


— Ți-am adus Malbecul care-ţi place, spuse Madeline, 
punând sticla de vin pe superba masă de granit albastru de 
Bahia a lui Grace — sau, cum o numea Eddie, cel mai sexy 
blat din lume. 


Grace era ocupată să amestece ceapa şi ardeii în tigaie, cu 
capul într-o baie de aburi aromați. 


— Eşti cea mai bună prietenă din lume, spuse ea, imitând 
un accent pe care îl împărtăşeau doar ele două. Hai să 
mâncăm! 


Dincolo de uşile de sticlă, Madeline se uită cum Eddie îi 
dădea lui Trevor o bere şi lui Brick, o coca-cola. Brick se 
aşeză pe unul din scaunele de ratan de pe verandă, echipate 
cu perne de pânză. Îşi făcu apariția una dintre gemene — păr 
lung castaniu şi picioare subțiri în blugi. Madeline spera să 
fie Allegra. Spera ca Allegra să-l sărute pe Brick ca pe 
vremuri, iar Eddie şi Trevor să se retragă respectuos. Dar nu 
era Allegra, era Hope. Îşi purta părul cu cărare pe mijloc şi 
dat după urechi. Chipul ei nu afişa o frumusețe la fel de 
glorioasă ca a surorii ei, ochii îi erau mai alungiţi, obrajii, 
mai plini. Dar, cu toate că-i lipsea farmecul, avea grație din 
plin. Avea un suflet liniştit, serios şi o eleganţă degajată, de 
genul celei pe care Madeline o remarcase înainte doar la 
femei precum Jacqueline Onassis şi Audrey Hepburn. 


Dintre cele două fete, o prefera pe Hope, dar rareori îşi 
permitea să recunoască asta chiar şi față de sine. 


— Grădina arată bine, spuse ea. 


Era o subestimare: curtea şi grădina arătau uimitor, ca 
întotdeauna. Restul Nantucketului era încă de un cenuşiu 
apăsător, iarba era maronie, copacii, goi, iar păpădiile care 
mărgineau Milestone Road se scuturaseră în săptămânile 
cât fuseseră pedepsite de vânt şi ploaie. Dar grădina lui 
Grace era verde şi luxuriantă, de parcă hectarul acesta 
primise raze de soare comandate special. Straturile de flori 
aveau margini precise, abrupte, şi ai fi zis că spiriduşii 
tunseseră iarba cu foarfeci de manichiură. Totul era 
înmugurit şi gata să înflorească. lată un strat oval de lalele 
care l-ar fi făcut şi pe un olandez să plângă. Conţinea şapte 
sute de bulbi de lalele portocalii, albe, roşu-cireaşă, ametist 


şi în trei nuanţe de roz —- pudră, scoică şi fucsia-închis. Doar 
stratul acesta de lalele ar fi fost suficient s-o facă pe 
Madeline să creadă în Dumnezeu. Toate dalele de piatră 
fuseseră curățate, la fel şi ghivecele lui Grace din fier turnat 
şi statuia de un metru şi jumătate a arhanghelului Gabriel, 
cumpărată de la o biserică din Lourdes, unde Grace 
studiase un semestru în timp ce era înscrisă la colegiul de 
artă Mount Holyoke. Mai era şi o bancă recuperată din 
grădinile Tuileries, despre care se spunea că data de pe 
vremea lui Claude Monet şi Auguste Renoir. Ferigi 
voluptuoase conturau exact locurile unde Claude şi Auguste 
şi-ar fi plasat şezuturile. La marginea terenului se aflau 
magazia şi cotețul găinilor. Uşile de la coteț erau închise 
bine; găinile dormeau. 


Madeline îşi trecu privirea peste podeţțul de lemn de peste 
pârâu, apoi peste căsuţele de păsări lucrate manual şi peste 
fotoliile rustice de lemn, aranjate cu grijă şi îndreptate spre 
golful Polpis. Jacuzzi-ul şi piscina - un dreptunghi de gresie 
închisă la culoare, împrejmuit de pietre antice de pavaj şi de 
bolovani de râu şlefuiți de soiul celor care fuseseră folosiți 
pentru a pietrui Main Street din centrul vechi al stațiunii — 
erau încă acoperite. Întreg domeniul Pancik era paradiziac. 
Madeline venise în vizită de mii de ori, şi, de fiecare dată, 
frumusețea somptuoasă a grădinii îi tăia răsuflarea. Nici nu- 
şi putea imagina cum ar fi fost să aibă o asemenea curte, s- 
o vadă în fiecare clipă a fiecărei zile. 


„Curtea” ei era plină de petice de noroi, nisip, rouriță şi, pe 
margini, de un amestec de copaci neîngrijiți, tufişuri ţepoase 
şi buruieni. Avea o hortensie care făcea nişte flori de un mov 
bolnăvicios. Hortensiile lui Grace - douăzeci şi două la 
număr - erau toate câştigătoare la concursurile de 


frumuseţe. Înfloreau în nuanţe de albastru, mov, roz, alb şi 
verde. 


Madeline nici nu ştia că existau şi hortensii cu flori verzi, 
dar da, se numeau „hortensii-reflector”, şi ale lui Grace erau 
divine. 


— A trecut Benton pe-aici, spuse Grace. 


— Da, se vede, spuse Madeline. Pentru că nu mai dau de 
tine decât o dată la trei zile. 


Expresia lui Grace era greu de citit — jumătate zâmbet 
pocăit, jumătate altceva. 


— Vin, te rog! rosti ea. Aş bea nişte vin. 


Madeline scoase două pocale Baccarat din dulapul prietenei 
sale. Lui Grace îi plăcea să folosească pocalele în serile de 
miercuri, chiar dacă erau fragile şi fiecare costa cât o noapte 
într-un apartament de lux de la hotelul Four Seasons. 
Madeline spărsese un pocal, Grace spărsese unul şi Eddie 
spărsese două în două săptămâni consecutive. 


Madeline turnă generos în două pahare din vinul Malbec de 
culoarea prunei şi îi aduse unul lui Grace, lângă aragaz. 


— Am nişte veşti, spuse ea. 


— Şi eu, spuse Grace. Luă o înghițitură, apoi aşeză pocalul 
pe blatul sexy. Dar vestea mea va trebui să mai aştepte. A ta 
care e? 


Madeline se pregăti şi inspiră adânc. Îşi făcea griji că Grace 

s-ar fi putut supăra că închiriase apartamentul de la Rachel 
McMann şi probabil şi că o făcuse fără să i-l arate lui Grace 
mai întâi. 


— Am închiriat un apartament în oraş, spuse ea. 
— Cum? exclamă Grace. 


— Nu e ceea ce pare, spuse Madeline. Vreau să-l folosesc ca 
birou de scris. 


Chipul lui Grace se lumină, şi ea imită accentul patrician al 
bunicii ei, Sabine. 


— Splendid, draga mea! Unde anume în oraş? 


— În casa victoriană albastră de la intersecția dintre India şi 
Centre. 


— Dintotdeauna mi-a plăcut clădirea aia, spuse Grace. 


Dădu focul mai încet la cepe şi ardei şi se apropie de 
Madeline s-o îmbrățişeze. 


— Deci acum eşti o adevărată fată muncitoare, cu un spațiu 
de lucru numai al tău. Ce te invidiez! Dar îl meriti. 


— Asta spune toată lumea, doar că eu nu sunt sigură că e 
adevărat, spuse Madeline. A fost destul de scump. 


— Cât? întrebă Grace. 
— Două mii pe lună. 


— Eh! spuse Grace, ridicând din umeri. Se întoarse spre 
aragaz şi îşi luă vinul. Sună rezonabil pentru un apartament 
în oraş, vara. 


„Sigur”, se gândi Madeline. Pentru Grace părea rezonabil 
pentru că ea nu-şi făcuse nici o zi din viaţa ei griji 
financiare. 


Grace fusese crescută într-o veche familie puritană, familia 
Harper din Salem, Massachusetts. Stră-străbunicul ei din a 
noua stirpe fusese avocatul care o apărase pe Bridget 
Bishop, una dintre femeile acuzate de vrăjitorie. („Nu sunt 
vrăjitoare. Sunt nevinovată. Nu ştiu nimic despre asta.” 
Spânzurată pe 10 iunie 1692.) Grace avea trei frați mai 
mari, băieții Harper, toți avocaţi de drept civil în Boston. În 
copilăria petrecută în maiestuoasa vilă de cărămidă de pe 
Essex Street, ea şi fraţii ei fuseseră obligați să se îmbrace 
frumos pentru cină în fiecare seară. Pe linia maternă a 
familiei, bunica Sabine deţinea o proprietate de 120 de 
hectare în Wayland, unde Grace mergea pe vremuri în 


fiecare duminică. După-amiezile petrecute acolo includeau 
jocuri de crichet vara şi excursii cu sania pe timp de iarnă. 
Lui Madeline îi plăcea mereu să audă detalii despre copilăria 
prietenei sale. Le savura ca pe prăjiturile de la desert. Dar 
nu se putea aştepta ca Grace să înțeleagă ce înseamnă să fii 
strâmtorat financiar. 


— Să ştii, spuse Madeline vrând să fie sinceră, pentru că 
asta era firea ei, că am aflat despre apartament de la Rachel 
McMann. 


— O! rosti Grace. 


— Cred că Eddie s-a cam supărat din cauza asta. A trecut 
azi să-l vadă şi părea destul de nemulțumit că am apelat la 
Rachel. Dar a fost o întâmplare. Am deschis gura, şi ştii 
cum e Rachel... 


— Insistentă, spuse Grace. 


— A profitat de ocazie, spuse Madeline. Dacă mi-aş fi luat 
un răgaz să mă gândesc mai bine... Dacă aş fi căutat 
neapărat ceva, l-aş fi sunat pe Eddie. Ştii bine că asta aş fi 
făcut. 


Grace flutură din mână, indiferentă. 


— O să-i treacă, spuse ea. 


Pe Madeline aproape că o luă ameţeala de uşurare. Nu se 
aşteptase ca Grace să accepte veştile atât de uşor. Era 
destul de irascibilă în majoritatea zilelor, iar astfel de veşti o 
puteau enerva destul de rău. Dar în seara asta, Grace era 
într-o dispoziție excepțională. Madeline nu-şi mai aducea 
aminte când o văzuse ultima oară pe prietena ei atât de... 
jucăuşă... Atât de relaxată. Practic radia. 


— Du-te afară cu băieții! spuse Grace. Termin şi eu imediat. 


— Bună, Madeline! spuse Eddie şi o sărută pe obraz. Nu ne- 
am văzut de mult! 


— Bună, Eddie! 


O bezea şi obişnuitul damf de Eternity de la Calvin Klein, 
parfum pe care el începuse să-l folosească imediat după 
terminarea liceului. Eddie îi zâmbi strâmb, apoi ţinu câteva 
clipe o mână deasupra grătarului ca să verifice dacă era 
suficient de încins. 


— Deci... ce părere ai despre noul apartament al soţiei tale? 
îl întrebă Eddie pe Trevor. 


— Mi se pare grozav, spuse Trevor şi o atinse pe Madeline pe 
fund. Nu mai are scuze că nu poate să termine nimic. Acum 
ar trebui să scrie câte o carte pe an - sau câte două, aşa 
cum face cealaltă romancieră din Nantucket. 


— Două cărți pe an! spuse Eddie. În cazul acesta nu doar că 
ați investi în casele mele, ați putea cumpăra una. 


Madeline îşi strânse degetele în jurul piciorului delicat al 
paharului de vin Baccarat. Auzindu-l pe Eddie că vorbeşte 
despre casele-tip, se crispă atât de tare, încât l-ar fi putut 
rupe în mână. 


Îl luă pe Trevor de braţ. 
— Hai să mergem până la pod! 


Se plimbară de-a lungul fâşiei late de peluză de culoarea 
smaraldului, spre podeţul de peste pârâu. Sunetul pe care îl 
făcea apa trecând peste pietre era muzical, ca de clopoței. 
Madeline închise ochii câteva clipe şi încercă să-l savureze. 
Secretul stătea în tipul de pietre pe care le folosea Benton 
Coe -— sau poate în felul cum le aranja. 


— Ascultă! spuse ea. I-am cerut înapoi lui Eddie cele 
cincizeci de mii pe care le-am investit. 


— Serios? spuse Trevor. Când? 


— Ieri, spuse ea. A trecut pe la noul meu apartament. 


— A, da? spuse Trevor. Nu ştiu cum să mă simt când 
primeşti bărbați străini acolo. La urma urmei, eu încă n-am 
văzut apartamentul. 


Vorbise pe un ton glumeț, dar Madeline îl simți că era puţin 
iritat. 


— A venit să-mi spună cât era de supărat că am închiriat de 
la Rachel. 


— A, făcu Trevor, şi ea îl simţi cum se linişteşte. Tipic 
pentru prietenul nostru Eddie Rapidul. 


— Spune-mi doar că o să fie bine! îl rugă Madeline. Eu o să 
scriu încă o carte, şi o să ne recuperăm banii. 


Trevor o sărută şi îi luă mâinile într-ale lui. 


— Totul va fi bine. 


Madeline se răsuci şi privi înapoi. Eddie, Hope şi Brick se 
holbau cu toţii la ei, fără reținere. Şi Grace la fel, din 
bucătărie. 


Eddie strigă: 


— Ce faceţi acolo? O ceri în căsătorie? 


Se întoarseră pe terasă, unde Grace adusese aperitivele ei 
obişnuite: pateu de lufar afumat, lipii cu rozmarin, brânză 
de casă, gem de smochine, ardei copți, migdale Marcona, 
brânză topită armenească şi un salam cu ierburi aromate şi 
cu două feluri de muştar. Mai erau, pentru Eddie, unt moale 
fără sare de întins pe biscuiței Bremner, bun pentru arsurile 
lui gastrice, şi pesmeți Triscuits şi cremă de brânză Cheez 
Whiz pentru Brick, pentru că erau gustarea lui preferată, iar 
Grace le ținea mereu la îndemână pentru el. Cu toate astea, 
Brick nu păru încântat de cutia proaspătă de Cheez Whiz. 


Allegra încă nu apăruse. 


Eddie îşi ridică paharul de vin. 


— Pentru noul apartament al lui Madeline! spuse el. 
Felicitări! 


HOPE 


Allegra nu cobori la cină decât în ultima clipă. Mama lor 
strigase după ea de trei ori, şi apoi o strigase şi Eddie. Eddie 
era singura persoană care o domina pe Allegra pentru că el 
îi plătea factura la cardul de credit. 


Allegra ieşi pe prispă, cu ochii lipiţi de telefon şi tastând cu 
o viteză ameţitoare. 


— Cui îi scrii? o întrebă Hope. 


Toţi făcură linişte - nu pentru că i-ar fi păsat cuiva (în afară 
de Brick) cui îi scria Allegra, ci pentru că Hope vorbea 
rareori, aşa că, atunci când o făcea, toată lumea se oprea s- 
o asculte. 


— Nimănui, spuse Allegra. 


Termină şi îşi puse telefonul în buzunarul de la piept al 
jachetei elegante de piele. Purta pantalonii ei Citizens 
mulați, balerini negri, o bluză de dantelă neagră de la Dolce 
Vita şi jacheta caramel din piele întoarsă. Arăta de parcă 
tocmai se dăduse jos de pe Ducati-ul unui tip, pe Riviera 
italiană. 


Zâmbi către familiile reunite de parcă ar fi fost şocată şi 
încântată să-i găsească pe toţi acolo, ca şi cum în ultima 
jumătate de oră nu i-ar fi auzit din dormitorul ei de la etaj. 


— Salutare tuturor! Bună, Brick! spuse ea. 


Brick se roti pe scaunul său, apoi făcu semn cu mâna în 
direcția ei. 


— Salutare! 


Era încordat — oare ştia despre lan Coburn? Nu, Hope nu 
credea că ştie. Allegra reuşise să-şi țină gura. Nu-i spusese 
nici celei mai bune prietene, Hollis — „Hollis nu trebuie să 
ştie”, spusese Allegra o dată. Iar altă dată spusese: „Dacă i- 
aş spune lui Hollie, ar afla toată şcoala în mai puţin de cinci 
minute. Îmi place la nebunie fata aia, dar nu poate să țină 
un secret”. Hope era singura persoană căreia Allegra îi 
povestise despre lan Coburn. 


Ian Coburn îşi dădea ultimele examene la Boston College. 
Săptămâna următoare avea să se întoarcă la Nantucket. 


— Şi atunci ce-ai să faci? o întrebase Hope pe sora ei. 
— Tu ce crezi c-am să fac? spuse Allegra. 


Hope nu avea nici cea mai mică idee. Şi-o putea imagina pe 
Allegra despărțindu-se de Brick, dar şi-o putea imagina şi 
despărțindu-se de Ian Coburn. Ba o vedea la fel de bine 
ambiționându-se să jongleze cu amândoi peste vară. 


— O să laşi totul la voia întâmplării? Aştepţi să vezi cum 
evoluează lucrurile? 


— Exact, spusese Allegra. 


Bineînţeles că acesta era răspunsul. Allegra nu credea în 
nimic ca în propriul noroc şi în faptul că lucrurile aveau să 
se rezolve în favoarea ei. 


Dar avea să strice totul. 


Allegra îşi puse o mână pe umărul lui Brick şi apoi se aplecă 
şi-l sărută pe creştet cu un gest matern. Hope simți o 
înțepătură de durere pentru Brick. Nu era oare absolut 
evident că rezervorul de atracție şi romantism al Allegrei față 
de el se golise, iar ea era preocupată mai mult de telefonul 
care se auzea vibrând în buzunarul jachetei? 


— Cine-ți trimite mesaje? întrebă Brick. 


— Mesaje? spuse Allegra şi zâmbi inocent, de parcă nici nu 
simțea vibraţiile persistente ale mesajelor de la Ian Coburn 
pe sânul stâng. Luă telefonul din buzunar şi privi ecranul. E 
Hollis. Mă întreabă despre tema de la matematică. 


„E o mincinoasă înnăscută”, se gândi Hope. Era incredibil. 
Mai bine ar lăsa baltă cariera de fotomodel şi ar intra direct 
în politică. 


— Nu te cred, spuse Brick. Arată-mi mesajul! 


Se întinse să apuce telefonul Allegrei, lovind paharul cu vin 
roşu al lui Madeline - care se făcu țţăndări, stropind în 
nuanțe Malbec toată jacheta de piele italienească a Allegrei. 


Ea scoase un țipăt. 


— Vai, Brick, nu! spuse Madeline. 


— Dragă, a fost din greşeală, interveni Trevor. 


Madeline se apucă să strângă cioburile paharului, iar 
Allegra tocmai se apucase să-şi şteargă jacheta de piele, 
scoțând telefonul din buzunar şi punându-l pe porțiunea 
uscată a mesei, de unde şi Hope, şi Brick îl puteau vedea cu 
uşurinţă, când lan Coburn îi trimise alt mesaj. 


— Ian Coburn? spuse Brick. De când primeşti mesaje de la 
Ian Coburn? 


— Dumnezeule, Brick! spuse Allegra. Jacheta asta m-a 
costat o avere! 


Eddie îşi drese glasul. 


— M-a costat pe mine o avere, de fapt, spuse el. Se mai 
poate folosi sau e distrusă complet? 


Allegra o ştergea cu şervețele, dar vinul lăsase o droaie de 
pete întunecate asemănătoare cu stropii de sânge. 


— E o jachetă italienească, nu? spuse Hope. Le-ar putea 
face rezistente la vin, nu? 


— Nu pot să cred! exclamă Allegra. 


Grace luă un burete pentru vin, iar Madeline aruncă 
cioburile la gunoi. 


— Vrei buretele să-ți cureți haina, draga mea? spuse Grace. 


— Nu se spală cu apă, mamă, protestă Allegra. 


— Tonul! o avertiză Eddie. 


Telefonul Allegrei continua să vibreze. 


Hope se gândi cât de previzibili erau membrii familiei sale. 
Probabil şi ei, la rândul lor, o credeau pe ea previzibilă - dar 
nimeni nu ştia că, într-o lună, poate două, ea urma să fie 
împreună cu Brick. 


— Se pare că lan Coburn are multe să-ți spună, zise acesta. 


Allegra înşfăcă telefonul. 


— Nu te priveşte cine îmi trimite mie mesaje. 


— Serios? spuse el. 


— Mă duc să pun creveţii pe grătar, se oferi Eddie. 


— Cred că mai bine mergem acasă, zise Madeline. 


Grace îi întinse lui Eddie un platou mare de frigărui cu 
creveţi şi ardei jalapeño. Când el aşeză prima frigăruie pe 
grătar, se auzi un fâsâit furios. 


— Nu, nu-i mai bine să plecați acasă, spuse Grace. E vorba 
doar de un pahar şi de puţin vin văsat. Dar, Eddie, trebuie 

să-i ceri scuze lui Madeline pentru felul cum te-ai purtat în 
legătură cu Rachel McMann. 


„Rachel McMann, uf!” îi trecu prin minte lui Hope. 


Rachel era mama celui mai mare inamic al lui Hope, Calgary 
McMann. 


Hope şi Calgary fuseseră împreună timp de patru săptămâni 
înainte ca ea să-i dea voie, în cele din urmă, să-i pipăie 
zonele intime, dar imediat după aceea el o abandonase, 
făcând-o să se simtă ca şi cum ar fi fost ceva în neregulă cu 
ea. Când o văzuseră pe hol, Calgary şi prietenii lui făcuseră 
un semn cu mâna pe care Hope nu-l înțelesese şi despre 
care nici nu avusese pe cine să întrebe, dar care îşi dăduse 
seama că nu era de bine. Drept răspuns, le arătase degetul 
mijlociu, făcându-i pe toţi să râdă. Calgary o lăsase fără 
partener pentru balul de Crăciun. Rochia de gală din catifea 
roşie pe care ea o cumpărase cu Grace de la magazinul 
Hepburn rămăsese nepurtată. Calgary o invitase pe Kylie 
Eckers la bal, dar Kylie se îmbătase atât de tare la 
petrecerea dinainte, încât directorul şi administratorul 
trebuiseră s-o oprească la uşă şi să-i cheme pe părinți să 


vină s-o ia. Când Hope aflase aceste veşti de la Allegra, a 
doua zi dimineață, se simțise cumva răzbunată, dar acum, 
cinci luni mai târziu, ura față de Kylie şi Calgary devenise de 
neşters, ca o fosilă dintr-o rocă. 


— Rachel McMann nu merita comisionul tău, spuse Eddie. 
Numai asta am vrut să spun. 


— Nu cred că a primit comision, răspunse Madeline. 


— O, ba da, crede-mă, a primit comision! replică Eddie. 


Numai numele lui Rachel McMann era destul ca să-i 
provoace greață lui Hope. Nu putea să mai suporte nici 
măcar o secundă conversaţia asta. 


— Mamă, nu mi-e foame, spuse ea. 


— Nici mie nu mi-e, i se alătură Brick şi se uită la Madeline. 
Putem să mergem acasă, mamă, te rog? 


— Da, cred că aşa ar trebui, zise Madeline. 


Fu ultimul lucru pe care îl auzi Hope înainte să urce scările 
- cu excepția vibrațţiilor telefonului Allegrei. 


MADELINE 


— Dar nu puteţi pleca! exclamă Grace. Încă n-am mâncat! 
Am făcut salsa proaspătă de ananas. Am făcut panna cotta 
de mango. 


— Nu mă simt bine, spuse Brick. 


— Nu poţi să mai rezişti puţin, amice? Mâncăm şi apoi 
plecăm, răspunse Trevor. 


Madeline încerca să repare totul. Se simțea groaznic că 
Brick spărsese încă un pocal de vin de cinci sute de dolari, 
dar asta nu făcu decât s-o enerveze la gândul că Grace 
insista să folosească cristale atât de scumpe pentru o cină 
în familie. Simţea că ar trebui să se ofere să plătească 
pentru pahar sau pentru jacheta Allegrei, chiar dacă nu 
avea bani pentru asta. Deşi în mod clar avea banii, pentru 
că arunca două miare pe lună ca să închirieze o cameră 
numai pentru ea! 


Se trânti într-un fotoliu de ratan, învinsă. Apoi se ridică. Mai 
voia vin şi avea de gând să-l bea dintr-un pahar de suc. 


Grace o urmă în bucătărie. 


— Nu vreau să plecați până când noi două nu apucăm să 
stăm de vorbă singure. După cină mergem sus. Nu putem 
discuta la telefon. 


— A! făcu Madeline. În regulă. 


— Cina e gata! strigă Eddie. 


La cină, conversaţia fu întreruptă în mod repetat de 
telefonul Allegrei, care vibra insistent. 


Eddie îi spuse în cele din urmă: 


— Allegra, opreşte-l sau du-te înăuntru şi vorbeşte la 
telefon! 


— Se pare că Ian Coburn vrea foarte tare să vorbească cu 
tine, spuse Brick. 


— Suntem prieteni, da? replică Allegra. Nu e voie? 
— Salsa e delicioasă, observă Trevor. 


— Mulţumesc, răspunse Grace. 


Madeline observă că Eddie nu se atinsese de mâncare. Lua 
încă biscuiței Bremner de pe platoul cu aperitive. 


— E voie, bineînțeles că e voie, spuse Brick. Atâta timp cât 
sunteți doar prieteni. Atâta timp cât nu e nimic altceva între 
voi. 


— Normal că nu e nimic între noi, ripostă Allegra şi aruncă 
şervetul brodat peste taco-ul din farfurie. 


Madeline ştia că Grace spală şi calcă fiecare şervet înainte 
de asemenea cine. 


— Cum îndrăzneşti să insinuezi altceva? continuă Allegra. 


„Altceva”, se gândi Madeline. Ceva se petrecea între Allegra 
şi Ilan Coburn. Simţea o furie fierbinte, mocnită. 


Apoi îşi aminti de jurământul ei şi al lui Grace. „Nu ne 
amestecăm.” 


— Allegra! făcu Brick. 


Dar Allegra se ridicase de pe scaun, cu telefonul în 
buzunarul jachetei pătate de vin. 


— Las-o baltă, Brick! spuse ea şi dispăru în bucătărie. 


Brick păru că vrea să se scoale după ea, dar rămase 
deoparte. 


Madeline îşi terminase paharul de vin. Se ridică să-l umple 
din nou, însă Grace îi spuse: 


— Nu mai este. Vrei să aducă Eddie încă o sticlă din 
pivniță? 


„Nu”, se gândi Madeline. Ar fi mai bine să plece. Bietul Brick 
fusese umilit destul pentru o singură seară. Dar Grace avea 
ceva să-i spună care nu putea fi discutat la telefon, iar 
Madeline era intrigată. 


— Da, răspunse ea. 


Eddie aduse două sticle de cabernet Screaming Eagle, iar 
Madeline clipi de câteva ori. Avea vedenii? Eddie spunea 
mereu că păstra sticlele acelea pentru patul de moarte. 


— Edward, ce faci? spuse Madeline. 


— Vreau să le beau în seara asta. Nu ştiu de ce — e doar o 
intuiție de-a mea. 


— E un motiv la fel de bun ca oricare altul, spuse Trevor. 
De-abia aştept să-l gust. 


Grace se duse la bucătărie să aducă tuturor câte un pocal 
Baccarat curat. 


— lar beți vin? se miră Brick. Credeam că ai zis că putem 
pleca. Tată? 


— E probabil cel mai bun vin pe care îl vom bea vreodată. 
Eddie a aşteptat... cât timp ai fost pe lista de aşteptare? 
întrebă Trevor. 


— Opt ani şi şapte luni, spuse Eddie cu mândrie. 


— Nu-mi pasă, replică Brick. Îmi pare rău, domnule Pancik. 
Vreau doar să plec acasă. 


„Ar trebui să plece”, se gândi Madeline. Brick nu se plângea 
niciodată. Eddie ar fi trebuit să păstreze vinul Screaming 
Eagle pentru o seară când aveau ceva de sărbătorit. De 
pildă, vânzarea caselor şi obținerea unui profit substanțial 
la investiția făcută de ea şi Trevor. 


Dar Eddie scoase dopul şi începu să toarne vin. Cei patru 
părinţi ciocniră paharele - într-un scurt moment de linişte. 


Allegra scoase capul pe fereastra dormitorului ei şi strigă 
spre verandă: 


— Brick, vrei să vii puţin sus, te rog? 


Madeline citi pe chipul fiului ei nehotărârea. 


— Te rog, Brick! repetă Allegra. 


Brick se ridică şi intră în casă. 


— Bun, şopti Grace. O să se împace. 


„lan Coburn”, se gândi Madeline. Era un băiat foarte arătos, 
care absolvise liceul din Nantucket cu un an în urmă. Tatăl 
lui administra fonduri private de investiţii şi făcea naveta de 
la New York. Mama lui era pițigăiată şi oarbă la orice altceva 
în afară de farmecele fiului ei. lan Coburn fusese unul dintre 
copiii care avuseseră voie să dea petreceri şi să bea alcool. 
Lui Madeline, apariția lui i se părea de rău augur. 


„Nu ne amestecăm.” 


— Lasă uşa deschisă! strigă Eddie. 


Grace umplu paharul ei şi pe al lui Madeline, în timp ce 
Eddie privea cum vinul părăseşte prețioasa lui sticlă. 


— Vreau să-i arăt ceva lui Madeline sus, spuse Grace. Vă 
descurcațţi aici singuri? 


— Trabucuri, îi spuse Eddie lui Trevor. 
— De acord, spuse Trevor. 


— Ia te uită! spuse Eddie. Am două Cohiba chiar aici în 
buzunar. 


Madeline o urmă pe Grace înăuntru, prin bucătărie şi sus 
pe scările masive şi impunătoare. În casa Pancik ar fi 
încăput trei sau patru case Llewellyn, dar Madeline 
renunțase la invidie cu mult timp în urmă. Era inutilă. 


Intrară în cabinetul lui Grace, o replică aproape fidelă a 
cabinetului bunicii ei Sabine de pe proprietatea din Wayland 
- prea întunecat şi formal pentru gusturile luminoase ale lui 
Madeline, deşi elegant: gravuri cu scene de vânătoare pe 
pereţii gri-maronii, rafturi încastrate din lemn de nuc şi 
draperii groase de brocart. Grace moştenise biroul enorm, 
din mahon ornat şi sculptat, de la Sabine, împreună cu 
covorul persan gros din sute de mii de noduri de mătase în 
roşu de Burgundia, bleumarin şi crem. Madeline inhală 
adânc. Îi plăcea enorm cum mirosea camera aceasta - a 
santal şi a cărți vechi. Grace studiase literatura franceză la 
colegiul liberal Mount Holyoke, aşa că rafturile ei erau pline 
de Victor Hugo şi Voltaire, Colette şi Proust, Emile Zola, 
Dumas, Camus. Avea o colecție de douăzeci şi patru de 


sfeşnice Ted Muehling5, cu lumânări în culori de alb fad, 
ivoriu şi gri-pal. Avea o călimară veche şi o pană de scris 
care chiar funcționau. Un ceas antic, în formă de banjo, 
ticăia pe perete şi anunţa fiecare sfert de oră printr-un 
sunet vibrant de alamă. 


Grace închise şi încuie uşa grea şi micşoră lumina 
candelabrului uriaş de cositor care atârna de tavan. 
Madeline se gândi că, dacă ar fi avut un cabinet cu o uşă 
care se putea încuia, n-ar mai fi fost nevoie să cheltuiască o 
mie două sute de dolari pe apartament. 


Dar Madeline era o prietenă prea bună ca să-i poarte pică 
lui Grace pentru cabinet. Nu era pur şi simplu o scuză 
pentru decorațiuni interioare: Grace se ocupa de grădină şi, 
în plus, vindea ouă organice de la găinile Araucana pe care 
le creştea. 


Madeline se aşeză pe fotoliul de piele verde şi îşi puse în 
poală o pătură flauşată groasă, de culoare crem. Grace se 
trânti pe canapeaua de catifea, îşi rezemă bărbia pe o pernă 
de brocart auriu şi privi intens în pocalul ei cu Screaming 
Eagle, pe care îl ţinea cu ambele mâini. 


— Grace, ce este? spuse Madeline. 


5 Orfevru american (născut în 1953), care are un magazin exclusivist pe 
insula Manhattan, în New York (n.red.) 


— Mai ţii minte când ţi-am spus că am făcut o pasiune 
pentru Benton Coe? 


— Da, normal. 


Fusese la finalul verii. Ea şi Grace erau la malul mării, pe 
Steps Beach, unde băuseră o grămadă de margarita de 
pepene preparată de Grace, care o adusese în termos. 
Pentru Grace, tequila era de mult elixirul adevărului, aşa că, 
pe la mijlocul după-amiezii aceleia calde şi somnoroase, 
întinsese mâna spre brațul lui Madeline - trezind-o din 
somn -— şi spusese: 


— Am făcut o pasiune pentru Benton Coe. 


Madeline era încă pe trei sferturi adormită, dar răspunsese: 


— Nu, Grace, n-ai făcut nici o pasiune. 


— Ba da, spusese Grace. Ba da, am făcut. Ştii ce vreau să 
spun. Sigur ai făcut şi tu vreo pasiune prostească şi 
inocentă pentru cineva de când eşti căsătorită. 


Madeline scuturase din cap. 


— N-am făcut. 


— Serios? făcuse Grace. Voi ați fost întotdeauna un cuplu à 
la Dick Van Dyke şi Mary Tyler Moore? 


— Întotdeauna, spusese Madeline. 


Conversaţia se terminase aici, dar Madeline n-o uitase. 


— Între mine şi el se petrece ceva, spuse Grace. 


Madeline băuse atât de mult vin, încât nu mai putea nici 
măcar să-şi modeleze o expresie potrivită pe chip. Şi care ar 
fi fost aceea? Şoc? Groază? Dezaprobare? Madeline prefera 
să nu judece niciodată, spectrul experiențelor umane era 
pur şi simplu prea larg pentru ca ea să creadă în binele sau 
răul absolut. 


— Ce anume? întrebă ea. 


— Mi-a adus pricomigdale cu fistic de la brutărie, spuse 
Grace. Şi apoi m-a sărutat. 


— Te-a sărutat? replică Madeline. O singură dată? 


6 Actori americani care au întruchipat personajele principale din The 
Dick Van Dyke Show, serial comic extrem de popular televizat în SUA 
între 1961 şi 1966. Ca soţi, cei doi au o căsnicie armonioasă. (n.red.) 


— La început a fost o singură dată, spuse Grace. Dar apoi s- 
a întâmplat din nou în magazia din grădină. Şi apoi a treia 
oară în timp ce instalam hamacul. 


Învârtea vinul în pocal atât de nepăsătoare, încât Madeline 
se temu să nu-l verse peste perna galbenă. Grace era de-a 
dreptul beată. Probabil exagera povestea cu sărutul. 


— Acum se întâmplă în fiecare zi, spuse ea. 
— În fiecare zi? spuse Madeline. Şi cum vă sărutaţi? 


— Amețţitor, spuse Grace. Simt că se învârteşte totul cu 
mine. Ştii cum e, nu? 


— Da, spuse Madeline. 
Ea şi Trevor, vara lui 1993. 


— Sau poate e doar dorinţa tipică pentru o femeie de 
patruzeci de ani care a fost ignorată prea mult timp. 


— Eddie te ignoră în pat? întrebă Madeline. 


Grace ridică din umeri — şi Madeline nu ştiu ce să înțeleagă. 


— A trecut o grămadă de timp de când nu mai sunt în 
centrul atenției lui, spuse ea. Cât crezi? 


— Mult, recunoscu Madeline. 


De când îl ştia ea pe Eddie - aproape douăzeci de ani —, el o 
tratase pe Grace ca pe ceva de la sine înţeles. În trecut, 
Grace se plânsese de asta, deşi spunea şi că îşi dă seama că 
e foarte ocupat. Era nevoie de o sumă foarte mare de bani 
pentru a le asigura un asemenea stil de viață, iar Grace 
câştiga trei sute de dolari pe săptămână din vânzarea 
ouălor, sumă care abia îi ajungea să facă plinul la Range 
Rover şi să plătească facturile de telefon ale fetelor. Jacheta 
de piele pe care o purtase Allegra în seara aceea costase 
probabil tot atât cât cheltuia Madeline pe cumpărături într-o 
lună întreagă. Eddie resimțea o presiune uriaşă pe toată 
înălțimea sa de un metru şaptezeci şi doi, de aici şi 
constantele lui arsuri la stomac. 


— Mă simt singură, spuse Grace. De ani de zile sunt 
singură. 


— Ai de gând să te culci cu el? întrebă Madeline, de data 
asta în şoaptă. 


Nu-i venea să creadă că Grace se încurcase cu Benton Coe. 


— Nu ştiu, spuse Grace. Încă nu m-am hotărât. 


— Eu aş încerca să revin la relația de strictă prietenie. 


— Uşor de zis, greu de făcut. Mă simt de parcă sunt într-o 
cursă de maşini şi nu pot să dau înapoi. 


— Şi cum vezi sfârşitul poveştii ăsteia? Grace, ţin să-ți spun 
asta, pentru că sunt cea mai bună prietenă a ta şi asta 
trebuie să fac: n-are cum să iasă ceva bun de aici. 


— Ştiu, spuse Grace. Mai ţii minte şedinţa de spiritism? 


Era o întrebare retorică. 


Şedinţa de spiritism se ținuse acasă la Grace şi Eddie, la 
subsol, în noaptea de Halloween, cu un an înainte. Barbie 
Pancik, sora lui Eddie, era cunoscută pentru puterile ei 
premonitorii. La douăzeci şi ceva de ani, cumpărase un glob 
de cristal dintr-un târg din Brimfield care făcuse turul 
petrecerilor din Nantucket pe vremea când Barbie obişnuia 
să facă turul petrecerilor. Grace şi Eddie o convinseseră cine 
ştie cum să-l aducă în noaptea de Halloween, în timp ce 
gemenele şi Brick erau departe, la o petrecere 
neprimejdioasă acasă la Hannah Dromanian. Barbie nu 
doar că acceptase, ci se costumase complet în țigancă, 
purtând o rochie lungă şi neagră şi cu părul ei blond 
înfăşurat într-o eşarfă imprimată. 


Stătuse mult timp nemişcată, cu privirea fixă, atât de mult, 
încât Grace, Eddie, Madeline şi Trevor începuseră să se 


foiască precum şcolarii, iar apoi, când Barbie inspirase 
adânc, toți se încordaseră. 


Ea rostise, cu cea mai neliniştitoare voce din lume, făcându- 
i pe toți să creadă că pronunța un adevăr absolut: 


— Două dintre femeile de la această masă o vor trăda pe 
persoana de la stânga lor. 


Eddie stătea în stânga lui Grace, Grace era la stânga lui 
Madeline, Trevor era la stânga lui Barbie. 


— Barbie a prezis că-l voi trăda pe Eddie, spuse acum 
Grace. 


— Şedinţa de spiritism a fost o prostie, ripostă Madeline. 
Doar nu crezi în ce a spus Barbie? 


— Mă gândesc la asta. 


— Dacă crezi ce a spus Barbie, atunci fie Barbie îl va trăda 
pe Trevor - ceea ce nu pare probabil —, fie eu te voi trăda pe 
tine, ceea ce este şi mai puțin probabil, de vreme ce îţi sunt 
cea mai bună prietenă. 


— Da, spuse Grace. Îți mulțumesc. 


— Şedinţa de spiritism nu a fost adevărată, Grace. 


Grace îşi puse vinul în siguranță pe măsuţă şi se ridică cu 
fața la Madeline. 


— Nu pot să trec peste faptul că viața mea s-a schimbat atât 
de brusc. Până acum totul era normal şi plictisitor. lar 
acum... viața mea e ca un roman. 


NANTUCKET 


Sâmbătă seara, Damon, barmanul de la Pearl, auzi zvonul 
de la animatoarea Phoenix Hernandez, care fusese la dentist 
la începutul săptămânii. 


Până duminică la prânz, aflase tot oraşul. Asta mai ales 
deoarece colega de apartament a lui Damon, Blue Sky, lucra 
ca barmaniță la etaj, la Ventuno, mama lui Blue Sky, Alice, 
era secretară la şcoala primară, iar Margaret, mătuşa lui 
Blue Sky, lucra la registrul auto din Nantucket. Blue Sky, 
Alice şi Margaret se vedeau în fiecare duminică dimineaţa la 
Fog Island Cafe pentru micul dejun. 


Acolo, Blue Sky le povestea mamei şi mătuşii ce mai aflase 
interesant în weekend. 


Zvonul fu parțial confirmat atunci când Rachel McMann, 
utilizatoare entuziastă de rețele sociale, postă o fotografie 
făcută în fața clădirii victoriene într-un mesaj pe Twitter 
care spunea: „Tocmai am închiriat un apartament unei 


scriitoare din Nantucket! +nantucket +bayberryproperties 
+islandia”. Mesajul fu dat mai departe de Jacinda Morgan, 
administrator la Bayberry Properties, în sarcina căreia intra 
redistribuirea oricărui mesaj care includea 
+bayberryproperties către toți cei zece mii de utilizatori 
abonați la profilul ei, şi de editura lui Madeline, Final Word, 
care redistribuia automat orice conținea simbolul diez plus 
oricare dintre cele 1300 de titluri publicate de ea către cei 
1,1 milioane de abonați. 


„Ai auzit?” 


EDDIE 


Sâmbătă seară la ora opt, Eddie se duse la drogheria 
Cumberland Farms să cumpere nişte pastile antiacide cu 
aromă de cireşe. Vechiul magazin era în declin şi avea o 
clientelă dubioasă — adolescenți pe skateboarduri, 
dependenţi de heroină, mici infractori, practic, pătura cea 
mai de jos din Nantucket —, dar era singurul loc de pe insulă 
unde se găseau pilule alcaline cu aromă de cireşe, de care 
Eddie avea disperată nevoie. 


La nouă şi jumătate trebuia să fie pe Low Beach Road ca să 
se întâlnească cu Ronan. La zece urmau să vină fetele. 


De obicei, sâmbăta, lui Grace îi plăcea să pregătească o 
seară doar pentru ea şi Eddie, dar săptămâna aceasta 


subiectul nu fusese abordat - din fericire —, iar Eddie nu-l 
căutase cu lumânarea. Grace făcuse tocană de homar şi 
copsese baghete proaspete, iar la scurt timp după cină, 
chiar când Eddie se întreba cum să-i dea vestea că avea de 
lucru, ea se retrăsese în birou, spunând că trebuie să-şi 
definitiveze planurile pentru grădină. 


Hope o ducea în oraş cu maşina pe Allegra, apoi urma să se 
întoarcă acasă să exerseze la flaut. Allegra nu ajunsese pe 
lista elevilor eminențţi la şcoală, aşa că nu beneficia de 
privilegiul de a conduce Jeepul Sahara cu patru uşi pe care 
Eddie li-l dăruise gemenelor la împlinirea vârstei de 
şaisprezece ani. Allegra spusese că va găsi ea pe cineva s-o 
aducă acasă, iar Eddie o întrebase pe cine anume. 


— Nu ştiu, tati, pe cineva. 


Avea cinci mii de prieteni şi, deşi Eddie era aproape sigur că 
fiica lui bea alcool şi probabil şi fuma, până atunci fata nu 
intrase în mari belele. Sigur, în ultimii doi ani îşi petrecuse 
majoritatea timpului liber cu Brick — dar, de la o vreme, 
planurile ei deveniseră vagi. Mergea în oraş să se plimbe 
prin centru, poate să vadă un film. 


— Sună-mă dacă ai nevoie să te aduc! îi spusese Eddie. Vin 
să te iau, nu contează ora. 


Allegra îl îmbrățişase. 


— Mulţumesc, tati! în timp ce Hope se uitase la el ca la cel 
mai mare fraier din lume. 


— Trebuie să mă duc să verific o casă de închiriat, îi 
spusese Eddie lui Hope. Ar trebui să mă întorc până la zece 
şi jumătate, unşpe cel târziu. 


Hope ridicase din umeri. 


Acum, la Cumberland Farms, Eddie luă două cutii de pastile 
cu aromă de cireşe de pe raft şi le aduse la casă. 


Atunci auzi din spatele lui o voce: 


— Salut, Eddie! 


Se întoarse şi-i luă o secundă până să-l recunoască pe cel 
care vorbise, pentru că nu purta uniformă. Ed Kapenash, 
şeful poliției, era îmbrăcat în cămaşă albă, blugi şi pulover. 


— Salut, Şefule! zise Eddie şi dădu mâna cu Ed. 


Plăti pentru medicament, luă restul şi punga, apoi se 
întoarse şi-i zâmbi polițistului. 


— Aşteaptă-mă la ieşire, bine? îi spuse Şeful. 


— Sigur, răspunse Eddie cu inima cât un purice. 


În timp ce aştepta, deschise o cutie de pastile şi luă câteva. 
Oare ce voia Şeful cu el? Prin minte îi treceau numai 
scenarii negative. 


Şeful cumpărase un bidon de lapte, pe care îl ridică într-un 
gest demonstrativ. 


— E mult mai ieftin aici, spuse el. 
— Te cred! răspunse Eddie, zâmbind. 


— Şi ouăle sunt mai ieftine — deşi cred că tu nu mai cumperi 
ouă. 


— Ouăle lui Grace m-au răsfățat de tot, spuse Eddie. Nu 
mai cumpăr niciodată de la magazin. 


Şeful deschise uşa şi ieşi împreună cu el în parcare. Îşi 
lăsase maşina lângă Cayenne-ul lui Eddie. Slavă Domnului 
că Eddie făcuse inspecția tehnică! 


Ezită înainte să se îndrepte spre maşina lui. Oare Şeful voia 
să-i vorbească? 


— Şi ce mai faci, Eddie? întrebă Şeful. 


— A, nu mă plâng. 
— Construieşti casele alea de pe Eagle Wing Lane? 
— Mă străduiesc. 


— Te mai ocupi de reşedinţa aia mare de închiriat de pe Low 
Beach Road? 


Eddie vru să-l privească pe Şef în ochi, dar nu putu. Se 
holbă la şipcile ciobite de pe o latură a clădirii. 


— Da, spuse. 


— Tipii ăia n-au pe ce arunca banii, nu? zise Şeful. Cincizeci 
de mii pe săptămână! şi fluieră. 


Inima lui Eddie galopa. Încuviinţă din cap. 
Şeful îl bătu pe umăr. 


— Ei bine, prietene, nimeni nu merită să încaseze câştigurile 
mai mult ca tine. Eşti în afacerea asta de o grămadă de 
vreme şi te zbați mai mult decât oricine altcineva. 


Păreau cuvinte de încurajare. Dar oare asta erau? 


— Când am vândut casa MacAvoy ai fost incredibil de 
generos. N-am să te uit niciodată, nici eu şi nici Andrea. Şi 
nici Chloe sau Finn. 


— Eh, măcar atât să fac şi eu, spuse Eddie. 


Ridică punga cu pilule într-un gest parcă de salut, apoi se 
îndreptă spre maşină. 


— Noapte bună! îi ură Şeful. 


— Asemenea, spuse Eddie. Laptele, să-l bei cu plăcere! 


Aşteptă în Cayenne ca Şeful să plece, apoi îşi scoase 
telefonul. 


Vru să-l sune pe Ronan şi să anuleze totul. Să dea de şeful 
poliției chiar înainte să facă cel mai rău lucru pe care-l 
făcuse - sau spera să-l facă - vreodată în viața lui? Însemna 
că are să dea de belea. Poliția supraveghea casa. Poate 
Ronan FNF era informator al FBI. Probabil că îi întindea o 
cursă Glenn Daley, şeful lui Rachel McMann la Bayberry 
Properties, căruia nimic nu i-ar fi făcut mai mare plăcere 
decât să-i vadă pe Eddie şi Barbie dând faliment. 


Dar apoi se linişti singur. Ronan lucra la DeepWell din Las 
Vegas, firmă cu toate actele în regulă — Eddie o căutase pe 
internet. Prostituţia era legală în anumite părți ale statului 


Nevada, deci probabil de aceea Ronan părea obişnuit cu ea. 
Pentru el nu era mare scofală. 


„Bine, frate, nici o problemă, nici o problemă! Întrebam 
doar.” 


Să anuleze? Jumătate din conştiinţa şi din bunul simț ale 
lui Eddie spuneau da. Dar era vorba de atât de mulți bani! 
Iar el era pe marginea prăpastiei. A falimentului - sau chiar 
mai rău. 


Dar... dacă ajungea la închisoare, banii nu i-ar mai fi fost de 
nici un folos. 


Avea două fiice şi o soție extraordinară acasă. Dacă Grace ar 
şti că el se ocupă cu aşa ceva, l-ar omori, apoi ar muri de 
ruşine la rândul ei. l-ar spune că se simte uşurată că 
bunica ei Sabine n-a trăit să-l cunoască, pentru că în nici 
un caz nu i-ar fi obținut aprobarea. Îi mai spusese asta la 
furie, cu altă ocazie, iar el încă simțea rana. De ce nu era 
suficient de bun? Pentru că îşi petrecuse copilăria într-un 
apartament deasupra curățătoriei Ramos Dry Cleaners de 
pe Purchase Street din New Bedford, în timp ce părinții lui 
munceau şaisprezece ore pe zi? Pentru că-şi pierduse bursa 
sportivă la Universitatea Plymouth State după ce avusese 
restanță la engleză în ultimul an şi nu reuşise s-o dea nici în 
şcoala de vară? Pentru că, în loc să meargă la facultate, 
venise pe insula Nantucket şi obținuse o slujbă ca spălător 
de vase la Straight Wharf, apoi ca debarasator de mese, apoi 
ca ospătar, calitate în care servise persoana potrivită, pe un 
bărbat numit Winthrop Bing, acum decedat, căruia îi 


plăcuse cum lucra Eddie şi care îl întrebase dacă nu voia 
să-şi încerce norocul în imobiliare? 


„Te zbaţi mai mult decât oricine.” Asta spusese Şeful. Îl 
plăcea pe Eddie pentru că, în urmă cu şase ani, după ce 
Greg MacAvoy, cel mai bun prieten al lui, şi Tess, soția 
acestuia, muriseră într-un accident de iaht, Şeful, care era 
executorul testamentar, trebuise să vândă casa celor doi. În 
trei zile, Eddie găsise un cumpărător care acceptase prețul 
cerut, iar el renunțase la comision — singura dată din 
carieră. O făcuse pentru că toți membrii comunității săriseră 
în ajutorul lui Chloe şi al lui Finn, gemenele rămase orfane, 
aşa că şi el renunțase la cei 21000 de dolari care i se 
cuveneau, în ciuda înclinațiilor sale machiavelice. 


Şi acum iată! Şeful încă îşi amintea de generozitatea lui. Îl 
credea un tip de treabă. Ei bine, Eddie chiar era un tip de 
treabă. Într-adevăr, ceea ce avea de gând era ilegal, dar de 
fapt nu făcea nici un rău nimănui. 


Era legal în anumite zone din Nevada. 
Era legal în Amsterdam. Olandezii erau oameni răi? 
Să anuleze totul? 


Adevărul ultim şi dur era că avea nevoie de bani. În plus, 
Madeline îşi voia înapoi cele cincizeci de miare. Avuseseră o 
conversație de-a dreptul incomodă. 


Eddie se hotări s-o sune pe Barbie. Nu ştia dac-o găseşte 
sau nu acasă. Chiar dacă erau foarte apropiaţi, ea rareori îi 
împărtăşea planurile de weekend. În calendarul companiei 
folosea prescurtarea „P” de la „personal” — adică orice nu 
avea legătură cu afacerile derulate de Island Fog Realty. 
Biroul ei era plin de pixuri şi caiete de la hoteluri luxoase, 
precum Plaza sau Waldorf, Drake din Chicago, Four 
Seasons din Santa Barbara, dar, presupunând că Eddie ar fi 
întrebat-o dacă se cazase cu adevărat la Four Seasons din 
Santa Barbara, ea i-ar fi răspuns că era „P”. Barbie nu 
credea în interacțiunile sociale, în împărtăşirea itinerarului 
ei de vacanţă sau în participarea la o comunitate, reală ori 
virtuală. Ea exista pentru a-şi face pe plac. 


Îi răspunse la primul apel. Eddie putea conta pe asta. 

— Scuză-mă că te deranjez! 

Tăcere. Ea nu i-ar fi spus nici măcar dacă o deranja sau nu. 
— Ce este? îl întrebă Barbie. 


— Mă tot gândesc dacă să trimit sau nu fetele, mărturisi el. 
Tocmai m-am întâlnit cu şeful poliției. 


— Pe Low Beach Road? 


— Nu, la Cumberland Farms. Cumpăra lapte. 


— Crezi că te urmărea? 


— Nu, spuse Eddie, deşi gândul nici nu-i trecuse prin minte. 
Nu mă urmărea. Sunt aproape sigur că el a ajuns acolo 
primul. 


— Nu înțeleg, spuse Barbie. Atunci care-i problema? 


— E ilegal. 


— Şi acum ţi-ai dat seama de asta? 


— Tu n-ai nici o presimţire? întrebă el. 


Instinctele lui Barbie erau ciudate. Putea să vadă anumite 
lucruri înainte să se întâmple. 


— Instinctul meu îmi spune că totul va fi în regulă, spuse 
Barbie. Ca să nu mai spun profitabil. Eu ţi-am sugerat 
chestia asta, ţii minte? Dacă te face să te simți mai bine, 
spune-ţi că a fost ideea mea! 


— A fost ideea ta, dar eu voi fi cel care merge la puşcărie. 


— Asta nu se va întâmpla, Ed. 


— Eşti sigură? 


— Sunt sigură. 

— Şi dacă intru în belea? Măcar eşti aici, pe insulă? 
Tăcere. Apoi: 

— Da, de fapt sunt, dacă trebuie neapărat să ştii. 
— Bine, în regulă. 

— Trimite-mi un mesaj când ai banii! spuse ea. 

— Se face, zise el şi închise telefonul. 


Deci mergeau mai departe. El şi Barbie urmau să devină 
peştele şi matroana de facto ai unei rețele de prostituție 
ruseşti chiar pe Low Beach Road. 


„Încă un telefon”, se gândi el. La fete, să se asigure că ştiau 
în ce se bagă. Ii răspunse Nadia. 


— Doamnelor, sunteți gata? 


— Suntem, zise Nadia. Mergem toate la salon pentru 
manichiură şi pedichiură, Eddie, pe banii noştri, pentru că 
în seara asta vin foarte, foarte mulți bani. 


— Super! Sunt sigur că arătațţi foarte bine. 


— Ce contează cum arătăm? Mâine oricum ne stricăm 
mâinile la curățenie. 


— Bine, Cenuşăreaso! spuse Eddie. Ne vedem în curând. 


Luă încă două pastile de stomac, pentru că nu-şi făceau 
efectul. Arsurile gastrice erau atât de rele, încât i-ar fi 
trebuit medicamente pe rețetă, dar cine avea timp să meargă 
la medic? 


Parcă în fața casei şi rămase în maşina neagră, aşteptându- 
le pe Nadia şi pe celelalte fete. Apoi îşi dădu seama că ar fi 
mai bine să intre, să-l întâmpine pe Ronan şi să rezolve mai 
întâi cu banii, astfel încât să nu existe o legătură directă 
între bani şi fete. Aşa i se părea lui logic, dar şi-ar fi dorit 
nişte reguli pe care să le poată respecta. În mod sigur vreun 
suflet depravat de pe internet scrisese un manual despre 
cum să conduci o rețea de prostituție fără să fii prins. 


Uşa din fața casei era larg deschisă, iar în fundal Eddie 
auzea melodia lui Eric Clapton Cocaine. 


— Cioc, cioc! spuse el intrând în hol. Bună seara, bună 
seara! 


Nu se simțea prost să dea buzna. Strict vorbind, atâta vreme 
cât proprietarul era plecat la Los Angeles, Eddie răspundea 
de casă. 


Aproape că se ciocni de Ronan, care se grăbea în jos pe scări 
cu o oglindă brăzdată de linii de cocaină în mâini, ca o tablă 
de X şi O albă, pudrată. Era în picioarele goale, în blugi şi 
într-o cămaşă albă descheiată. 


— Eddie Rapidul! exclamă el. 


Nările roz îi zvâcneau ca la iepuri, iar pupilele păreau 
înghițite de irişii verzi. Eddie încercă senzația neliniştitoare 
că avea în față un zombi. Ronan transpira din belşug. 


— Au venit fetele? Probabil că vrei banii. Ţine aici! 


Îi dădu oglinda lui Eddie, şi Eddie îşi privi în ea reflexia 
întreruptă de liniile de cocaină. Nimic din toate astea nu-l 
făcea să se simtă în largul lui. 


Ronan apăru cu o pungă de hârtie maro de la Stop & Shop. 


— Uite, frate! Fetele vin în fiecare seară săptămâna asta, da? 
Şi-ţi plătesc jumătate acum şi jumătate la final, bine? 


Eddie aprobă din cap, speriat să rostească vreo confirmare, 
în cazul în care în casă ar fi fost instalate microfoane. Era 


nerăbdător să scape de drogurile din mână. În anii '80, când 
venise pe Nantucket, toți cei pe care îi cunoştea consumau 
droguri. Pe vremea când lucra la Straight Wharf, cocaina era 
practic servită angajaţilor odată cu prânzul. Dar el se ținuse 
departe. Pe atunci era încă sportiv şi se temea să nu-şi 
contamineze organismul. În plus, ştia că drogurile sunt rele 
- din cauza lor, jumătate din clasa lui de liceu din New 
Bedford avea probleme. 


Îi dădu lui Ronan oglinda înapoi şi acceptă punga maro, 
apoi se uită înăuntru. Bani gheaţă. Preţ de un moment 
glorios, Eddie îşi simţi inima ca un balon de heliu. 


Ronan făcu semn spre oglindă. 

— Vrei să tragi o linie? 

Eddie făcu un semn cu palma. 

— Nu, mulțumesc. Nu e genul meu. Sunt tată. 
Ronan se holbă la el. 

„Şi sunt un proxenet”, se gândi Eddie. 

— Ştii că-mi place pălăria ta? spuse Ronan. 


Luă panamaua de pe capul lui Eddie şi şi-o puse pe al său. 


Eddie vru să întindă mâna să şi-o ia înapoi. Era dispus să 
facă orice pentru ca tranzacţia să decurgă fără probleme, 
dar renunțarea la panama era prea mult. Avusese 
întotdeauna trei în stoc, pentru orice eventualitate, aşa că 
acasă mai erau două la fel, dar fiecare costa 375 de dolari, şi 
înlocuirea uneia singure dura şase săptămâni. 


— Se fac pe comandă specială în Montecristi, Ecuador, 
spuse el. 


— Tare! comentă Ronan. 


Ochii lui erau ca două spirale rotitoare din desenele 
animate. Eddie simţi că-i e frică să-l atingă sau chiar să-i 
ceară înapoi pălăria. Dacă Ronan era implicat în poveşti cu 
prostituate şi droguri, atunci probabil că avea şi o armă. Lui 
Eddie nu-i venea să creadă cât de nasoală se dovedea 
situația. 


Chiar atunci intrară fetele, deşi Eddie abia dacă le 
recunoscu. În timpul zilei, când făceau curățenie, purtau 
pantaloni de trening şi îşi ţineau părul legat cu baticuri. În 
seara aceasta însă îşi puseseră rochii mulate, strălucitoare 
şi tocuri înalte, se coafaseră şi se dăduseră cu fixativ. 
Cumpăraseră o trusă de mostre de farduri de ochi şi fiecare 
alesese câte o culoare - Nadia, albastru, Julia, verde, Tonia, 
violet, Gabrielle, un galben aprins, iar micuța Elise, un maro 
sclipitor. 


— Eddie, Eddie, Eddie! strigară ele. 


Toate se opriră să-l sărute pe obraji, deşi până atunci nu 
făcuseră nimic altceva decât să-i ceară bani. 


În timp ce restul fetelor îl urmau în sus pe scări pe Ronan, 
echipat cu panamaua lui Eddie şi cu tabla de X şi O 
improvizată, Eddie o apucă pe Nadia de încheietură. 


— Totul e clar pentru aici în seara asta, da? spuse Eddie. În 
afară de noi, nimeni n-are voie să ştie. Altfel, toate cinci vă 
întoarceţi în Rusia. 


— Kirgizstan. 
— Exact, spuse Eddie. 
Nadia îl mângâie pe obraz. 


— Nu-ţi face griji, Eddie! Noi înțelegem. E doar o afacere. 


Eddie se întoarse la maşină cu punga de cumpărături, 
bombănind despre pălăria pierdută. Se consolă că mai avea 
acasă două la fel şi-şi spuse că trebuia să se concentreze 
asupra imaginii de ansamblu. 


Până la urmă, Barbie avusese dreptate. Totul mersese foarte 
bine. 


HOPE 


Allegra îi trimise un mesaj lui Hope la zece şi jumătate în 
seara de sâmbătă. „Te rog, vino să mă iei!” 


Hope remarcă folosirea expresiei „te rog”. În comunicarea 
dintre ele, Allegra nu folosea niciodată cuvintele „te rog”, 
„mulțumesc” sau „scuză-mă”. 


„Unde eşti?” îi scrise Hope. O lăsase pe Allegra în fața sălii 
de cinema Dreamland Theatre, dar ştia că sora ei n-avusese 
de gând să vadă nici un film. Acum îşi făcea griji să nu se fi 
întâmplat ceva. 


„Acasă la Calgary”, răspunse Allegra. „Te rog, vino să mă 
iei!” 


„În nici un caz! Găseşte pe altcineva!” răspunse Hope. 
„Te rog!” scrise Allegra. 


De trei ori „te rog”. Ceva era clar în neregulă. 


Hope aşteptă. 

„TE ROG, HOPE?!” 

Hope aşteptă. 

„TE ROG, TE ROG, TE ROG!!! Îţi rămân datoare.” 


„Deja îmi eşti datoare pentru că te acopăr!” scrise Hope, dar 
îşi puse sandalele. Exersase la flaut timp de două ore, până 
când începuseră s-o doară buzele şi limba, apoi se uitase 
peste tema de la chimie. Era destul de sigură că Allegra era 
cu lan Coburn, ceea ce însemna că Brick s-ar putea să fie 
acasă şi să se arate dispus la un schimb de mesaje despre 
acizi şi baze. Dar, dacă ar fi trimis un mesaj cu „Sticla 
fierbinte arată ca sticla rece”, iar Brick era în oraş şi se 
distra, aşa cum ar trebui să facă orice adolescent într-o 
seară de sâmbătă, Hope s-ar fi simțit ultima ratată de pe 
planetă. 


Când îşi pusese pe masă cartea de chimie, rămăsese oficial 
fără alte opțiuni pentru seara ei de sâmbătă. 


NU voia să meargă acasă la Calgary, acolo unde, în 
decembrie anul trecut, îi dăduse voie s-o atingă în timp ce 
stătea întinsă pe patul lui. 


Calgary o invitase la balul de Crăciun în săptămâna 
dinaintea Zilei Recunoştinţei, iar ea acceptase, deşi îşi 


dăduse seama că era o invitație de convenienţă — Calgary 
era cel mai bun prieten al lui Brick, iar Brick era cu Allegra. 
Imediat după ce ce primise acceptul ei, Calgary începuse să- 
i acorde o atenţie specială, ca şi cum ar fi format un cuplu. 
O invita la meciurile lui de baseball, unde ea avea un loc 
rezervat în secțiunea pentru membrii familiei. Hope stătea 
acolo şi purta conversații stângace cu Rachel McMann şi cu 
doctorul Andy (care fusese dentistul lui Hope până când 
Rachel îşi luase certificatul de agent imobiliar şi se angajase 
la o agenţie rivală, moment în care Eddie mutase toată 
familia la dentistul Torre). 


Calgary începuse s-o conducă pe Hope până la şcoală şi 
până la autobuz. O invitase şi la film într-o seară, iar după 
film se sărutaseră pasional pe treptele magazinului Jack 
Wills, care era închis în acea perioadă. 


Apoi sosise sfârşitul de săptămână cu târgul şi parada de 
Crăciun, specifice pentru Nantucket, iar Calgary şi Hope se 
plimbaseră ţinându-se de mână. Îl aşteptaseră pe Moşul să 
vină cu maşina de pompieri, ascultaseră colindătorii 
victorieni, luaseră supă şi ciocolată fierbinte din cortul 
special amenajat. La un moment dat, Calgary intrase singur 
în magazinul de cadouri Stephanie's, spunând că vrea să-i 
ia lui Hope un cadou. Hope aşteptase afară pe o bancă cu 
ochii închişi până când el apăruse cu o punguţă ce conținea 
o cutie mică. O bijuterie. Ceva special, care să-i unească. 
Părea să se nască o relație adevărată. 


Lui Hope nu-i venea să creadă. Calgary era un băiat chipeş 
şi popular, foarte bun la trei discipline sportive şi 
preşedintele Clubului japonez, ceea ce ar fi putut să sune a 


îndeletnicire pentru pămpălăi, atâta că, în realitate, Calgary 
era atât de tare, încât făcuse şi Clubul japonez să pară 
foarte tare, atrăgând o mulțime de noi membri, care, în 
majoritate, nu ştiau boabă de japoneză. Calgary vorbea în 
schimb fluent japoneza. Părinţii lui, într-un moment de 
inspiraţie, angajaseră o bonă japoneză pe vremea când el 
era foarte mic, iar când ei îi expirase viza, îl plătiseră pe 
unul dintre bucătarii de sushi de la Lola să-i predea lecţii de 
japoneză. Calgary voia să intre la Universitatea din 
Pennsylvania, să se specializeze în japoneză şi în 
administrarea afacerilor şi, ulterior, să devină cel mai de 
succes om care existase vreodată. 


În seara de sâmbătă a târgului de Crăciun, Hope îl lăsase 
să-i atingă şi să-i sărute sânii. El îi numise rafinați, iar Hope 
îşi trecuse mâinile prin părul lui, pentru că era ceva ce 
văzuse că făceau actrițele în filme. Calgary avea bucle 
frumoase, castanii, care miroseau a conuri de brad. Hope 
simțise cum, mângâindu-i părul în timp ce el îi săruta sânii, 
se îndrăgostea puţin, ceea ce bănuia că nu e o mişcare 
bună. 


În weekendul următor, părinţii lui Calgary plecaseră numai 
ei doi la Fall River, iar Calgary o invitase pe Hope acasă la 
el. Ea crezuse că era o ocazie ca amândoi să-şi piardă 
virginitatea şi petrecuse ore întregi reflectând înainte să 
accepte. Nu era sigură că voia să-şi piardă virginitatea cu 
Calgary McMann, pentru că, deşi el arăta bine, vorbea 
japoneză fluent şi nimerea 88% din aruncările libere şi, deşi 
ea simţise ceva în timp ce îi atingea părul, iar el îi explorase 
sânii cu gura, nu simţea flacăra arzândă, MAREA 
DRAGOSTE la care se aştepta. Dar, îşi dăduse ea seama, s- 
ar fi putut ca în următorii douăzeci de ani să nu întâlnească 


deloc persoana potrivită, şi chiar voia să rămână virgină 
până la 36 de ani? Nu era un prag care trebuia depăşit 
odată şi odată? Calgary nu era o alegere rea. 


Aşa că acceptase invitaţia. 


Urcaseră în dormitorul lui Calgary. El avea lumânări aprinse 
şi muzică — John Mayer. Hope se întrebase dacă îl 
consultase cumva pe Brick în privința acestor detalii. Allegra 
era înnebunită după John Mayer şi insinuase că ea şi Brick 
făceau tot timpul sex în vreme ce ascultau piesa Your Body 
is a Wonderland. Lui Hope i se păru că lumânările şi muzica 
erau drăguțe, casa goală era drăguță, iar Calgary îşi făcuse 
patul şi îşi aranjase pernele. 


Totul mersese, deci, ca uns - sărutări, cămaşa lui Hope 
căzuse, apoi şi a lui Calgary jos, sutienul lui Hope fusese 
desfăcut, gura lui Calgary îi găsise sânii, Hope îşi vârâse 
mâinile în părul lui. 


În cele din urmă, Calgary începuse să-i desfacă nasturii de 
la blugi. Ea îl ajutase cu nasturii şi fermoarul, apoi îşi 
ținuse răsuflarea pentru a face loc mâinilor lui în lenjeria ei 
(tanga de mătase, împrumutațţi de la Allegra pentru ocazia 
specială). 


Aici însă, cine ştie de ce, lucrurile luaseră o turnură greşită. 
Hope nu avea nici măcar vocabularul potrivit pentru a 
descrie situația. Calgary fusese grosolan. Împingea unde ar 
fi trebuit să maseze, împungea unde ar fi trebuit să 
exploreze cu tandreţțe. Hope strigase, zvârcolindu-se de 


durere, încercase să-şi tragă pantalonii şi mai jos pentru ca 
el să vadă ce face. „O, da, îți place, îți place, iubito”, îi 
spunea el pe un ton disperat şi aproape violent pe care ea 
nu i-l recunoştea. Ei nu-i plăcea, de fapt, chiar deloc, dar îi 
era frică s-o spună. Îşi dădea seama că majoritatea băieţilor 
aflaţi la vârsta adolescenţei erau bulversați de anatomia 
feminină, dar Calgary se purta cu părțile ei intime ca şi cum 
ar fi fost o sălbăticiune ce trebuia îmblânzită. 


— Opreşte-te! spusese Hope în sfârşit, când el o zgâriase cu 
unghia pe dinăuntru. Fii blând! 


— Blând? făcuse Calgary, de parcă acesta ar fi fost ultimul 
cuvânt care ar fi putut descrie actul sexual. 


Îşi scosese degetul şi îl vârâse imediat în gură, sugându-l. 
— Ai gust de... Nu ştiu, spuse. 


Hope stătea întinsă pe patul lui, cu blugii şi cu chiloţii de 
dantelă strângându-i piciorul. 


— Ce anume nu ştii? 


El spusese ceva în japoneză; suna ca şi cum ar fi comandat 
sushi. 


Hope privea ţintă în tavan. 


— Ce anume nu ştii, Calgary? 


— Cred că ar trebui să pleci, spusese Calgary. 


Ruşine, umilință, jenă, furie, o senzaţie de naivitate stupidă 
- toate se amestecaseră. Sentimentele lui Hope pentru 
Calgary schimbaseră imediat macazul, de la un soi de 
neutralitate pozitivă la cel mai intens negativism. 


El o dusese acasă în tăcere. Ea încercase să pornească 
radioul, dar el îl oprise imediat. In parcarea din fața casei, în 
timp ce ieşea din maşină, ea întrebase: 


— Deci, s-a terminat? 


— O, da, spusese Calgary. O să invit pe altcineva la balul de 
Crăciun. 


— Uau! făcuse Hope. În regulă. 
— N-ai decât să crezi că sunt un ticălos. Nu-mi pasă. 
— Nu cred asta, spusese Hope. 


Credea cu certitudine asta, dar întrebarea mai importantă 
era: ce anume nu mersese bine acasă la Calgary? Ei nu-i 
plăcuse cum o atinsese el şi poate că nici lui nu-i plăcuse ce 


atinsese — sau gustase. Umilința era atât de intensă încât îi 
venea să intre în pământ. 


— Nu contează, Hope, spusese el. Ne mai vedem. 


Fusese respinsă. Bun, în regulă. Se întâmpla tot timpul 
între adolescenţi, presupunea ea, zi de zi. 


Şi acum iat-o aici, recuperându-şi sora şi reconstituind în 
minte etapele acelei seri oribile. Şi de ce? Allegra ar fi putut 
să găsească pe cineva s-o aducă acasă, dar o rugase şi apoi 
o implorase pe Hope, şi, oricât de pervers ar fi fost, lui Hope 
îi plăcea să fie chemată în ajutor pentru a salva situația. Ea 
însăşi avea abilități sociale foarte proaste: singurul ei mod 
de acces în societatea tipilor cool era prin intermediul 
surorii sale. 


Opri în fața casei McMann şi claxonă. N-ar fi intrat nici în 
ruptul capului. 


Aşteptă în maşina întunecată, cu Cage the Elephant dat la 
zece mii de decibeli. Voia să pară că sosise acolo de la o altă 
petrecere, o petrecere cu studenți, unde muzica era mai 
bună şi conversaţia avea un nivel elevat. 


Nu apăru nimeni. 


Hope îi trimise Allegrei un mesaj: „Sunt în față, grăbeşte-te!” 


Tot nimic. Hope apăsă pe claxon. 


În sfârşit, uşa de la intrare se deschise şi din casă ieşi... 
Brick. Hope înghiți în sec. El cobori treptele din față şi se 
îndreptă spre maşina ei. Deschise uşa din dreapta şi se sui. 


— Unde-i Allegra? 
— Nu vine. 
— Nu? 


— Nu, spuse el. Capul lui se plecă precum o floare ofilită. 
Eu ţi-am trimis mesajele. I-am furat telefonul. 


— Ai... OK. Uau! spuse Hope. 


— A venit Ian Coburn, şi Allegra a fost atât de încântată să-l 
vadă, încât şi-a lăsat telefonul pe măsuţa de cafea. Iar eu ți- 
am scris. 


Asta explica folosirea lui „te rog”. Hope se concentră asupra 
datului cu spatele pe alee. Marşarierul nu era punctul ei 
forte. 


„an Coburn”, se gândi ea. Apoi văzu Camaro-ul roşu parcat 
pe stradă mai în față. 


Nu ştia ce să spună. Aruncă o ultimă privire spre şipcile gri 
şi streşinile albe ale casei lui Calgary, care era aproape la fel 
de frumoasă precum casa în care locuiau Hope şi Allegra. 
Doctorul Andy câştiga mulți bani cu cabinetul lui de 
stomatologie. 


— Deci a apărut lan. Cine altcineva a mai venit? 

— Calgary, evident. Bluto, Hannah, Hollis, Kylie Eckers... 
— Câh! făcu Hope. Allegra cum ajunge acasă? 

Brick ridică din umeri. 

— Cred că ştim amândoi răspunsul. 

— Poate ar trebui să rămâi? sugeră Hope. 


— Îl urăsc pe lan Coburn. Dacă Allegra vrea să fie prietenă 
cu el, n-are decât. Poate i se pare grozav fiindcă e mai mare, 
sau fiindcă e la Boston College, sau fiindcă el îi cumpără 
bere. Nu contează, n-am de gând s-o opresc. Nu pot. Dar n- 
am de gând să rămân. Nu pot să-i suport pe Bluto şi pe 
Hollis. Hannah e în regulă pentru că joacă hochei, deci, cel 
puțin, o interesează şi altceva decât revista Us, vedetele de 
film şi ce haine poartă ele. Kylie Eckers e... Doamne! Nici 
măcar nu pot să exprim ceea ce simt în privința lui Kylie. 


— Nici eu, spuse Hope. 
— Eşti deşteaptă că te ţii departe de ei. 


De fapt, nu era tocmai vorba de deşteptăciune. Hope nu era 
bine-venită în grupul Allegrei. Membrii lui o tolerau ca să fie 
politicoşi şi erau drăguți cu ea numai atunci când şi Allegra 
era. În unele momente, Allegra părea să creadă că e 
minunat să ai o soră geamănă tocilară, cineva opus ei. Îi 
spusese o dată că împreună erau ca o persoană uriaşă, 
nemaipomenită şi completă, iar Hope îi răspunsese că ea, 
Hope, era o persoană completă în sine. Avea propriul grup 
de prieteni, copii foarte inteligenți din clasa specială de 
matematică - Evan, Henry şi Anya. Rareori se aventurau la 
ocazii sociale, dar erau perfecţi pentru a lua prânzul cu ei. 


— Vrei să te duc acasă, atunci? întrebă ea. 


— Te deranjează? Îmi cer scuze, Hope. Ai mei mi-au promis 
o maşină, dar... mama şi-a luat apartamentul acela nou ca 
să scrie, şi acum nu mai avem destui bani... 


— Nasol! făcu Hope. Îmi pare rău. 


O porni spre casa familiei Llewellyn, care era la capătul 
lumii din punctul de vedere al Nantucketului. 


— Când mi-ai răspuns şi ai spus că o acoperi pe Allegra, la 
ce te refereai? 


Hope nu ştiu ce să spună. Nu se pricepea să mintă. 


— La părinţii mei. 


— Părinții tăi? spuse el. Are vreo legătură cu lan Coburn? O 
legătură cât de mică? 


— Nu, spuse Hope. 


— Ai auzit-o pe Allegra vorbind despre Ian? Vorbeşte despre 
el acasă? 


Hope ridică din umeri. 


— Cred că da. 


— Crezi că da? 


— Puțin, spuse Hope. Sunt prieteni, cum spuneai şi tu. Are 
voie să aibă prieteni, Brick. 


Hope nu era sigură de ce îi lua apărarea surorii sale. Allegra 
nu avea busolă morală. O pierduse în pădure în timpul 
primei lor excursii cu cercetaşele, când se hotărâse să se 
furişeze afară cu Hollis Brancato şi să fumeze pe o grămadă 
de frunze uscate. La unsprezece ani, aproape că dăduse foc 
pădurii. 


— Spune-mi adevărul! strigă Brick. Se întâlneşte cu lan 
Coburn? 


Hope fu atât de speriată de întrebare — cu toate că o anticipa 
de luni întregi —, încât pe moment uită că era la volan şi viră 
pe contrasens. Nu venea nici o maşină din sens opus, dar 
inima îi sări din piept. Dacă lovea maşina, o omorau ai ei. 


— Hope, spune-mi! exclamă Brick. Şi-o trage cu lan? 
— N-am idee, spuse Hope. Întreab-o pe ea! 


Brick scoase un zgomot ciudat ca şi cum s-ar fi înecat, iar 
Hope trase pe dreapta, de teamă că avea să-l vadă vomând. 
Brick se rezemă neputincios de uşă. Era beat. Hope 
presupuse că bietului băiat nu-i mai rămăsese decât să-şi 
înece în alcool amarul că Allegra nu-l mai iubea. 


— Brick! îl chemă ea. 


Dar fu întreruptă de luminile albastre şi roşii din oglinda 
retrovizoare şi de sunetul scurt de sirenă al poliției, care fu 
suficient ca s-o facă să scoată un țipăt. 


— Stai drept! se răsti ea la Brick. Şi nu spune nimic! 


Opri maşina şi îşi scoase permisul de conducere şi 
certificatul de înmatriculare. Cobori geamul, şi în interior 
pătrunse lumina unei lanterne. 


Hope privi în sus. 


Era fie scenariul cel mai bun, fie cel mai prost. Ofițerul de 
poliție era Curren Brancato, fratele mai mare al lui Hollis. 
Despre Curren Brancato Hope ştia că se înrolase foarte 
recent în poliția din Nantucket. Era doar cu şase ani mai 
mare decât Hope şi Brick. 


— Ce avem noi aici? spuse Curren. Allegra? 
— Nu, spuse Hope. Sunt Hope, sora Allegrei. 


— A, da, spuse el. Geamăna cea bună. Îi luă permisul şi 
certificatul. Te-am văzut la biserică cu mama ta. 


Hope oftă. 
— Da. 
— Ai băut, Hope? întrebă Curren. 


— Eu? spuse Hope. Nu. Nu beau. 


— Poţi să-mi explici de ce ai depăşit linia continuă şi apoi 
aproape că ai ieşit de pe drum? 


Hope şi-l amintea vag pe Curren Brancato când el era la 
liceu. Fusese o vedetă a echipei de fotbal — poreclit Blue 
Thunder -, dar în finala campionatului din ultimul an 
fusese declarat ineligibil pentru că avea restanţe la spaniolă. 
Pe atunci, Hope era abia în clasa a şasea - ea şi Allegra 
aveau prieteni comuni în vremurile acelea, inclusiv pe Hollis 
—, dar îşi amintea de revolta pe care o stârnise faptul că 
marele fotbalist rămăsese pe dinafară. Echipa Whalers avea 
o şansă la campionatul Super Bowl din Massachusetts, dar 
nu fără Curren Brancato. Deşi Boosters depuseseră 
contestaţie, Curren nu primise permisiunea să joace. Hope 
considerase întâmplarea un exemplu grăitor de talent irosit. 


Cu toate acestea, Curren renăscuse din cenuşă ca un 
phoenix. Urmase un colegiu militar în Vermont, apoi 
Academia de Poliție din Boston. 


Ulterior se întorsese pe Nantucket, unde fusese primit ca un 
erou local. 


— Ştiu că am intrat pe contrasens, spuse Hope. Îmi pare 
rău. 


— Dar de ce? spuse Curren. Şi apoi aproape că ai intrat în 
copaci. 


— Ăăă... făcu Hope. 


Curren Brancato - domnul ofițer Brancato - băgă capul pe 
geam şi-l studie pe Brick. 


— El e beat? 
— Exact, spuse Brick. 


Hope oftă. Sperase ca Brick să se prefacă adormit. 


— Nu ai decât un permis de conducere de începător, Hope, 
spuse ofițerul Brancato. Ceea ce înseamnă că acum încalci 
orele de circulaţie. Plus conducere neglijentă. Aş putea să te 
aranjez încât să nu mai poţi conduce până la optsprezece 
ani. 


„Super!” se gândi Hope. Ce bine-i prinsese mersul la 
biserică! 


— Sora mea avea nevoie s-o aduc acasă de la o petrecere. E 
cu Hollis, spuse ea. Făcu o pauză, întrebându-se dacă îi era 
de vreun folos să menționeze numele surorii lui Curren. Dar 
apoi Allegra s-a hotărât să mai rămână, iar Brick a vrut să 
plece, aşa că îl duceam pe el acasă. Tocmai schimbam 
postul de radio, şi asta mi-a distras atenţia. 


— Dar nici nu ai radioul pornit, spuse Curren. 


— Ştiu, spuse Hope. L-am oprit când m-ai tras pe dreapta. 


Curren îl studie pe Brick preț de o secundă, apoi pe Hope 
preț de o secundă mai lungă. In cele din urmă, spuse: 


— Hollis e pusă pe rele. 


Hope rămase cu ochii ațintiți asupra volanului, temătoare să 
se pronunţe pentru sau împotrivă. 


— Soră-ta e şi ea pusă pe rele? întrebă Curren. 


După voce, ai fi zis că spera să fie aşa. Dacă ar fi tras-o pe 
dreapta pe Allegra singură în maşină, Hope ştia aproape 
sigur ce ar fi urmat. 


— Da, răspunse Brick. 

Asta îl făcu pe Curren - ofițerul Brancato - să râdă. 

— Te las de data asta cu un avertisment verbal, zise el. 
Hope respiră adânc. 


— Mulţumesc. 


— Cu plăcere, spuse Curren cu o voce pe jumătate blândă, 
pe jumătate încântată de propria mărinimie. Fii fată 
deşteaptă, fii bună, ţine-te departe de necazuri şi du-te la 
facultate! 


Hope încuviință solemn din cap, de parcă era un sfat bun şi 
original. 


Curren îi dădu înapoi permisul şi certificatul. 


— Bine, Hope. Ne vedem la biserică. 


Hope conduse spre casă cu viteza prudentă de patruzeci de 
kilometri pe oră, simțindu-se ameţită şi uşurată, de parcă i- 
ar fi fost iertată o mare greşeală. Brick adormise. Când 
parcă în fața casei Llewellyn, Hope îl împinse uşor, iar el 
cobori ca un robot din maşină şi intră pe uşa din faţă. Ea 
vru să-l avertizeze să nu spună nimănui că fusese oprită de 
poliție, mai ales părinților lui şi mai ales Allegrei. Dar 
oricum se îndoia că-şi va aminti. 


La miezul nopţii, Allegra o trezi, scuturând-o de zor. Hope 
avu nevoie de un minut ca să-şi dea seama de ce se petrece, 
dar apoi văzu chipul surorii ei schimonosit de furie. 


Fața Allegrei exprima dispreţ, iar părul ei o gâdila pe Hope 
pe față - un tip de tortură foarte eficient. 


Hope o împinse la o parte. 


— Dă-te de pe mine! spuse ea. Ce naiba faci? 


— Tu şi Brick aţi fost opriți de poliție, spuse ea. Curren i-a 
trimis imediat mesaj lui Hollis. A zis că între voi doi se 
petrecea ceva. 


— Poftim? făcu Hope. 


— Zicea că mergeai în zigzag cu maşina, ceea ce înseamnă 
că vă făceaţi de cap înăuntru. 


— Poftim? spuse iar Hope. 


— Nu face pe proasta cu mine, Hope! Nu cred în prefăcătoria 
asta naivă. Ştiu că aproape ai făcut sex cu Calgary. Ştiu că 
te pricepi să te porți cu băieții. Ţi-ai pus mâinile pe Brick în 
seara asta sau l-ai lăsat să pună el mâinile pe tine. 


— Nu-i adevărat. Şi acum pleacă, te rog! leşi din camera 
mea! 


— Ai vrut să-mi furi iubitul. Ştiu că-ți place de el, Speranţă 
Pierdută, ştiu că-l doreşti! 


— Nu-mi mai spune aşa! protestă Hope. 


Speranţă Pierdută era porecla malițioasă pe care Allegra o 
inventase în prima lor zi de gimnaziu. 


— Serios, de ce ţi-ar păsa? L-ai tot înşelat pe Brick cu Ian 
Coburn, inclusiv în seara asta, chiar sub nasul lui. În mod 
sigur îți pare bine că l-am dus pe Brick acasă, fiindcă n-a 
trebuit să dai ochii cu el. 


— Mi-a furat telefonul ca să-ți dea ție mesaj! E ceva între voi 
doi. 


— Nu-i adevărat, spuse Hope. Nu mai trăncăni aiurea! 


Simţi brusc, prin întuneric, o plesnitură puternică, 
usturătoare şi rămase fără aer. Durea al naibii, dar Hope nu 
voi să-i ofere Allegrei satisfacția de a o vedea plângând. Îşi 
trase cuvertura peste cap şi spuse: 


— N-am de gând să mă cobor la nivelul tău. Acum ieşi din 
camera mea! 


— O să le spun tuturor ce curvă eşti. Cum îi furi iubitul 
surorii tale. 


— Ce curvă sunt eu? spuse Hope. Asta e chiar bună! Şi eu 
aş putea la fel de bine s-o sun pe Hollis mâine şi să-i 
povestesc despre tine şi lan Coburn. Sau să-i spun lui 
Brick. Sau amândurora. Brick şi-a dat seama în mare parte, 
oricum. M-a întrebat ce ştiu, aşa că m-am panicat şi am 


intrat pe contrasens. Pentru că mi-a fost teamă că o să te 
prindă. Mi-am făcut griji pentru tine, Allegra. Noapte bună! 


NANTUCKET 


„Ai auzit?” 


Hope Pancik se culcase cu Brick Llewellyn. Sergentul 
Curren Brancato, pe care mulți dintre noi îl ştiam încă drept 
Blue Thunder #33, îi găsise într-o maşină parcată pe un 
drum lăturalnic lângă Shimmo Pond Road, goi puşcă. Hope 
era cu picioarele pe geamurile aburite ale maşinii, şi o 
grămadă de haine zăceau aruncate pe bancheta din spate a 
Jeepului pe care i-l dăruise tatăl ei. 


Anumite detalii confirmau povestea. Allegra nu se mai 
plimba cu Brick între clase, ci cu Hollis Brancato şi cu 
Bluto, în timp ce Brick îşi petrecea timpul cu Parker Marz. 
Parker era cel mai mărunt şi mai scund jucător al echipei de 
baseball Whalers, cea mai slabă verigă, dar era curajos şi 
spiritual şi absolut încântat să fie amicul lui Brick. 


Hope şi Allegra nu-şi vorbiră la şcoală, dar nici înainte nu 
schimbaseră prea multe cuvinte. Hope stătu la prânz cu 
prietenii ei, supermatematicienii, într-o stare parcă de 
muțenie şi plecă mai devreme în sala de muzică, să exerseze 
la flaut. Când trecu prin sala de mese, cineva o fluieră 
prelung, dar ea nu reacționă. 


Allegra Pancik refuză să discute subiectul trădării cu 
prietenele ei, inclusiv cu Hollis Brancato. Asta îi făcu pe toți 
elevii liceului să creadă că Allegra lua situaţia foarte, foarte 
în serios — poate mai mult decât luase orice altceva în cei 
şaisprezece ani de viață. 


GRACE 


Săptămâna începuse cu o zi frumoasă, însorită şi caldă — se 
aştepta o maximă de 25 de grade! —, şi Grace îşi puse o fustă 
de blugi pe care n-o mai îmbrăcase încă dinainte să se 
nască gemenele. 


Când sosi, Benton o fluieră din celălalt capăt al curții. 


— În sfârşit, spuse el, ajung să văd şi eu picoarele alea 
dezgolite! 


Grace stătea lângă fotoliile de lemn, bând cafea şi 
contemplând golful Polpis. In sfârşit, pe apă se iviseră nişte 
bărci. Venea vara. 


Îl urmări pe Benton venind cu paşi mari spre ea. Purta un 
tricou şi blugi, pălăria lui cu logoul echipei Buckeyes şi 
ochelarii de soare Oakley în lentilele cărora se oglindea cerul 
de primăvară. Grace nu se putea abţine să nu-l dorească 
fără încetare. Când el îi fu alături, ea îi cuprinse gâtul cu 
brațele, şi începură să se sărute. Mâinile lui Benton îi 


apucară fundul prin fustă - un gest nou şi surprinzător —, 
apoi o ridicară de la sol, iar ea îşi încolăci picioarele în jurul 
lui. 


El gemu, şi Grace se gândi: „A sosit momentul”. Era atât de 
excitat, încât îl simțea prin pantaloni. 


Îşi încordă picioarele. 
— Te rog! spuse ea. 


— Nu pot, spuse el. O muşcă de buza de jos şi o privi în 
ochi. Drace! Nu pot să-ţi rezist. O să fac dragoste cu tine aici 
pe iarbă, la soare. Eşti de acord? 


Ea era într-o asemenea stare de delir, tânjind după el cu 
fiecare centimetru al corpului, încât nu-i putu răspunde. Îşi 
lăsă picioarele pe pământ şi se pregătea să se întindă pe 
spate, când auzi un scârțâit. Se întoarse fulgerător şi o văzu 
pe Hope aşezându-se în hamac cu o carte. 


— O, nu! şopti Grace. 


Ce căuta Hope acasă? Apoi îşi aminti că fetele avuseseră 
examenele standardizate în dimineaţa aceea şi că, după ce 
le terminau, nu mai aveau ore. 


Benton se răsuci şi el şi o văzu pe Hope. Se uită la Grace. 


— La naiba! spuse el. Ne-o fi văzut? 


— Nu ştiu, şopti Grace. Nu cred. 


Hamacul era la vreo sută de metri depărtare de ei, dar cu 
fața spre şezlonguri şi spre portul din golf, deci cum ar fi 
putut Hope să nu-şi fi văzut mama cu picioarele încolăcite 
în jurul lui Benton şi pe ei doi sărutându-se nebuneşte? Şi 
totuşi nu strigase şi nu fugise spre casă şi nici nu îi ceruse 
explicații lui Grace. Nici măcar nu-şi dresese glasul. Deci 
poate că nu văzuse. 


— Comportă-te normal! spuse Grace. 


— Normal? spuse Benton, de parcă nu ştia ce înseamnă 
cuvântul. 


Era vizibil zguduit. Grace îl apucă de mână şi-l strânse 
discret. 


— Vino s-o saluți! spuse ea. Dacă pleci în grabă, chiar va 
arăta suspect. 


— Hai să vorbim despre grădinărit! spuse Benton. 


— Stratul cu trandafiri, spuse Grace. Spune-mi ceva despre 
el! 


Benton ridică puţin vocea în timp ce se îndreptau spre 
hamac. 


— Trebuie să-i tunzi mai mult dacă vrei să forțezi 
inflorescențe mai bogate, spuse el. Ştiu că sună paradoxal. 
Şi ar trebui să ştergi fiecare frunză cu un amestec de două 
părți apă şi o parte suc de lămâie. 


Grace aprobă din cap, apoi se prefăcu că o observă pe Hope 
în hamac. 


— Draga mea! Eşti acasă! Cum a fost examenul? 


Hope se uită la ei pe deasupra cărții. Expresia de pe chip îi 
era imposibil de descifrat. 


— Bine, spuse ea. 
— Bine, repetă Grace. Ce înseamnă „bine”? 


— Înseamnă că testul a mers bine, mamă. Şi Allegra m-a 
rugat să-ți spun că s-a dus pe plajă. 


— Allegra ce-a făcut la test? întrebă Grace. 


— N-am idee, spuse Hope şi îi zâmbi lui Benton, sincer şi 
prietenos. Bună, Benton! 


— Salut, Hope! Mă bucur să te văd! Ce citeşti? 


Hope ridică volumul: Dragostea în vremea holerei de Garcia 
Márquez. 


— Pentru ora suplimentară de engleză, spuse ea. 


— García Márquez e unul dintre scriitorii mei preferați, 
remarcă Benton. Iți place? 


— Nu mi-am format încă o părere. 


— Ai citit vreun roman de Nabokov? continuă Benton. 
Lolita? Trebuie să citeşti Lolita. Nimeni n-ar trebui să se 
pretindă persoană umană până n-a citit Lolita. 


Hope scutură din cap, iar Grace îi dădu jucăuş peste mână 
lui Benton. 


— N-are decât şaisprezece ani, spuse ea. Nu sunt sigură că 
e pregătită pentru Lolita. 


— Niciodată nu eşti prea tânăr pentru literatura de calitate, 
spuse Benton. Sunt obişnuit să le povestesc clienților despre 
ce plante perene să sădească la umbră... dar cititul este 
pasiunea mea secretă. Ai auzit vreodată de La revedere, 
Columbus! de Philip Roth? E cartea mea preferată. O să-ţi 
placă. 


Hope scutură din cap. 
— Ceva de Salinger ai citit? 


— De veghe în lanul de secară, spuse Hope. Pentru engleză. 
Dar nu mi-a plăcut. 


— Cred că e greu de înțeles subtextul. Holden e foarte 
dezorientat pentru că fratele lui a murit. Ar trebui să încerci 
Franny şi Zooey. 


— În regulă. 
— Ai citit povestirile lui Cheever? întrebă Benton. 


— Eu sunt înnebunită după povestirile lui Cheever, spuse 
Grace şi-l privi pe Benton. De unde ştii atât de multe despre 
cărți? 


— La facultate am studiat literatura. 
— Şi eu la fel, spuse Grace. Literatura franceză. 
Benton îşi îndreptă din nou atenția către Hope. 


— Hemingway ai citit? Fiesta? Ceva de Andre Dubus tatăl? 
Doamne, tipul ăsta a fost un geniu! Ai citit ceva de Updike? 


— Nu, spuse Hope. 


Benton îşi frecă mâinile. 


— Mă comport ca un bărbat alb tipic care lasă deoparte 
femeile scriitoare. Ai citit Edith Wharton? Vârsta inocenței? 
Casa veseliei? 


— Nu. 


— Sunt chiar invidios pe tine! spuse Benton. Mi-aş dori să 
am din nou şaisprezece ani şi să nu fi citit încă toate cărțile 
astea. Ai citit Întâlnire în Samarra de John O'Hara? E încă 
una din preferatele mele. 


Hope clătină din cap. Lui Grace nu-i venea să creadă cât de 
uimitor era să-l asculte pe Benton vorbind despre cărți. 
Eddie era descurcăreț, dar lista lui de lecturi începea şi se 
termina cu contractele de vânzare-cumpărare şi cu ziarul 
Nantucket Standard de joia. 


— Truman Capote, Mic dejun la Tiffany? Richard Russo? 
Peter Taylor, Pădurea bătrână? Carson McCullers? Dar 
autorii ruşi? Tolstoi, Cehov? Kafka? Isaac Babel? 


— Opreşte-te! spuse Hope. Sunt unul dintre cei mai deştepţi 
elevi din clasa mea, şi mă faci să mă simt complet incultă. 


Benton râse. 


— Ascultă, o să-ţi fac o listă de o sută de cărţi. Într-un an 
probabil poți să dai gata jumătate. 


— Chiar mi-ar plăcea. 


— S-a făcut, spuse Benton şi-i împinse uşor piciorul lui 
Hope. Acum trebuie s-o şterg. Mi-a părut bine să te văd, 
Hope. 


— Şi mie. 


— Te conduc, îi spuse Grace lui Benton. 


Pe alee, stătură lângă uşa camionetei lui Benton. 
— Am scăpat, spuse Grace. Nu ne-a văzut. 
— Da, ştiu. Dar, oricum... a fost prea riscant pentru mine. 


— Şi pentru mine, spuse Grace. Data viitoare trebuie să fim 
mai atenți. 


— Grace! spuse Benton. 


Ei nu-i plăcu tonul vocii lui. 


— Ce este? 


El trase adânc aer în piept. 


— E un copil grozav! Şi sunt sigur că Allegra este la fel. Ai o 
familie, Grace. Nu mă simt bine pentru ceea ce facem şi 
sunt sigur că nici tu nu te simţi cine ştie ce. 


— Fetele au viețile lor, iar Eddie... 


— Cred că cel mai bine ar fi dacă n-aş mai veni pe aici o 
vreme. 


— Poftim? 


— Curtea arată bine. Dacă ai întrebări, mă poți suna. Am 
telefonul întotdeauna deschis. 


— Benton! spuse Grace şi înghiți în sec. 


El avea dreptate. Ce, oare ce ar fi făcut Grace dacă Hope i-ar 
fi văzut într-adevăr? Ar fi fost o situație realmente groaznică. 


— Bine, dar te vei întoarce, da? Vreau să spun, nu mă 
părăseşti pentru totdeauna, nu? 


— Nu, Grace, spuse el. Nu te părăsesc pentru totdeauna. 


Îi atinse obrazul, apoi se sui în camionetă şi plecă. 


Când Grace se întoarse în bucătărie, Hope era la bufet şi 
scria ceva pe un caiet pe care Grace îl folosea pentru listele 
de cumpărături. 


— Cum se numea cartea aia despre care Benton a spus că e 
preferata lui? întrebă ea. 


Grace o privi. 
— Nu ştiu, spuse şi ieşi, îndreptându-se spre cabinetul ei. 


Trebuia să stea de vorbă cu Madeline. 


Benton nu veni în dimineața următoare şi nici în cea de 
după. „Cred că cel mai bine ar fi dacă n-aş mai veni pe aici o 
vreme.” Cât însemna „o vreme”? O săptămână? Două? O 
lună? Dacă n-ar mai apărea o lună, ea s-ar stinge. 


Miercuri după-amiaza Grace fu asaltată de o migrenă 
puternică, doar că a inimii, nu a capului. Era cea mai mare 
suferință emoțională pe care Grace o simțise vreodată. Nimic 
nu mai conta. Nu-i păsa că afară era o zi caldă, însorită, 


plină de posibilități. Ar fi putut să aibă grijă de găini, să 
adune ouăle, să-şi facă de lucru câteva ore bune în grădină. 
De obicei, gătitul o binedispunea. Ar fi putut să prepare ceva 
complicat pentru cină - un sufleu de sparanghel, o plăcintă 
cu căpşune şi rubarbă. 


În loc de asta, luă mai multe pastile pentru dureri de cap. 
Două la ora patru, când fu clar că Benton n-avea să apară 
în ziua aceea, şi apoi pe a treia şi a patra la ora şase, când 
ar fi trebuit să prepare cina. Şi se încuie în cabinet. Eddie şi 
fetele aveau să fie nevoiţi să se descurce singuri — asta dacă 
era cineva acasă. Nimeni nu urcase s-o întrebe ceva. 


„Ai o familie, Grace.” 


Nu putea să-l învinovățească pe Benton şi clar nu putea să-l 
urască. Avusese dreptate! Trăsese linie chiar înainte ca între 
ei să se petreacă un lucru ireversibil. Grace ar fi trebuit să-i 
fie recunoscătoare. Stătuse în fața altarului la First Church 
din Salem şi îi jurase iubire lui Edward Pancik, renunțând 
la oricare alt bărbat — dar, din momentul în care Benton Coe 
îi adusese ceai marocan de mentă şi împărțise cu ea acea 
picromigdală de fistic, Grace fusese hipnotizată. De fapt, se 
îndrăgostise de Benton încă înainte de asta. Se îndrăgostise 
de el de prima oară când îl văzuse, în primăvara trecută. 
Stătuse pe cea mai înaltă movilă de noroi din curtea lor, 
care pe atunci nu era amenajată. Îşi amintea că atunci îşi 
răsucise spre interior diamantul imens al verighetei, încât o 
înțepa în palmă. Îşi dorise să fie necăsătorită. 


Benton o făcea nespus de fericită. Încă dinainte să înceapă 
să se sărute, pe vremea când erau „doar prieteni”, faptul că 
îl vedea dădea sens zilelor ei. 


Luă încă două pastile. Cea de-a şasea o azvârli într-o stare 
stratosferică — un soi de ceai al Pălărierului Nebun ca în 
Alice în Țara Minunilor, într-un câmp cu maci, împreună cu 
Toto şi Timothy Leary”. 


Trase draperiile în cabinet şi se aşeză pe sofaua de catifea, 
minunându-se de cât de confortabilă era. Cum de nu-i 
trecuse niciodată prin cap să doarmă acolo? 


Dimineaţă, Grace se trezi cu senzaţia că fusese îngropată de 
vie. Era deshidratată, ochii îi ardeau, nările o usturau. Avu 
un moment de confuzie totală. Unde era? Cine era? 


„Grace Harper Pancik”, se gândi. În cabinetul din casa ei de 
pe strada Wauwinet. Şi cineva bătea la uşa din față. 


7 Referire la Toto, câinele eroinei din Vrăjitorul din Oz (amândoi adorm la 
un moment dat într-un mare câmp de maci) şi la psihologul şi activistul 
social american Timothy Leary (1920-1996), care, în anii '60-70 ai 
secolului trecut a propovăduit folosirea în scop terapeutic a drogurilor 
psihedelice (n.red.) 


Se împletici prin casă, încercând să se trezească la realitate. 
Se simțea precum Rip van Winkle, adormit timp de douăzeci 
de ani. Ca şi cum s-ar fi întors dintr-o călătorie în timp. Era 
joi. Ceasul spunea că trecuseră zece minute după ora zece. 
Eddie era la serviciu, fetele, la şcoală. 


Pe bufetul din bucătărie zăcea o cutie deschisă de pizza, de 
la Sophie T's, în care mai era o singură felie rece cu ciuperci 
şi ardei gras. Deci asta mâncase la cină familia ei. În 
chiuvetă erau vase de spălat şi unul din paharele Baccarat 
cu un rest de vin roşu. Lângă el, o sticlă goală de Screaming 
Eagle. Eddie nu se gândise că bea singur, fără ea, vinul lui 
prețios şi premiat. Nu reuşise să pună vasele în maşina de 
spălat vase şi nici cutia de pizza la coşul de gunoi. 


Se hotărâse s-o aştepte să se trezească, să facă ea totul. 
Dar bătaia în uşă continua. 


Cine putea fi? se întrebă Grace. Curierii ştiau că puteau să 
lase pur şi simplu coletele la uşă. 


Apoi îi trecu prin minte: „Benton?” Se grăbi să ajungă la 
uşă. In mod normal, el ocolea casa şi intra în grădină, dar, 
în condiţiile actuale, poate că evitase să mai procedeze 
astfel. 


Dar, când Grace deschise uşa masivă de la intrare - din 
lemn de stejar suficient de gros ca să reziste şi unui berbece 
- în fața ei se ivi Madeline. 


— Slavă Domnului că eşti vie! spuse Madeline. M-a sunat 
Eddie. Mi-a spus că te-ai încuiat în birou şi ai petrecut 
noaptea acolo. 


Grace deschise uşa, şi Madeline intră. Începea s-o ia din 
nou durerea de cap, aproape la fel de rea ca o migrenă şi 
necesitând un calmant şi o cafea tare. 


— Sunt vie, spuse Grace. Dar nu întru totul. 


— E o zi frumoasă, remarcă Madeline. Cred că ar trebui să 
mergem să luăm prânzul, să stăm afară, să împărțim o 
sticlă de vin. 


Grace se uită pe geam la ziua caldă şi luminoasă. Când 
privea în soare, o dureau ochii. 


— Azi nu trebuia să stai să scrii în apartament? 


Când vorbise cu ea luni, Madeline spusese ceva despre un 
termen-limită pe care trebuia să-l respecte pentru noua 
carte. 


— Îmi iau liber, spuse Madeline. Mă dedic ţie. 


Grace se simţi, în mod stupid, recunoscătoare. Făcu un duş, 
îmbrăcă o rochie şi ieşi să ia prânzul cu Madeline. 


Nu-şi închipuia cum o femeie oarecare ar fi putut să aibă o 
aventură fără o prietenă bună care s-o asculte. 


Se duseră la Clubul de lahting Great Harbor să ia prânzul, 
pentru că tocmai se deschisese pentru noul sezon. Turiştii 
verii încă nu veniseră pe insulă, aşa că, practic, aveau tot 
spațiul la dispoziție pentru o conversație confidențială. Era o 
zi uimitoare, una din acelea care promitea alte zile la fel, 
vreme de luni întregi. Gazda le conduse pe Grace şi pe 
Madeline prin iarbă la cea mai bună masă de afară, cu 
vedere largă spre port şi spre uriaşele vile de vară de pe 
insula Monomoy. Chelnerița le întinse meniurile, iar Grace 
spuse: 


— Vrem o sticlă foarte rece de Sancerre, dacă aveți. 
Madeline răsfoi meniul. 


— Clar a meritat să renunţ la muncă pentru asta, spuse ea. 
Imi place aşa de mult aici! Eşti o norocoasă. 


Grace ştia că era norocoasă. Ea şi Eddie petrecuseră ani de 
zile pe lista de aşteptare a Clubului de lahting din 
Nantucket înainte ca Grace să-şi dea seama că n-aveau să 
fie primiţi niciodată. Presupusese că Eddie supărase prea 
multă lume sau poate că familiile vechi din Nantucket care 


erau membre nu voiau să aibă un coleg de club numit Eddie 
Rapidul. Apoi se deschisese însă Clubul de Iahting Great 
Harbor, iar Eddie profitase de ocazie. Fusese unul dintre 
primii care scrisese un cec cu o sumă de şase cifre drept 
taxă de înscriere. 


Grace studie meniul şi încercă să-şi stârnească foamea: 
stridii în cochilie, salată Caesar cu carne la grătar şi un 
dressing cremos de brânză Roquefort, sendviş cu homar şi 
cartofi pai. 


Chelnerița aduse vinul, pe care Grace îl gustă şi-l aprobă. Le 
turnă în două pahare, apoi puse sticla într-o găleată cu 
gheaţă. 


Cele două prietene ciocniră, iar Grace spuse: 
— Îți mulțumesc că m-ai adus aici. 
— Îți mulțumesc că faci cinste cu prânzul, spuse Madeline. 


Izbucniră în râs, dar, un scurt moment mai târziu, 
chelnerița se întoarse cu o expresie de nelinişte pe chip. Se 
aplecă spre Grace şi spuse: 


— Îmi cer scuze că vă întrerup, dar tocmai am aflat de la 
managerul general că la contabilitate nu s-a primit cecul cu 
taxa anuală de membru. Deci, teoretic, nu vă pot servi. 


— Cum? făcu Grace. 


Luă telefonul ca să-i trimită un mesaj lui Eddie - el se ocupa 
de toate facturile lor. Dar telefoanele mobile erau interzise la 
Great Harbor. li adresă chelneriței un zâmbet. 


— Am două idei. Una este să vă plătesc în numerar pentru 

prânz şi să clarificăm mai târziu cecul lipsă. Sunt sigură că 
soțul meu l-a trimis sau a vrut să-l trimită, dar momentan 

este ocupat până peste cap cu afacerile lui. 


Grace se întrebă dacă factura pentru club nu se amestecase 
cumva cu alte facturi pentru casele-tip. Sau poate i-o lăsase 
lui Eloise s-o plătească, iar ea uitase. Eloise îmbătrânea şi îi 
mai scăpau unele lucruri. Grace îl încurajase pe Eddie să 
găsească pe altcineva, dar, după cum spunea şi el, Eloise 
era rudă cu jumătate din insulă. Nu putea s-o concedieze 
pur şi simplu. 


— Îmi pare rău, spuse chelnerița. Nu pot să accept bani 
gheaţă. 


— Bine, spuse Grace. Atunci îți scriu un cec pentru suma 
pe care o datorez acum şi apoi, dacă găsiți cecul de la soţul 
meu sau dacă ajunge prin poştă, îl puteţi rupe pe acesta. 


— Mă duc să vorbesc cu managerul, spuse chelnerița. 


Se îndepărtă, iar Grace îşi scoase carnetul de cecuri şi îşi 
dădu ochii peste cap spre Madeline. 


— Nu-mi vine să cred că Eddie a făcut una ca asta! spuse 
ea. Sunt complet umilită. 


— Te rog! spuse Madeline. Sunt cea mai bună prietenă a ta. 
Aş vrea să te pot ajuta. 


Chelnerița reapăru. 


— Managerul a spus că e în regulă. 


— Bine, se bucură Grace. Cât face? 


— 15000 de dolari. 


Grace completă cecul, simțind privirea sfredelitoare a lui 
Madeline. 15 000 de dolari. Pe vremea când Grace şi Eddie 
abia îi cunoscuseră pe Madeline şi pe Trevor, ieşeau toți 
sâmbătă seara la cină şi împărțeau nota. Mai târziu, 
Madeline recunoscuse față de Grace că se gândea în fiecare 
secundă la cât costă masa, până când aproape că nu se mai 
putea bucura de mâncare. Ce comandaseră? Cât costase 
vinul? (Eddie era întotdeauna cel care alegea vinul.) Aveau 
destui bani gheaţă sau trebuiau să plătească iar cu 
cardurile de credit, care atârnau deja îngreunate de datorii 
ca un acoperiş năpădit de ploaie? 


Ah! spusese Grace. Habar n-avusese că aşa se simțea 
Madeline. Dac-ar fi ştiut, l-ar fi îndemnat pe Eddie să 
plătească de fiecare dată. Dar lui Eddie nu i-ar fi picat bine 
ideea. Era o persoană frugală din fire, căci crescuse sărac 
lipit, într-un apartament deasupra unei curățătorii din 
centrul oraşului New Bedford. 


Dacă ar fi plătit el de fiecare dată, ar fi putut să spună, n-ar 
fi jignit oare mândria familiei Llewellyn? 


Acum Grace se întreba la ce se gândeşte Madeline. Din 
fericire, chelnerița dispăru cu cecul, şi lucrurile reveniră la 
normal. 


— Ce se mai întâmplă cu Benton? întrebă Madeline. 


Grace n-avea ce să descrie în afară de dorință. „Nu, Grace, 
nu te părăsesc pentru totdeauna.” Dar dacă aşa era? Dacă 
relua legătura cu McGuvvy, o suna la San Diego şi o 
convingea cumva să se întoarcă la Nantucket? În fiecare 
dimineață, Grace stătea lângă fereastră şi aştepta camioneta 
lui Benton pe alee. Avea grijă de găini pentru că fără ea ar fi 
murit de foame, dar ignora restul curții, pentru că pur şi 
simplu nu era în stare să se adune şi să tundă trandafirii 
sau să le şteargă frunzele cu apă de lămâie. Nu era în stare 
nici să adune inflorescențele uscate din stratul de plante 
perene, nici măcar să tundă peluza, care fusese întotdeauna 
ocupaţia ei preferată. 


— În dimineața când a plecat, a început să vorbească la un 
moment dat cu Hope despre cărțile pe care le citise şi care 


credea că o să-i placă şi ei. Şi asta m-a omorât. A devenit o 
cu totul altă persoană. Stăteam lângă fata mea şi simțeam 
că-l iubesc tot mai mult cu fiecare carte despre care vorbea. 


— Grace! spuse Madeline. Nu-l iubeşti. Doar ţi se pare. Îi 
iubeşti pe Eddie şi pe fetele tale. 


Grace sorbi din vin şi privi suprafața plată, albastră, a 
strâmtorii Nantucket. 


— Ai dreptate, spuse ea. 


Dar Madeline nu avea dreptate. 


După trei pahare de vin, atitudinea lui Grace se schimbă. 
Când se despărți de Madeline în parcare, îi spuse: 


— Îţi mulţumesc că m-ai ascultat. 
— Pentru asta sunt aici. 


Madeline ieşi din parcare şi se îndreptă spre casă, 
întorcându-se la căsătoria ei perfectă cu Trevor şi la iubirea 
lor comună pentru Brick. Grace se hotări să-l sune pe Eddie 
şi să-i spună despre facturile restante de la club, dar fu 
direcționată spre căsuţa vocală, iar când sună la el la birou 
- lucru pe care îl detesta, pentru că nu voia să vorbească 


nici cu Eloise, nici cu Barbie, care filtrau apelurile lui Eddie 
de parcă el ar fi fost directorul Microsoft —, nu dădu decât 
peste mesajul preînregistrat. 


Îşi privi telefonul. Vinul îi curgea prin vene. Grace îşi 
imagină cum îi lua cu el simțul rațiunii. „Am telefonul 
întotdeauna deschis.” 


Aşa că îi trimise un mesaj lui Benton, în timp ce vârfurile 
urechilor i se înroşeau ca focul. 


„Vrei să vii mâine să luăm prânzul? Doar prieteni, promit.” 


Se hotări să nu plece din parcarea clubului până el n-avea 
să-i răspundă. Dacă era nevoie, avea să stea acolo până la 
miezul nopții. Dar el îi răspunse imediat. 


„Am să vin.” 


Grace era în magazie, frecând chiuveta de alamă, când 
Benton apăru de după casă. 


— Hei! îl strigă ea. Sunt aici! 
Benton intră pe uşă şi spuse: 


— Iată o privelişte plăcută ochiului. 


Grace râse. 
— Au trecut doar patru zile. 


El veni spre ea, şi mâinile lui o prinseră imediat de şolduri. 
Pentru că era foarte cald, ea purta doar un costum de baie 
şi o pereche de pantaloni scurți. 


— Fetele sunt la şcoală? o întrebă. 
Ea zâmbi. 

— La şcoală, în siguranţă. 

— Şi Eddie? 

— La serviciu, spuse ea. 


Buzele lui se apropiară de ale ei, limbile li se întâlniră, şi 
Grace se simți de parcă avea să leşine sau să moară. La 
început, sărutul fu dulce, apoi, incendiar. În magazie aerul 
fusese fierbinte, fierbinte, fierbinte încă de la început, dar, 
odată ce începură să se sărute, amândoi începură să 
transpire şi să pulseze de o dorință nebună. 


El închise şi încuie uşa şi o ridică pe Grace pe marginea 
chiuvetei. Din câteva mişcări iuți, îi dezlegă sutienul şi îi 
trase jos pantalonii scurți, apoi îngenunche în fața ei. 


Mai târziu, luară prânzul. 


Grace pregăti friptură rece de pui, o căpățână de salată 
verde, brânză proaspătă cu verdeață şi ridichi mari şi roşii 
proaspăt culese din grădină. Tăie felii groase dintr-o pâine 
cu semințe, cu coajă crocantă, apoi luă din frigider unt fără 
sare, un borcan de castraveciori acri, o bucată de salam de 
vară şi nişte muştar cu boabe. 


— Un prânz câmpenesc! spuse Benton. Exact ca odinioară, 
în Surrey. 


— Mă bucur că-ţi place, spuse Grace. 
— Îmi place totul la tine, spuse el. 
„Nu-l iubeşti.” 


Benton o ajută pe Grace să ducă totul la masa din lemn de 
tec de afară, şi se aşezară amândoi, admirând grădina. 


Mâncară împreună, preparându-şi unul altuia îmbucăturile: 
ridichi, unt fără sare şi muştar; felii de pâine unsă cu 
brânză şi cu salam. 


Mâinile lui Grace tremurau când îl hrănea. El o muşca uşor 
de vârfurile degetelor. 


— Ştii cântecul Loving Cup al celor de la Rolling Stones? o 
întrebă el şi începu să cânte: I'm the ploughman in the 
valley with a face full of mud. 


ÎL ştia? 
— Cred că-l ştiu, răspunse ea nesigur. 
— Uite! spuse el. O să-l pun acum. 


Îşi conectă telefonul la boxa de afară, şi muzica inundă 
grădina din spate. 


Benton o luă pe Grace de mână şi o trase aproape. Începură 
să danseze încet pe melodie chiar acolo pe terasă. Mâinile 
lui îi cuprinseseră talia, iar ea îşi pusese capul pe pieptul 
lui. Grace nici măcar nu ştiuse că o asemenea fericire era 
posibilă. Ce senzație minunată, ce senzație minunată! 


Când Benton plecă, Grace urcă în fugă în cabinetul ei. 
Trebuia s-o sune pe Madeline. 


MADELINE 


Apartamentul, care la început îi păruse lui Madeline o 
adevărată eliberare, semăna acum cu o celulă de închisoare. 
Trebuia să se silească să meargă acolo, iar când intra pe 
uşă, avea o senzaţie aproape de panică. Plătise 12 000 de 
dolari pentru el, iar acum trebuia să aibă grijă să-şi 
recupereze investiția. 


Presiune. 


Nu putea să scrie nici un cuvânt sub o asemenea presiune. 


N-avea nici o idee pentru noul roman. Nici măcar una. 


Era copleşită de tot felul de gânduri neliniştitoare. 
Rămâneau fără bani, ea promisese mai mult decât putea să 
ofere, n-ar fi trebuit să investească cei 50000 în clădirile lui 
Eddie. 


Va trebui ca Trevor să-i ceară înapoi, de vreme ce 
rugămintea ei nu fusese ascultată. 


Depăşise termenul-limită, cel pe care i-l obținuse Redd 
Dreyfus. Redd o sunase pe telefonul mobil şi-i lăsase două 
mesaje exasperate, şi atât Angie, cât şi asistenta ei, Marlo, îi 
trimiseseră e-mailuri şi o sunaseră. Le trebuia un text, altfel 
avea să fie scoasă de pe listă şi să suporte „repercusiuni 
financiare”. 


Madeline capitulă. Nu avea de ales. Va scrie o continuare la 
Islandia. 


Dar, când se aşeză la birou şi începu să-şi noteze ideile, 
cartea pe care o descrise nu semăna cu o continuare la 
Islandia. Era despre o poveste de dragoste aprinsă dintre o 
casnică, mamă a doi copii, şi angajatul ei. 


» 


„Nu pot să scriu aşa ceva”, se gândi Madeline. „Nu se poate.” 
Dar asta scria. Cuvintele se revărsau, fluide, pe pagină ca şi 
cum le-ar fi turnat dintr-un pahar. 


Grace spusese cu gura ei: „Înainte, totul era normal şi 
plictisitor. lar acum... acum viața mea este un roman”. 


Madeline nici măcar nu catadisci să le dea celor doi amanți 
câte un nume. Le spuse B şi G. 


Bărbatul, „B”, este responsabil de renovarea casei 
protagonistei. Aceasta, „G”, e o femeie casnică, mamă a două 
Jete — gemene născute la unsprezece luni distanță. B şi G 
încep să se consulte zilnic în privința renovării. G vrea o 
chiuvetă de porțelan sau una dublă de inox? Ce fel de blat de 
bucătărie — granit, calcar, ceramică? Plăci de faianță 
decorative sau perete simplu, vopsit? Ce fel de parchet — 
arțar, cireş, pin antique? Ce stil de bufete? Ce mânere? 


B şi G se sărută pentru prima oară în baia de la etaj, în 
timpul unei discuţii despre robinete de chiuvetă. Locul e 
relativ strâmt şi întunecat, pentru că electricianul încă nu a 


venit să instaleze becurile. G este în baie când B intră, şi 
şoldurile li se ating din întâmplare. În clipa următoare, încep 
să se sărute cu pasiune. 


B începe să aducă ceai marocan de mentă în fiecare zi şi o 
cutie cu patru pricomigdale de fistic de la brutăria locală, pe 
care le împart. 


Madeline nu se obosi nici măcar să schimbe prăjitura. 
Presupunea că ar fi trebuit să le transforme în fursecuri moi 
cu ciocolată albă sau în trufe cu unt de arahide. Ar fi putut 
înlocui ceaiul marocan de mentă cu o cafea cu lapte, vanilie 
şi gheaţă. 


„Nu pot să scriu aşa ceva. Nu se poate.” Nu putea să trimită 
un asemenea text. Grace ar fi avut dreptul s-o dea în 
judecată. Sau s-o omoare. Sau amândouă. 


Dar subiectul era bun. Madeline îşi dădea seama de asta. 
Era succint şi convingător. Aventura lui Grace cu Benton 
Coe conținea toate elementele unei cărți bune de ficțiune: 
singurătate, dorință, sex, trădare. 


B şi G se îndrăgostesc din ce în ce mai tare pe măsură ce 
lucrările la casă avansează. Soțul lui G, un avocat imobiliar 
pe nume Ren, prescurtare de la Renfew, plăteşte fără să 
crâcnească toate facturile, inclusiv factura astronomică 
pentru serviciile lui B. Le povesteşte oamenilor cât de fericit e 
că soția lui e fericită. 


Madeline scrise o scenă exemplificatoare, în care cei doi 
amanți savurează un prânz câmpenesc pe prispa însorită. 
Se hrănesc unul pe altul, B îi ciuguleşte lui G vârfurile 
degetelor, iar apoi dansează lent pe melodia Loving Cup a 
trupei Rolling Stones. Madeline nu schimbase nici cântecul 
- Loving Cup era pur şi simplu perfect. 


Nu putea să scrie un asemenea roman. Dar nu avea nimic 
altceva, aşa că introduse textul în calculator, adăugă scena 
exemplificatoare şi le trimise prin e-mail lui Redd Dreyfus, 
într-un mesaj cu titlul „AM ÎNCERCAT”. 


EDDIE 


Eddie avea sentimente contradictorii față de weekendul de 
Ziua Eroilor8. Pe de o parte, de-abia aştepta să vină, pentru 
că anunța începutul verii. 


Eddie iubea vara la fel de mult ca toţi locuitorii 
Nantucketului. Nu doar pentru că se deschideau magazinele 
şi restaurantele, pentru că salvamarii începeau să patruleze 
pe plaje în costumele lor roşii de baie, pentru că liliecii 
înfloreau şi vremea era în sfârşit suficient de caldă pentru 
grătare, jocuri cu mingea şi duşuri în aer liber. 


8 Sărbătoare naţională în SUA, în fiecare ultimă duminică a lunii mai 
(n.red.) 


Nu... Eddie iubea vara pentru că vara însemna că vasele de 
croazieră porneau la drum, că mulțimile amatoare de stridii 
în sos de martini se înşirau la coadă la Cru, că în față la 
Chicken Box se forma coada celor care veneau să asculte 
formaţia Maxxtone, că parcarea de la Stop & Shop se 
umplea până la refuz şi oamenii parcau ilegal pe locurile 
pentru cei cu dizabilităţi, că traficul de pe Orange Street îi 
făcea pe rezidenți să strige obscenități când se aflau la 
volan. 


Vara în Nantucket însemna oameni. lar oamenii însemnau 
bani - vânzări şi cumpărări, închirieri pentru săptămânile 
de vacanță. 


Cu toate acestea, Ziua Eroilor în Nantucket însemna şi 
Figawi, o tradiţie locală care în fiecare an devenea mai 
cuprinzătoare şi mai neplăcută. Aparent, era o cursă 
maritimă de la Hyannis până la Nantucket şi înapoi. 
Originea numelui era povestea preferată de toată lumea. 
Într-un an, în timp ce navigau prin ceață deasă, un vechi 
lup de mare strigase: 


— Hei, unde figawi%? 


Aşa fusese botezată întrecerea. Pentru că, serios, cui nu-i 
plac înjurăturile consacrate? 


9 În original, where the figawi? — formă concentrată a expresiei where the 
fuck are we? (aproximativ, „unde pizda mă-sii suntem?”) (n.red.) 


În ultimii ani, weekendul de Figawi se transformase dintr-o 
întrecere maritimă într-o întrecere de băut. Era un concurs 
pentru cine putea să bea cel mai mult, cine putea să se 
trezească cel mai devreme pentru a începe să bea, cine 
putea să bea cel mai repede, cine putea să reziste până cel 
mai târziu, cine putea să se comporte ca cel mai mare 
nesimtit (termenul cel mai decent pe care Eddie îl putea 
folosi, deşi avea la îndemână zeci). Figawi era foarte popular 
printre proaspeții absolvenţi de facultate - tineri care tocmai 
absolviseră Hamilton, Bowdoin sau Middlebury sau - cel 
mai puțin prestigios în ochii lui Eddie — Boston College. 
(„Cum îți dai seama dacă cineva a fost la Boston College?” îi 
plăcea lui să glumească. „Îţi spune singur.”) 


Tinerii aceştia aveau acum slujbe în Manhattan ori Boston 
ca asistenți editoriali, novici pe Wall Street ori profesori de 
şcoală pregătitoare, sau studiau dreptul la New York 
University ori medicina la Harvard. Locuiau în apartamente 
din West Village sau Back Bay pe care încă li le plăteau 
părinții, dar, în general, încercau să fie adulți. Se întâlneau 
după serviciu să bea ceva pe Newbury Street sau în Soho, 
săreau peste slujba de duminică şi luau în loc un mic dejun 
întârziat, iar în weekendurile de vară „plecau din oraş”. 


Weekendul de Figawi era făcut special pentru ei. Bărbaţii 
purtau pantaloni scurți roşu-spălăcit de la Murray's, îşi 
legau puloverele în jurul gâtului şi purtau ochelari de soare 
în casă pentru că erau foarte mahmuri. Fetele — sau, mai 
degrabă, femeile — se plimbau în rochii de casă fără lenjerie. 
Toate se credeau Diane von Furstenberg în 1973, lângă 
piscina de la Beverly Hills Hotel. Şi toate aveau genţi care 
păreau să conţină tot felul de prostioare, ca o sacoşă de o 
sută de kilograme. Lui Eddie îi venea să le spună că puteau 


foarte bine să meargă la concursul televizat Prețul corect cu 
obiectele pe care le aveau în genţi — dar ele n-ar fi avut nici 
cea mai mică idee despre ce vorbea! Cu toate acestea, o serie 
de femei purtau haine care păreau furate de pe frânghia de 
rufe din parcul de rulote - blugi tăiați şi tricouri mulate pe 
care scria „ÎMI CER SCUZE CĂ MĂ DISTREZ”. 


Femeile îl iritau pe Eddie mai mult decât bărbaţii, probabil 
pentru că avea şi el fete. 


Dacă vremea era însorită, fisawienii — erau cu adevărat o 
națiune aparte — se înghesuiau pe Hummock Pond Road în 
jeepurile lor închiriate, cu portbagajele pline de lăzi de bere. 
Patrulele de poliţişti pe ATV-uri de pe plaje aveau o zi plină, 
împărțind în stânga şi-n dreapta amenzi pentru consum de 
alcool în public şi pentru aruncarea de gunoaie pe jos. 
Salvamarii în costume roşii erau ocupați să aducă mereu 
oameni la mal, pentru că în mai curenții erau foarte 
puternici, şi, oricât de bine educați erau „masculii” cei tineri 
(„mascul” era un alt termen generic pentru diferitele 
apelative pe care Eddie le avea în minte), nu păreau să ştie 
că modalitatea de a nu fi duşi de curent era să înoate 
paralel cu malul, până când scăpau din strânsoarea 
valurilor. 


Dar anul acesta plouă. 


Ploaia în weekendul de Figawi era de o mie de ori mai 
nasoală decât vremea însorită, pentru că activitățile de pe 
plajă şi băutul erau înlocuite de băut şi iar băut. Epicentrul 
beţiilor era mereu debarcaderul Straight Wharf, mai precis, 


Taverna, Gazebo, localul omonim Straight Wharf Restaurant 
şi Cru. 


Aceste restaurante erau pline ochi cu tineri care țipau, 
râdeau, înjurau, sughițau şi care abia acum învățau să 
aprecieze un Bloody Mary bun şi să soarbă o stridie fără să- 
şi păteze costumele de firmă. 


Eddie nu era sigur ce anume îl făcuse să se îndrepte spre 
Cru sâmbătă la ora două după-amiaza. Îşi dădu seama că 
urma o pileală (era cel mai decent cuvânt la care se putu 
gândi, deşi avea alte zeci la dispoziție). 


Barbie refuza să iasă din casă în timpul weekendului 
Figawi. Nu-i spunea niciodată ce anume făcea acasă, dar, 
dacă ar fi fost să ghicească, Eddie ar fi zis că, dacă era 
soare, ea stătea pe veranda din spate şi savura cocktailuri 
marguerita din fructe de cactus, iar dacă ploua, se răsfăța 
cu actorul ei preferat, James Garner, şi revedea episoade 
vechi din Dosarele Rockford. 


Eddie se gândea că, dacă ar fi fost să formuleze ceea ce îl 
motiva cu adevărat, ar fi spus că îi plăcea să fie acolo unde 
era acțiune. Într-o bună zi, fisawienii aveau să devină 
avocați şi chirurgi, rectori de facultăţi, antrenori de fotbal 
american în liga națională şi, desigur, manageri de fonduri 
mutuale. În cinci ani, mulți dintre ei aveau să fie deja 
căsătoriți, cu un copil mic şi cu altul pe drum, căutându-şi 
o casă de închiriat — la început pentru o săptămână, apoi 
pentru două, apoi pentru toată luna iulie, apoi pe toată 


vara. În zece ani, figawienii aveau să fie gata să cumpere o 
casă. 


Deci, practic, se gândea Eddie, băutura pe care urma s-o 
savureze era de fapt o investiţie în anii lui de dinainte de 
pensie. 


Trecu pe lângă Gazebo fără să intre, deşi circula un zvon că 
doi apărători din echipa Boston Bruins stăteau îmbrățişați 
la bar în mijlocul acelei găuri negre de umanitate. 


„Cum pot oamenii să respire acolo?” se întrebă. 


Cum de găseau loc să-şi ducă paharele la gură fără să 
lovească pe cineva cu cotul în cap? 


Trecu la fel şi pe lângă Straight Wharf Restaurant, deşi îi 
plăcea acolo. Serveau un pateu excelent de lufar, iar 
restaurantul de lângă bar avea unul din cele mai bune 
meniuri din Nantucket. Dar Eddie n-ar fi intrat acolo în 
acest weekend nici mort. Chiar când trecea pe lângă, văzu 
doi tineri care ţineau de glezne o fată îmbrăcată într-o rochie 
albă fără bretele, aplecată peste marginea balconului. 


Ea ţipa: 


— Lasă-mă jos! La naiba, Leo, lasă-mă jos! O să vomit! O 
să... vomit! 


Eddie încetini ca să vadă dacă tânăra chiar urma să vomite 
sau, încă mai bine, dacă sânii îi ieşeau din rochie, sau dacă 
masculii aveau s-o scape din mâini cu capul direct în 
tufişuri. 


— Văd Londra, văd Franța, spuse unul dintre tineri, 
privindu-i sub fustă. 


— O să vomit, Leo! ţipă ea. 


O secundă mai târziu aşa se şi întâmplă, şi Eddie se uită la 
ceas. Procesul începuse la ora două şi cinci. 


Eddie se îndreptă spre Cru. Cru era rafinat, mulțimea era 
semnificativ mai în vârstă şi mai avută. În urmă cu trei ani, 
Eddie îl întâlnise aici, în barul din spate, pe proprietarul 
casei de pe Low Beach Road numărul 10, şi aici încheiaseră 
afacerea în urma căreia Eddie avea să închirieze casa. 


— Crezi că poţi să iei 50000 pe ea? îl întrebase proprietarul. 
— Nu cred că pot, spusese Eddie. Ştiu că pot. 


— Îmi place fermitatea acestei afirmaţii, comentase 
proprietarul. 


În mintea lui, Eddie sperase ca această ieşire să-i aducă un 
noroc asemănător. Avea nevoie de ceva mare. Ceva legal. 


Financiar, nu se simțea prea diferit de fata care atârna cu 
capul în jos — disperată, pe cale să-şi piardă orice urmă de 
demnitate. 


Afacerea cu DeepWell mersese atât de bine, încât Barbie se 
oferise să sune anumite grupuri care închiriau Low Beach 
Road şi să le propună acelaşi scenariu - cinci rusoaice 
frumoase, zece mii pe noapte. Lui Eddie nu-i venea să 
creadă cât de îndrăzneață era sora lui — el ar fi fost îngrozit 
să propună această idee cuiva —, dar îşi dăduse seama că 
sugestia suna mult mai bine atunci când venea din partea 
unei femei. O auzise pe Barbie în acţiune, la telefon. Era pe 
jumătate Barbara Eden din Visând la Jeannie!0 — 
satisfăcând toate dorinţele nebuneşti ale bărbaţilor —, pe 
jumătate agent al Mossadului, adică o persoană cu care nu 
e de glumă. 


— Dacă mă refuză, mă refuză. Mă prefac că n-am vorbit 
niciodată despre aşa ceva, îi spusese ea lui Eddie. 


Dar, până acum, nu o refuzase nimeni. Fiecare grup 
corporatist se arătase dispus să intre în joc. Chiar în seara 
aceea veneau reprezentanții unui concern minier din 
Virginia de Vest, care abia aşteptau să le cunoască pe fete. 


Iar ele... ei bine, ele erau în extaz. 


10 Serial american de televiziune din anii 1965-1970, în care eroina este 
jucată de actrița Barbara Eden (n.red.) 


Eddie era recunoscător pentru bani, dar aceştia veneau cu 
un preţ. Avea arsuri gastrice cronice şi îi era greu să doarmă 
noaptea. Se temea mereu că îl urmăreşte cineva. 


Dar avea nevoie de bani. Grace scrisese un cec de 15000 de 
dolari pentru Clubul de Iahting Great Harbor, care nu 
putuse fi încasat. 


— Nu s-a încasat? se mirase Grace când el îi spusese. 
Eddie, ce se întâmplă? Am crezut că poate e vina lui Eloise, 
că e o scăpare administrativă. 


— Casele-tip îmi mănâncă toate fondurile, Grace. S-ar putea 
să trebuiască să luăm un an de pauză de la club, până le 
vând. 


Grace îl privise cu neîncredere. 


— Vrei să-mi spui că nu avem 15 000 pentru clubul de 
iahting? 


— Exact asta îți spun. 


— Dar, dacă spui că cecul n-a fost încasat, e ca şi cum n- 
am avea nici măcar 15 000 în cont. 


Eddie îşi drese glasul. Nu-i plăcea deloc această conversație. 


— În prezent, nu, nu avem 15 000 de dolari în cont. 
— Cum se poate? întrebă Grace. 

— Casele mă mănâncă de viu, spuse Eddie. 

— Nu poţi să vinzi una neterminată? întrebă Grace. 


— E şi asta o posibilitate, spuse Eddie. Sau putem să avem 
răbdare şi să aşteptăm până când vând o casă. 


— Ai vreo alternativă? 
— Întotdeauna, zâmbi el. 


— Bine, spuse Grace şi trase adânc aer în piept. Vara asta 
pot să supraviețuiesc şi fără clubul de iahting. 


Eddie era uşurat. Din când în când, la furie, o acuza pe 
Grace că era răsfăţată pentru că provenea dintr-o familie cu 
foarte mulți bani. Dar adevărul era că se dovedise cea mai 
echilibrată femeie pe care o cunoscuse vreodată. 


— Îți mulțumesc că eşti înțelegătoare. 


— Dar ai bani să-l plăteşti pe Benton, da? Şi pe Hester 
Phan. 


— Da, spuse Eddie, nesigur. 


Hester era agentul de publicitate care trebuia să obțină un 
articol despre grădina lor într-o revistă. Singurul motiv 
pentru care Eddie fusese de acord să sprijine acest efort era 
că spera ca articolul să-l pună pe el într-o lumină bună ca 
agent imobiliar. 


Casele-tip erau în pericol. Eddie luase bani de la DeepWell şi 
plătise instalatorul şi pe Gerry pentru jumătate din fundația 
de la numărul 13. 


Cât despre banii lui Madeline şi Trevor - ei bine, nu ştia 
cum să gestioneze situaţia. 


Trebuia să vândă o casă. 


Proprietara brunetă şi frumoasă de la Cru - Eddie o 
cunoştea încă de când sosise ea pe insulă, direct de la 
Universitatea Richmond - stătea pe podium când el intră. Îl 
salută cu o îmbrățişare caldă şi-i spuse: 


— N-o să-ţi vină să crezi, Eddie, dar am un scaun disponibil 
la barul din spate. Eşti singur? 


— Sunt singur, spuse el, apoi se întrebă dacă ar fi trebuit să 
se simtă jenat de asta. 


Nimeni nu sărbătorea Figawi de unul singur, era împotriva 
naturii acestei sărbători, care nu însemna decât beții în masă 
şi întâmplări pe care ulterior nu şi le mai putea aminti nimeni, 
dar care puteau fi modificate şi îmbogăţite în anii următori. A 
te aventura în weekendul de Figawi de unul singur era un 
semnal disperat de ratare — sau, cel puțin, aşa credea Eddie. 


Barmaniţa, o tânără care în trecut fusese bonă la gemenele 
lui Eddie, îl salută: 


— Bună, Eddie, ce vrei să bei? 


El nu-şi putu aminti numele ei. Era ceva de genul 

Elisa /Alyssa/Alicia, dar nu ştia sigur care anume. Grace ar 
şti, cu siguranță. Grace probabil că ar şti şi al doilea nume 
al fetei — dar, dacă Eddie i-ar fi trimis mesaj s-o întrebe, ar fi 
primit probabil răspuns după o lună, pentru că Grace nu-şi 
verifica niciodată telefonul. 


Eddie era dezamăgit de el însuşi. Era agent imobiliar, avea 
datoria să țină minte nume. 


— Aş vrea... 


Nu era sigur ce-ar fi vrut să bea. În jur, băutura preferată 
părea să fie Bloody Mary, dar asta i-a fi provocat imediat 
arsuri gastrice. Începea să-l doară stomacul doar uitându-se 
la paharul de Bloody Mary al tipului de alături. 


— Un martini triplu, sec, cu lămâie, te rog, spuse el. 


— Ştii a cui a fost ideea cu lămâia, nu? îl întrebă tipul de 
alături. A lui John D. Rockefeller. Se temea de microbi, iar 
lămâia este un dezinfectant natural, aşa că le cerea mereu 
barmanilor să-i şteargă gura paharului cu o coajă de lămâie. 


Eddie se întoarse spre cel care vorbea. 


— Nu ştiam, spuse el. 


Dar astfel de fleacuri îi erau întotdeauna utile. Putea să 
folosească o asemenea istorioară când scotea un client în 
oraş. Şi, imediat ce îşi formulă acest gând, Eddie îşi dădu 
seama că bărbatul de lângă el nu era oricine — era Ed 
Kapenash, şeful poliţiei. 


— Uau, Şefule! 


— Ce mai faci, Eddie? spuse Şeful zâmbind. 


Dădură mâna, iar când Elisa/Alyssa/Alicia îi aduse lui 
Eddie martini-ul, ciocniră paharele cu prietenie. Şeful era la 
Cru! Eddie n-ar fi fost mai surprins nici dacă ar fi dat peste 
el în cine ştie ce local exotic — vreun bar din Hong Kong sau 
o cafenea din Amsterdam. Se întrebă dacă îl urmărea. Dar, 
din nou, Şeful fusese aici înaintea lui. Era doar o 
coincidenţă. 


— Ce faci tu aici? îl întrebă. 


Polițistul era complet sub acoperire. Purta un tricou polo 
bleumarin, o pereche de pantaloni scurți şi şapca roşie de 
baseball Mount Gay Rum Figawi care semnala participarea 
la sărbătoare. 


Eddie îşi cobori glasul. 


— Eşti sub acoperire? 


Şeful dădu capul pe spate şi râse, ceea ce îl făcu şi pe Eddie 
să râdă. 


Şeful îşi termină paharul de Bloody Mary şi mai comandă 
unul de la barmaniță, căreia i se adresă cu „Eliza”. 


„Eliza”! 


— Am venit să-i verific pe băieţi, să văd ce fac, deşi sunt 
liber azi, spuse Şeful. Toată lumea crede că detest 
weekendul ăsta, dar toată lumea se înşală. Sunt marinar. 
Mă simt bine înconjurat de genul ăsta de energie. 


Eddie încuviință din cap şi luă o înghiţitură de martini, care 
fusese perfect preparat de Eliza, fosta lor bonă. 


Dispoziţia i se îmbunătăți instantaneu. 


— Nici mie nu-mi displace, spuse Eddie. Şi mi-a plăcut 
povestea despre Rockefeller. Istoria a fost mereu materia 
mea preferată. 


— A, da? spuse Şeful. Şi a mea. Am citit mult despre 
Rockefeller, Vanderbilt, Mellon - toţi industriaşii. 


— Mă întreb ce vor spune generațiile următoare despre noi, 
comentă Eddie. Sunt aproape sigur că ne vor numi „epoca 
telefoanelor mobile”. 


Chiar atunci, telefonul lui Eddie sună - pe melodia Smoke 
on the Water a trupei Deep Purple. Şeful chicoti. 


— Primul şi singurul cântec pe care am învățat vreodată să-l 
cânt la chitară, spuse el. 


Eddie verifică ecranul: era Nadia, probabil voia să afle la ce 
oră trebuiau să ajungă fetele în seara asta. Se înroşi tot. 
Opri telefonul, îl băgă în buzunar şi mai luă o înghițitură. 


— Am uitat că ai fost marinar, spuse Eddie. 


Avea s-o sune pe Nadia în drum spre birou. Evident, nu 
putea să-i spună nimic cât timp stătea chiar lângă şeful 
poliției. 


— N-am mai fost pe mare de şase ani, spuse Şeful. De când 
Greg şi Tess MacAvoy... 


— O, Doamne! exclamă Eddie. Aşa e. Îmi pare rău, nu m-am 
gândit... 


Şeful luă paharul de Bloody Mary şi amestecă gheaţa, apoi 
adăugă în el un strop de sos tabasco, stoarse felia de lămâie 
şi amestecă totul cu tulpina de ţelină. 


— E în regulă. Eu şi Greg obişnuiam să concurăm de Figawi 
în fiecare an. Era o tradiţie. Cred că adevăratul motiv pentru 
care am venit azi e să cinstesc amintirile acestea. Mereu 
veneam aici să bem ceva după cursă, pe vremea când era 
Rope Walk. Bloody Mary şi câte o duzină de scoici. 


Eddie îşi termină băutura şi-i făcu semn Elizei să-i mai 
aducă una. Nu-şi dădea seama cum de ajunseseră la un 
subiect atât de sentimental, dar simţea că era din vina lui şi 
voia să se întoarcă pe calea cea bună. Când Eliza îi aduse 
cel de-al doilea martini, el ridică paharul. 


— Pentru Greg MacAvoy! 


Şeful încuviință solemn, şi ciocniră din nou, dar polițistul 
părea prea copleşit ca să mai poată spune ceva. Eddie îşi 
dădu seama atunci că era şi el doar o ființă umană, ca toată 
lumea. Nu venise acolo ca să-l pândească, era un om care-şi 
pierduse cel mai bun prieten şi care încă îl jelea. 


— Greg avea şi el defectele lui, spuse Şeful într-un sfârşit. 
Dar l-am iubit ca pe un frate. Şi uite, după şase ani, încă 
nu-mi vine să cred că nu mai e. Uneori, când sunt doar eu 
în maşină şi stau până târziu în tură sau merg spre casă, îi 
aud râsul. 


— O să-ți spun ceva jalnic, zise Eddie. N-am avut niciodată 
un asemenea prieten. 


— Eşti prieten cu Trevor Llewellyn, spuse Şeful, nu? Faceți 
tot timpul chestii împreună. 


— Nu-i chiar acelaşi lucru, spuse Eddie. 


Şi nu era. Eddie şi Trevor se înțelegeau de minune, se 
distrau împreună, ocazional aveau conversații pe care Eddie 
le considera „adevărate”, dar aproape întotdeauna ele se 
refereau la soțiile sau copiii lor. 


Între Eddie şi Trevor nu exista o legătură puternică. Eddie 
nu-l mai văzuse pe Trevor de la cina din urmă cu două 
săptămâni, şi pentru el asta nu era mare lucru, după cum 
în mod sigur nu era nici pentru Trevor. Trevor pilota 
avioanele lui, îşi vedea de treabă, la fel ca Eddie. 


— Da, petrecem timp împreună, fumăm trabucuri, bem. 
Dar, sincer, prietenia asta e alimentată în primul rând de 
soțiile noastre. Mi se pare că prietenia dintre tine şi Greg a 
fost probabil de un soi destul de rar întâlnit. 


— Aşa e, spuse Şeful. Tu unde ai copilărit, Eddie? 
— În New Bedford, în centru. 
— Locuri periculoase, spuse Şeful. Cel puţin, aşa am auzit. 


— Bănuiesc că da. Părinţii mei au făcut tot ce s-au priceput 
şi ei, apoi tatăl meu a murit de emfizem când aveam 
paisprezece ani, pe urmă şi mama, trei ani mai târziu, de 
cancer la plămâni. Amândoi fumau ca şerpii, aşa cum face 
şi Barbie. Eu nu m-am atins de țigări pentru că făceam 
atletism. 


— Aha! spuse Şeful. 


— Atletismul m-a ţinut departe de belele, spuse Eddie. Încă 
dețin recordul pe stat la patru sute de metri lungime. 


— Nu mai spune! 


Şeful mai comandă o băutură, şi Eddie se simţi încântat. 
Era ca şi cum cei trei sute de oameni din bar încetaseră să 
existe. leşise la o plimbare, bea şi purta o conversație 
interesantă cu şeful poliției. Circumstanţele actuale i se 
păreau remarcabile - poate din cauză că el însuşi crescuse 
în New Bedford, poate pentru că, timp de atâţia ani, 
afacerile îi merseseră cu atâta uşurinţă încât păreau ilegale, 
poate pentru că îl mustra conştiinţa sau pentru că, la fel ca 
oricine, avea şi el nevoie de o legătură omenească autentică. 


— Vrei să comandăm vreo două duzini de scoici? întrebă 
Eddie. Ştiu că nu sunt Greg MacAvoy, dar mi-ar face plăcere 
să te ajut să le mănânci. 


— Da, spuse şeful. Mi-ar plăcea. Mi-ar plăcea foarte mult. 
Eddie îi făcu semn Elizei şi comandă scoicile. 


— Îţi mulțumesc, spuse Şeful. Eşti un tip de treabă, Eddie. 
Chiar eşti un tip de treabă. 


La ora cinci, Eddie ieşi de la Cru simțindu-se alt om — drept, 
curat, demn, respectabil. Şeful plecase cu un sfert de oră 
mai devreme acasă, la soția lui şi la gemenii MacAvoy, Chloe 
şi Finn, pe care acum îi creşteau ei doi. 


Chiar îl îmbrățişase pe Eddie la despărțire, îl bătuse pe 
spate şi făcuseră schimb de numere de telefon. Îi dăduse 
numărul lui supersecret, la care răspundea sigur, la orice 
oră din zi şi din noapte. 


— Dacă ai vreodată nevoie de ajutor sau vrei să bem ceva, 
sună-mă! spusese. 


— Aşa o să fac, răspunsese Eddie şi râsese. 


Prea tare? Prea entuziast? Cele patru martini-uri amestecate 
cu votcă îşi spuneau cuvântul. Şeful băuse la fel de mult, 
dacă nu mai mult, dar asupra lui alcoolul nu avea efect. 


— O să te sun să mergem la pescuit, spusese el. Am 
cumpărat o barcă anul trecut, un Whaler de opt metri, cu 
motor nou-nouț de 250 de cai. Iți place să pescuieşti? 


— Sunt înnebunit după pescuit, îi răspunsese Eddie, deşi 
mințea. 


Ura pescuitul. Trebuia să stea şi să aştepte prea mult; 
prefera să meargă la birou şi să facă bani. Dar, dacă Şeful 
voia să meargă la pescuit, Eddie ar fi mers şi el. Lui Trevor îi 
plăcea pescuitul şi era membru al Clubului Undiţarilor încă 
de la optsprezece ani. Eddie se gândi că Trevor ar fi fost un 
prieten mult mai potrivit pentru Şef — dar uite-l că începea 
să gândească precum Grace. 


— Super! spusese Şeful. Ai grijă şi petrecere frumoasă în 
restul weekendului! 


— În regulă, Şefule! Îi părea rău că pleacă. Chiar mi-ar 
plăcea să merg la pescuit. Sună-mă! 


Şeful arătase spre Eddie cu un gest care putea fi interpretat 
oricum, apoi îşi croise drum prin mulțimea beată, şi toți 
oamenii se dăduseră din calea lui, pentru că, chiar şi dacă 
nu ştiau că el era şeful poliției, îi simțeau autoritatea. 


Acum, de unul singur pe debarcader, Eddie îi vedea pe 
figawieni împiedicându-se şi împleticindu-se, vedea mocnind 
încăierări, vedea femei care îşi pierdeau pantofii şi elasticele 
de păr şi controlul asupra bretelelor de la sutien. 
Întorcându-se pe lângă Straight Wharf Restaurant, trase cu 
coada ochiului la fata în rochie de vară fără bretele, care 
stătea pe balustradă, bând o Corona. Vomitase şi îşi 
revenise. Bravo ei! 


Ea îl văzu că se uita şi-i făcu semn cu mâna. El trecu repede 
mai departe. N-avea de gând să-şi piardă aura de virtute 
flirtând cu cineva de două ori mai tânăr. 


Dar era pe cale să-şi piardă într-adevăr aura de virtute. Se 
gândi la punga de hârtie maro, plină cu bani. La cum toți 
angajaţii de la Clubul de Iahting Great Harbor ştiau acum 
că el avea probleme financiare. În curând şi alți membri 
urmau să afle zvonul, iar asta ar fi fost începutul sfârşitului. 
Glenn Daley, rivalul numărul unu al lui Eddie, era membru 
al Great Harbor. 


Trebuia să vândă o casă. 


Dar până atunci, le avea pe fete. 


MADELINE 


Angie sună, țipând. Prima oară Madeline crezu că țipa de 
furie, dar apoi îşi dădu seama că era un țipăt de fericire, 
bucurie şi entuziasm. 


— Îmi place la nebunie! spuse ea. Este pur şi simplu 
incredibilă! 


Madeline nu ştia ce să înțeleagă. 
— Ce anume îți place? 

— Noua ta carte! spuse Angie. 

— Stai puţin! De unde ştii de ea? 


— Mi-a trimis-o Redd, spuse Angie. Am citit scena. Are ceva 
atât de imediat, de electrizant, încât aproape că-mi ardeau 
degetele când dădeam pagina. Între personajele tale e o 
chimie fabuloasă. O s-o prezentăm drept „o combinaţie între 
canalul Playboy şi postul Home and Garden”. Până la urmă, 
ce femeie n-ar vrea să se culce cu meşterul care-i renovează 
casa? 


Madeline amuţise. Îi trimisese lui ideea generală şi o scenă 
de exemplificare pentru că voia ca el să ştie că nu folosise 
degeaba pentru ea favorul lui special. Făcuse un efort de 
bună credință să vină cu ceva nou. Nu se aşteptase ca Redd 
să-i trimită mesajul lui Angie, şi în mod clar nu se aşteptase 
la un asemenea nivel de entuziasm. 


„O combinaţie între canalul Playboy şi postul Home and 
Garden?” 


— Vreau să începi să scrii cât mai repede, spuse Angie. 
Vreau s-o pun pe lista din iarnă şi cred că putem să vindem 
deja primul episod revistei Redbook!!. Emisiunile de 
dimineață o să fie în extaz! Gayle King o să înnebunească! 
Ea şi Norah o să se bată pe ea! 


Lui Madeline i se pusese un nod în gât. Încercă să se 
imagineze mergând la emisiunea CBS This Morning cu 
Gayle King, Norah O'Donnell şi Charlie Rose, pentru a vorbi 
despre un roman pe care îl scrisese... despre Grace şi 
Benton Coe. 


— Problema e că sunt multe lucruri pe care trebuie să le 
schimb, pentru că ceea ce am scris acum e prea aproape de 
adevăr, spuse Madeline. 


— Ştii pe cineva care a trecut prin asta? întrebă Angie şi 
rămase cu gura căscată. E vorba de tine? 


— Nu, nu de mine! spuse Madeline. 


Deşi, dacă ea ar fi trecut prin aşa ceva, în mod sigur n-ar fi 
vrut ca cea mai bună prietenă a ei să scrie un roman despre 
asta. 


11 Revistă americană pentru femei (n.red.) 


— Nu-i nici o problemă dacă e vorba de tine, spuse Angie. 
Ți-am povestit vreodată despre tipul care mi-a pus faianță în 
baia principală? Era delicios. Imi venea să-l mănânc. 


Madeline închise ochii. Nu-i venea să creadă că dezlănțuise 
o asemenea avalanşă. În toată America, femeile ar fi 
recunoscut că nutreau gânduri vinovate la adresa 
electricienilor sau zugravilor din casele lor. 


— Neapărat trebuie să schimb ceaiul de mentă, spuse 
Madeline. Şi pricomigdalele. Şi prânzul câmpenesc, şi pe ei 
doi dansând pe Loving Cup. 


— De obicei, aş fi de acord să înlocuieşti asemenea detalii cu 
altele asemănătoare, la fel de vii — dar, Madeline, în cazul de 
față, le-ai nimerit perfect. Detaliile acestea aparţin poveştii. 
Nu poţi să scoţi ceaiul de mentă! Nu poți să scoţi prânzul 
câmpenesc, felul în care ai descris ridichile şi pe el care o 
hrăneşte cu mâna lui - lucrurile astea sunt prea bune ca să 
le tai. Ar fi ca Hemingway fără coride sau Cheever fără 
suburbiile lui. 


— Da, dar... spuse Madeline. 


— Lasă-le aşa cum sunt! spuse Angie. Dacă trebuie 
neapărat, obligatoriu să schimbi lucruri mai târziu, o să le 
schimbăm. 


— Bine, spuse Madeline îndoită. 


— Te-ai gândit la un final? întrebă Angie. 
— Un final? 


— Ştiu că ai probleme cu încheierile. Dar aici mi-ar plăcea 
ca... B şi G să rămână împreună. Madeline o auzi cum 
loveşte cu pixul în birou. M-am săturat de femeile care la 
finalul acestui gen de romane ajung să ia decizia corectă, să 
rămână alături de soții lor, apărând „valorile familiale”. 
Chiar şi Cincizeci de umbre ale lui Grey e cuminte. Angie 
pufni. Vreau un final în care femeia se simte fericită, nu 
doar „bine”. 


— În regulă, spuse Madeline. Pot să fac asta. 


Acum era mai liniştită că discutau despre final. Grace şi 
Benton erau încă împreună, deci orice ar fi scris ea n-ar fi 
fost decât ficțiune pură. 


— Minunat! spuse Angie. Cartea va avea un succes imens. 
Presimt cu toate fibrele corpului. 


— Mulţumesc. 


— Trebuie să ne gândim la un titlu. N-ai nici o propunere, 
nu? 


— Nu... chiar n-am ajuns aşa departe. Am scris-o mai 
degrabă ca pe un exercițiu. 


— Un exercițiu? Clasic, chiar clasic. Acest exercițiu o să te 
aducă în topul listei de bestselleruri din New York Times! 
Nu-ţi face griji despre titlu! Am oameni aici pentru asta. O 
să facem un concurs de idei. 


— Bine, spuse Madeline. 


— Te ţin la curent. Nu-i vom da nici un titlu fără să ne 
consultăm cu tine. 


— În regulă. 
— De ce mă mai ţii la telefon? Treci la scris! 


Madeline închise. 


Ce făcuse? 


Îşi aminti că era doar ficțiune. Trase adânc aer în piept şi 
apoi răsuflă lent. 


Era. 


Doar. 


Ficțiune. 


Brick voia o maşină, aveau facturi de plătit, ea închiriase 
apartamentul acela idiot pentru 12000 de dolari. În curând 
avea să vină facultatea. Trevor era la 2000 de metri în aer. 
Într-un fel, nu era nici măcar pe aceeaşi planetă cu ea. 
Oricum nu putea să discute nimic din toate astea cu Trevor 
- decât dacă i-ar fi spus secretul lui Grace. 


Două dintre femeile de la această masă vor trăda persoana 
din stânga lor. 


La stânga lui Grace fusese Eddie. La stânga lui Madeline 
fusese Grace. Deci iată... cum o trăda pe Grace. 


Nu, Madeline n-avea să facă aşa ceva. 


Dar, dacă o enerva pe Angie, Angie ar fi putut s-o acuze că 
încalcă termenii contractuali. Madeline ar putea fi nevoită să 
returneze avansul, care în mare parte era deja cheltuit. 


Din punctul ei de vedere, existau două opţiuni. Fie să scrie 
romanul despre Grace şi Benton, fie să încalce contractul şi 
să returneze banii de avans - iar mai târziu, când avea să fie 
gata, să scrie alt roman. 


Emisiunile matinale erau tentante... dar nu. 


Îl sună din nou pe Eddie, ca să-i ceară înapoi cei cincizeci 
de mii. 


NANTUCKET 


Thornton Bayle, regele pavajelor din Nantucket, care refăcea 
parcarea Clubului de Iahting, îl auzise pe Eddie Pancik 
vorbind la telefonul mobil. Clubul de Iahting din Nantucket 
era chiar peste drum de sediul Island Fog Realty şi cam 
toată lumea din oraş ştia că, atunci când Eddie purta o 
conversație pe care nu voia s-o audă şi altcineva, traversa în 
parcarea clubului. 


Ceea ce Thornton Bayle auzi în acea după-amiază a Zilei 
Eroilor suna cam aşa: 


— Madeline, da, îţi înțeleg dilema. Înţeleg, Madeline, ţi-am 
spus că în iunie şi, dacă nu în iunie, atunci în august. Aş 
face asta dacă aş putea, dar acum chiar nu pot. Trebuie să 
ai răbdare. Am nevoie să mai rezişti. Am nevoie să crezi în 


mine. Încă de la început au fost două părți implicate... ştiai 
riscul. Da, ştiai. Madeline, te rog, am nevoie să-mi acorzi 
puţin timp. O să repar totul, dar nu pot să fac asta azi. 
Trebuie să-mi mai dai timp, Madeline. Te rog, doar puţin 
timp! 


„Hm, interesant!” îşi spuse Thornton Bayle. 


Iunie 


HOPE 


Hope înfruntă zvonul că s-ar fi culcat cu Brick cu capul sus 
şi fără să scoată un cuvânt pe această temă. Allegra se 
plimba din nou cu Brick între ore, făcându-l să întârzie la 
toate, pentru că se opreau în fața fiecărei cişmele ca să se 
sărute. 


Hope nu putea să-i privească fără să-i vină să verse. 


Între timp, Allegra încă se vedea cu lan Coburn. Îi spunea 
lui Brick că „stă acasă să înveţe pentru examenele finale” şi 
părinților că o aşteaptă în capătul aleii pe Hollis care o lua 
la „o şedinţă de studiu în grup”, dar în locul fetei apărea lan 
Coburn în Camaro-ul său roşu, care o lua cu el ca să 


studieze arta fină a sexului oral în timp ce admirau soarele 
apunând de pe o fâşie izolată de plajă din Madegquecham. 


Hope ar fi trebuit să-i spună lui Brick adevărul când se ivise 
ocazia: Da, Allegra se întâlneşte cu lan. Da, Allegra şi-o 
trage cu lan. 


Într-adevăr, era sigură că motivul pentru care zvonul despre 
ea şi Brick se stinsese atât de repede era că Allegra pusese 
piciorul în prag şi-l sugrumase. Ştia că Hope ar fi fost 
capabilă să spună tuturor adevărul despre ea şi lan Coburn. 


Un alt motiv mai puţin plăcut pentru care zvonul despre 
Hope şi Brick se dezumflase ar fi putut fi că nici un om 
întreg la cap nu şi-l putea imagina pe Brick vrând să facă 
sex cu Hope. 


Îi trecu din nou prin minte că Allegra va strica totul. Nu 
putea să jongleze toată vara pe insula asta mică fără să fie 
prinsă la un moment dat. Hope nu trebuia decât să aştepte. 


Dar aşteptarea era obositoare. Anul şcolar se apropia cu 
paşi repezi de final, iar vremea se încălzise. Până la sfârşitul 
primei săptămâni din iunie, Hope trecuse toate examenele 
cu brio. Nu mai era nimic de învățat şi nu avea nici o 
motivaţie să exerseze la flaut. Serviciul ei la biserica Sfânta 
Maria începea imediat după ce se termina şcoala, dar avea 
să fie o plictiseală liniştită şi antisocială. Urma s-o ajute pe 
domnişoara Aguiar să îndosarieze şi să facă puțină 
documentare pentru predicile părintelui Declan. Să 
răspundă la telefon şi să informeze un nesfârşit şir de 


vizitatori că slujbele se țineau sâmbăta la cinci după-amiaza 
şi duminica la 8.30, 10.00, şi 11.30, că în zilele de lucru 
slujba începea la 7.30 dimineața şi că mai era una în 
spaniolă la şapte seara, duminica. 


Deocamdată, când venea acasă de la şcoală, Hope se aşeza 
în hamacul bine întins între doi ulmi, cu vedere spre portul 
Polpis, şi citea. Allegra se ducea deja în fiecare după-amiază 
la plajă cu prietenii ei să bea berea pe care le-o cumpăra 
sora mai mare a lui Bluto, ca apoi să leşine pe nisip. N-o 
invita niciodată pe Hope, iar prietenii ei erau acasă, citind în 
hamacele lor sau pregătind deja compunerile pentru 
admiterea la facultate. Hope se consola cu gândul că 
primăvara următoare, ea, Hope, va fi cea care va intra la 
Universitatea Virginia şi la Vanderbilt şi poate chiar la 
Duke, în timp ce Allegra se va afla pe lista de aşteptare la 
North Podunk Junior College. 


Şi totuşi se simţea singură. 


Singura parte pozitivă din viața lui Hope erau discuţiile cu 
Benton despre cărți. Începuse cu La revedere, Columbus!, 
deşi i se păruse demodată şi macho. Îi plăcuse mult mai 
mult Întâlnire în Samarra. Benton părea chiar încântat că 
ea îi urma sugestiile, şi, când o vedea, o întreba special 
unde ajunsese cu fiecare carte şi dacă îi plăcea. 


Conversațţiile nu durau niciodată atât cât şi-ar fi dorit Hope, 
pentru că mama ei îi întrerupea întotdeauna - îl chema pe 
Benton la cotețul de găini sau avea nevoie de ajutorul lui la 


maşina de tuns iarba. În unele zile, Grace îi pregătea 
prânzuri elaborate -— salate Caesar cu ton uscat sau salată 
cu şuncă şi cu ouă ochiuri pe deasupra. Aveau mereu şi un 
coş cu chifle crocante şi un fund mic de lemn cu brânză, 
biscuiţi, cârnat, muştar, unt şi migdale Marcona. 


Hope tânjea să fie şi ea invitată la aceste prânzuri şi i se 
destăinui mamei sale. 


— E un interval important pentru că eu şi Benton putem să 
stăm de vorbă, spuse Grace. Imi pare rău, draga mea. Vrei 
să-ți fac un sendviş cu şuncă? 


— Un sendviş cu şuncă? întrebă Hope. 


— Pe o baghetă cu unt fără sare şi gem de smochine? 
adăugă Grace. Poţi să-l mănânci în hamac în timp ce citeşti. 


Suna chiar bine, dar nu atât de bine cum ar fi fost să stea la 
masă cu mama ei şi cu Benton. 


— Aş prefera să mănânc salată cu voi, spuse Hope. 


— Îmi pare rău, draga mea, spuse Grace. Avem de discutat 
probleme importante legate de grădină. 


Probleme legate de grădină? Mama ei vorbea serios? Nu voia 
s-o cheme şi pe Hope la aceste prânzuri în ciuda faptului că 
mereu se ruga de ele două să petreacă mai mult timp cu ea? 


— În regulă, spuse Hope. Un sendviş cu şuncă ar fi bun. 


Notele de final de an ale Allegrei erau foarte proaste: C 
minus la chimie, trigonometrie şi istorie americană şi un D 
la engleză, dar un 79 la muzică - ceea ce, explică ea, era 
aproape un B (nota de la muzică era impresionantă, credea 
Hope, de vreme ce Allegra nu avea deloc voce). Într-un gest 
atipic de demnitate, Eddie o informase că pe timp de vară 
nu va avea dreptul să conducă maşina. Lucrul acesta nu era 
o problemă când se vedea cu lan Coburn în Camaro-ul lui 
roşu, dar, ca să-l întâlnească pe Brick, trebuia fie să ia 
autobuzul (care trecea pe Polpis Road doar de trei ori pe zi), 
fie să se milogească de Hope s-o ducă ea cu maşina. 


Hope fu de acord să facă pe şoferul de mai multe ori decât 
ar fi făcut-o poate în mod normal doar ca să-l vadă pe Brick. 
El părea cu totul nefericit. Lucra cu jumătate de normă la 
Nantucket Bank ca „asistent pentru relaţii cu publicul”, 
ceea ce, spunea el, era cea mai plictisitoare activitate de 
birou. Întâmpina oamenii, îi direcționa fie la stânga, spre 
simplii operatori, fie la dreapta, spre ofițerii de credite. Tot în 
sarcina lui cădea şi să le arate oamenilor cum să folosească 
Penny Arcade, o maşină de sortat şi numărat monede, care 
emitea o chitanță ce putea fi schimbată apoi în bancnote. 
Brick arăta balonat şi palid, îşi pierduse strălucirea şi 
vioiciunea din urmă cu câteva săptămâni. 


Săptămâna era plină de petreceri de absolvire, iar Allegra şi 
Brick erau invitaţi la toate. Hope nu fusese invitată la nici 
una, deşi mereu când intrau în parcare la destinație, Brick 
spunea: 


— De ce nu intri şi tu puţin, Hope? 
— Nu, mulțumesc, răspundea Hope. 


La câteva petreceri, văzuse deja Camaro-ul roşu al lui lan 
Coburn parcat în față şi se gândea: „Cum de reuşeşte 
Allegra să facă asta în fiecare seară?” 


Într-o zi, în timp ce Benton lucra la stratul de trandafiri, 
Hope se trânti ostentativ în hamac, afişându-şi noua carte 
cumpărată, Lolita. 


O deschise cu un oftat zgomotos, sperând că Benton o va 
observa, dar, multă vreme, el rămase preocupat de tunsul 
trandafirilor. 


— Au! spuse în cele din urmă. 
Se înțepase într-un spin. 


— Eşti bine? îl întrebă Hope şi se ridică imediat din hamac. 
Vrei să-ți aduc un plasture? 


— A, Hope! spuse Benton. Nici nu te-am văzut. Eşti foarte 
tăcută. Apoi observă cartea. Hei, citeşti Lolita! 


Hope roşi. 
— Da. 


Benton ieşi din stratul de trandafiri şi-şi şterse fruntea cu o 
bandană portocalie. 


— Ți-am tot promis că-ți aduc lista aceea de o sută de cărți, 
dar am fost teribil de ocupat. 


— Ai şi alți clienţi în afară de mama, nu? 
— Da. Lucrez la şase proiecte simultan. 
— Ai cinci alți clienți? Mi se pare că eşti aici tot timpul. 


— Păi, acesta este proiectul meu preferat, spuse el, privind 
spre casă. In plus, am un manager şi zece studenți care 
lucrează pentru mine. 


— Nu înțeleg de ce eşti grădinar când ai o diplomă în 
literatură, observă Hope. 


Benton râse. 


— În viaţă se întâmplă tot felul de lucruri, Hope. Am avut o 
bursă de studii la Ohio State, pentru care a trebuit să 
lucrez, şi ei m-au repartizat în echipa lucrătorilor la spații 
verzi. Mi-a plăcut. Când am absolvit, m-a atras mai mult 
ideea de a lucra afară în curți şi grădini. Nu că n-aş visa ca 
într-o zi să devin profesor de engleză, pentru că îmi doresc 
asta, într-un fel. Dar cred că prefer pur şi simplu genul 
acesta de muncă. 


— Când erai adolescent citeai tot timpul? întrebă Hope. 


— Citeam pe ascuns, spuse Benton. Noaptea târziu. În 
timpul zilei făceam chestii obişnuite de-ale adolescenților. 
Jucam rugby, beam bere în pădure cu amicii mei. 


— Erai un fel de combinaţie între mine şi Allegra. 
— Poate. N-o cunosc prea bine pe sora ta. 


Hope se bucură să audă asta. Majoritatea oamenilor o 
plăceau mai mult pe Allegra pentru că era prietenoasă, ca 
Eddie. Făcea conversație, tachina, flirta şi îşi făcea imediat 
prieteni. Dacă Benton s-ar fi întâlnit cu ea, ar fi preferat-o — 
sau aşa se temea Hope. 


Sau poate că nu. Allegra n-ar fi suportat o conversație lungă 
despre cărți. 


— Nu seamănă deloc cu mine, spuse ea. E frumoasă şi 
superficială. 


Benton nu tresări la această apreciere. 
— Tu eşti frumoasă, spuse el. 


Hope ridică din umeri. Îşi putea da seama când cineva 
spunea asta doar ca să fie drăguţ. 


— Allegra e mai frumoasă. Ea şi prietena ei cea mai bună, 
Hollis, sunt cele mai populare fete din şcoală. Allegra e cu 
Brick Llewellyn încă de la începutul clasei a zecea, dar acum 
s-a plictisit de el, şi, în loc să se despartă, iese tot timpul cu 
un tip pe nume Ian, de la Boston College. 


— Boston College, spuse Benton. E o şcoală bună. 
În mod clar nu auzise gluma lui Eddie. 
— Nu-l înşală, dar nu se poartă frumos, spuse Hope repede. 


Oricât de mult îşi dorea ca Allegra să-şi primească 
pedeapsa, nu era în stare s-o toarne. 


— Şi asta te deranjează? spuse Benton. 


— Mi-ar plăcea să se poarte ca o ființă umană decentă. Ai 
vreun sfat în privința asta? 


Îşi dorea să prezinte lucrurile în aşa fel încât să semene cât 
mai puţin cu un episod din serialul Degrassi şi cât mai mult 
cu un caz complicat, real, din viață. 


— Drept să-ţi spun, chiar am, spuse Benton. 


În clipa aceea, Grace îşi iți capul de după uşa glisantă din 
spate. Părea încântată să-i vadă vorbind. 


— Benton, e gata prânzul, spuse ea. Draga mea, ai vrea un 
sendviş cu şuncă? i se adresă ea lui Hope. 


Hope ridică din umeri. Ca întotdeauna, mama ei strica totul. 


— Bine, fie, spuse ea. 


GRACE 


Tocmai când avea impresia că viața nu poate fi mai 
frumoasă, Grace primi un telefon de la Hester Phan. 


— Am veşti interesante, spuse Hester. 


Era o vietnameză-americană serioasă, cu o voce impasibilă. 
Ai fi zis că o suna pe Grace ca să-i spună că la Stop & Shop 
era ofertă la mănuşi de cauciuc. 


— Da? spuse Grace. 


— Editorului rubricii de casă şi grădinărit din Boston Globe 
i-au plăcut foarte mult fotografiile. Vor să facă un articol în 
ediția de duminică. 


Grace scoase un chiot. 


— Când? întrebă ea. 


— Pe 21 iulie trimit un redactor şi un fotograf, spuse Hester. 
Articolul apare cinci zile mai târziu, duminică, pe 26. 


Aveau mai puțin de o lună să se pregătească! 


— Iuhuu! spuse Grace. Mulţumesc, Hester, mulțumesc! 


— Asta mi-e slujba, spuse Hester. O să te sun mai aproape 
de data respectivă cu detaliile exacte. Şi îi trimit lui Eddie 
factura finală. 


Grace închise telefonul. Nu ştia dacă să-l sune mai întâi pe 
Eddie sau pe Benton. Corect era să-l sune pe Eddie. Era 


casa lui, şi el o plătea pe Hester. În plus, lui Benton voia să-i 
dea vestea personal. 


— N-o să-ţi vină să crezi! Boston Globe a zis da! Ziarul 
Boston Globe de duminică! îi spuse ea. 


— A zis da la ce? întrebă Eddie. 
— Au fost de acord cu articolul despre grădină! 


— A, da, da, spuse Eddie. Asta înseamnă că nu mai trebuie 
s-o plătesc pe Hester? 


— După ce-ţi dă factura finală. Care cred că ne-am înțeles 
că va include şi un bonus de reuşită. 


— De ce să ia bonus de reuşită? întrebă Eddie. Asta-i e 
meseria. Trebuie să reuşească pur şi simplu, nu să ia un 
bonus pentru asta. 


Vocea lui Eddie se auzea ca şi cum ar fi ieşit dintr-o 
cavernă. I se simțea ecoul, iar Grace îi auzi şi paşii. 


— Unde eşti? întrebă ea. 


— La casa de pe Eagle Wing Lane numărul 13. 


— Sună a gol. N-ar trebui să fie oameni care lucrează la ea? 
— Ba da, ar trebui. 

Ea nu putu să-i desluşească tonul vocii. Era oare sarcastic? 
Nu-i păsa. Era prea entuziasmată de Boston Globe. 

— Dragule, nu te bucuri pentru mine? spuse ea. 

— Sunt încântat. 


Grace închise telefonul. Eddie nu părea încântat — dar la ce- 
ar fi putut să se aştepte? 


Şi-ar fi dorit ca fetele să fie acasă, dar Hope începuse lucrul 
la biserică, iar Allegra era plecată de pe insulă la noul curs 
de pregătire pentru examene. În loc de o dată pe săptămână 
timp de şase săptămâni, cursul avea acum loc zilnic, timp 
de o săptămână, inclusiv sâmbăta. Allegra avea nevoie de 
încă un curs pregătitor pentru că anteriorul nu-i adusese 
decât o creştere de 30 de puncte a notei la lectură critică, în 
vreme ce nota de la matematică îi rămăsese aceeaşi. Nici 
una nu era foarte mare. 


Eddie nu era tocmai încântat să cheltuiască bani pe încă un 
curs, la care se adăuga costul suplimentar al transportului 
cu avionul, dus-întors. 


Grace spunea că sunt oameni care pur şi simplu nu au 
rezultate bune la teste. 


Eddie spunea că Allegra nici măcar nu-şi dă silința. Grace o 
văzuse vreodată învățând? 


Nu, n-o văzuse, şi, mai mult, Allegra era plecată în fiecare 
seară. 


Grace avea să le spună fetelor despre Boston Globe în seara 
aceea, la cină. 


O să le pese? 


Vru să o sune pe Madeline, dar Madeline era foarte ocupată 
în ultima vreme cu scrierea noului ei roman în 
apartamentul închiriat, iar Grace nu voia s-o întrerupă. Cu 
toate astea, era prea entuziasmată ca să păstreze vestea 
doar pentru ea, şi Benton urma să sosească abia peste o 
jumătate de oră. 


Îi trimise un mesaj lui Madeline: 


„Boston Globe de duminică va scrie despre grădina mea pe 
26 iulie!” 


Madeline îi răspunse: 


„Grozav!” 


Grace încercă să nu se simtă descurajată. „Grozav!” era o 
reacție potrivită. Nu se putea aştepta de la nimeni să 
înțeleagă că vestea aceasta era mult mai mult decât grozavă. 


Desfăcu o sticlă veche de Veuve Clicquot, pe care o găsise în 
frigiderul de vinuri al lui Eddie, chiar când Benton se ivea de 
după colțul casei. 


— Şampanie? Ce s-a întâmplat cu ceaiul de mentă? spuse 
el. 


Grace turnă două pahare, dar le lăsă pe masă. 


— A sunat Hester Phan, spuse ea. 


— Dă-mi veştile fără grabă! 


— Duminică, pe 26 iulie, vom apărea în... Boston Globe! 


Benton o ridică şi o răsuci în aer şi scoase un chiuit de 
cowboy ca la rodeo. 


Aceasta era reacția după care tânjea Grace. Când Benton îi 
luă fața în palme şi începu s-o sărute, ea se minună de 
senzația de a avea pe cineva în viața ei care să-i 
împărtăşească pasiunea pentru grădină şi care să fie la fel 


de entuziasmat ca şi ea de această apariție. Un partener. Un 
prieten. Şi mai mult decât atât. 


Benton o luă de mână şi o conduse spre magazie, lăsând 
paharele de şampanie la soare. 


A doua zi, Grace primi o invitație la serata Clubului de 
Grădinărit din Nantucket. Anul acesta se ţinea în reşedinţa 
lui Jean Burton, pe care ea o considerase întotdeauna Casa 
celor o Mie de Iazuri cu Crapi Japonezi (de fapt, erau doar 
cinci, dar pentru Grace şi aceia erau prea mulți). Jean era 
preşedinta Clubului de Grădinărit din Nantucket, funcție 
preluată de la Grace când acesteia i se terminase mandatul. 
Venită din Texas, avea mult şarm şi se pricepea să fie 
primitoare. Continua să apeleze la Grace pentru sfaturi şi 
ajutor în chestiuni de logistică şi o ținea la curent cu ce se 
petrecea la club, deşi Grace se concentrase din ce în ce mai 
mult asupra propriilor ei proiecte. 


Grace fusese preşedinte timp de şase ani şi cu ani în urmă 
găzduise Serata Apusului la vechea lor locuință din Dover 
Street. Serata era un eveniment excepțional şi, în toți anii în 
care fusese implicată în organizarea ei, Grace şi-o alesese 
mereu ca parteneră de petrecere pe Madeline. 


Dar anul acesta se gândi să-l ia pe Benton. 


O sună pe Madeline să-i ceară părerea. 


— Cum ar fi dacă l-aş lua pe Benton la serata Clubului de 
Grădinărit? o întrebă ea. Te-ai supăra? 


Madeline tăcu, dar, în fundal, Grace distinse hârşâitul 
pixului pe hârtie şi şuierul laptopului. 


— Nu m-aş supăra, spuse Madeline. Îmi place serata. 
Grădinile sunt frumoase, mâncarea e bună - dar e mai mult 
un lucru care ţi se potriveşte ţie. 


— Nu vreau să crezi că te las pe tine baltă pentru el, spuse 
Grace. 


— Nu asta e problema, spuse Madeline. Problema e că vei fi 
văzută în public cu Benton. 


Da, Grace luase asta în calcul. Şi totuşi, chiar voia să se 
aventureze în lumea mai largă alături de el. 


Insula era lată de şase kilometri şi lungă de douăzeci, deci 
nu prea puteau să ia cina la Ship's Inn sau să se plimbe de 
mână pe faleza Sconset. Serata era o petrecere organizată de 
Clubul de Grădinărit, Benton era arhitectul ei peisagist, şi 
aveau ceva cu care se puteau lăuda împreună. Grace de- 
abia aştepta să le spună lui Jean Burton, Susanei 
Prendergast şi Monicăi Delray despre articolul din Boston 
Globe! Serata era un eveniment potrivit şi sigur de mers cu 
Benton. 


— O să-i cer voie lui Eddie, sunt sigură că va fi de acord, 
spuse ea. 


— Şi eu sunt sigură că va fi de acord, îi răspunse Madeline. 
Dar tu ştii cum bârfesc femeile alea, Grace. Mai ţii minte cât 
caz a făcut Blonda Sharon când Monica a venit în pantofi 
Chanel neasortați? A spus că Monica era beată când se 
îmbrăcase, şi trei zile mai târziu toată lumea susținea că 
trebuie să se interneze la dezalcoolizare. Tipele astea sunt 
nişte năpârci. N-au nici o milă. Dacă te duci acolo cu 
Benton, o să intri în gura lor. 


— Blonda Sharon n-are decât să mă pupe-n fund! spuse 
Grace. 


— Faci ce vrei, zise Madeline. Dar, ca prietenă a ta cea mai 
bună, trebuie să-ți spun că aş fi mult mai liniştită să ştiu că 
te duci cu Benton dacă voi doi n-aţi fi... 


— Ştiu, spuse Grace. 


Şi ştia, într-adevăr. Dar nu-i păsa. Voia să meargă la serată 
cu Benton. Voia să se distreze. 


În seara aceea abordă subiectul în faţa lui Eddie. 


— Nu te deranjează dacă mă duc la serată cu Benton, nu? 


— Ce serată? întrebă Eddie. 

— Petrecerea organizată de Clubul de Grădinărit. 

EI flutură din mână. 

— Du-te liniştită! Câtă vreme eu nu sunt silit să merg. 


Îşi unse o felie de pâine uscată cu unt. În ultima vreme avea 
arsuri gastrice atât de rele, îi spusese lui Grace, încât abia 
dacă putea mânca altceva. 


În dimineaţa următoare, Grace îl invită pe Benton. 

— Vrei să vii cu mine la serata Clubului de Grădinărit? 
Chipul lui se lumină. 

— Mi-ar plăcea foarte mult. 

— Anul acesta se ţine acasă la Jean Burton. 


— La Iazurile cu Crapi Japonezi, spuse Benton. 


Grace îl sărută şi zâmbi larg. Nu-i venea să creadă cât de 
bine se potriveau. 


— Am mai fost o dată, acum patru sau cinci ani, când s-a 
ținut acasă la Jody Rouisse, îşi aminti el. M-a luat Marla 
Amster, pe vremea când îi aranjam grădina. 


— Ai fost cu Marla Amster? Acum sunt geloasă, zise Grace. 


Încercă să-şi aducă aminte de anul acela. Jody Rouisse 
locuia în Shimmo. Da, atunci fusese cu Madeline. Îşi aminti 
grădina. În opinia ei, era lipsită de strălucire: multe ierburi 
decorative, doar un singur strat de flori şi plante perene 
grupate pe culori. Grace avusese impresia că se uită la un 
album de colorat. Dar nu-şi amintea să-l fi văzut pe Benton. 
Nu-i venea să creadă că-l trecuse cu vederea. Acum n-avea 
ochi decât pentru el. 


— Nu trebuie să fii geloasă, spuse Benton. Nu eram 
îndrăgostit de Marla Amster. 


Îndrăgostit! Îndrăgostit! Îndrăgostit, îndrăgostit, îndrăgostit! 


Cum plecă Benton, Grace fugi la etaj s-o sune pe Madeline. 


Săptămâna lui Grace avu un singur moment neplăcut. Într- 
o seară târzie, când se duse la Stop & Shop să mai cumpere 
salată, brânză cu verdețuri şi alte provizii pentru prânz, 


văzu în parcare o maşină sport roşie, iar înăuntru o fată 
care semăna foarte mult cu Allegra şi care se săruta cu 
băiatul blond de pe scaunul şoferului. Grace fu cât pe ce să 
le bată în geam. „Allegra?” Dar apoi se răzgândi. Dacă se 
înşelase, ar fi fost rău, dacă avea dreptate, ar fi fost şi mai 
rău. Intră repede în magazin. 


EDDIE 


În ultima săptămână din iunie, un grup de la Kasper 
Snacks urma să închirieze casa de pe Low Beach Road 
numărul 10. Kenny Kasper îi fusese recomandat lui Eddie 
de către Ronan FNF, care îl întrebase dacă fetele urmau să 
vină în timpul săptămânii. Eddie spusese: 


— Stai să văd dacă pot să fac această magie. 


Fetele lucrau practic non-stop şi începuseră să-şi 
cheltuiască banii. Nadia îşi cumpărase cu bani gheață un 
Jeep aproape nou, verde-praz. 


— Nadia, nu poţi să te afişezi aşa cu banii, oamenii o să 
înceapă să-şi pună întrebări, spusese Eddie. 


Nu putea să lase nimic să le strice afacerea. Depindea prea 
mult de bani. În acest moment, era singura lui sursă 
constantă de venit. Avusese o proprietate mai degrabă 
dezamăgitoare, în oraş, pe High Street, pe care o arătase de 


patru ori aceluiaşi cuplu, care, în final, îl ocolise, 
cumpărând în schimb o casă mult mai frumoasă pe Main 
Street de la nimeni altul decât Glenn Daley. Arătase apoi o 
casă de şapte milioane de dolari unui cuplu de homosexuali 
care oferiseră cinci şi jumătate, dar proprietarul refuzase din 
start să negocieze măcar, iar cei doi nu se învoiseră la mai 
mult, spunând că prețurile din Nantucket erau exagerate şi 
că aveau să caute mai departe pe insulele Martha's Vineyard 
şi Block. Iar cele două surori deținătoare ale unui teren de 
patru milioane pe Hulbert Avenue pentru care Eddie avea 
nu unul, ci doi potenţiali cumpărători îl scoseseră de la 
vânzare. 


Nu-i venea să creadă cât era de ghinionist. Încerca să 
plătească facturile pentru numărul 13, dar mai erau şi 
plățile pentru cele şase ipoteci, cumpărături, cursurile 
Allegrei, Benton Coe şi afurisita de agentă de publicitate cu 
bonusul ei „de succes”. Iar Madeline îşi tot cerea înapoi cei 
50000. Trecuse de fapt de la cereri la implorări. În ultima lor 
convorbire, fusese vag amenințătoare, sugerând că, dacă 
Eddie nu plătea, urma să i se întâmple ceva neplăcut. 


El îi înțelegea frustrarea şi-şi dădea seama că era poate 
chiar speriată. Le prezentase împrumutul - ei şi lui Trevor — 
drept o „oportunitate de investiție”, şi exact asta ar fi fost 
dacă Eddie ar fi avut suficiente fonduri ca să termine casele 
sau dacă piața s-ar fi redresat şi ar fi apărut cumpărători. 
Eddie avea nevoie de fapt de nişte cumpărători ca în 2005, o 
vreme când economia era în plin avânt, iar casele săreau cu 
treizeci la sută de prețul pieței în decurs de douăsprezece 
ore de la publicarea anunţului. 


Din octombrie nu mai vânduse nici o casă, lucru care îl 
deprima profund. 


Avea ghinion, ca un jucător de baseball. Se luptase, apoi se 
scufundase, iar acum se îneca. Apelase la familia Llewellyn 
la începutul perioadei de scufundare pentru că nu mai avea 
bani în conturi şi nu-l mai plăcea nimeni sau nimeni nu mai 
credea în el suficient ca să-i împrumute banii de care avea 
nevoie. Ştia că Madeline tocmai primise un avans mare, ştia 
că ea l-ar convinge pe Trevor să accepte. Ceea ce nu 
prevăzuse el fusese cât de iresponsabilă avea să fie Madeline 
cu câştigul ei subit. Închiriase un apartament de care nu 
avea nevoie, şi uite-aşa aruncase pe apa sâmbetei 12000 de 
dolari din suma impozitată. 


Eddie ştia că ar trebui să se simtă vinovat pentru ceea ce 
făceau el şi Barbie... dar n-avea de ales. Îi trimise lui Barbie 
un mesaj despre Kasper Snacks, deşi ea stătea la biroul ei 
în aceeaşi încăpere. 


În acel an, Barbie avusese un succes modest, dar era regina 
proprietăților mici - un apartament de 359000 de dolari 
lângă aeroport, o casă cu trei dormitoare de 595000 de 
dolari, alta cu două băi în mijlocul insulei, cu un subsol 
nemobilat —, în timp ce Eddie nu aborda decât proprietăți 
care se vindeau pentru sume de şapte sau, preferabil, opt 
cifre. 


Aroganța asta avea să-l ruineze, bănuia el. Dar era mândru 
de succesul lui — el, un băiat simplu de pe Purchase Street 
din New Bedford. 


Mesajul pe care i-l trimise lui Barbie suna astfel: 


„Fetele la TLBR mâine seară. Kasper Snacks.” 


„N-am vorbit cu Kasper Snacks. De unde au ştiut?” 


„Recomandaţi de Ronan FNF.” 


„De încredere?” 


„Aşa păreau.” 


„Ai verificat compania online?” 


„E Kasper Snacks, cei care au făcut Donut Chip.” 

„Toată lumea le mănâncă în afară de tine.” 


Barbie îi aruncă o privire lui Eddie. 


„Instinctul mă îndeamnă să stau deoparte. Nu conta pe 
mine!” 


„Serios? Barb, nu e cu nimic diferit de alte dăți. Operaţiune 
standard.” 


„Eu nu mă bag, ia tu partea mea!” 


„Vorbeşti serios?” 


„Foarte serios.” 


El ar fi contrazis-o, dar era mult prea încântat de ideea de a 
câştiga 17500 în plus pe săptămână. 


„Dacă insişti...” scrise Eddie. „Şterge conversaţia!” 


„Şters.” 


În ultimele două sau trei zile, secretara lui, Eloise, se 
purtase ciudat, acordându-i multă atenţie. De obicei nu-l 
băga deloc în seamă, aşa că Eddie suspecta că voia să-i 
ceară o mărire de salariu. Pe care el nu şi-o permitea — dar 
nici pe Eloise nu-şi permitea s-o piardă. Secretara îi adusese 
un ghiveci de gura-leului de la Bartlett's Farm, spunând că 
şeful ei avea nevoie de ceva care să-i înveselească biroul. 
Când el o întrebase dacă trebuia să ude planta sau s-o 
curețe de inflorescențele moarte, ea spusese că îngrijirea 
intră în responsabilitatea ei. 


— O să fiu grădinarul tău personal. 

— Ei bine, dacă soția mea are unul, eu de ce să n-am? 
Eloise se uitase la el încurcată, iar Eddie completase: 
— Benton Coe. Ai auzit de el, Eloise? 


— O, da! A amenajat straturile de trandafiri din spatele 
Eighteen Hundred House şi a proiectat grădinile de la 
Greater Light, care sunt deosebite, ţin să spun. 


— Îl plătesc ca pe un Bill Gates al grădinăritului, spuse 
Eddie şi aruncă o privire fălcilor vag amenințătoare ale florii 
rozalii de gura-leului. În orice caz, e un cadou foarte amabil. 
Îţi mulțumesc, Eloise. 


— O, Doamne, era să uit! făcu Eloise. 
— Ce este? întrebă Eddie punându-şi panamaua pe cap. 


Trebuia să ajungă acasă la fetele lui. O vedea din când în 
când pe Hope, dar cu Allegra nu mai dăduse ochii de mai 
bine de trei zile. Grace spusese că ar fi văzut-o pe ea - sau 
pe cineva care semăna cu ea - alături de un tânăr într-un 
Camaro roşu, iar Eddie se întreba despre ce anume ar fi 
putut fi vorba. L-ar fi întristat ca Allegra să se despartă de 
Brick, dar poate că acest tip cu Camaro roşu avea bani şi ar 


fi fost în stare să-i satisfacă obiceiurile costisitoare şi stilul 
de viaţă. 


Era clar că n-avea să ajungă nicăieri ca fotomodel, dar ea 
continua să se îmbrace ca şi cum încă ar fi existat o cât de 
mică posibilitate. 


— Cât ai fost plecat, ai primit un telefon, şi am uitat să-ţi 
transmit mesajul, spuse Eloise. 


Luă în mână un bilețel roz, şi Eddie simţi că-i stă inima-n 
loc, ca un motor fără ulei. Avea nevoie de un antiacid, dar 
toate pastilele erau în torpedou - încă un motiv pentru care 
trebuia să plece. 


Se temea că mesajul era de la Nadia, deşi Eddie îi spusese 
clar că nu-l putea suna niciodată pe numărul de la birou. 
Sau poate fusese Kenny Kasper. Poate că Barbie avea 
dreptate, Kenny Kasper nu era cu adevărat Kenny Kasper, 
poate era agentul special Kasper de la FBI. 


Eloise citi mesajul notat înainte ca Eddie să ia bilețelul şi 
să-l citească el. 


— A sunat şeful poliției, vrea să mergi cu el la pescuit mâine 
dimineață. 


Eddie se simțea entuziasmat ca o fată care tocmai fusese 
invitată la prima ei întâlnire. Şeful menţionase ceva despre 
pescuit, dar bărbaţii făceau mereu astfel de invitaţii fără să 
se țină apoi de cuvânt. Şeful chiar se obosise să-l 
contacteze. 


Eddie îl sună înapoi. Stabiliră să se întâlnească a doua zi 
dimineaţă la cinci şi jumătate, la North Wharf, şi să stea 
până la unu sau două după-amiază. Polițistul aducea 
sendvişuri, bere şi lansete. Eddie nu trebuia decât să vină. 


Se grăbi acasă să le dea vestea cea mare lui Grace şi fetelor. 
Gemenele erau amândouă la cină. 


— Mâine dimineață mă duc la pescuit cu şeful poliţiei, 
spuse Eddie. 


— Tare! răspunse Allegra. 


Hope ridică din umeri şi muşcă dintr-o bucată de 
sparanghel pe care o ținea cu degetele, obicei indecent în 
ochii lui Eddie, dar acceptat de Grace, care spunea că 
bunica Sabine aşa obişnuia să mănânce sparanghelul. 


— Nu uita că joi seară ies în oraş, zise ea. 


— A, da? spuse Eddie. 


— Serata, nu mai ştii? Clubul de Grădinărit. 


— A, da, făcu Eddie. Nu-şi amintea exact, dar, fiind vorba de 
un club de grădinărit, se chema că avea o scuză. Mi se pare 
doar foarte amabil din partea lui să mă invite la pescuit. Mai 
ales pe mine. 


— Dar tu urăşti pescuitul, spuse Hope. 
— Nu, nu-l urăsc. Nu chiar. 


— Poate c-o să fie ca scena aia din Clanul Soprano în care ei 
îl invită pe tipul ăla la pescuit pentru că vor să-l omoare, iar 
apoi îl aruncă peste bord, spuse Allegra. 


Eddie împinse farfuria la o parte. Până în clipa aceea 
savurase friptura, piureul şi sparanghelul. Dar, într-adevăr, 
invitația era atât de improbabilă, încât o parte din el crezu 
că putea fi o înscenare premeditată. Se hotări să nu bea 
decât o singură bere. Avea s-o accepte dacă i se oferea şi să 
tragă de ea toată ziua. Astfel era sigur că n-avea să spună 
vreo prostie. 


Se trezi la ora patru fără nici un ceas deşteptător; era 
încordat de nervi şi nerăbdare. Îşi puse nişte pantaloni kaki 
scurți şi pantofii albi de tenis, un tricou cu mânecă lungă de 
la Santos Rubbish Removal şi panamaua, pentru că nu se 
simţea el însuşi fără ea. Cumpără cafea de la Hub imediat 
ce se deschise, apoi trecu pe la birou ca să meargă la toaletă 


şi să-şi verifice căsuţa vocală. Fusese atât de zăpăcit de 
invitaţia la pescuit, încât uitase s-o sune pe Nadia şi să-i 
spună despre Kasper Snacks din seara aceea. 


Acum avea timp. Nu trebuia să ajungă la debarcader decât 
peste jumătate de oră. Dar nu putea să-şi înceapă ziua 
vorbind cu Nadia şi apoi să treacă direct la pescuit cu şeful 
poliției. Avea s-o sune mai târziu, hotări el. Trebuia. 
Invitaţia la pescuit avea farmecul ei, dar nu putea să-i 
anuleze problemele financiare. 


Şeful îl luase cu sine pe fiul lui, Eric, student la facultatea 
de medicină a Universității Cornell, care azi preluase postul 
de secund. Cei trei dădură mâna şi o porniră pe 
debarcaderul care scârțâia, în timp ce soarele răsărea în 
spatele lor smălțuind apa în auriu şi argintiu. Şi alți bărbați 
urcau în bărci şi-şi pregăteau lucrurile - funii, motoare, lăzi 
de gheață, lansete, mulinete şi fire —, dar cheiul îi păru lui 
Eddie liniştit şi pitoresc. Pe apă era altă lume, altă viață, 
departe de agitația de pe uscat, de comerţ, trafic şi 
cumpărături şi de conversațiile la telefonul mobil. 


Barca Şefului se numea Naufragiaţii — o referință la Greg şi 
Tess MacAvoy, la Addison Wheeler şi la alți prieteni de-ai 
lui; dar Eddie nu vru să abordeze subiectul. Trebuia să 
înfrunte cumva faptul că nu ştia nimic despre pescuit. 
Acum vreo doi ani pescuise cu nişte clienţi, dar aceea fusese 
mai mult o excursie de bețivăneală decât de pescuit. Pe 
iahtul de atunci fuseseră doisprezece bărbați şi trei membri 
ai echipajului, şi Eddie aruncase momeala doar de două ori, 
ținând lanseta preț de şase sau şapte minute în total. 


În seara dinainte, căutase pe internet „cum să arunci 
momeala”, urmărise un video cu instrucțiuni pe Youtube — 
trage mosorul, ține firul cu degetul arătător, adu încet 
lanseta peste umărul drept, apoi arunc-o, iar când firul se 
arcuieşte, dă-i drumul. Apoi lasă mosorul liber şi trage firul 
puţin înapoi. 


Oricine putea să facă asta. 
— Ce pot să fac şi eu? întrebă Eddie. 
Şeful îi dădu lada frigorifică. 


— Du asta în cambuză, te rog! Eu şi Eric o să pregătim 
lansetele. O să ieşim încet în larg, să vedem dacă putem să 
prindem nişte bibani de pe fund. 


Eddie duse lada frigorifică în cambuză. Cel puţin ştia că 
asta însemna bucătăria. Era atât de nervos din cauza lipsei 
sale de experiență, că deschise lada şi luă o Stella Artois de 
la gheață. Preferata lui. Scoase dopul, apoi se gândi dacă nu 
cumva era nepoliticos. Oare bunica Sabine l-ar fi considerat 
nepoliticos? Da, fără îndoială. Îşi dădu seama că ar fi trebuit 
să aştepte ca berea să-i fie oferită, dar, scuze, nu mai putea 
aştepta. Avea nevoie de ceva care să-l calmeze imediat. 


Îi spuse Şefului: 


— Sper că nu te deranjează, dar am desfăcut o bere. 


Polițistul flutură din mână. 
— Serveşte-te! 


El şi Eric se învârteau prin barcă făcând mişcări iscusite şi 
precise, pregătind toate cele necesare. Şeful se ocupă de 
motor, de ecranul computerului şi de funii şi trape, în timp 
ce Eric aranja lansetele. În suporturi erau fixate tot soiul de 
lansete mai mari sau mai mici, iar băiatul le aranja firele cu 
degete dibace. 


În sfârşit, Şeful porni motorul. Eric desfăcu parâmele de pe 
chei şi se postă la prora în timp ce Şeful manevra barca 
afară din locşorul ei. Eddie stătea pe băncuţa căptuşită din 
fața pupitrului de comandă şi se gândea ce nedrept era că 
locuise pe această insulă atâta vreme şi nu învățase nimic 
despre mare. 


Patruzeci de minute mai târziu, pescuiau în largul capului 
Great Point. Farul era rozaliu în lumina blândă a dimineţii. 
Great Point marca punctul cel mai nordic al insulei 
Nantucket, era pur în frumusețea lui naturală, şi cu toate 
acestea, Eddie nu mai fusese aici la plajă de ani buni, de 
când erau fetele mici. Eddie nu mai văzuse vreodată apă de 
un albastru atât de intens. Era uimitoare, şi, în dimineața 
aceea, nu se mai vedea în preajmă nici o barcă ieşită la 
pescuit. În depărtare, Eddie distingea conturul estompat al 
promontoriului Monomoy de pe capul Cod. Deasupra, 
pescăruşii țipau, zburând în cercuri. 


Eric şi Şeful verificară sonarul de peşti şi se hotărâră să lase 
ancora şi să arunce nişte undițe. Trăseseră momeală după 
ei încă de când plecaseră din port, dar nu muşcase nici un 
peşte. Şeful aruncă ancora, iar Eddie intră în cambuză să-şi 
ia o a doua bere, în ciuda promisiunii pe care şi-o făcuse. 


— Eddie, eşti gata să arunci? îl întrebă Eric. 


Eddie respiră adânc. Era gata? leşi pe punte, îşi puse sticla 
de bere într-unul din suporturi şi luă de la Eric lanseta, care 
avea în capăt o momeală portocaliu-aprins, lucioasă ca o 
dansatoare în paiete. 


— Sunt gata, spuse el. 


Ținu lanseta întinsă peste bord. Momeala atârna la câțiva 
centimetri deasupra apei. Marea era calmă, valurile blânde 
loveau prova. 


— Vrei s-o arunc eu? 


Eddie era cât pe ce să spună „da, te rog!” cu un oftat de 
uşurare, când Şeful strigă: 


— Dar poate să-şi lanseze singur firul. Nu-i aşa, Eddie? 


— A, bineînţeles, spuse Eddie. 


Se uită la mulinetă şi încercă să-şi reamintească videoclipul 
cu instrucțiuni. Ceva trebuia mişcat într-un anume fel în 
timp ce ţinea firul. Pick-up-ul, îşi aduse el aminte şi-l dădu 
peste cap. Trebuia să aducă lanseta încet peste umărul 
drept, iar apoi să lanseze firul departe în apă. După aceea, 
când firul se arcuia, trebuia să ridice degetul de pe pick-up. 
Ar fi urmat un sunet ca un bâzâit satisfăcut - sunetul 
pescarului iscusit care lansase fire de mii de ori şi nu doar 
căutase pe internet cum se face, cu doar douăsprezece ore 
în urmă. 


Eddie nu era un pescar iscusit, dar mereu se pricepuse să 
se prefacă - prefăcătoria era de fapt strategia lui pentru 
succes —, aşa că azvârli lanseta peste umăr şi lansă firul. Şi 
iată-l că se proiectează frumos într-un arc, exact cu 
mişcarea aceea fluidă de care visase că e capabil. 


— Frumoasă lansare! strigă Şeful. 


Eddie radia. Nu fusese niciodată o fire sentimentală, dar 
acum îşi dorea să-l vadă tatăl lui. 


Edward Pancik de pe Purchase Street, New Bedford, putea 
să lanseze o undiță de adâncime ca un profesionist. 


— Acum trage-l înapoi! spuse Eric. 


Da, da, Eddie uitase partea asta. Nu ştia cum ar fi putut 
prinde ceva dacă nu rula firul înapoi. 


Ziua deveni şi mai frumoasă când Eddie prinse primul 
peşte. Când începu să tragă firul simți cum ceva smuceşte 
insistent şi-şi dădu seama că agățase UN PEŞTE. Se zbătea 
uşor, ceea ce era în avantajul lui Eddie, pentru că el era 
stângaci, iar antebraţele lui se dovediră mai puternice decât 
crezuse. Trebui însă oricum să se lupte cu afurisitul, 
aplecându-se spre apă când rula firul şi derulând puţin 
când peştele voia să fugă. Apoi, când peştele obosea, Eddie 
trăgea iar de fir. Ar fi vrut să spună că făcea toate astea din 
instinct, dar, de fapt, Eric stătea lângă el, spunându-i când 
să dea la manivelă într-o direcție sau în alta. 


Imediat ce aduse peştele suficient de aproape de barcă — 
când putu să-i vadă solzii irizați strălucind de sub apă —, 
Eric îl instrui să tragă încet, iar el se aplecă cu harponul, îl 
înfipse în trupul peştelui şi îl scoase pe punte. 


Era un lavrac vărgat, o frumusețe, strălucitor şi musculos, 
zbătându-se în lumina soarelui. 


Şeful era încântat. 


— Va fi o masă pe cinste, spuse el. Grace o să fie bucuroasă 
diseară, când ai să-i aduci prada. 

„Grace chiar o să fie bucuroasă”, se gândi Eddie. Ei îi plăcea 
mult peştele proaspăt prins. Dar apoi îi trecu prin cap că s- 
ar putea să nici nu creadă că el îl pescuise. 


— Vrei să-mi faci o poză cu dihania asta? spuse el. 


Îi dădu telefonul Şefului şi apucă de coadă peştele care încă 
se zbătea. Dar, în aceeaşi clipă, începu să-i sune telefonul. 


— Îţi sună telefonul. Să răspund...? îl întrebă Şeful. 
Se uita la ecran cu o expresie enigmatică. 


— Nu-mi vine să cred că ai semnal aici, spuse Eric. Asta-mi 
place la pescuit. Fără telefoane. 


Eddie se strădui cât putu să nu înşface mobilul din mâna 
Şefului. Ar fi putut să fie Nadia sau una din celelalte fete. 
Trebuia să-şi fi oprit telefonul înainte de a urca în barcă. 


Îşi luă telefonul şi văzu că de fapt îl suna Madeline. 
— Dumnezeule! spuse el. 


Respinse apelul şi închise o clipă ochii, încercând să 
rămână calm. Dacă ar fi început să se gândească la afaceri, 
la bani şi la împrumutul pe care i-l acordaseră Madeline şi 
Trevor, şi-ar fi stricat toată ziua. 


„Am prins un lavrac vărgat de aproape un metru”, se gândi 
el. „Am asigurat cina familiei.” 


Zâmbi slab către Şef. 
— Trebuia să las telefonul acasă. 


— Poate că da. 


Apelul lui Madeline nu-i afectă lui Eddie norocul la pescuit — 
prinse imediat două lacherde. Apoi Şeful scoase un lavrac 
vărgat puțin mai mic decât al lui Eddie, după care Eric 
nimeri un ton alb, care era grozav, pentru că nu se prindea 
uşor. Ridicară ancora şi se îndreptară spre geamandură, 
unde staționară aproape o oră fără să prindă nimic. 


— Aici nu-i rost, spuse Eric. 


În voce i se citea nerăbdarea, şi Eddie fu surprins. Nu erau 
toți pescarii binecuvântațţi cu o capacitate infinită de 
aşteptare? Eddie se temea că Eric va vrea să renunțe şi să 
plece acasă, iar ăsta era ultimul lucru pe care şi-l dorea. El 
ar fi putut să rămână pe barca asta pentru totdeauna. 


A treia bere, apoi a patra. Eddie se ridică şi urină de la 
pupa. Se simţea uşor ametit, i-ar fi prins bine nişte 
mâncare. 


Ca şi cum i-ar fi citit gândurile, Şeful spuse. 


— Hai să mergem până la Sankaty Head, să mâncăm şi să 
ne încercăm norocul şi acolo! 


— O idee bună, spuse Eddie. 


Desfăcu şi a cincea bere şi se aşeză pe băncuţa căptuşită, la 
soare. Avea să aducă acasă hrana pentru cină. Era încântat 
la maximum. 


Trebuie să fi adormit, pentru că se trezi mai târziu, când 
Şeful şi Eric trăgeau de zor la lansete. Prinseseră doi lavraci 
vărgați -— iar cel din cârligul Şefului îl făcea de ruşine pe cel 
capturat de Eddie. Eddie se ridică să vadă dacă le putea fi 
de ajutor cu ceva, dar se temea că n-ar fi făcut decât să 
încurce, aşa că se aşeză la loc, apoi îşi dădu seama că 
trebuie să urineze din nou şi se duse iar la pupa. Când se 
întoarse, amândoi peştii erau deja pe punte, iar Eric îi 
desprindea din cârlig. 


— Asta a fost, spuse Şeful. Am terminat. Hai să mâncăm de 
prânz şi apoi ne întoarcem! 


Eddie încuviință din cap, dar era trist. Faleza Sankaty se 
vedea chiar în fața lor. Se afla pe insula pe care trăise mai 
mult de jumătate din viață, dar în ultimele şase ore avusese 
norocul să evadeze parcă pe altă planetă. 


Şeful făcuse sendvişuri italieneşti pentru prânz, cu salam, 
capicola, şuncă, salam picant, măsline şi ardei. 


Lui Eddie îi era atât de foame încât devoră tot sendvişul fără 
să stea pe gânduri - ardeii şi salamul picant îi usturau 
buzele şi limba, dar le stinse iuțeala cu o bere rece. 


— Deci, cum îți place? întrebă Şeful. 


— E grozav, spuse Eddie. Nu mi-aş putea imagina o zi mai 
plăcută. 


Şeful împachetă resturile de la prânz şi îşi desfăcu şi el în 
sfârşit o bere. Eric dormea pe băncuţa căptuşită, aşa că 
Şeful ridică ancora, apoi îi spuse lui Eddie: 


— Vino să stai lângă mine pe drum, bine? Vreau să-ți spun 
ceva. 


Eddie se simţi de parcă inima lui ar fi pompat un amestec 
de sos superiute şi venin de şarpe. Deci acum avea să iasă 
la iveală adevăratul motiv din spatele invitaţiei la pescuit. 
Nu era nici pe departe începutul unei prietenii, sau faptul că 
Eddie se dovedise un tip de treabă, sau gestul amabil de a fi 
comandat scoici cu Şeful la Cru pentru că prietenul lui cel 
mai bun murise. Eddie luă o sticlă de apă din lada 
frigorifică. Trebuia să se trezească, repede. 


În mod previzibil, capicola şi salamul picant îi veneau 
înapoi, iar arsura gastrică îşi începu clocotul lent. 


Plecase în expediţia de pescuit fără pastilele antiacide. 

— Sigur, spuse Eddie, cu vocea mai ridicată decât de obicei. 
Şeful era la cârmă, iar Eddie se aşeză lângă el. 

— Care-i treaba? 


Polițistul rămase tăcut. Ochii nu i se vedeau de după 
ochelarii de soare. Pe lângă ei mai trecu o barcă - condusă 
de cineva pe care Şeful părea să-l cunoască, pentru că îl 
salută cu mâna -—, iar Eddie, deşi nu cunoştea persoana, o 
salută la rândul lui. Era atât de nervos, încât începuse să 
salute în stilul lui obişnuit, nediscriminatoriu. Şeful se 
ridică şi privi peste consolă. Eddie îşi dădu seama că voia să 
verifice dacă Eric încă dormea. 


Şeful se aşeză din nou la cârmă. 


— Îţi spun asta doar pentru că te plac, Eddie. Cred că eşti 
un tip grozav. 


„Îmi spune ce anume?” se gândi Eddie, dar nu putu rosti 
cuvintele. 


— Şi sunt sigur că crezi că-ți spun asta pentru că sunt şeful 
poliției şi am impresia că-ți sunt superior din punct de 
vedere moral, dar nu-i aşa, şi nu-mi place să judec. La 
muncă am de-a face tot timpul cu oameni care greşesc — 
uneori fac greşeli mari, urâte —, dar mi se pare că 
majoritatea oamenilor sunt decenți. Speriaţi, singuri, 
plictisiți şi dezorientați uneori, dar decenți. 


Eddie bău jumătate din sticla de apă. Şi-ar fi dat un deget 
de la picior pentru un pumn de pastile de stomac. 


— Ce anume vrei să-mi spui, Ed? 


— Lumea vorbeşte pe insulă, spuse Şeful. Nu poţi să prevezi 
cum au să pălăvrăgească. Bârfele, zvonurile sunt absolut 
perfide, şi pe majoritatea eu le ignor. Nu e treaba mea, nu- 
mi pasă, 95 la sută nici nu sunt adevărate. 


Şeful acceleră, şi barca începu să sară peste valuri şi să se 
lovească de suprafața apei cu o forță care îi zdruncina lui 
Eddie dinţii, mandibula şi craniul. 


Era aproape ca şi cum Şeful încerca să-i facă rău fizic. 


— Dar, când am văzut apelul ăla, m-am gândit că trebuie 
să-ți vorbesc. 


— Apelul? spuse Eddie. Nici nu-şi amintea cine-l sunase. 
Nu-i păsa decât că nu fusese Nadia. Fusese... 


Înainte ca Şeful să apuce să-i răspundă, vântul îi zbură lui 
Eddie panamaua de pe cap. Până să-şi dea seama ce se 

întâmplase, prețioasa lui pălărie era deja departe. Dansa în 
urma lor, la cincizeci, apoi la o sută de metri. Apoi dispăru. 


Eddie se întoarse spre Şef, întrebându-se de ce fel de 
rugăminte absurdă ar fi fost nevoie ca să-l convingă să 
întoarcă barca pentru ca el să-şi poată recupera pălăria — 
înlocuirea ei însemna alți 375 de dolari şi şase săptămâni de 
aşteptare —, dar ochii polițistului erau pironiți înainte, pe 
drumul albastru de apă dintre ei şi portul Nantucket. 


Şeful trebui să ridice vocea ca să poată fi auzit peste 
zgomotul motorului. 


— Umblă un zvon, spuse el. L-am auzit deja din trei surse. 
— Zvon? repetă Eddie. 
A doua pălărie. Pierdută pentru totdeauna. 


— Un zvon cum că tu ai avea o aventură cu Madeline King, 
spuse Şeful. 


Eddie dădu mâna cu Şeful şi cu Eric şi se împletici spre 
debarcaderul North Wharf ţinând o pungă mare şi grea cu 
două kilograme de filé de lavrac. 


Şeful îi spusese că îl crede, dar Eddie se îndoia. 


La început îl bufnise râsul. Ideea i se păruse chiar 
amuzantă. 


— Eu? Eu şi Madeline? Dumnezeule, nu, nu, nu! Eddie nu 
ştia cum să fie mai convingător. Nu, îmi pare rău că râd aşa, 
dar pur şi simplu nu este adevărat. 


— Eddie, ţi-am spus, eu nu judec, spusese Şeful. 


— Ei bine, în acest caz, nici nu ai vreun motiv să judeci, 
spuse Eddie. Pentru că nu este adevărat. Nu-mi înşel 
nevasta. Nu i-am fost niciodată necredincios. 


Faţa Şefului era lipsită de expresie. Probabil că Eddie vorbea 
prea mult. Asta era problema în asemenea situații: dacă 
spuneai prea puţine, oamenii presupuneau că eşti vinovat, 
dacă spuneai prea multe, suna ca şi cum dădeai prea multe 
explicații pentru că erai vinovat. Eddie vru să-l întrebe de 
unde auzise zvonul - cine erau cele trei surse? Poate i-ar fi 
contactat pe oamenii aceia ca să încerce să oprească bârfa. 
Dar, cel mai probabil, nu ei erau sursele originale. Bârfa era 
ca un virus care se multiplica de mii şi mii de ori. Dacă 
Şeful auzise zvonul de trei ori deja, însemna că umbla peste 
tot. 


Eddie fusese cât pe ce să spună: „Motivul pentru care 
Madeline m-a sunat este că mi-a împrumutat bani şi acum 
îi vrea înapoi”. 


Asta ar fi explicat totul, fără îndoială, dar ultimul lucru pe 
care Eddie voia să-l ştie cei din Nantucket era că el 
împrumutase bani de la cei mai buni prieteni ai săi, care 
oricum nu erau nici ei bogați. Pentru un agent imobiliar, 
problemele financiare erau lovitura de grație. Dacă lumea 
ajungea să creadă că el eşuase, atunci chiar eşuase. Nimeni 
n-ar fi apelat la un agent imobiliar care se scufunda în 
datorii. 


— Nu-i adevărat, spusese Eddie cu cea mai umilă şi 
rugătoare voce de care era în stare. 


— Bine, Eddie, bine, încuviințase Şeful. 


Discuţia se încheiase aici, dar, chiar şi în timp ce Eric tăia 
lavracul cu precizia chirurgului ce avea să devină într-o 
bună zi, Eddie simţise că ea plutea încă în aer. Pe deasupra, 
îl ardea stomacul şi îl încerca un început de mahmureală. În 
maşină şi în sertarul de la birou avea pastilele antiacide. 
Brusc, simți că de-abia aşteaptă să plece. 


Când îşi strânseră mâinile, Şeful spuse: 


— Mulţumesc că ai venit azi, Eddie. Mi-a făcut plăcere să 
petrecem timpul împreună. Hai să ne mai vedem! 


— Plăcerea a fost de partea mea, spuse Eddie. Ceea ce 
fusese adevărat până la sfârşit de tot. Iti mulțumesc că m-ai 
invitat. Mi-ar plăcea să mai merg cu voi şi altă dată. 


Dar, când se îndepărtă, nu era sigur că avea să mai existe o 
altă dată. Sau poate că da. Şeful spunea că el nu judecă. 


Îşi scoase telefonul. Avea un singur apel ratat, de la 
Madeline - nici un mesaj, nici o altă problemă. Oare s-o 
sune pe Madeline înapoi şi să-i povestească despre zvon? 
Poate, dacă amândoi l-ar combate, ar dispărea? Sau oare 
efortul lor comun ar avea de fapt efectul contrar? 


Se hotări să n-o sune şi să nu cheltuiască nici un pic de 
energie pe această idee absurdă. In nici un caz n-ar fi vrut 
să ajungă la urechile lui Grace. 


O sună pe Nadia. 
— În seara asta trebuie să fiți acolo la ora zece, îi spuse el. 


— Sigur, Eddie, azi mergem toate la salon de păr, iar apoi la 
dentist. 


„La dentist?” se gândi Eddie. Preţ de cinci sau zece secunde 
se simți chiar mândru. Ocupaţia aceasta secundară le 
încuraja pe fete să se îngrijească. Se îndoia că vreuna din 
ele se dusese până atunci la dentist. Se rugă ca ele să 
meargă la doctorul Torre, şi nu la clovnul acela de McMann. 


Soarele îi ardea capul chel. Nu-i venea să creadă că mai 
pierduse o pălărie! 


„Pastile”, se gândi. Avea nevoie de câteva pastile. 


Eddie intră pe uşa din spate a biroului şi băgă punga plină 
cu filé de peşte în frigiderul din bucătărie, unde se mai aflau 
şi trei sticle de Dom Pérignon, ținute mereu la îndemână 
pentru sărbătorirea afacerilor bănoase, şi vreo două cutii de 
iaurt grecesc, prânzul preferat al lui Eloise. 


Intră în camera principală. Barbie era la telefon, Eloise, la 
calculator. 


— Bună tuturor! spuse. 


— Eddie, cum a fost la pescuit? îl întrebă Eloise. 


— Nu mă plâng. O zi în larg e mai frumoasă decât oriunde 
altundeva, spuse Eddie. 


— Nici nu ştiam că-ți place apa, spuse Eloise. 


— Nici eu. 


— Ei bine, ţi-am adus nişte gogoşi cu cremă de la brutărie, 
în caz că n-ai prins nici un peşte, spuse Eloise şi-i întinse o 
cutie de gogoşi în care mai rămăseseră opt, ceea ce însemna 
că Eloise mâncase patru, pentru că Barbie nu se atingea de 
aşa ceva. 


— Ba am prins peşte, spuse Eddie. Dar nu pot să rezist. 


Luă o gogoaşă din cutie. 


— O, ştiu, spuse Eloise. Ştiu tot ce-ţi place. 


Sună telefonul, şi Eloise se grăbi să răspundă. „Te rog, fă să 
apară o casă de douăzeci de milioane de dolari!” se gândi 
Eddie. 


Duse cutia de gogoşi la biroul lui Barbie şi se aşeză pe 
scaunul de alături, unde stăteau vânzătorii şi cumpărătorii. 


— Ascultă, te sun mai târziu. Pa-pa! rosti ea în telefon. 


— Cine era? întrebă Eddie. 


— P, spuse Barbie. 


„P” de la „personal”. Eddie era conştient că Barbie avea şi ea 
bărbați, iubiţi, întâlniri, dar nu ştia nimic despre cine erau 
sau pe cine ar putea să întrebe. Barbie cunoştea toată 
lumea de pe insulă, dar nu avea prieteni apropiați. 
Sărbătorile le petrecea cu Eddie şi Grace şi cu gemenele — 
sau pleca, probabil cu bărbaţii pe care îi cunoştea. Erau 
oare bogați? Eddie se gândea uneori la asta. Pantofii Manolo 
erau scumpi, şi Barbie conducea un automobil Alfa Romeo 
din 1974 care avea nevoie de reparații aproape constante. 


Dar îşi cumpărase casa din Fishers Landing în 1999 şi nu 
avea copii. Viața ei era minunat de simplă. 


Eddie şi-ar fi dorit ca viața lui să semene mai mult cu a ei. 
Despre Barbie nu bârfea nimeni pe stradă. 


— De ce se poartă Eloise aşa frumos cu mine? întrebă el. 


Uneori Eloise îl linguşea după ce se certa cu Barbie. 


— N-am idee. 


— Nu ţi-ai pierdut cumpătul? 


— Nu. Cum merge povestea ta de dragoste cu Şeful? spuse 
Barbie. 


— Amuzant. Nu e o poveste de dragoste, doar doi tipi la 
pescuit, Barb, spuse Eddie. Am prins un lavrac vărgat. Pot 
să-ți dau, dacă vrei, vreun kilogram. 


— Nu, mulțumesc, spuse Barbie. 


— Tot mai ai presimţirea aia despre cealaltă treabă? 


Barbie încuviință din cap. 


— S-ar putea să mă înşel. Probabil o să-mi pară rău că nu 
m-am băgat. Mi-ar prinde bine banii. 


„Deci poate că bărbaţii cu care se întâlneşte nu sunt bogați”, 
se gândi Eddie. Poate se întâlnea cu Chris, mecanicul auto 
care îi repara automobilul Alfa Romeo. 


— Şi eu zic la fel. 


— Piaţa asta ar face bine să-şi revină, spuse Barbie şi privi 
țintă, fără chef, la ecranul calculatorului. 


— Ai auzit zvonuri despre mine? întrebă Eddie. 
— Zvonuri? spuse Barbie. 

— Nu? 

— Nu. 


Eddie încuviință din cap şi se ridică, luând cu el cutia cu 
gogoşi. Nu putea rezista gogoşilor cu cremă. Infulecă una 
dintr-o înghițitură. 


MADELINE 


Ziua meciului anual dintre echipele de baseball din 
Nantucket şi Martha's Vineyard era de obicei una dintre 
zilele de vară favorite ale lui Madeline. Dar, anul acesta, era 
ocupată cu scrisul. 


„Scrie cât de repede poţi!” spusese Angie. 


Madeline vorbise cu Eddie de trei ori şi îi lăsase tot atâtea 
mesaje, dar era clar că ea şi Trevor nu-şi vor recupera banii 
prea curând. Făcuse chiar o vizită pe şantierul caselor lui 
Eddie de pe Eagle Wing Lane ca să vadă în ce stadiu era 
procesul de construcție, dar peste tot fusese întâmpinată de 
linişte. Nu lucra nimeni! 


Madeline îl sună pe Trevor. 


— Nu e nici o maşină în față, nici un muncitor, nici o 
activitate, nimic! 


— Poate că Eddie ia o pauză pe timp de vară, spuse Trevor. 
Poate are altele pe cap. 


— Dar a spus iunie! E aproape iulie acum. A spus cel târziu 
în august. Casele astea nu vor fi în nici un caz gata până în 
august. S-ar putea să nu fie gata nici până în august anul 
viitor. 


— De ce vrei banii înapoi atât de tare? o întrebă Trevor. 


— Avem facturi, Trev. I-am promis lui Brick o maşină! Ştiu 
că a fost ideea mea să investim banii în proiectul lui Eddie... 


— Sută la sută ideea ta, confirmă Trevor. 


— Dar acum îmi vine să-mi dau cu pumnii în cap, spuse 
Madeline. 


— Madeline! Trage adânc aer în piept! spuse Trevor. 


Aceasta era replica lui standard atunci când ea devenea 
isterică şi el voia s-o liniştească -— dar azi nu reuşi decât s-o 
tulbure şi mai tare. 


— Dar trag! ţipă ea şi închise telefonul. 


„Poate Eddie are altele pe cap.” Eddie avea mai multe pe cap 
decât îşi imagina! Grace era îndrăgostită de Benton Coe! 
Abia aştepta să facă un pas major înainte mergând cu el la 
serata Clubului de Grădinărit. 


Madeline devenise dependentă de poveştile lui Grace. Abia 
aştepta să afle încotro se îndreptau. Ştia că ar fi trebuit să- 
şi sfătuiască prietena să dea înapoi, dar, în loc de asta, era 
confidenta lui Grace — şi nu doar atât: folosea în romanul ei 
tot ce-i spunea Grace. Personajele ei „B” şi „G” avansau cu 
toată viteza. Madeline nu se putea opri din scris, nimic nu-i 
mai venise vreodată atât de uşor. Era o adevărată magie 
neagră, la fel ca şedinţa de spiritism cu Barbie. 


„Două dintre femeile de la această masă vor trăda persoana 
de la stânga lor.” 


Dar, într-un fel, scrierea romanului părea firească şi 
spontană, ca şi cum Madeline ar fi născut - romanul acesta 
era, cumva, asemenea celui de-al doilea copil pe care nu 
reuşise să-l aibă niciodată. 


Nu se putea opri. Nu putea să abandoneze misiunea sau să 
dea înapoi. Voia să scrie romanul şi apoi, mai târziu, să 
revină asupra lui şi să schimbe totul pentru ca nimeni afară 
de ea să nu poată recunoaşte nimic. 


De ani de zile, Madeline se ocupa de grătarul comun dintre 
meciurile dublului cu Vineyard. Săptămâna trecută reuşise 
să trimită e-mailul, şi participanții obişnuiţi se înscriseseră 
să aducă lucrurile obişnuite. Cathleen Rook aducea pâinea 
ei cu salam picant, pe care se băteau toți băieții şi 
antrenorii, iar Rachel se oferise ca de obicei să vină cu 
salata ei cu cartofi şi ou, paste cu sos pesto şi un sos 
cremos mexican în şapte straturi. Madeline era responsabilă 
de condimente, tacâmuri şi veselă din carton, suc Gatorade, 
apă îmbuteliată şi gheaţă -— dar uitase de gheaţă, aşa că 
trebui să se oprească la benzinăria de lângă aeroport, unde 
dădu 25 de dolari pe cinci pungi de gheaţă. 


Aranjă hamburgerii şi hotdogii, chiflele, farfuriile de hârtie şi 
şervețelele, ketchupul, muştarul şi ridichile. Amândouă 
buteliile cu propan de la grătare erau pline. Când veni 


timpul să urmărească meciul, Madeline găsi un loc umbros 
în tribune, îşi scoase caietul şi începu să scrie. 


Diana Marz, mama lui Parker, fu prima care comentă. 
— E noul tău roman? întrebă ea. 


Madeline zâmbi într-un fel criptic, speră ea. Mereu voia ca 
oamenii să o considere o romancieră, dar acum, cu cât 
vorbea mai puţin despre munca ei, cu atât era mai bine. Îşi 
dădu seama că ar fi fost preferabil să lase caietul acasă, dar 
nu-şi putea controla dorința de a termina o anumită scenă: 
B şi G aventurându-se împreună în public — în acest caz, în 
ficțiune, la piscina de la Casa de Vară, unde nu se puteau 
ține departe unul de altul, mai întâi la masă şi, mai târziu, 
în timp ce se zbenguiau în piscină. Madeline scria acum 
scena despre cum se jucau clandestin pe sub apă. Ştia că 
lui Angie o să-i placă. 


Din când în când, ridica privirea din caiet ca să observe 
meciul. Brick juca la baza unu, plesnindu-şi mănuşa, 
încercând să-l determine pe Calgary McMann, care era la 
minge, să-l elimine pe alergătorul echipei adverse. Rachel 
era la câțiva metri în dreapta lui Madeline, îmbrăcată într-o 
rochie de vară cu dungi albe şi bleumarin şi cu un uriaş N 
bleumarin pe piept, pe care se părea că-l aplicase chiar ea 
cu un fier de călcat. Îşi adusese pampoanele şi aplauda de 
zor, oprindu-se mereu să se dea pe față cu o cremă cu factor 
de protecție 50, deşi purta o pălărie de paie cu bor larg. 


În ciuda faptului că era foarte atentă la meci, şi Rachel 
observă că Madeline scria. 


— Ia te uită ce scrii de zor! spuse ea. Văd că apartamentul 
face minuni! Eşti o maşină de scris! Aştept să-mi pui 
numele pe pagina de mulțumiri. 


Madeline încuviință din cap în timp ce-şi termina propoziția. 
Era finalul reprizei a şaptea, trebuia să se întoarcă la zona 
de picnic. Dar chiar atunci îi sună telefonul, iar ea cobori 
din tribune ca să răspundă, crezând că Eddie îi returnează 
apelul. 


Era Redd Dreyfus. 

— Ai primit e-mailul de la Angie, da? spuse el. 
— Când? întrebă Madeline. 

— În dimineața asta. 


— Nu, spuse Madeline. Azi am alte treburi şi nu sunt la 
calculator. 


De obicei, lui Redd îi făcea plăcere să asculte poveşti despre 
„viața pe insulă”, iar Madeline s-ar fi lansat într-o descriere 
a meciului de baseball dintre Nantucket şi Martha's 
Vineyard, dar acum el părea foarte la obiect. 


— Ei bine, comitetul editorial de la Final Word a luat, se 
pare, o decizie administrativă în privinţa titlului noului tău 
roman, spuse el. 


— O, Doamne! spuse Madeline. Dar stai puţin, credeam... 


— Sunt complet înnebuniţi, spuse Redd. Sau complet 
postmoderni. 


— Şi care e titlul? întrebă Madeline. 


În tribună se auzeau urale entuziaste, care indicau finalul 
meciului. Madeline îşi astupă urechea. 


— L-au numit B/G, spuse Redd. Dar mă întreb cum se 
pronunță asta cu voce tare? „B bară G”? Seamănă cu ce a 
făcut Prince cu simbolul ăla ridicol!2. 


— B/G? spuse Madeline. Nu. Nu se poate. 
— Mă tem că treaba s-a decis, spuse Redd. 


— Angie a spus că mă consultă mai întâi! A spus că eu am 
votul final. 


12 În 1993, cântăreţul american Prince şi-a schimbat numele de scenă 
într-un simbol (un desen) imposibil de pronunţat (n.red.) 


— Bine ai venit în minunata lume editorială! spuse Redd. 
Angie şi şefii ei trebuie să vândă cărți. Ei par să creadă că 
acest titlu absurd va revoluţiona piața sau cel puţin va crea 
interes din punctul de vedere al publicităţii. 


— Nu pot să folosească aceste inițiale! spuse Madeline. 
Trebuie schimbate. Nu mă interesează cu ce. Pot folosi 
oricare alte două litere. 


— Dar astea sunt numele personajelor tale. 


— Deocamdată! exclamă Madeline. Cartea încă are nevoie de 
multe corecturi. Văzu mulțimea care se ridica din tribune şi 
se îndrepta în masă spre mesele de picnic. Redd, spune-le 
să schimbe inițialele, te rog! 


— Cred că vine de la „bărbatul şi gospodina”. Nu cred că vor 
privi cu ochi buni schimbarea inițialelor. Madeline, 
compania lor nu se numeşte degeaba Final Word. 


— Uite ce-i, Redd, trebuie să închid, spuse Madeline. Te 
rog... fă tot ce poţi! 


Şi închise telefonul. B/G? Puteau la fel de bine să-i spună 
Benton şi Grace! 


Madeline se grăbi să ajungă la stand ca să pună sticlele de 
Gatorade şi apă la gheaţă. Nu după mult timp apăru 


Cathleen Rook, care începu să scoată garniturile din lada 
mare frigrorifică. 


— Unde e Rachel? întrebă Madeline. A adus linguri pentru 
servit salata de cartofi şi pastele? 


— E încă în tribune, spuse Cathleen. A început să citească 
din cartea ta şi spunea că nu poate s-o lase din mână. 


— Ce? Madeline scăpă o pungă de gheaţă în iarbă şi țâşni 
prin mulțimea flămândă până când ajunse la tribune. 


Şi, într-adevăr, acolo era Rachel McMann, aplecată 
deasupra caietului ei, citind cu aviditate. 


Madeline smulse paginile din mâinile lui Rachel. 


— Ce faci? Asta e munca mea! 


Rachel radia. 


— Nu-mi vine să cred cât e de bun! spuse ea. E sexy, 
Madeline, dar sexy într-un mod inteligent şi seducător. Uită- 
te la mine, m-am înroşit toată! 


— Rachel! Textul ăsta nu e pentru public! spuse Madeline. 


— Dar eu nu sunt publicul, prostuţo! Sunt prietena ta. 


Madeline era atât de furioasă şi de jenată că n-o putea privi 
în ochi pe Rachel. Işi fixă privirea asupra literei N aplicate pe 
rochia ei. „N” de la a-şi băga „nasul”! 


— Cartea asta o să facă furori! spuse Rachel. 
Madeline ținea caietul lipit de piept. 


— Suntem prietene, Rachel, şi din acest motiv ştiu că pot să 
am încredere în tine că nu vei spune nimănui despre ce e 
vorba în carte... sau chiar că ai citit din ea. Madeline înghiți 
în sec. E într-un stadiu incipient. Probabil că tot ceea ce 
tocmai ai citit se va schimba. 


— Dac-aş fi în locul tău n-aş schimba nici măcar o literă, 
spuse Rachel. Dar stai liniştită, secretul tău e în siguranță. 
N-am să spun nimănui. 


Madeline îşi învățase lecţia: n-avea să mai scrie decât în 
apartamentul ei. N-avea nici măcar să mai aducă, seara, 
caietul cu ea acasă. Avea să-l țină în apartament, sub perna 
de la canapea sau ascuns în cuptorul cu microunde. 


Era sigură că Rachel avea o cheie-duplicat de la 
apartamentul ei şi, în acest moment, nu ştia dacă nu va fi 
tentată s-o folosească. 


A doua zi, Madeline îi trimise lui Angie un e-mail despre 
schimbarea titlului, sugerându-i unul alternativ: Heaven 
Knows. 


Angie răspunse că: „Rămânem la B/G. În plus, Heaven 
Knows mă duce cu gândul la cântecul acela prost al Donnei 
Summer”. 


Apoi Madeline o sună pe Angie - de trei ori — şi de trei ori fu 
întâmpinată de mesageria vocală. Nu reuşi să vorbească nici 
măcar cu Marlo, asistenta ei. 


La cinci după-amiaza, cineva îi bătu la uşă. 
„E Eddie cu cecul”, se gândi ea. 
Se grăbi să deschidă. 


La uşă era Trevor, cu chipiul lui frumos de pilot, părând 
foarte supărat. 


— Bună, iubitule! spuse ea. Ce supriză! Credeam că e 
Eddie. 


Îl sărută pe buze, dar el nu-i răspunse. De fapt, chiar se 
strâmbă puțin. 


— Ce s-a întâmplat? întrebă ea. 


— Am auzit un zvon azi, de la Pamela de la biroul de 
recepție al Island Air. 


— Ah, drace! spuse Madeline. 


Era despre Grace şi Benton Coe. Trebuia să fie. Situaţia era 
atât de gravă, încât lui Madeline i se făcu rău. Pamela de la 
Island Air era una dintre cele mai mari bârfitoare de pe 
insula Nantucket — ea, Blonda Sharon, Janice, asistenta 
dentistului, şi Rachel McMann. 


Madeline îl trase pe Trevor în apartament, închise uşa în 
urma lui şi o încuie. 


El se trânti pe canapea. 


— Ce este? spuse ea. 


— Credeai că e Eddie la uşă? spuse Trevor. De ce? Eddie te 
vizitează des aici? 


— Nu! spuse Madeline. N-a mai venit din prima zi în care 
am închiriat apartamentul. 


— Bine, spuse Trevor. Pentru că zvonul pe care l-am auzit 
eu... Pamela mi-a spus că l-a auzit de la cel puțin şase alți 
oameni... că tu ai avea o aventură cu Eddie Pancik. 


— Dumnezeule mare! spuse Madeline. 


Trevor rămase tăcut. 


— Nu-i adevărat, spuse Madeline. Evident. De unde le vin 
oamenilor ideile astea cretine? 


— Păi, de peste tot, spuse Trevor. Tu ţi-ai luat propriul 
apartament, Eddie a trecut pe-aici să te vadă în prima zi, iar 
cineva l-a văzut. Apoi cineva l-a auzit că vorbeşte la telefon 
cu tine. 


— Ți-am spus că l-am sunat pentru că vreau să ne 
recuperăm banii, explică Madeline. Viața e scumpă, şi acum 
cei 50 000 ne-ar prinde bine. 


— De ce a devenit brusc atât de urgent? întrebă Trevor. Ai 
datorii de la jocuri de noroc despre care eu nu ştiu? 


Madeline se aşeză uşor pe canapea lângă soțul ei. 


— Am probleme cu noul meu roman, spuse ea. Probleme 
mari de tot. Şi mă tem că va trebui să dau înapoi avansul. 


— Ai probleme cu noul roman? spuse Trevor. Eu am auzit 
altceva. Am auzit că noul tău roman este despre un cuplu 
care are o aventură extramaritală foarte intensă. 


— Cine ţi-a spus asta? Pamela? 


— Nici nu contează cine. Zvonul circulă, Madeline. Lumea 
zice că tu şi Eddie aveți o relaţie şi că asta este sursa de 
inspirație pentru romanul tău cel nou şi foarte sexy. 


— N-ai cum să crezi asta, spuse Madeline. Ştii că nu te-aş 
înşela vreodată. 


Trevor îi luă caietul. 


— Ăsta e noul roman? 


Madeline încercă să i-l ia din mâini, dar el îl ţinea tare, şi ea 
se temu să nu-i rupă paginile. Se lăsă pe spate, sprijinită de 
pernele canapelei, şi încercă să respire. 


— E noul meu roman, dar încă nu e gata de citit. 


— E despre un cuplu care are o relaţie intensă în afara 
căsătoriei? 


— Oarecum, spuse Madeline. 


Trevor trânti caietul pe măsuța de cafea. 
— Super! 


— E ficțiune! spuse Madeline. Eu scriu ficțiune. Problema e 
că nimeni nu mai vrea ficțiune! Toţi vor memorii. Vor să fie 
„bazat pe o poveste adevărată”. Toată lumea ar trebui să 
citească Mary Karr şi Erik Larson!3! Dar asta - Madeline 
arătă spre caiet — este inventat! Este cea mai pură ficțiune! 
Am inventat o poveste ca să-mi distrez cititorii! 


— Coasta plăcerilor nu a fost pură ficțiune, spuse Trevor. A 
fost bazat pe viața ta. Era despre Geoffrey. Iar Hotel 
Springford era despre relația cu mama ta. Asta înseamnă că 
singura ta operă de ficțiune pură a fost Islandia - care a 
semănat mai mult cu literatura ştiințifico-fantastică. Te-am 
îndemnat să scrii o urmare. Dar nu - se pare că ai fost 
obligată să scrii mizeria asta. 


— Nu e o mizerie, spuse Madeline. 


— Ai dreptate, spuse Trevor. Oricât sunt de furios şi ruşinat, 
te respect prea mult ca să spun că munca ta e o mizerie. 


13 Mary Karr (născută în 1955), scriitoare americană care a devenit 
faimoasă după publicarea, în 1995, a volumului autobiografic The Liars’ 
Club (Clubul mincinoşilor). Erik Larson (născut în 1954), scriitor şi 
jurnalist american, autor de cărţi de nonficţiune despre evenimente 
istorice (n.red.) 


— Poate că e o mizerie, spuse Madeline. Nu-mi dau seama. 
Nu e nici pe departe terminată. 


Se uita la profilul frumos al soțului ei. Faptul că-l 
cunoscuse pe Trevor fusese un dar din partea vieţii, o 
răscumpărare pentru toate modurile în care fusese înşelată 
înainte — lipsa de interes a mamei ei, relația periculoasă cu 
Geoffrey. Graţie iubirii lui Trevor, devenise practic Gretchen 
Green, fata eroină. Devenise femeia care voia să fie. Sau 
aproape. Făcu un pas spre el, ca să-l îmbrățişeze. 


Trevor n-o dădu la o parte, dar nici n-o îmbrăţişă. Încremeni 
şi apoi se ridică. 


— Trevor, am nevoie să mă ajuţi! spuse Madeline. Am nevoie 
de sprijinul tău. Eşti soțul meu. 


— Iar tu eşti soția mea, spuse Trevor, abia puțin mai blând, 
iar Madeline se simți uşurată. Dar apoi el adăugă: Mă 
gândesc că poate ai nevoie de spațiu. Sau am eu. 


— Spaţiu? spuse Madeline. Ce vrei să spui cu spaţiu? 


— Cred că ar trebui să stai aici câteva zile, spuse Trevor. lar 
în timpul acesta eu voi încerca să procesez toate astea. 


— Nu vreau să stau aici! Ce sugestie oribilă! 


— Dacă mă laşi să citesc ce ai scris, am să mă răzgândesc, 
spuse Trevor. Dar te cunosc prea bine, Madeline King, şi 
instinctul îmi spune că ascunzi ceva. 


— Nu ascund nimic! spuse Madeline. Dar tonul vocii ei n-o 
convingea nici măcar pe ea şi nu-l putea păcăli pe Trevor. 
Sunt doar o scriitoare care încearcă să-şi protejeze munca. 


— Madeline! spuse el. 


Ea fu cât pe ce să se destăinuie: „Grace are o aventură cu 
Benton Coe şi folosesc pe ascuns povestea lor ca inspirație 
pentru cartea mea. Dar nu e vina mea! Am fost încolțită. 
Sau m-am lăsat încolțită”. 


— Nu vreau s-o citeşti. Mai târziu se va putea, dar nu acum, 
spuse ea. 


— Foarte bine, zise el, se ridică şi se îndreptă spre uşă. 


— Eşti foarte serios, spuse ea. Pleci? 


— Da. 


— Cât de mult înseamnă „câteva zile”? întrebă Madeline. 


Se temea că Trevor spunea „câteva zile”, dar de fapt însemna 
„pentru totdeauna”. 


— Nu ştiu, Madeline, spuse Trevor. Câteva zile. Dacă ai 
nevoie de un număr exact, aş spune o săptămână. 


— O săptămână? 


— Trebuie să mă liniştesc, spuse Trevor. 


În noaptea aceea, Madeline dormi pe patul cel dublu şi 
incomod din apartament. Încerca să ia lucrurile ca pe o 
distracție, o aventură, dar salteaua era tare şi neiertătoare, 
iar cearşafurile pe care le găsise în dulapul din baie 
miroseau ciudat. În dormitor, o fereastră dădea spre o alee 
pe unde clienţii de la Boarding House şi Ventuno o scurtau 
spre casă. Madeline le auzea paşii şi vocile, sonore şi 
nearticulate de băutură. Ar fi trebuit să bea şi ea un pahar 
de vin înainte de culcare, dar nu voia ca cineva s-o vadă 
cumpărând vin de la Murray's şi apoi întorcându-se cu el în 
apartament. 


Nu avea nici dorința şi nici banii să iasă în oraş la cină — şi 
cum ar fi părut? Madeline King ia cina singură - sau poate 
îşi aşteaptă amantul. 


La cină, îşi făcu un sendviş cu unt de arahide şi banane. 


Se gândi că ar dormi mai bine pe canapea, aşa că se mută 
în camera de zi cu pătura şi perna, dar ferestrele din față nu 
aveau storuri şi nu erau tratate cu nimic, aşa că luminile 
din Centre Street invadau încăperea. Madeline stătea şi se 


uita la cutia cu ouă de pasăre şi se gândea la fosta chiriaşă 
a apartamentului, care acum locuia pe o stâncă undeva în 
St. John. 


Cum putea să repare situația? Să-l roage pe Eddie să-l sune 
pe Trevor şi să-l liniştească? Părea o idee bună - dar oare 
era? Pentru că ar fi putut avea efectul contrar - să 
înrăutățească lucrurile. 


Dacă Trevor divorța de ea? Fie şi numai gândul acesta i se 
părea absurd. Sau cel puţin fusese până azi. Mariajul ei cu 
Trevor fusese în mare parte ca un drum pavat cu flori. 


Erau Dick Van Dyke şi Mary Tyler Moore ai Nantucketului! 


Dar poate tocmai de aceea se răspândise acest zvon idiot — 
pentru că oamenii sunt invidioşi şi s-ar bucura ca un „cuplu 
fericit” să fie de fapt opusul. 


Când Madeline adormi în sfârşit, avu un coşmar despre 
Geoffrey. In viața reală, Geoffrey avusese capul ras şi un 
tatuaj elaborat cu Prometeu pe spate. 


Dar, în visul ei, Geoffrey era soțul lui Rachel McMann, 
doctorul Andy, doar că Andy avea gura plină de dinți negri. 
O legă pe Madeline de mâini şi de picioare cu coliere de 
plastic şi îi arătă dinții, iar ea ţipă, şi țipătul acesta o trezi. 


Rămase cu fața în jos pe canapea, cu faţa îngropată în 
pernă, gândindu-se: „Ce am făcut?” 


„Instinctul îmi spune că ascunzi ceva.” Trevor n-ar fi crezut 
asta dacă n-ar fi auzit blestematul de zvon de la Pamela. 


Madeline se ridică şi se plimbă prin tot apartamentul, 
oprindu-se la fereastra întunecată ca să strige în stradă: 


„Vedeţi-vă 
De 
Treaba 
Voastră! 
Nu 

Mai 
Bârfiți!” 


Îşi imagină femeile luând prânzul la Galley, vorbind despre 
ea, şi-o închipui pe Janice, asistenta doctorului Andy, 
comunicând zvonul tuturor pacienţilor. „Ai auzit?” Şi-o 
imagină pe Pamela de la Island Air cum îi povesteşte lui 


Barry, barmanul de la restaurantul din aeroport, care, la 
rândul lui, îi spune lui Candace, soţia lui, recepționeră la 
salonul de frumusețe RJ Miller. 


Odată ce zvonul ajungea în spații precum cabinetele 
stomatologice şi saloanele de frumusețe, nu mai era nici o 
cale de a-l opri. Blonda Sharon avea să-l transmită 
prietenelor de la clubul de iahting în timp ce se plimbau cu 
barca, jucau golf şi mâncau salată. Apoi, desigur, aveau să 
afle şi agenții imobiliari. Aveau să şuşotească între ei în 
timpul vizitei la o casă de unsprezece milioane de dolari din 
Monomoy. 


De acolo, avea să ajungă până la Sconset — la poştă şi la 
piscina de la Summer House. Turiştii de la intrarea în 
rezervaţia naturală aveau să bârfească despre asta în timp 
ce îşi parcau maşinile ca să pornească pe jos spre Great 
Point. Madeline ştia că nu ea era ținta clevetelilor, ci Eddie. 
Multă lume îl ura. Bibliotecarii de la Ateneu aveau să 
discute subiectul, la fel hamalii care încărcau maşini pe vas, 
marinarii care îşi aduceau bărcile la reparat la Marina 
Madaket şi actorii piesei Pygmalion, pusă în scenă de 
Atelierul de Teatru din Nantucket. 


„Ai auzit? Madeline King şi Eddie Pancik. 


Şi scrie un roman despre asta!” 


Madeline era atât de dezgustată, de umilită, de jenată şi 
îngrozită şi îi era atât de ruşine — pentru că ştia că se 
expusese acestui risc —, încât luă cutia cu delicatele ouă de 


păsări şi şi-o trânti pe genunchi, astfel încât sticla se 
sparse, ouăle se crăpară, şi totul se împrăştie pe podea. 


„Poftim!” se gândi ea. Stricase singurul lucru autentic şi 
interesant din acest apartament. 


Dimineaţă, când se trezi, Madeline primi un mesaj de la 
Rachel McMann: „Bună. Brick i-a spus lui Calgary că te-ai 
mutat pentru un timp de acasă. Mă gândesc că ti-ar prinde 
bine o prietenă. Vrei să ieşim să bem ceva miercuri seară?” 


Madeline privea ecranul. Brick îi spusese lui Calgary! lar 
acum Rachel McMann ştia că Madeline stătea în apartament 
câteva zile — ceea ce era cu totul altceva decât „mutatul”, ar 
fi vrut să adauge Madeline —, şi tot Rachel era cea care 
povestise lumii despre noul roman al lui Madeline. Era 
singura care-l citise — în afară de Redd, de Angie şi de 
personalul de la Final Word, iar aceştia locuiau cu toţii în 
Manhattan, care era practic altă galaxie. 


Madeline vru să-i răspundă: „Du-te dracului, Rachel!” 


Dar, în loc de asta, şterse mesajul şi se apucă de treabă. 


Iulie 


GRACE 


Din clipa în care intrară prin perdeaua frunzarului lui Jean 
Burton, Grace simți asupra ei privirile a cincizeci de femei 
invidioase. 


Era la brațul lui Benton. 


Jean, o gazdă mereu amabilă, se apropie de ei imediat ce 
intrară în curte. 


— Bună, Grace! spuse Jean. Mă bucur atât de mult să te 
văd! Şi pe tine, Benton... 


Se apropie şi-l sărută umed pe obraz. 


Aşa urma să fie toată seara, şi Grace ştia. Virtuoasele 
membre ale Clubului de Grădinărit din Nantucket aveau să 
se dea peste cap numai ca să-i atragă atenţia lui Benton. 
Unele s-ar putea chiar să-i facă propuneri directe. 


Dar el îi aparținea lui Grace. 


În anii trecuţi, Grace ar fi venit îmbrăcată în haine lejere, 
nesofisticate, cum le-ar fi numit Eddie - o bluză albă, o 
fustă lungă şi pălăria ei de paie Peter Beaton. Dar în seara 
asta purta o rochie neagră nou-nouţă, cu bretele, un colier 


de perle şi o pereche de sandale negre cu baretă între degete 
pe care le luase din dulapul Allegrei. Se hotărâse să-şi 
poarte părul liber, despletit, pentru că aşa-i plăcea lui 
Benton cel mai mult. 


Chiar şi Eddie o măsurase cu privirea din cap până în 
picioare când o văzuse. 


— Uau! spuse el. Arăţi fantastic! Unde te duci, de fapt? 


— La serată, spuse Grace, încercând să-şi ascundă 
frustrarea: omul ăsta nu ținea minte nimic din ce-i spunea 
ea. La Clubul de Grădinărit din Nantucket. 


— A, da, făcu el. 


Grace fu cât pe ce să-i aducă aminte că mergea cu Benton şi 
că el însuşi îi dăduse aprobarea. 


Dar apoi se gândi: „De ce să tulbur apele?” Îi sărută de la 
revedere pe Eddie şi Hope. Allegra era plecată. 


Îl luă pe Benton cu maşina de la locuinţa lui din complexul 
rezidențial Old South Road, de lângă aeroport. Benton avea 
închiriate două clădiri asemenea unor hambare, care 
adăposteau flota lui de camioane de lucru şi toate remorcile, 
aparatele de tuns iarba şi buldoexcavatoarele necesare. El 
însuşi locuia într-un apartament de la ultimul etaj al uneia 
dintre cele două clădiri, împreună cu managerul lui, 


Donovan, şi iubita acestuia, Leslie, care conducea una 
dintre echipele de peisagişti ale lui Benton. Benton socializa 
cu Leslie şi Donovan. Mergeau la grătare pe plajă şi la 
expoziții de artă şi ascultau muzică live la Lobster Trap. Atât 
ştia Grace despre viața lui din Nantucket, în afara legăturii 
cu ea. 


Dar acum vedea unde locuieşte. Un spațiu prăfuit şi 
industrial. Nici urmă de iarbă în preajmă. Aleea era de 
pietriş, „curtea”, asfaltată. 


„Cizmarul umblă desculț”, se gândi Grace. Cu toate astea, îi 
plăcea să vadă camionetele aliniate, cu trifoiul pictat pe 
laturi. Acesta era sediul central al lui Benton Coe, centrul 
lui de comandă, domeniul lui. 


Grace claxonă - un obicei pe care Sabine, bunica ei, nu l-ar 
fi aprobat. O legătură în afara căsătoriei mai era cum mai 
era — cu siguranță existaseră şi în anii '40 şi '50, când 
Sabine era de vârsta lui Grace —, dar să claxonezi din 
maşină în loc să mergi până în fața uşii era de neiertat. 
Grace nu voia însă ca seara aceasta să fie un „rendez-vous”. 
Nu voia să-i întâlnească pe Donovan sau Leslie sau ca 
muncitorii lui Benton - dintre care o parte locuiau într-un 
apartament la ultimul etaj al celeilalte clădiri — să vadă o 
femeie în rochie neagră bătând la uşa şefului lor. 


Însă, când Benton ieşi din casă în pantalonii lui albi, o 
cămaşă albastru-turcoaz, un pulover bleumarin şi mocasini, 
Grace fu cât pe ce să leşine. Trebui să oprească motorul 
Range Roverului şi să tragă adânc aer în piept de câteva ori. 


Bărbatul acesta era absolut... superb. Nu-l văzuse niciodată 
îmbrăcat decât în blugi, tricou şi hanorac cu glugă. 


El se urcă în maşină şi spuse: 


— Doamne, Grace! Eşti aşa de frumoasă, că mă zăpăceşti. 


„Zâmbeşte şi spune mulțumesc!” se gândi ea. Dar cuvintele 
lui o amuţiseră. Vârfurile urechilor îi ardeau. 


Grace, care nu venea niciodată la petreceri cu mâna goală, îi 
dădu lui Jean un carton de ouă pal-albăstrui. 


— Sunt de la Hillary şi celelalte găini Araucana. Cele mai 
bune ouătoare ale mele, spuse ea. 


— Mie îmi plac ouăle pestrițe ale lui Ladybird, spuse 
Benton. 


Jean acceptă cartonul şi spuse: 


— O să umblu cu ele ca şi cum ar fi de aur. 


Apoi întinse dramatic o mână, prezentându-şi grădina — 
aranjată până în cele mai mici detalii —, cântărețul la 
mandolină, servitorii care treceau cu aperitive şi, presupuse 
Grace, soarele, care, mereu la datorie, revărsa generos o 


lumină aurie peste petrecere. Grace observă imediat la 
grande table, care pe jumătate servea drept bar, iar pe 
jumătate oferea un asortiment larg de brânzeturi, struguri, 
căpşune, caise, nuci, salam, legume marinate, biscuiţi, felii 
de baghetă, paste, măsline şi sosuri. 


Grace inventase conceptul de la grande table în urmă cu trei 
ani — un soi de prânz câmpenesc la scară mai mare -—, iar 
Jean continua tradiția. 


— Ia te uită! spuse Benton. Jean, te-ai întrecut pe tine 
însăți! 


Jean radia. 


— Am învățat tot ce ştiu de la această făptură răpitoare, 
spuse ea, strângând-o de braț pe Grace. Jur, Grace, când ai 
intrat, am crezut că erai una dintre fiicele tale. Pur şi simplu 
străluceşti. Nu eşti gravidă, nu-i aşa? 


La această remarcă, Grace scoase un țipăt scurt, de parcă 
ar fi fost ciupită. 


— O, Doamne, nu! spuse ea. 


Celelalte femei prezente la serată erau toate îmbrăcate în 
rochii de vară cu imprimeuri florale şi tunici lungi de in. Era 
o abundență de sandale Jack Rogers şi imprimeuri Lilly 
Pulitzer. Toate arătau ca nişte figurante dintr-un film de 


epocă, dar asta era şi ideea. Dintre toate petrecerile care 
aveau loc vara în Nantucket, aceasta era cea mai elegantă. 


— Hai să luăm ceva de băut! spuse Grace. 
— Îţi aduc eu, spuse Benton. Ce vrei? 


— Aş lua un sauvignon alb, spuse Grace. Un Sancerre, dacă 
au. 


Benton se îndreptă spre bar, iar femeile se adunară în jurul 
lui Grace precum vulturii lângă pradă - Jody Rouisse, 
Susan Prendergast, Monica Delray. 


— Norocoaso! L-ai adus pe Benton! spuse Monica. 
— E de vis, spuse Jody. 
— Şi se îmbracă bine, spuse Susan. 


— Ce s-a întâmplat cu Madeline? întrebă Monica. V-aţi 
certat? 


— Să ne certăm? E foarte ocupată cu scrisul, spuse Grace. 


Chiar nu-şi aducea aminte când ea şi Madeline se certaseră 
ultima oară. 


— A, da! Am auzit, spuse Jody. 


— Aşa că m-am hotărât să-l aduc pe Benton, spuse Grace. 
Incă de vara trecută mă consult cu el în privința grădinii. 


— Ştim, spuse Jody. De-abia aşteptăm să îți vedem grădina! 


— Am crezut că tu vei găzdui serata anul ăsta, observă şi 
Susan. 


— Grădina mea nu e încă demnă de o serată, se scuză 
Grace — deşi bineînţeles că era, şi încă cum! 


În noiembrie, Jean chiar o întrebase dacă nu voia să fie ea 
gazda petrecerii. Dar, chiar şi atunci, Grace se gândise la un 
eveniment în grădină, numai că nu voise o sută de oameni 
care să-i calce iarba în picioare şi să-i terorizeze găinile. 


— O, termină! spuse Jody. Îţi place să te bucuri doar tu de 
ea. Grădina secretă a lui Grace. 


Benton apăru alături de ea şi îi oferi un pahar de şampanie. 


— Nu aveau decât chardonnay, spuse el, aşa că m-am 
gândit că ai prefera asta. 


Grace acceptă paharul şi-i zâmbi. 


— Aşa este, mulțumesc. 


— Doamnelor, vă mulțumesc că ați primit un ţărănoi ca 
mine la petrecerea voastră, spuse Benton. Văd că genul meu 
este cu totul depăşit numeric, dar îmi place aşa. 


Grupul de doamne chicoti. 


— Grace tocmai ne spunea că te-ai consultat cu ea la 
amenajarea grădinii, spuse Jody. 


— Sunt acolo în fiecare zi. E proiectul meu de suflet. 


— E designul lui Benton, creaţia lui, îl lăudă Grace. Nu-mi 
asum nici un merit. Eu sunt doar o albină muncitoare. 


— Le-ai dat vestea cea mare? spuse Benton. 


— Ce veste? întrebă Monica. 


— Aveţi de gând să fugiți în lume împreună? zise şi Susan 
şi-l atinse pe Benton pe braţ. N-o lua pe ea, ia-mă pe mine! 


Benton râse. 


— E vestea lui Grace, v-o spune ea. 


Grace clipi. Conversaţia îi scăpa. Oare ce crezuseră celelalte 
femei când Benton spusese că grădina ei era „proiectul lui 
de suflet”? Oare se gândiseră că...? Şi ce era cu comentariul 
acela că Benton şi Grace ar fugi împreună în lume? 


Madeline avusese dreptate. Femeile astea erau nişte vipere. 
— Deci, care-i vestea ta, Grace? întrebă Jody. 


Aproape că nu voia să le spună. Mai bine să rămână 
surprinse pe 26 iulie când deschideau ziarul. 


Dar nu se putu abține. 


— Grădina mea va apărea în Boston Globe. În ediția de 
duminică, la rubrica de casă şi grădinărit. 


Urmară nişte guri căscate şi încuviințări din cap. Jody 
Rouisse îşi rostogoli ochii de invidie — oarecum de aşteptat. 
Ea era cea care spusese că Benton e de vis şi tocmai trecea 
printr-un divorț. Probabil nimic nu i-ar fi plăcut mai mult 
decât să muşte din umerii lui puternici. 


— Ce grozav! Trebuie să fii încântată! spuse Susan 
Prendergast. 


— Am auzit că Eddie a angajat un agent de publicitate, 
comentă Jody. De aici a pornit totul? 


— Da, recunoscu Grace. Hester Phan. A trimis fotografii şi o 
descriere completă într-un comunicat de presă, iar Boston 
Globe a muşcat primul momeala. 


O spusese ca şi cum erau mai multe publicaţii care ar fi vrut 
să promoveze grădina lui Grace. 


— Eu speram să apară în Classic Garden, interveni Benton. 
Am făcut un proiect în Savannah acum câţiva ani care a 
apărut la ei. Fac o treabă extraordinară. 


— Şi mie îmi place Classic Garden, spuse Susan. 


Grace se întrebă dacă ar fi trebuit să aştepte un răspuns de 
la Classic Garden înainte să bată palma cu Boston Globe. In 
felul acesta, Benton ar fi fost satisfăcut. 


Sorbi din paharul de şampanie. Celelalte femei o priveau cu 
invidie, într-adevăr, dar şi cu un anumit grad de dispreț — 
sau aşa i se părea ei. Soțul ei angajase un agent de 
publicitate, iar acum grădina lui Grace urma să apară în 
Boston Globe. 


Căci ce era, de fapt, decât o dovadă colosală de vanitate? 


Gândurile îi fură întrerupte înainte să poată evalua corect 
cât de sfruntată li se părea acestor femei angajarea unui 
agent de publicitate pentru grădina ei. 


— Bună, Grace! auzi ea o voce stridentă de femeie. Bună, 
bună, bună, bună! Nu-mi vine să cred că voi doi sunteți aici. 


Grace se întoarse şi o zări pe Sharon Rhodes, cunoscută şi 
ca Blonda Sharon. Avea aproape un metru optzeci înălțime 
şi părul vopsit într-un blond intens, plus o gură mare, cu 
dinți înghesuiți, şi un râset puternic, cordial şi contagios — 
cea mai bună trăsătură a ei. Era cea mai zgomotoasă 
persoană din încăpere, oriunde s-ar fi aflat, şi astfel era 
mereu în centrul atenţiei. 


În seara aceasta ieşea în evidenţă, ca de obicei, într-o bluză 
roşie, fără bretele, de culoarea macului, cu pantaloni albi 
mulați şi tocuri subțiri de doisprezece centimetri, care aveau 
să-i distrugă lui Jean Burton superba peluză. 


„Pantofi cu talpă plată”, se gândi Grace. La serata Clubului 
de Grădinărit se purtau pantofi cu talpă plată tocmai din 
acest motiv. 


— Bună, Sharon! spuse Grace şi se aplecă să-i dea un sărut 
prin aer. Mă bucur să te văd. 


Blonda Sharon îl privi pe Benton cu un interes nemascat. 


— Nu cred că ni s-au făcut prezentările oficial. Sunt Sharon 
Rhodes, spuse ea, întinzând mâna. 


— Mă bucur să te cunosc, Sharon Rhodes, răspunse 
Benton, strângându-i mâna. 


— Am auzit despre munca ta, desigur. Nu locuiai împreună 
cu Katharine McGovern? 


— MeGuvvy, spuse Benton. Da. O fată grozavă. Ne-am 
despărțit, dar am auzit că este foarte fericită... 


— În San Diego! spuse Blonda Sharon. Vara trecută i-a 
învățat pe copiii mei cum să navigheze, la clubul de iahting. 
Blonda Sharon îi făcu cu ochiul lui Benton. Cred că ea spera 
să vă căsătoriți. 


— Din păcate, nu s-a întâmplat aşa, spuse Benton. N-a fost 
să fie. 


Blonda Sharon încuviință din cap, apoi se uită când la 
Grace, când la Benton, de parcă încerca să găsească un 
sens anume în ceea ce vedea. 


— Benton mă consiliază în privința grădinii, spuse Grace. 
Are mâini de vrăjitor. Ar trebui să vii să-mi vezi trandafirii. 


— Mi-ar plăcea să-ţi văd trandafirii, spuse Blonda Sharon, 
dar nu mă inviți niciodată. 


Grace zâmbi. Se simțea de parcă ar fi fost singura persoană 
de pe pământ căreia îi mai păsa de bunele maniere. 
Dumnezeu s-o binecuvânteze pe bunica ei Sabine şi 
duminicile pe care Grace şi le petrecuse învățând cum să-şi 
ungă corect o felie de pâine cu unt! 


— Eşti invitată oricând, îi spuse ea Blondei Sharon. 


Aceasta râse de parcă era cel mai amuzant lucru pe care-l 
auzise vreodată. Era, de altfel, destul de amuzant. Dacă 
Blonda Sharon ar fi apărut la uşa casei lui Grace 
neanunțată ca să-i admire trandafirii, Grace s-ar fi prefăcut 
că are o migrenă şi ar fi fost recunoscătoare pentru uşa de 
stejar masiv care o separa de curiozitatea vizitatoarei. Casa 
ei era o fortăreață, în care Blonda Sharon nu era bine- 
venită. Grace nu credea că Blonda Sharon era o persoană 
rea, era doar prea stridentă. Hainele ei erau prea colorate, 
tocurile prea înalte, râdea prea tare. Madeline ar fi fost de 
aceeaşi părere. Dacă Madeline ar fi fost acolo, ele două ar fi 
început să vorbească despre Blonda Sharon imediat ce 
aceasta s-ar fi îndepărtat. 


Blonda Sharon spuse, de parcă i-ar fi citit gândurile: 


— Aşadar, Grace, ai auzit despre noua carte a lui Madeline? 
Cred că Rachel McMann a apucat să citească din ea mai 
deunăzi. 


— Ştiu că munceşte mult la ea, răspunse Grace şi-i zâmbi 
lui Benton. Vrei să mergem în grădină? 


— Da, îi răspunse Benton cu accentul lui de Surrey. Să 
mergem! 


— Ar trebui s-o întrebi pe Madeline despre carte! spuse 
Blonda Sharon. 


— Aşa voi face, consimți Grace. Mă bucur să te văd. 


Şi îl luă de braț pe Benton. 


Se plimbară, admirând straturile de flori ale lui Jean 
Burton, care erau toate tivite cu sporul casei. 


— Ah, sporul casei! şopti Benton. 


Grace îl strânse de braț. 


Ea şi Benton aveau aceeaşi părere despre sporul casei. Era 
obositor şi folosit la nesfârşit. 


Trecură pe lângă primul iaz cu crapi japonezi şi priviră cum 
peştii portocalii înotau în cercuri leneşe. Grace se uita la ei 
ca la nişte tigri şi lei din cuştile grădinii zoologice. 


— Deci, McGuvvy voia să se mărite cu tine? întrebă ea. 


— Nu ştiu ce să zic, spuse Benton privind suprafaţa apei. 


— Poți să-mi spui. N-o să fiu geloasă. 


Dar era o minciună. Se simțea deja geloasă. Din clipa în 
care Blonda Sharon rostise numele Katharine McGovern, i 
se ridicase părul pe mâini, şi îşi simțea inima strânsă ca 
într-un cleşte. Ştia că Benton şi McGuvvy locuiseră 
împreună vara trecută. Chiar o întâlnise pe McGuvvy o dată, 
când ea, Eddie, Madeline şi Trevor erau la cină la Le 
Languedoc. Familiile Pancik şi Llewellyn devorau 
cheeseburgerii şi cartofii prăjiți cu usturoi la bistroul de la 
parter când Benton intrase cu o tânără femeie. Grace îşi 
amintea că se simţise foarte interesată. Voise s-o vadă mai 
de-aproape pe această femeie cu nume ciudat. 


„Iubita mea McGuvvy”, aşa se referise Benton la ea vara 
trecută. 


MceGuvvy: nume de elf sau de gremlin. 


Benton o adusese la masă şi le-o prezentase. 


— Bună seara tuturor! Ea este McGuvvy. 


McGuvvy era exact ceea ce oamenii numeau „o fată 
obişnuită”. Păr castaniu, pistrui şi ochelari cu rame negre. 
Bluză albă cu broderii negre, peste pantaloni albi, iar în 


picioare, sandale Jack Rogers. Unghiile de la picioare date 
cu ojă turcoaz. Era drăguță? 


Grace nu se putuse decide. Era destul de drăguță şi era 
tânără. Părea spirituală, activă, gata de orice. Probabil era 
interesant să fii în preajma ei. Grace ştia doar două lucruri 
despre ea: preda un curs de navigație la Clubul de Iahting 
din Nantucket şi nu era deloc interesată de grădinărit. Când 
îi întrebase cum se descurcau în privința asta, Benton 
spusese: 


— Nu-i nici o problemă. Avem pasiuni diferite, nu e mare 
chestie. 


Acum, desigur, Grace şi Benton erau amanți, deci orice 
referire la McGuvvy căpăta o altă încărcătură. 


— Ea voia să se căsătorească şi să aibă copii, spuse Benton 
ridicând din umeri. Nu pot s-o învinovățesc. Asta vor femeile 
de vârsta ei. 


— Şi tu nu voiai... care parte? întrebă Grace. Nu voiai să te 
căsătoreşti? Sau nu voiai copii? 


Nu luase niciodată în considerare posibilitatea ca Benton să 
vrea copii. Îşi aminti de Jean Burton, care o întrebase mai 
devreme dacă era însărcinată. Grace avea 42 de ani, era 
deja mama a două adolescente. Nu se mai gândise de ani de 
zile să aibă copii. Simțise că Madeline îşi dorise enorm să 


mai aibă un copil după vârsta de treizeci şi cinci de ani, 
când Brick intrase deja la gimnaziu. 


Dar acum, se întrebă ea... dacă lucrurile evoluau, iar ea l-ar 
părăsi pe Eddie şi s-ar mărita cu Benton, oare ar lua în 
calcul posibilitatea de a mai avea copii? 


— Nu ştiu, Grace. Cred că nu voiam să fac pasul acesta cu 
McGuvvy, spuse Benton. 


Ea sorbi din vin. Se plimbară încet în jurul lacurilor cu crapi 
japonezi şi urmară o potecă pietruită ce ducea spre un iaz 
ascuns, înconjurat pe aproape toate părţile de tufe de 
hortensii Anabelle albe. 


— Şase iazuri cu crapi japonezi! spuse Benton cu voioşie. 


Pe malul lui era o băncuţă de piatră pe care nu o 
descoperise nici unul dintre ceilalți invitați, aşa că Grace se 
aşeză. Voia să termine conversaţia. 


— Tu ai vrea să te căsătoreşti? Să ai copii? îl întrebă pe 
Benton. 


EI o privi şi oftă. 


— E o întrebare prea derutantă ca să-ți pot răspunde acum. 


Grace ştia ce vrea să spună. Era un subiect complex. Ea şi 
Benton aveau o aventură, intensă şi imediată. Şi, credea 
Grace, efemeră. „Cum vezi tu sfârşitul poveştii ăsteia?” o 
întrebase Madeline. În clipa aceea, răspunsul fusese că 
Grace se aştepta ca totul să se spargă ca un balon de 
săpun. Se aşteptase ca într-o zi să se trezească şi să se 
întoarcă la vechiul ei sine, îndrăgostită de soțul ei, de fete şi 
de găini. Dar acum, că relaţia se aprofunda, acum că, în 
mod cert, se îndrăgostea, nu mai suporta ideea de a se 
gândi la un final. Aşadar - dacă nu un final, atunci un 
viitor. Şi, dacă avea să existe un viitor, răspunsurile la 
aceste întrebări erau importante. 


— Lasă căsătoria momentan! spuse ea. Vrei copii? 
— Da, spuse el. Mereu mi-am dorit copii. 


Grace sorbi din nou din pahar. Fără motiv, ochii i se 
umeziră. În ciuda complicaţiilor de la naşterea lui Hope, 
încă putea să aibă copii. Dar era bătrână. Benton merita pe 
cineva mai tânăr, pe cineva ca McGuvvy. 


El îi şterse lacrima de pe obraz. 


— Grace, te rog! Hai să nu discutăm despre asta aici! Nu-i o 
idee bună. 


— Ei da, nu eu am adus vorba despre McGuvvy, spuse 
Grace. 


— Nici eu, ci prietena ta, spuse Benton. 


— Doamne, femeia aia nu e prietena mea! exclamă Grace. 


Se ridică de pe bancă şi-şi termină şampania. Brusc, deveni 
furioasă, deşi nu-şi putea da seama de ce. Ea şi Benton 
purtau o discuţie ca de obicei, dar intraseră pe un teritoriu 
inconfortabil, iar sensibilitățile lor nu se mai potriveau aşa 
de bine. Grace n-ar fi trebuit să-şi scoată în lume dragostea 
abia născută. 


Benton scoase din buzunar o batistă şi i-o întinse să-şi 
şteargă lacrimile. 


— Bunica mea ar fi fost încântată de tine, spuse ea. 


— Crezi? o întrebă Benton. 


O ţinea de mână şi o privea cu acea căutătură a lui... „O 
să...” se gândi Grace. 


Dar, în aceeaşi clipă, Blonda Sharon apăru pe aleea de 
piatră, urmată de Jody Rouisse. 


— O, aici eraţi! spuse Blonda Sharon. Ne întrebam unde ați 
dispărut. 


— Eşti bine, Grace? Ai plâns? spuse Jody. 


— Sunt bine, răspunse Grace, suspinând şi încercând să 
zâmbească. 


— Vrem să ne înfruptăm din la grand table, afirmă Benton. 
Mor de foame. 


— Îmi place la nebunie brânza urât mirositoare! spuse şi 
Blonda Sharon. 


În timp ce se îndepărtau de iaz, Grace spuse: 
— Vreau să plec. 


— Mi-ai citit gândurile. Femeia aia este o brânză urât 
mirositoare, spuse Benton. 


— Toate sunt. 


Brusc, se simţi cum trebuia să se fi simțit Eleanor când 
Grace îi prezentase cotețul de găini. Hillary şi Dolly o 
ciupiseră aproape până la sânge. 


O căută pe Jean Burton şi se scuză. 


— Nu-mi vine să cred că plecați aşa repede! Nici nu mi-am 
ținut discursul, spuse Jean. 


— O să trimit un cec, completă Grace, îmbrățişând-o. 


Nu-i făcea plăcere să plece, dar n-ar mai fi putut sta nici o 
secundă. 


Imediat ce ajunseră pe stradă, Benton spuse: 


— Şi acum încotro...? 


Soarele apusese, în sfârşit, şi se aşternea întunericul. 


— Mergem să bem ceva? spuse Grace. 


— Am putea. Sau am putea merge pe plajă. 


— Pare cam riscant. 


Se urcară în Range Roverul lui Grace, şi ea porni motorul. 
N-ar fi vrut ca seara să se termine - niciodată —, dar nici nu 
voia să fie prinsă într-o situație compromițătoare. Viră spre 
Fair Street, pe Lucretia Mott Lane. Singurul lucru rezonabil 
de făcut era să-l ducă pe Benton acasă. 


— Opreşte maşina! spuse Benton. 


— Poftim? spuse Grace. 


— Opreşte maşina! 


Grace se supuse. Farurile luminau lungimea străzii înguste. 
Nu era nimeni în preajmă. Benton se dădu jos din maşină. 


— Unde te duci? îl întrebă Grace. 


— Vino cu mine, te rog! Stinge farurile! 


— Nu pot pur şi simplu să blochez drumul. 


— Nu trece nimeni pe-aici. 


Grace stinse farurile şi cobori din maşină. Era întuneric 
acum, iar Lucretia Mott Lane era mărginită de copaci 
frunzoşi şi bătrâni, arbori care creşteau aici de pe vremea 
indienilor Wampanoag, a quakerilor şi a văduvelor de 
vânători de balene. 


Benton o luă în braţe şi o sărută chiar în mijlocul străzii. 
Era incitant, dar înspăimântător. 


— O să ne vadă cineva, spuse ea. 


— Nu-mi pasă, spuse el. Nu-mi pasă cine ne vede. Te 
iubesc, Grace. Te iubesc. 


Ea îl privi cu ochii umezi de lacrimi, care făceau totul să 
pară mai clar şi mai precis. 


— Şi eu te iubesc. N-am mai iubit pe nimeni cum te iubesc 
pe tine. 


Îl duse pe Benton acasă, iar când el îi spuse că Donovan şi 
Leslie nu erau pe insulă, căci se duseseră la concertul lui 
Lyle Lovett de la Cape Cod Melody Tent, ea îl urmă sus, în 
apartamentul lui. 


„Cum vezi tu sfârşitul poveştii ăsteia?” Grace nu vedea un 
sfârşit. 


Dragostea pe care o trăia cu Benton Coe era dramatică, 
imperativă şi istovitoare. Era DRAGOSTEA cu majuscule, cu 
litere îngroşate şi subliniate, un sentiment complet diferit de 
ceea ce simţea pentru Eddie. Îl plăcuse pe Eddie şi fusese 
fermecată de el. O făcuse să râdă şi îi oferise lucrul de care 
ea avea disperată nevoie: o cale de a pleca de acasă, departe 
de părinţii ei rigizi şi de fraţii aroganti. Îi dăduse ocazia de a- 
şi construi un cămin al ei şi de a creşte copiii aşa cum voia 
ea. O lăsase pe ea să fie şefa şi să dirijeze lucrurile. Îi oferise 
orice bun material de care ar fi putut avea nevoie. Îi era 
foarte recunoscătoare pentru asta, dar nu-l iubea în acelaşi 
fel în care îl iubea pe Benton. 


Când Grace ajunse acasă, totul era întunecat şi tăcut — 
toată lumea era fie în oraş, fie dormea -—, iar ea se simţi 
recunoscătoare pentru asta. 


Urcă la ea în cabinet şi o sună pe Madeline. 


EDDIE 


Grace plecase la mica ei petrecere, iar Allegra era, ca de 
obicei, în oraş, astfel că acasă nu erau decât Eddie şi Hope. 
Grace nu preparase cina, lucru neobişnuit. Eddie bănui că 
fusese prea ocupată cu rochia, părul şi machiajul. Arăta 
atât de frumoasă, încât Eddie aproape că-şi dori să fi mers 
el cu ea. Dar Clubul de Grădinărit... nu. Ar fi preferat să-şi 
bage mâna într-un stup cu albine ucigaşe. 


Ce să mănânce? Putea să-şi facă o omletă, probabil. Pe 
bufet erau cinci cartoane cu ouă proaspete. 


Dar putea să mănânce ceva mai bun, îşi spuse, în timp ce 
Grace ieşea de pe alee în Range Roverul ei. Ciocăni la uşa 
închisă a camerei lui Hope. 


Ea deschise uşa. 


— Ce este? 


— Ţi-e foame? o întrebă Eddie. 


Hope ridică din umeri. Ea şi Allegra ridicau din umeri exact 
în acelaşi mod - şi asta îl irita. 


— Îmbracă-te! spuse el. Te scot în oraş la cină. 


Treizeci de minute mai târziu, păşeau pe aleea pietruită 
dintre două căsuțe cu grădină, îndreptându-se spre veranda 
mare din fața restaurantului Summer House. Dinăuntru 
veneau tot feluri de mirosuri apetisante, sunetul pianului şi 
al paharelor ciocnite, conversații şi râsete. Eddie se 
binedispuse şi o luă de braț pe Hope. Ea era adorabilă într-o 
rochie albă de vară, cu părul împletit. Arăta ca o fată, în 
timp ce Allegra mereu intimida, arătând deja ca o femeie. 


Eddie şi Hope se aşezară la o masă lângă una din ferestrele 
din față. Summer House avea podele neregulate de lemn şi 
aerul rustic, naiv al unei case de vară din anii '40. Pianistul 
cânta Cole Porter. Eddie comandă un martini cu lămâie, iar 
Hope îşi luă o cola. 


Când veniră băuturile, el ridică paharul şi spuse: 
— Noroc, Cozoroc! 


— E drăguţ aici. Mulţumesc, tati, spuse Hope. 


Lui Eddie aproape că îi dădură lacrimile. Muncea ca un 
hamal, ca nimeni altcineva, şi cu toate acestea cele trei 
femei din viaţa lui nu păreau impresionate. Eddie nu avea 
nevoie de formalități, dar se simțea bine să audă din când în 
când câte un mulțumesc, o recunoaştere a faptului că era 
mai mult decât un bancomat. 


— Cu cea mai mare plăcere. 


Hope comandă supă de scoici şi salată Caesar, iar Eddie se 
înfruptă din foie gras şi cotlete de miel şi comandă o sticlă 
bună de pinot noir Willamette Valley, apoi se lăsă pe 
spătarul scaunului şi spuse: 


— Ce se mai întâmplă cu sora ta? 
— Habar n-am. 
— Serios? spuse Eddie. 


— Te rog, nu-mi spune că m-ai invitat la cină cu scopul 
ascuns de a afla despre Allegra. Dacă vrei să afli despre 
Allegra, tati, întreab-o pe ea! 


— Îmi pare rău, ai dreptate, spuse Eddie. Tu eşti aici, şi îmi 
pasă de tine. Cu tine ce se mai petrece? 


Hope ridică din umeri. 


— Îţi place slujba de la biserică? 

— E în regulă. 

— Părintele Declan nu se poartă necuviincios cu tine, nu? 
— Tată! Nu! Te rog, taci! spuse Hope. 

— Un tată trebuie să întrebe, spuse Eddie. 


— Îmi place părintele Declan, spuse Hope. E deştept. Acum 
citesc romanul lui John O'Hara, Întâlnire în Samarra, şi 
părintele Declan a spus că e una din cărțile lui preferate din 
facultate. 


Conversaţia tocmai îl depăşise pe Eddie. Îi plăcea să le 
spună oamenilor că nu mai citise o carte de la Dune, din 
clasa a zecea, dar nici măcar pe aceasta n-o terminase. 


Ultima carte pe care o dusese la bun sfârşit era Stuart Little. 
— E un roman catolic? întrebă Eddie. 


— Nu, spuse Hope. Tată, părintele Declan e preot, dar e şi 
om. Nu tot ce face trebuie să fie catolic. 


— Ştiu, spuse Eddie şi se năpusti asupra foie gras-ului. 


Îi plăcea la nebunie foie gras-ul, dar Grace nu-l lăsa să 
comande aşa ceva. Nu era de acord cu felul în care păsările 
sunt hrănite cu forța. Ea însăşi fiind o crescătoare de 
păsări, era ofensată de orice fel de abuz asupra lor. Dar 
acum Grace nu era de față, era la o petrecere de grădină. 


— Mă întreb dacă mama se distrează la petrecerea ei, spuse 
el. 


— Nu crezi că e ciudat că l-a luat pe Benton ca partener? 
spuse Hope. 


— L-a luat pe cine? 

— Benton Coe? Grădinarul? 

— A, da, aşa e, spuse Eddie. Mi-a spus, dar am uitat. 
— Nu ţi se pare ciudat? spuse Hope. 


I se părea ciudat lui Eddie? Hm, poate îl neliniştea puţin 
faptul că Grace se dichisise atât pentru o seară în compania 
grădinarului. Dar, deşi Benton era înalt şi masiv ca un hun, 
Eddie nu-l găsea tocmai amenințător. Era un om care avea 
de-a face cu trandafirii şi lalelele. Nu credea că e 
homosexual, dar în mod clar era mai fin racordat la 
feminitate — iar Grace exact de asta avea nevoie. Avea nevoie 
de cineva cu care să vorbească despre grădina ei. 


Grace ținea la grădină la fel cum Barbie ținea la viața ei 
privată, la fel cum Putin ținea la supremația Rusiei. Eddie 
nu fusese pasionat în mod special de ceva în afară de 
făcutul banilor şi de alergări. Dar alergatul fusese mai mult 
un talent natural, de la Dumnezeu - ceea ce nu era chiar 
acelaşi lucru. 


— Nu, nu mi se pare ciudat, spuse el. Benton e grădinar, iar 
ei s-au dus la un eveniment al Clubului de Grădinărit. Poate 
sunt eu nebun, dar mie mi se pare că are sens. El o poate 
învăța pe mama ta numele tuturor florilor. 


— Mama ştie deja numele florilor, spuse Hope. 


— Exact, spuse Eddie. 


Termină delicatesa de foie gras şi îi făcu semn chelnerului 
să vină să-i toarne vin. Apoi îi trecu prin minte un gând 
groaznic: poate Grace auzise zvonul despre el şi Madeline şi 
orchestrase această „întâlnire” cu Benton Coe ca să se 
răzbune pe el. Dar nu - dacă Grace ar fi auzit zvonul, Eddie 
ar fi fost imediat cu cuțitul la gât. Nu voia să se gândească 
la Grace şi Benton Coe şi în mod sigur nu voia să se 
gândească la zvonul despre el şi Madeline. Voia doar să se 
bucure de cina cu fiica lui. Nu mai ieşise în oraş de o 
grămadă de vreme. 


Hope îşi termina prăjitura cu cremă de ciocolată topită, iar 
Eddie plătea nota -— cotletele de miel costaseră 46 de dolari! 
Cum de nu observase asta înainte să comande? —, când 
şeful poliției se apropie de masă. 


— Salut, Eddie! 


Eddie sări de pe scaun. 


— Şefule, ce mai faci? 


Cei doi bărbați dădură mâna, iar Eddie i-o prezentă pe 
Hope. 


— Fiica mea, Hope. Hope, îl cunoşti pe Şeful Kapenash? 


Hope zâmbi timid, spre deosebire de Allegra, care s-ar fi 
ridicat de pe scaun şi ar fi dat mâna cu el, dornică să 
impresioneze. Dar Eddie nu voia să le compare. 


— Sunteţi la o cină tată-fiică? întrebă Şeful. 


— Da, spuse Eddie. 


Ce noroc că Şeful putea să fie martorul acestui excelent 
moment patern! 


Eddie nu era singur şi nu era cu Madeline sau cu oricare 
altă femeie. Era cu fiica lui. Era cel mai bun PR pe care şi l- 
ar fi putut dori — şi se întâmpla de la sine. 


— Mama şi sora ei sunt plecate, aşa că profităm. 


— Frumos! spuse Şeful. Eu am venit cu soţia pentru o cină 
romantică. Mă bucur să te văd, Eddie. 


— Eu mă bucur să te văd, Şefule, spuse Eddie. 


Rămase în picioare până când polițistul se îndepărtă. 
Pianistul începu să cânte Some Enchanted Evening. Eddie o 
privi pe Hope. 


— Bun, eu am terminat, zise ea. Putem să plecăm? 
— Putem să plecăm, spuse Eddie. 


O lăsă pe Hope înainte şi ieşi din restaurant, făcând cu 
mâna tuturor. 


HOPE 


În miezul nopţii sună telefonul. Hope se rostogoli în pat. Îi 
era rău la stomac. Mâncarea de la Summer House fusese 


grea, iar când Eddie se ridicase să meargă la toaletă, Hope 
luase o gură de martini, doar ca să afle ce gust avea. 


Avea gust de gaz cu aromă de lămâie. Îi venise să-l scuipe, 
dar nu voia să atragă atenția asupra ei, aşa că-l înghițise. 


Alcoolul era dezgustător. 


Telefonul încetă să mai sune. Stomacul lui Hope bolborosi. 
Spera din tot sufletul să nu vomite şi încercă să nu se 
gândească la martini. Era atât de limpede şi arăta atât de 
fad, încât Hope sperase să aibă gust de apă. 


Brusc, de pe hol răzbătură vocile părinţilor. Mama ei vorbea 
în registru isteric, cum îi spunea Hope. Îi auzi deschizând 
uşa dormitorului Allegrei, lucru care declanşă o şi mai mare 
isterie din partea lui Grace. 


Deci Allegra lipsea încă. Hope se uită la telefon. Era trei şi 
zece. 


„Uf!” se gândi Hope. Ora lor maximă era 11.30. Allegra 
depăşise vechiul record, când se întorsese într-o noapte la 
1.45. 


Grace începu să plângă, Eddie încerca s-o liniştească, dar 
vocea lui dădu şi ea să tremure, şi, brusc, Hope se întrebă 
dacă nu cumva se întâmplase ceva foarte grav — de pildă, 
dacă Allegra nu era cumva rănită. 


Sau...? 


Hope ajunse la coşul de gunoi chiar la timp. „O, Doamne!” 
se gândi ea. Nenorocitul de martini, niciodată n-avea să mai 
bea, şi niciodată n-avea să mai mănânce ciorbă de scoici 
sau salată Caesar, mare păcat, pentru că erau preferatele ei, 
dar ah, bâh, voma distrusese totul. Hope icni şi scuipă, 
apoi, tremurând, se prăbuşi pe pat până când simţi o 
senzație de uşurare (slavă Domnului că am scăpat!). Apoi 
reuşi să se ridice în picioare şi să deschidă uşa. 


— Tată? Mamă? Ce se întâmplă? întrebă ea. 


— Sora ta are probleme, spuse Eddie. Mă duc acum la 
secția de poliție. Te rog să te culci la loc! 


— Ce fel de probleme? întrebă Hope. Secţia de poliție nu 
suna bine, dar era mai bine decât spitalul. E rănită? 


— Încă nu. Cel puţin nu până ajung eu la ea, spuse Eddie. 
„Aoleu!” îşi spuse Hope. 


— Draga mea, eşti o fată aşa de bună, spuse Grace. Dar 
sora ta... 


Hope nu voia să audă continuarea. Se retrase în siguranța 
dormitorului ei şi închise uşa înainte ca Grace să-şi termine 
propoziţia. 


Hope era o fată aşa de bună, dar Allegra... nici pe departe. 
Chiar deloc. Ea şi lan Coburn fuseseră prinşi pe o pajişte 
stând pe capota maşinii lui lan doar în lenjerie intimă, bând 
Wild Turkey şi fumând iarbă. Poliția percheziționase maşina 
şi găsise înăuntru şapte grame de cocaină, suficient cât să-l 
aresteze pe Ian, care avea nouăsprezece ani. 


Ofiţerul de poliție care-i găsise era Curren Brancato, deşi, 
din politețe față de Eddie, cel care sunase acasă fusese şeful 
poliției. 


Mai interesant decât ce se întâmplase cu Allegra fusese 
modul cum Hope aflase despre asta. La cinci şi jumătate 
dimineața fusese trezită (avea un gust neplăcut în gură, iar 
camera mirosea a vomă) de un mesaj de la Brick Llewellyn: 


„Am văzut fotografia. Sora ta mă înşela, iar tu ştiai şi nu mi- 
ai spus.” 


„Ce fotografie?” se gândi Hope. 


Brick expedie un nou mesaj: 


„Hollis mi-a trimis o poză cu Allegra şi lan în lenjerie stând 
pe maşina lui lan. Au fost prinşi că fumau iarbă şi beau 
alcool de prietenul nostru, ofițerul Brancato. lan = traficant 
de cocaină = intră la închisoare.” 


În timp ce Hope procesa veştile, cineva îi ciocăni la uşă. 
— Intră! cârâi ea. 


Allegra păşi înăuntru, închizând şi încuind uşa în urma ei, 
şi se băgă în pat lângă Hope. 


— Uau! spuse Hope. 


Apropierea aceasta fizică de sora ei era extrem de 
neaşteptată. 


Allegra şi Hope obişnuiau cândva să se ghemuiască 
împreună în pat şi să se rostogolească una pe alta în 
mişcări de majorete, dar trecuseră ani de zile de când 
Allegra n-o mai atinsese cu de la sine voință pe Hope. Hope 
se gândi că s-ar putea să-i placă întoarcerea Allegrei la 
starea lor de îngemănare, dar se simți doar dezgustată. 


Primi un al doilea mesaj, şi, în timp ce Allegra tremura şi 
plângea în pernă, ea îşi verifică telefonul. Era poza cu 
Allegra şi lan. Ian purta numai o pereche de boxeri 
bleumarin şi avea o sticlă de Wild Turkey între picioare. 
Allegra era în sutien şi chiloți roz-pal — pentru un moment, 


Hope crezu că era goală-puşcă - şi ținea între buze un joint. 
Avea ochii închişi pentru că tocmai trăgea din el. Dovada 
aceasta fotografică era atât de detestabilă, încât Hope o 
şterse imediat, chiar dacă îşi dădea seama că asta nu va 
face poza să dispară complet. Cine îi fotografiase? se întrebă 
Hope. Apoi îşi dădu seama: trebuia să fi fost ofițerul 
Brancato. Cu telefonul lui personal. Iar el i-o trimisese lui 
Hollis. Dar asta era o încălcare a principiilor etice ale 
profesiunii lui, nu? Nu prea mai conta, pentru că, vorba 
dictonului, o imagine face cât o mie de cuvinte, iar toate 
aceste cuvinte spuneau că Allegra lua droguri, bea şi înşela. 


Pentru prima oară după ani de zile, lui Hope îi părea rău de 
sora ei. O mângâie pe Allegra pe păr şi pe spate, cu mişcări 
circulare. 


— Scuze, nu miros prea bine, spuse Hope. Am vomitat. 


— Nu-mi pasă, spuse Allegra. Probabil nici eu nu miros a 
flori. 


„Adevărat”, se gândi Hope. Marijuana, băutură, țigări — sau, 
după cum spunea domnişoara Aguiar de la biserică, izul 
iadului şi al blestemelor. 


— Ce te supără cel mai tare? o întrebă Hope pe Allegra. 


Întrebarea îi fu întâmpinată de un acces de plâns. 


Hope continuă să maseze spatele osos al surorii ei. Allegra 
mânca foarte puţin. Probabil că încă spera la contractul 
acela de fotomodel. Sau era atât de slabă pentru că trăgea 
cocaină pe nas cu lan Coburn pe bordul Camaro-ului roşu. 
În clipa aceasta, nimic nu părea imposibil. 


— Ian care se duce la închisoare? spuse Allegra. Brick care 
mă urăşte? Hollis care le spune tuturor că sunt o târfă? 
Curren Brancato ne-a arestat. A făcut o poză. Am crezut că 
o să fie de treabă, că o să ne dea pur şi simplu drumul, dar 
el voia să braveze sau ce ştiu eu. Om de bază în poliția din 
Nantucket! Imediat ce s-a întors la maşina lui, i-a trimis 
poza lui Hollis. Iar Hollis, cea mai bună prietenă a mea, a 
trimis-o în tot universul. 


Hope încercă să se gândească la câteva cuvinte de 
încurajare. Hollis trimisese poza. Ea şi toți ceilalți prieteni ai 
Allegrei erau o gaşcă de oportunişti fățarnici. 


— Mama şi tata sunt supăraţi, spuse Allegra. Tata m-a 
pedepsit să nu mai ies din casă. 


— Ei na! făcu Hope. 


Eddie n-o pedepsea niciodată pe Allegra, dar se pare că un 
telefon în miezul nopții de la şeful polției schimbase situația. 


— Şi mi-a luat telefonul, adăugă Allegra. 


— Aoleu! spuse Hope. 


— Pot să folosesc telefonul tău, te rog? Trebuie să-i scriu lui 
Brick. 


— Sună-l de pe fix! îi sugeră Hope. 
— Lasă-mă să folosesc telefonul tău! 
— Nu, nu m-aş simți tocmai plăcut. 
— Nu te-ai simți plăcut? 

— Îmi pare rău, spuse Hope. 


Chipul Allegrei adoptă o expresie pe care Hope o numea 
„căţea automată”, dar apoi, poate dându-şi seama că în felul 
ăsta nu avea să obțină ce voia, ea izbucni în plâns. 


— Ce să fac, Hope? 


— Poate ar trebui să-ncerci să dormi, spuse Hope dintr-un 
impuls tandru. 


Mai târziu, în timp ce Allegra dormea într-adevăr şi sforăia 
uşor în pat, Hope îi trimise un mesaj lui Brick: 


„Probabil ar trebui s-o ierți.” 


„În nici un caz. Niciodată”, răspunse el. 


EDDIE 


Când ajunsese la secția de poliție s-o ia pe Allegra, Eddie era 
încă pe jumătate adormit. Şeful fusese cel care îl sunase, şi, 
când Eddie îi auzise vocea, se făcuse moale ca o cârpă, 
gândindu-se: „Barbie avea dreptate. Fetele au fost prinse cu 
Kasper Snacks pe Low Beach Road”. Eddie n-avea de gând 
să mintă. Când Şeful îi spusese că sunase pentru că Allegra 
fusese prinsă bând alcool pe câmp, Eddie se simțise aproape 
uşurat. Apoi îşi revenise şi reacționase potrivit. 


— Pentru numele lui Dumnezeu, Ed, glumeşti! 


— Aş fi vrut să fie aşa, spusese Şeful. Îmi pare rău, Eddie. 
Fata e la secția de poliție. Trebuie să vii s-o iei. 


— Se pare că ar fi trebuit să-mi scot cealaltă fiică la cină. 
— Sunt adolescenți, Eddie. Ce poți să le faci? 


Părinţii lui lan Coburn erau la secția de poliție — tatăl agitat, 
țipând la ofițerul de serviciu, mama blondă, tăcută şi 


înțepată. Eddie nu-l ştia pe nici unul din ei suficient de bine 
ca să-l salute. I-ar fi plăcut să le spună ce influență negativă 
avea fiul lor şi ce netrebnic corupt era, dar se concentră 
asupra Allegrei, pe care trebuia s-o ia acasă. 


Odată ajunşi în maşină, Eddie îi spusese Allegrăi că nu mai 
are voie să iasă din casă pentru tot restul vieţii ei. Apoi îi 
luase telefonul. 


— Ai idee cum e să te sune şeful poliției în mijlocul nopții? 
Eu şi mama ta am crezut că ai murit! Dar nu, eşti doar o 
drogată beţțivă care se plimbă în public în chiloţi cu un tip 
care nici măcar nu e iubitul ei! Există denumiri pentru astfel 
de oameni, Allegra, şi nu sunt deloc măgulitoare! 


Allegra plânsese, apoi zbierase şi sughițase de ai fi zis că 
făcea o criză epileptică. Eddie fusese cât pe ce să-i dea 
telefonul înapoi şi să-i spună că totul are să fie bine şi că el 
e mulțumit doar că ea era în siguranță. Până la urmă, 
nimeni nu era perfect, cu atât mai puţin el. Dar recunoscuse 
că unul dintre motivele pentru care Allegra se purta aşa era 
că el şi Grace o răsfățaseră. Trebuiau să înceteze! 


În dimineața următoare, când se trezi, Eddie se simţea de 
parcă inima îi fusese coaptă la foc mic peste noapte. Nu se 
putu mişca, nu putu să se ridice, să se îmbrace, să se spele 
pe dinţi sau să bea o cană de cafea, ba nici măcar să se 
imagineze stând drept la volanul Porsche-ului său Cayenne. 
Până şi numele maşinii îi zgudui sufletul. De ce-o 


cumpărase? Pentru că era un Porsche, pentru că voia să-şi 
impresioneze clienţii, să dea senzaţia că e cel mai tare. 


Nu se putu clinti de sub pături. Nici măcar ca să meargă la 
toaletă. 


— Grace! mormăi el. 
Nici un răspuns. 


Eddie închise ochii şi se rugă să adoarmă la loc. Pentru 
prima oară după cine ştie câţi ani, Eddie nu se ducea la 
serviciu. 


La prânz, când se trezi, în casă era linişte. Unde era Grace? 
Venise să vadă ce făcea? Pe noptieră nu era nici un bilet, 
nici un pahar de apă rece, nici un borcan de pastile cu 
aromă de cireşe. Oare ei nu i se părea neobişnuit că Eddie 
dormise până la prânz? Nu era îngrijorată? 


În mod miraculos, Eddie descoperi că putea să stea în 
picioare, deşi tremura. Îşi puse cei mai vechi şi mai moi 
pantaloni kaki scurți pe care-i avea şi tricoul de la Santos 
Rubbish Removal şi ieşi pe hol. Trecuse atât de mult timp de 
când nu mai fusese acasă în mijlocul unei săptămâni de 
lucru, încât se simțea ca un borfaş. Uşile de la camerele 
gemenelor erau închise. Oare încă dormeau? Hope lucra la 
biserică azi — cel mai probabil, acolo era —, dar Allegra? Se 
trezise să meargă la cursul pregătitor pentru examen sau 


acela se terminase? Eddie nu-şi amintea. Era un părinte 
leneş. Plătea pentru cursurile Allegrei, dar, când îşi aducea 
aminte s-o întrebe cum mergeau lucrurile, abia asculta ce-i 
răspundea ea. lar când cursul se termina, cum îşi petrecea 
Allegra zilele? Eddie avea o vagă idee că se ducea pe plajă cu 
prietenii ei. 


Acolo, suspecta el acum, fiica lui fumase iarbă şi băuse Wild 
Turkey. Dar stilul acesta de viață avea să se sfârşească 
subit. Eddie ar trebui s-o ia pe Allegra la el la birou ca s-o 
pună să trimită anunţurile la ziare — dar se temea că ea ar fi 
dat de gustul afacerii, şi el nu voia asta. Domeniul imobiliar 
bulversa sufletul. 


Probabil că Allegra dormea, se gândi el. Ar trebui s-o 
trezească şi s-o pună s-o ajute pe Grace la cotețul găinilor. 
Privi țintă uşa închisă de la camera fetei, luând în calcul 
această posibilitate — dar se simțea prea copleşit de durere 
ca să poată suporta o discuţie în contradictoriu. 


Cobori scările şi intră în bucătărie. Grace fusese deja la 
cotețul găinilor, probabil de două ori. Şapte duzini de ouă 
aşteptau în cartoane pe bufet. Mai multe lucruri erau 
pregătite pentru prânz; părea că Grace pregăteşte 
sendvişuri. Lui Eddie îi era foarte foame, dar se temu să 
mănânce. 


Îşi turnă un pahar de lapte rece. Prin fereastra bucătăriei, o 
auzi pe Grace plângând. În mod firesc, trebuia să fie 
supărată de povestea cu Allegra, să se învinovățească pe 
sine. Eddie o auzi spunând: 


— Mi-e frică de ea. Nu ţi se pare că e cel mai rău lucru care 
se poate întâmpla? Mi-e frică de propria mea fiică. 


Nu era cel mai rău lucru de care auzise Eddie. Şi lui îi era 
puțin frică de Allegra. Era atât de încrezătoare în sine, atât 
de stăpână pe lumea ei, încât uneori el uita că nu avea 
decât şaisprezece ani. Desigur, Eddie avea mai multă 
influență asupra fiicei lor pentru că el îi controla finanțele, 
dar şi lui i se părea că Allegra era intimidantă. 


Persoana cu care vorbea Grace murmură un răspuns pe 
care Eddie nu-l auzi. Cu cine stătea de vorbă? Dar imediat 
ce îşi puse această întrebare, îşi dădu seama că Grace i se 
confesa grădinarului, lui Benton Coe. 


„Nu ţi se pare ciudat că l-a luat pe Benton ca partener?” 


Eddie ieşi pe verandă. Grace şi Benton savurau un mic 
prânz delicios, în ciuda lacrimilor ei. Eddie se zbârli. În timp 
ce el era la serviciu, trudind şi transpirând pentru finanțele 
lor, Grace stătea acasă la picnic cu persoana care ar fi 
trebuit să muncească pentru ei. 


Dacă ar fi fost suficient de norocos ca să se reîncarneze, s-ar 
fi întors drept grădinarul lui Grace. 


— Salutare! spuse. 


Benton stătea sprijinit de spătarul scaunului, cu degetele 
încrucişate la ceafă. Lângă Grace părea mai relaxat decât i- 
ar fi plăcut lui Eddie, dar postura lui nu avea nimic 
obraznic. Nici măcar nu s-ar fi zis că Grace plânsese pe 
umărul lui. Ea stătea cu coatele pe masă şi îşi zvânta ochii 
cu şervetul. 


Erau aşezaţi unul lângă celălalt, dar nu nepotrivit de 
aproape. lar când Eddie ieşi din casă, nu părură iritați sau 
alarmați. Nu s-ar fi spus că ascund ceva. 


Benton se ridică în picioare. 


— Bună, Eddie! spuse el şi dădu mâna. Grace tocmai îmi 
povestea despre noaptea trecută. 


Grace ridică o privire plânsă. 


— Cum e cu arsura? 


— Mai rău ca niciodată, spuse Eddie. 


— Să-ţi dau nişte biscuiţi cu unt? întrebă Grace. 


Eddie nu ştia dacă poate să mânânce chiar şi numai atât, 
dar se simţi jenat să fie servit cu mâncare specială pentru că 
nu putea suporta lucruri precum şuncă sau roşii - sau 


chiar bucăți de castravete şi sosul cu ierburi şi smântână 
preparat de Grace. 


— Sunt în regulă, spuse el, pe un ton de copil bosumflat. 


Grace îşi depărtă scaunul de masă şi se ridică. 


— Mă duc să aduc biscuiţii. 


Se ridică şi Benton. 


— Ar trebui să plec. Mă aşteaptă amabila doamnă Allemand. 


— Edith Allemand? spuse Eddie. 


— Chiar ea, zâmbi Benton. 


Edith Allemand locuia pe Main Street la numărul 808, într-o 
casă care îl făcea pe Eddie să saliveze de fiecare dată când 
trecea pe lângă ea. Era probabil cea mai bine păstrată 
mostră a epocii vânătorilor de balene de pe Nantucket, cu 
excepția casei Hadwen şi a reşedinței Three Bricks. Edith 
Allemand avea probabil vreo cinci sute de ani, dar era încă 
activă şi gândea limpede. Era genul de femeie asemănător 
cu bunica lui Grace, Sabine: imposibil de rafinată şi 
elegantă. Altfel, poate că Eddie ar fi bătut la uşa ei ca s-o 
implore să scoată casa la vânzare. 


— Crezi că va vinde vreodată? întrebă Eddie. 


— Niciodată, spuse Benton. Lasă casa Asociaţiei Istorice 
Nantucket. 


Speranţele lui Eddie se prăbuşiră, chiar dacă se aştepta ca 
bătrâna să facă un gest responsabil în legătură cu casa, de 
pildă s-o lase istoricilor. 


— Un mod perfect de a irosi un comision de şase cifre, 
spuse Eddie. 


Benton dădu capul pe spate şi râse, iar Eddie se felicită că 
putuse să facă o glumă în ciuda durerii chinuitoare. Îi 
plăcea de Benton Coe. Un tip de treabă şi clar un bun 
profesionist, dacă Edith Allemand avea încredere în el. 


Benton flutură din mână. 


— Mă bucur că te-am văzut, Eddie. Îmi pare rău să aud de 
Allegra, dar... o să treacă şi asta. 


— A, ştiu. Mulţumesc, spuse Eddie. 


— La revedere, Grace! strigă Benton. Ai grijă! Ne vedem mai 
târziu! 


Vocea lui Grace abia se auzi din casă. 


— Mulţumesc! La revedere! 


MADELINE 


Un telefon de la Trevor o trezi dimineața. 


— Trebuie să vii acasă, spuse el. Avem o criză. 


Madeline nu ştia de ce se miră, şi totuşi, când Trevor îi arătă 
fotografia de pe telefonul lui Brick, rămase cu gura căscată. 
Allegra stătea pe capota unui Camaro roşu - maşina lui lan 
Coburn —, doar în lenjerie roz-pal de dantelă, ținând între 
buze un joint. Părul negru şi lung i se ciufulise, iar în ochi i 
se citea o privire confuză, distantă. Ian Coburn era şi el în 
lenjerie, cu o sticlă de whisky între picioare. Era 
dezgustător, nu atât prin ceea ce afişa, cât prin ceea ce 
sugera. 


— Se pare că se văd pe ascuns de luni de zile, spuse Trevor. 


— O, Doamne! Cum de-a ajuns telefonul lui la tine? îl 
întrebă Madeline. 


— A dat cu el de perete. La etaj e o gaură în tencuială, dar 
telefonul a supraviețuit. Carcasă rezistentă la şoc. 


Închise ecranul, făcându-i pe Allegra şi lan Coburn să 
dispară. 


„Dacă ar exista carcase rezistente la şoc şi pentru oameni!” 
se gândi Madeline. Îl auzea pe Brick plângând chiar şi din 
bucătărie — nişte gemete oribile, întrerupte, marcate doar de 
strigăte şi înjurături. 


Madeline urcă scările şi se opri în fața uşii închise. 


Îşi aminti imediat de perioada când Brick era bebeluş; pe 
atunci nu suporta să-l audă plângând. Dar să-l audă 
plângând la şaisprezece ani era mult, mult mai rău. Durerea 
lui era reală, avea inima zdrobită, crezuse într-o fată, o 
iubise, iar ea îl înşelase. Îl umilise. 


Trevor urcă încet pe scări. Brick părea că loveşte salteaua. 
— Ce putem face pentru el? întrebă Madeline. 


— Ce să facem? Suferă din dragoste. Trebuie să treacă prin 
asta singur, la fel ca noi toți ceilalți. 


Madeline privi în ochii verzi ai soțului său. 
— Nu am - repet - nu am o aventură cu Eddie Pancik. 


— Mă bucur că eşti acasă, spuse el şi o strânse în braţe. 


Madeline era uşurată. Îl îmbrăţişă cât putu de tare. 
Brick strigă: 

— De ce? 

„De ce?” se gândi Madeline. 


„Nu ne amestecăm”, se gândi ea. Brick şi Allegra erau copii — 
treceau prima oară prin aceste sentimente confuze. Allegra 
deviase de la un comportament uman normal, dar cu 
siguranță nu era prima persoană care făcea aşa ceva. 


„Nu ne amestecăm.” 

Erau copii. 

Sună telefonul fix. Pe afişaj era indicată casa Pancik. 

— Sună Allegra, spuse Trevor. A sunat toată dimineața. 
— Da? spuse Madeline. 

— Brick nu vrea să vorbească. Am lăsat telefonul să sune. 


„Da. Lasă-l să sune!” îşi spuse Madeline. 


Dar furia pe care o simţea era un monstru pe care nu-l 
putea controla. Nici o mamă n-ar trebui să-şi audă copilul 
plângând aşa. 


„Copilă perfidă ce eşti!” se gândi ea şi ridică receptorul. 
— Alo? Madeline? 

Era Grace. 

— Bună! spuse Madeline. 

— Înţeleg că ai aflat? 

— Am aflat. 


— Poliția a sunat la trei şi zece, spuse Grace. Eddie a trebuit 
să se ducă la secția de poliție după ea. 


Madeline tăcea. „Nu ne amestecăm.” Făcuseră promisiunea 
aceasta dintr-un motiv anume - dar care? 


— Preţ de câteva momente am crezut că a murit. Eddie 
este... Doamne, este atât de furios! 


„EI e furios?” se gândea Madeline. 


— Azi nu s-a dus la serviciu, spuse Grace. 


Ei bine, până şi Madeline trebuia să recunoască, asta era o 
surpriză. Eddie se ducea zilnic la muncă, mai puțin de 
Crăciun şi de Ziua Recunoştinţei. Se ducea la muncă de 
Paşte, de Ziua Mamei!4, chiar şi de Anul Nou, pentru cazul 
că s-ar fi găsit vreun client care se hotăra să cumpere o casă 
în Nantucket. Dar, judecând după interacțiunea dintre ea şi 
Eddie din ultima vreme, Madeline îşi dădea seama că Eddie 
avea mult mai puțin de muncă decât ştia Grace. 


— A coborât în timp ce Benton era aici. Ştiam că e acasă, 
deci evident că nu făceam nimic, dar tot nu m-am simțit 
confortabil să-i văd pe amândoi în acelaşi loc, spuse Grace. 


Faptul că îl menţionase pe Benton declanşă totul. 
— Comportamentul fiicei tale a fost josnic, Grace. 
— Madeline, îmi pare rău... 


— Ştiam cu toţii! În seara aceea când am venit la cină, lan 
Coburn îi trimitea mesaje întruna. lar tu şi Eddie ați tolerat 
asta. 


— Nu, spuse Grace. Eddie i-a spus să închidă telefonul. 


14 A doua duminică în mai, sărbătoare neoficială în SUA (n.red.) 


— Î flutura prin faţa lui Brick! În văzul tuturor, de parcă 
ne-ar fi provocat s-o vedem cum reuşea să scape. 


— Am văzut-o cu el, şopti Grace. 
— Poftim? spuse Madeline. 


— Se sărutau în maşină, în parcarea de la Stop & Shop. I- 
am văzut, dar mi-am spus că nu era Allegra. Mi-am spus că 
n-ar putea face asta. 


— Vorbeşti serios? Când s-a întâmplat asta? 
— Zece zile, două săptămâni. 


— Deci ştiai de acum o săptămână şi nu mi-ai spus? Nu i-ai 
spus nimic nici Allegrei? 


— N-am vrut să... 


— N-ai vrut să ce? izbucni Madeline. Luă telefonul în 
dormitor şi închise uşa. N-ai vrut să dai piept cu ceea ce îi 
făcea Allegra lui Brick pentru că este exact acelaşi lucru pe 
care i-l faci tu lui Eddie? 


— Madeline... 


— În cazul acesta, aşchia nu a sărit prea departe de trunchi, 
spuse Madeline. Allegra înşală, şi tu, Grace, înşeli. 


La celălalt capăt al firului se aşternu tăcerea. Grace era fără 
îndoială uimită de cuvintele lui Madeline. Lui Madeline 
însăşi nu-i venea să creadă că le rostise cu voce tare, dar se 
lăsase prinsă într-un vârtej de furie — nu doar din cauza 
Allegrei şi a lui Ian Coburn, şi a faptului că Grace părea să fi 
ştiut despre asta, ci şi în privința lui Eddie şi a celor 50 000 
de dolari. Îşi voia banii înapoi! Şi, dacă tot începuse, erau şi 
alte lucruri care o măcinau, dar de care nu adusese vorba 
niciodată. De exemplu, migrenele lui Grace. Toată lumea 
trebuia să se oprească şi să se închine durerii lui Grace o 
dată pe lună, dar, când Madeline suferise al treilea şi cel 
mai dificil avort spontan, Grace fusese la slujba de la ora 
cinci în loc să vină direct la spital. Ulterior îi explicase că ea 
fusese ministrantă la altar şi că nu putuse să găsească un 
înlocuitor în ultima clipă şi-i spusese că se rugase pentru 
Madeline şi pentru sufletul copilului — dar, chiar şi aşa, 
Madeline fusese rănită. Grace era cea mai bună prietenă a ei 
şi ar fi trebuit să pună totul în paranteză, mai ales că era 
singura care ştia cât de mult îşi dorea Madeline încă un 
copil. 


Apoi mai era bănuiala că Grace nu terminase de fapt de citit 
ultima ei carte, Islandia. 


O văzuse în geanta de plajă a lui Grace vara trecută, când 
Grace anunţase că „ajunsese” la pagina 150. Apoi, luni mai 
târziu, Madeline văzuse cartea pe masa din holul de la 
intrare, cu semnul de carte rămas la pagina 150. Grace se 
oprise pur şi simplu? Madeline fusese prea jenată să 


întrebe, dar era aproape sigură că cea mai bună prietenă a 
ei nu terminase de citit cartea. Asta era poate pentru că... 
intelectul lui Grace era prea elevat, pentru că se specializase 
în literatura franceză la preţiosul colegiu Mount Holyoke şi 
citea numai lucruri pe care le considera „importante” şi 
„demne”. 


Madeline nici nu mai ținea minte de când nu mai fusese 
atât de furioasă. 


— Ai dreptate, spuse Grace încet. 


— Ştiu că am dreptate! ţipă Madeline. Şi îmi vreau banii 
înapoi! 


Cu asta, trânti telefonul şi preț de o secundă se simți 
complet justificată! Se gândi la romanul ei, B/G - poate că 
n-avea să schimbe nici un detaliu! Poate că ar trebui să lase 
toate informațiile aşa cum erau, ca Grace să ştie tot! 


Trevor bătu la uşă. 


— Draga mea, eşti bine? Cu cine vorbeai? 


— Cu Grace, se răsti Madeline. 


Apoi începu să plângă. 


NANTUCKET 


Ofiţerul Curren Brancato îi trimisese un mesaj surorii lui, 
Hollis, cu poza în care apăreau Allegra Pancik şi lan Coburn 
pe capota Camarro-ului lui lan, îmbrăcați doar în lenjerie 
intimă. Sub poză, Curren scrisese: „Prietena ta cea mai 
bună are PROBLEME MARI”. 


Hollis Brancato nu era uşă de biserică. Se îndrăgostise în 
secret de Ian Coburn şi luase foc când aflase că prietena ei 
cea mai bună se vedea cu el în timp ce avea o relație 
serioasă cu Brick. 


Le trimisese poza mai departe lui Kenzie şi Bluto. „Allegra e 
o mincinoasă, şi iată dovada!” Nu folosise cuvântul 


„mincinoasă”, de fapt. Folosise alte cuvinte, prea urâte ca să 
fie reproduse. 


De la Kenzie şi Bluto, vestea se răspândise la Hannah, iar 
Hannah se simţise obligată să i-o comunice persoanei celei 
mai vizate de toate astea, adică lui Brick Llewellyn, după 
care le spusese lui Calgary, lui Taylor Rook, lui Parker Marz 
şi tot restului echipei de baseball a lui Brick, ca să aibă 
sprijin de nădejde la nevoie. 


Până vineri după-amiază, se putea spune cu siguranță că 
fiecare elev de la liceul din Nantucket auzise o versiune a 
celor întâmplate cu Allegra şi lan Coburn, iar majoritatea 
văzuseră dovada fotografică. Unii spuneau că lan Coburn 


fusese aruncat în închisoare, cu cătuşe la mâini, alții, că se 
îndrepta spre Walpole!15. De fapt, primise doar un 
avertisment — cantitatea de cocaină găsită în maşina lui era 
prea mică pentru a fi acuzat de intenţia de trafic —, dar 
părinții lui erau suficient de îngrijoraţi, astfel că sondau deja 
câteva clinici de dezintoxicare din vest. 


Furtuna se dezlănțui când Blonda Sharon îşi duse cei doi 
copii cu nume ambigui, Sterling şi Colby, la consultul 
stomatologic periodic al doctorului Andy McMann. În timp 
ce alte mame stăteau în anticameră şi citeau revista People, 
despre Blake şi Miranda!6 şi Kanye şi Kim, Blonda Sharon 
stătea în sala de examinare şi vorbea cu Janice, asistenta. 


— Şi, ce ai mai făcut, Sharon? spuse Janice. 


— Acum câteva seri am fost la serata Clubului de Grădinărit 
din Nantucket, spuse Sharon. 


Janice o lăsă pe Sharon să vorbească fără s-o asculte, 
râcâind tartrul de pe dinţii lui Colby cu o vigoare care o făcu 
pe biata fetiță să se zvârcolească. Colby avea doar şapte ani. 
Janice nu mai văzuse niciodată atâta tartru la un copil de 


15 Orăşel în Massachussetts unde se află o închisoare de maximă 
securitate (n.red.) 


16 Referire la doi cântăreţi de country americani, Blake Sheldon şi 
Miranda Lambert, care au fost căsătoriţi (n.red.) 


şapte ani, şi, tocmai când voia să-i spună asta lui Sharon, 
aceasta observă: 


— Grace Pancik a venit cu Benton Coe, grădinarul ei. 


— Serios? Erau împreună adică? spuse Janice. 


— E greu de spus. Cred că, oficial, nu. Dar eu şi Jody 
Rouisse am dat peste ei singuri lângă un iaz, iar Grace 
plângea, spuse Sharon. 


Janice se întrebă dacă Grace auzise zvonul despre Eddie şi 
Madeline King. Poate că i se plângea lui Benton Coe despre 
asta? Janice fu pe punctul de a o întreba pe Blonda Sharon 
ce părere avea, dar nu ştia dacă Blonda Sharon auzise 
despre Eddie şi Madeline. Janice îi aruncă o privire pe furiş 
lui Sharon. Ştia ea multe - mereu părea să fie în locul 
potrivit la timpul potrivit —, dar poate nu ştia chiar totul. 


— Iar apoi am aflat că Jean Burton o crede pe Grace 
gravidă! spuse Sharon. 


Uau! Vestea asta o surprinse atât de tare pe Janice, încât o 
înțepă pe biata Colby în gingie, deasupra premolarului, iar 
fetița începu să plângă. 


— Doctorul Andy m-ar omori dacă ne-ar auzi că bârfim 
despre familia Pancik. Eddie este proprietarul nostru, îi 
spuse Janice lui Sharon. 


— Bine, atunci n-ai auzit nimic de la mine, spuse Blonda 
Sharon. 


Singura persoană căreia Janice se simțea în siguranţă să-i 
dea aceste veşti era chiar doctorul Andy. Grace şi Benton 
Coe împreună la serata Clubului de Grădinărit, Grace 
plângând pentru că descoperise că e gravidă. 


— Poftim? spuse doctorul Andy. 


Foarte puţine lucruri penetrau aura de serenitate a lui 
Andrew McMann - dar acesta reuşise cu siguranţă. Şi ce îi 
spusese Rachel recent despre Madeline, că ar fi scris o carte 
sexy, bazată, poate, pe propriile ei experiențe cu Eddie 
Pancik? 


În pauza de prânz, doctorul o sună pe Rachel la birourile 
Bayberry Properties. 


— Janice mi-a spus că Grace are o aventură cu grădinarul 
ei, spuse el. 


— A, da, am auzit, îi răspunse Rachel. 


— A! făcu Andy şi se simți puţin dezumflat. Crezi că, poate, 
cartea lui Madeline e despre Grace şi grădinar, şi nu despre 
ea şi Eddie? Vreau să spun, nu mi-ai zis tu că e o carte 
despre o femeie şi grădinarul ei? 


— Meşterul, spuse Rachel şi începu să vorbească în şoaptă. 
Tu nu vrei decât să-l scoţi basma curată pe Eddie pentru că 
este proprietarul tău. 


Doctorul Andy recunoscu față de el însuşi că s-ar putea să 
fie adevărat. Nutrea iluzia că, dacă rămânea în grațiile lui 
Eddie, el n-avea să mai ridice chiria. În ultimele optsprezece 
luni o mărise de două ori. Doctorul Andy luase în calcul 
varianta mutării, dar puţini oameni înțelegeau ce coşmar 
logistic era să muţi un cabinet stomatologic. 


— Familia Pancik e un dezastru, spuse Rachel. Ţii minte ce 
ţi-am povestit că mi-a spus Calgary despre Allegra? 


Doctorul Andy scoase un sunet ambiguu. Când Rachel 
începea să vorbească despre dramele adolescenților, el o 
ignora complet. Ultima lui amintire despre Allegra Pancik 
era a unei tinere femei drăguțe, prietenoase, cu un zâmbet 
impecabil şi cu bune obiceiuri de curățare a dinţilor. Iar el 
prefera ca lucrurile să rămână aşa. 


EDDIE 


Se scufunda. 


Îi venise o notificare de la bancă, susținută de un telefon 
ferm de la Philip Meier, agent de credite: casele de la 
numerele 9 şi 11 de pe Eagle Wing Lane urmau să fie 


confiscate dacă Eddie nu plătea ipoteca pe trei luni pe care o 
datora pentru fiecare. 


Avea să le piardă. Venise timpul să „rupă pisica” (după cum 
spunea Eddie). 


Trecu prin lista de contacte din telefon o dată, de două ori, 
de trei ori. Mai era cineva, oricine, în cercul lui de 
cunoştinţe pe care îl putea ruga? Amicul lui din liceu, Lex, 
era acum un proprietar dubios în New Bedford. Era singura 
persoană despre care Eddie credea că ar putea avea banii 
gheață şi interesul necesar (de a-şi creşte puţin profilul cu 
două proiecte de lux în Nantucket), dar, când Eddie îl sună, 
un mesaj automat îl anunţă că numărul lui Lex era 
dezactivat. 


Astfel, singura opțiune îi rămânea Glenn Daley. Eddie nici 
nu se deranjă să-l sune. Singurul mod în care putea să-l 
facă pe Glenn să înțeleagă că avea o propunere foarte 
serioasă era să meargă direct la sediul Bayberry Properties. 


Şi Eddie exact asta făcu. 


Din fericire, Rachel McMann nu era la biroul ei. Probabil era 
plecată încercând să găsească clienți printre pasagerii 
curselor turistice de autobuz. 


Glenn încercă să-şi mascheze surprinderea. 


— Edward! Cărui fapt datorez această onoare? spuse el, 
ridicându-se de pe scaun. 


Cei doi bărbați dădură mâna. Eddie făcu un semn din cap 
spre scaunul de lângă biroul lui Glenn, care era, din fericire, 
separat de restul încăperii prin trei paravane. 


— Te rog, ia loc! spuse Glenn. 


Era greu de explicat de ce Eddie îl detesta atât de mult pe 
Glenn Daley. Era un tip rotund, afabil, care chelea şi purta 
pantofi fără şireturi. Avea o voce stridentă, veselă şi mereu 
ştia ce echipă câştigase la meciul de seara trecută sau cum 
se închisese bursa şi care întotdeauna tocmai văzuse filmul 
despre care vorbea toată lumea sau citise cartea pe care o 
citea toată lumea. Cel mai uşor pentru Eddie era să spună 
că Glenn fusese mereu rivalul lui, adversarul lui, persoana 
pe care voia s-o înfrângă. Şi asta probabil pentru că se 
asemănau foarte mult — Eddie şi Glenn intraseră în afaceri 
imobiliare în Nantucket cam în acelaşi timp, îşi creaseră 
propriile agenţii cam în acelaşi timp - plus pentru că Glenn 
se pricepea foarte bine la ce făcea. 


În anii '90 fusese dependent de cocaină - umbla zvonul că 
ar fi tras pe nas tot comisionul pentru o casă de pe India 
Street —, iar apoi trecuse printr-un divorț notoriu, care îl 
costase aproximativ 300000 de dolari. Mulţi oameni 
obişnuiesc să spună că fosta lor nevastă e o psihopată, dar, 
în cazul lui Glenn, chiar era adevărat. Ashland Daley îl 
fugărise odată pe Glenn prin parcarea de la Stop & Shop cu 
un pistol încărcat, şi, la vremea aceea, îşi amintea Eddie, 


fusese de părere că asta nu i se putea întâmpla unui tip mai 
de treabă. 


Dar Glenn se dovedise a fi precum una dintre jucăriile hopa- 
mitică din copilăria lui Eddie. Hopa-mitică se clatină, dar nu 
cade. Glenn renunțase la cocaină, Ashland se mutase în 
California, iar Glenn începuse să vândă case în stânga şi-n 
dreapta, grație personalității lui optimiste şi dorinței de 
autoperfecționare. 


Eddie se aşeză pe scaunul lui Glenn, apoi, cu o voce 
impasibilă, îi explică: proiectarea şi construcția caselor de 
pe Eagle Wing Lane îl costaseră puțin peste puterile lui, aşa 
că Glenn avea ocazia să facă o afacere incredibilă şi să-l 
ajute cumpărând casele de la numerele 9 şi 11. Un milion 
de dolari pentru ambele. Chilipir pur. 


Glenn fluieră. 


— Un milion de dolari. Luă un carnețţel şi un pix. Cât ai dat 
pe teren? 


Eddie luă în calcul varianta minciunii, dar Glenn putea să 
meargă uşor la Registrul de Proprietăţi şi să-i verifice 
munca. 


— 150 fiecare, spuse el. 


— Deci trei sute, spuse Glenn şi scrise 300 pe caiet. Şi cât ai 
ajuns să investeşti în ele? Nu 350 de fiecare, în nici un caz, 
abia sunt schițate, Ed. Am trecut pe lângă ele. 


— Cam 200 de fiecare, spuse Eddie. 
Glenn trânti jos pixul. 


— De ce vii la mine dacă ai de gând să minți cu neruşinare? 
Ştiu că Schuyler Pine le-a proiectat pe toate la preţul uneia 
pentru că l-ai propus comodor al clubului de iahting... 


— Stai puţin! De unde ştii? întrebă Eddie. 


Glenn amuţi. Învârti carneţelul în mână, rupse prima foaie 
şi o făcu ghemotoc. 


— Nu include şi numărul 13 în propunerea pe care vrei să 
mi-o faci, Eddie, dacă plănuieşti s-o păstrezi pentru tine, 
spuse el. Împarte totul la trei, nu la doi. Două sute pe teren. 
Şi poate - poate - 150 la fiecare... dar asta pentru că sunt 
generos. Aşa că am ajuns la cinci sute. Nu văd cum poţi să 
vii aici şi să ceri un milion de dolari. 


Eddie îşi aminti acum de ce îl ura pe Glenn Daley: tipul era 
un nenorocit! Evident că Eddie venise să ceară un milion ca 
să poată să termine casa de la numărul 13 şi s-o vândă! 


— Când le termini, le poţi vinde pe fiecare cu un milion 
două sute. Pe fiecare, Glenn. Deci două milioane patru sute 
la o investiție de un milion de dolari, e aproape un milion şi 
jumătate profit, spuse Eddie. 


— Îţi dau jumătate de milion, spuse Glenn. Îl sun pe Ben 
Winford şi el te scapă de amândouă azi pentru jumătate de 
milion. 


Eddie privi numerele de pe carnețelul lui Glenn. Jumătate 
de milion era destul cât să plătească ipotecile şi să 
recupereze un sfert din investiția inițială. 


Apoi observă carnețelul în sine. Era de la hotelul Four 
Seasons din Santa Barbara. 


— Hei! spuse Eddie. Încerca să-şi formuleze un gând, dar 
care nu se cristaliza cum trebuie. Când îşi dădu seama, 
înghiți cu noduri. „Nu. Nu se poate!” îşi spuse el şi arătă 
înspre carnețel. Ai stat vreodată la Four Seasons în Santa 
Barbara? Am auzit că e foarte frumos. 


Glenn întoarse carnețelul. 
— Asta chiar nu e treaba ta, Eddie. 


Nu era treaba lui. „P” de la „personal”. Barbie se culca cu 
Glenn Daley! Era în pat cu duşmanul, la propriu! Pleca 
împreună cu el în locuri precum Santa Barbara şi discutau 


secrete de afaceri, de exemplu înțelegerea lui Eddie cu 
Schuyler Pine. 


Eddie simți furnicături pe pielea capului. Oare Barbie îi 
spusese lui Glenn ce făceau în casa din Low Beach Road? 


Nu i-ar spune! 


Sau oare ar fi în stare? 


Ar putea fi un subiect bun de conversație după. „Ia ghici! Eu 
şi Eddie ținem un bordel.” 


Eddie încercă să gândească precum sora lui. Toată viața 
fuseseră foarte apropiaţi, şi, cu toate astea, o parte din 
Barbie, în viața adultă, în orice caz, rămăsese enigmatică 
pentru el. „P” de la „persona!”. 


Erau lucruri pe care Barbie nu voia ca Eddie să le ştie. Cum 
ar fi... faptul că se culca cu Glenn Daley - mare, gras, prost, 
fost dependent de droguri de succes. 


Oare îi povestise despre fete? 


Nu, Eddie nu credea asta, pentru că ceva se schimbase în 
expresia lui Glenn, şi lui Eddie îi trecu prin cap: „Ştie că 
ştiu”. 


— Nouă sute, spuse Eddie. 
— Şase sute, spuse Glenn. 


— Şapte sute şi batem palma, spuse Eddie, deşi şapte sute 
nu erau chiar de ajuns pentru a-l scoate la liman. 


Dar erau oricum cu şapte sute mai mult decât avea cu un 
sfert de oră în urmă, deci de ce să n-o proclame o victorie? 


Eddie îşi puse ultima panama. Voise să le înlocuiască pe 
celelalte două, dar n-avea bani pentru o asemenea 
extravaganţă. 


Şapte sute de mii: de plătit ipotecile pe proprietăţile lui 
comerciale, facturile restante de la numărul 13, ipotecile pe 
casa lui (şi o lună sau două de restanţe), rahatul de „bonus 
de succes” al lui Hester Phan, curentul, apa, mâncarea şi 
benzina, aşa cum făcea tot restul Americii. Poate — poate — i- 
ar fi rămas destul ca să pună parchetul şi blaturile la 
numărul 13, poate să aranjeze cu un zidar şi cu zugravi ca 
să poată scoate mai repede casa la vânzare şi s-o poată 
asigura pe Madeline că avea să-şi recupereze banii cât de 
curând. 


— Îl rog pe Ben să pregătească actele, spuse Glenn. 


Taxe de avocat. Şapte sute de mii nu erau nici pe departe de 
ajuns. „P” de la „personal”. 


— Mersi, frate! spuse Eddie. 


Glenn Daley ridică o sprânceană, iar Eddie ieşi din birou. 


GRACE 


Schimbarea era aproape imperceptibilă, dar Grace o observă 
imediat. Benton se retrase din sărutare cu o secundă mai 
devreme decât o făcea în mod obişnuit şi-i spuse că nu 
poate să rămână la prânz. 


După serată, îşi declarase dragostea în mijlocul străzii. 
Făcuse dragoste cu Grace chiar în patul lui (o schimbare 
bine-venită față de magazia din grădină). Dar acum se purta 
ciudat. Grace credea că poate fusese speriat vineri 
dimineața, când îl întâmpinase lângă maşină pe alee şi îi 
spusese că Eddie nu plecase la serviciu, că încă era la etaj şi 
dormea din cauza problemelor cu Allegra. 


Sau poate făcea ceea ce fac toți bărbaţii când se apropie 
prea tare de o femeie, iar sentimentele îi sperie. 


Nu ştia prea bine, dar momentul schimbării picase cum nu 
se putea mai prost. Grace avea nevoie de Benton. Nu mai 
vorbise cu Madeline de trei zile. 


„Te-ai certat cu Madeline?” 


Parcă Blonda Sharon ar fi cobit. Singura relație pe care 
Grace putea să mizeze se stricase. Madeline era de-a dreptul 
furioasă. Grace nici măcar nu-şi dăduse seama că era 
capabilă de o asemenea furie. Fusese întotdeauna atât de 
dulce şi luminoasă, atât de relaxată - în stil californian. Lua 
lucrurile pas cu pas. Zâmbea, asculta, se pricepea de 
minune să înțeleagă ceea ce ea numea „cele trei părți ale 
fiecărei poveşti”. 


Lui Grace îi lipsea mult prezența ei. Ceva se întâmpla de 
câte cincizeci-şaizeci de ori pe zi după care Grace se gândea: 
„Trebuie să vorbesc cu Madeline”. Dar se uita la telefon şi 
începea să-şi spună singură cuvintele lui Madeline: „Allegra 
înşală, şi tu, Grace, înşeli”. Şi se cutremura. Madeline nu 
voia să audă de ea. Madeline o credea o târfă ordinară. 


O durea foarte tare să fie certată cu cea mai bună prietenă a 
ei. Madeline era probabil în apartamentul ei, întrerupându- 
şi disciplina scrisului ca să se vadă cu Rachel McMann la 
prânz. 


Eddie trebuia să-i dea banii înapoi. Poate că, dacă ar face 
asta, Madeline ar fi mai puţin furioasă, iar Grace ar putea-o 
suna. 


Iar acum, pe deasupra, Benton se comporta ciudat. 


— Eşti bine? Te comporti ciudat, spuse Grace. 


— Nu mă comport ciudat, spuse Benton. Doar că nu pot să 
rămân la prânz azi. 


— Nu mai e nimeni altcineva acasă, dacă asta te 
îngrijorează, spuse Grace. 


Eddie se întorsese la muncă, Hope era la biserică, iar Allegra 
se dusese în oraş să caute un post de voluntară. Trebuia să 
discute ori cu Eddie, ori cu Barbie personal la birou, din oră 
în oră. Nici Eddie şi nici Grace nu aveau încredere că Allegra 
n-avea să fugă la plajă. 


— Nu mă îngrijorează deloc, spuse Benton verificându-şi 
telefonul. Trebuie să plec. 


— Pleacă, atunci! spuse Grace. Pari foarte grăbit. 


— Grace, oftă el. 


— Mai avem doar două săptămâni până vin cei de la ziar! 
Grace făcu un gest amplu cu mâna. ie grădina asta ţi se 
pare gata? 


— Cincisprezece zile, spuse Benton. Şi, de fapt, da, mi se 
pare. 


Grace nu-şi putea da seama ce anume se petrecea. Era 
acelaşi bărbat care-şi declarase dragostea pentru ea, nu-i 
aşa? Care spusese că nu-i pasă cine-l aude. 


Apoi cel mai negru gând îi trecu prin minte. 
— MeGuvvy vine cumva azi? Cu avionul din California? 


— Nu, Grace, spuse Benton. Nu vine. Nu ţin legătura cu ea — 
ştii asta. 


— Sigur, îmi pare rău. Doar că pari distant, ca şi cum te-ai 
retrage. 


Benton îşi puse telefonul în buzunar şi se întoarse cu fața la 
ea. 


— Poate că ar trebui să petreci mai mult timp cu fetele tale. 
— Pardon? Îmi spui mie cum să fiu părinte? 


— Am avut o conversație cu Hope. N-a fost mare lucru, dar 
chiar şi ea mi-a spus că Allegra urma să dea de bucluc. 
Simt că din cauza mea te îndepărtezi de responsabilitatea ta 
cea mai importantă, spuse Benton. 


— Nu... nu-i adevărat, spuse Grace. Fetele suni... ei bine, au 
şaisprezece ani. Dacă le-aş acorda mai multă atenţie, mi-ar 
spune că sunt enervantă şi m-ar goni. 


Benton oftă. 


— Ai dreptate. Nu e treaba mea să-ți spun cum să-ți creşti 
copiii. 


— Te deranjează altceva? spuse Grace. E ceva pe care ţi-e 
frică să mi-l spui? 


Benton încuviință încet din cap. 


— Cred că oamenii vorbesc despre noi. 


— Da? 


— E o femeie pe nume Donna care lucrează pentru doamna 
Allemand, iar ea a auzit că Madeline King scrie un roman 
sexy despre o femeie şi meşterul ei. Am impresia că lumea 
bârfeşte că se bazează pe povestea dintre noi doi. 


— Madeline? spuse Grace. 


Madeline scria într-adevăr un nou roman, dar Grace nu ştia 
despre ce. 


— Nu i-ai spus lui Madeline despre noi, nu? întrebă Benton. 


— Nu, spuse Grace. 


Se temea că vârfurile urechilor ei aveau să ia foc, dând-o de 
gol. 


— Ştiu că e cea mai bună prietenă a ta. 


— A fost cea mai bună prietenă, spuse Grace. Acum nu mai 
vorbeşte cu mine din cauza celor petrecute cu Allegra. 


— Nu scrie romanul acesta ca un fel de răzbunare, atunci, 
nu? 


— Nu, spuse Grace, dar în mintea ei se derulau seara când 
o invitase pe Madeline sus în cabinetul ei, iar apoi toate 
conversațiile pe care le avuseseră la telefon. 


Madeline ştia fiecare detaliu. Dacă chiar scria o carte... dar 
nu, n-ar fi putut să facă asta nici măcar ca să se răzbune. 


„Două dintre femeile de la această masă o vor trăda pe 
persoana de la stânga lor.” 


Grace scutură din cap ca să gândească clar. 


— Cine e Donna? Şi de unde a auzit acest zvon? spuse ea. 


— Cred că e prietenă cu o fată pe nume Greta, care e bonă 
la copiii tipei aceleia blonde, Sharon, pe care am văzut-o la 
petrecere. 


— O, Doamne! spuse Grace. Sharon e groaznică. Inventează 
tot timpul câte ceva pe care încearcă să-l distribuie drept 
adevăr. 


— Ei bine, eu îți spun doar ce-am auzit. 


— Credeam că nu-ți pasă cine ştie, spuse Grace. Asta ai 
spus noaptea trecută. 


— Băusem. 


— Deci îți pasă? 


— Nu-mi place să fiu subiect de bârfă. Am o afacere de 
condus. Nu vreau să generalizez, dar femeile mă angajează, 
însă cei care plătesc facturile sunt bărbaţii. Dar asta se 
reflectă mult mai prost asupra ta, Grace. Nu vreau ca cineva 
să creadă lucruri urâte despre tine. 


Grace trase adânc aer în piept. 


— Sunt gata să-l părăsesc pe Eddie. 


Benton îşi ridică sprâncenele într-o expresie de speranță 
copilărească. 


— Serios? 


— Serios, spuse Grace. 


Apoi se gândi la gemene. Allegra avea deja o mulțime de 
probleme, iar Hope era fragilă. 


Benton îi citi poate îndoiala de pe chip, pentru că spuse: 


— Hai să nu ne avântăm prea tare cu afirmaţiile! 
Deocamdată hai să lucrăm la pregătirea grădinii pentru ziar! 


— Bine, încuviință Grace. 


— Mâine voi rămâne la prânz, Grace, promit. Te iubesc, 
spuse el. 


Se aplecă şi o sărută în aşa fel încât ea se cutremură toată. 


— Şi eu te iubesc, spuse Grace. 


Benton plecă şi, câteva secunde mai târziu, Grace auzi 
motorul camionetei. Fugi sus în cabinetul ei şi o sună pe 
Madeline. 


Sună de trei ori, de patru ori — îi intra mesageria vocală. 


— Circulă un zvon că noul tău roman este despre o femeie 
care are o aventură cu angajatul ei, şi unii cred, se pare, că 
e vorba despre mine şi Benton. Ar fi bine să nu fie adevărat, 
Madeline. Grace înghiți cu noduri. Ar fi bine să nu fie 
adevărat. 


MADELINE 


Nu-şi făcuse prea multe speranţe că Brick ar vrea să-şi aline 
suferința petrecând timp cu mama lui, dar Madeline se oferi, 
iar Brick acceptă. În săptămâna care urmă decepţiei cu 
Allegra, stătură destul de mult împreună. În prima zi îşi 
luară sendvişuri de la Something Natural şi merseră cu 
maşina la lacul Sesachacha, unde Madeline stătu pe 
marginea apei, iar Brick ascultă muzică la căşti. În a doua zi 
plouă, aşa că se duseră la film la cinematograful 
Dreamland, fiecare cu o cutie mare de floricele de porumb şi 
una de prăjiturele cu lapte. În a treia zi îşi luară bicicletele 
până la Madaket şi traseră un pui de somn pe plajă până la 
apusul soarelui, în nuanţe de portocaliu şi roz — apoi se 
întâlniră cu Trevor la Millie's, unde mâncară toţi taco cu 
peşte. 


În a patra zi, Brick vru „să stea acasă şi să se relaxeze”, aşa 
că Madeline rămase în apartamentul ei şi scrise toată ziua. 


În a cincea zi, Brick o întrebă pe Madeline dacă voia să 
meargă cu el şi cu Parker Marz la Cisco Beach. 


— Sigur că da, spuse Madeline. 


Parker era mai mic de statură decât ceilalți prieteni ai lui 
Brick, dar era inteligent şi amuzant şi se înțelegea bine cu 
adulţii, iar lui Madeline îi făcea plăcere compania lui. 


Când intră în parcarea de la Cisco, ea îi întrebă: 


— Sunteţi siguri că vreți să vin şi eu? Pot doar să vă las şi 
să vin să vă iau mai târziu. 


— Clar trebuie să veniți cu noi, doamnă Llewellyn, spuse 
Parker. Credibilitatea noastră socială va spori vertiginos în 
prezența unei femei frumoase. 


— Frate, calmează-te, e maică-mea! zise Brick şi zâmbi 
pentru prima oară după cine ştie cât timp. 


— Să vă las aici? îl întrebă Madeline pe Brick. 
— Nu, mamă, vino cu noi! E în regulă. 


Madeline îi urmă pe băieți pe plajă şi instală trei scaune. 
Cisco era locul preferat al surferilor din Nantucket - tineri în 
costume de surfing stăteau posesiv lângă plăcile lor, alături 


de fete superbe, foarte slabe, înnebunite după ei. Madeline îi 
recunoscu şi pe pasionațţii de surfing mai în vârstă - bărbați 
precum Sultan Nash, zugravul, şi Thornton Bayle, regele 
pavajelor, care veniseră de la muncă ca să se distreze în 
valuri. Apoi mai era ceata aspiranțţilor — de la adolescenţii de 
vârsta lui Brick până la copiii de clasele a patra şi a cincea. 


Brick intră în apă să facă surfing, iar Parker se trânti în 
şezlongul de lângă Madeline. 


— Cred că i-e mai bine pe zi ce trece, spuse Parker. 
Madeline aproape că izbucni în râs. 
— Aşa crezi? 


— E prietenul meu, spuse Parker. Şi a fost nedreptăţit de... 
scuzați-mi limbajul, doamnă Llewellyn, de javra aia de 
Allegra Pancik. Ăsta e riscul când umbli cu o fată frumoasă. 
Allegra e cea mai populară fată din şcoală - de fapt, ea şi 
Hollis. Eu, bineînţeles, n-am nici o şansă să mă întâlnesc cu 
cineva de calibrul lor, dar partea bună - Parker ridică un 
braț şi arătă spre Brick, care plutea singur peste valuri — e 
că nu am parte de poveşti din Oraşul Inimilor Frânte. 


— Sunteţi toţi foarte tineri, spuse Madeline. Cred că poate 
Brick şi Allegra au fost prea imaturi pentru o relație 
monogamă. 


— Sună ca şi cum o scuzați pe Allegra, doamnă Llewellyn. Şi 
m-ar dezamăgi să vă ştiu aşa blândă. Allegra îl înşală de mai 
mult timp. Am văzut-o cu lan la mall în aprilie. Erau la 
raionul Chanel. Adică, totuşi, nu e absolut evident ce fel de 
joc juca Allegra? A ales un tip mai în vârstă cu bani. Brick 
n-a avut nici o şansă! Parker oftă adânc. Sper doar să-şi 
revină. 


Madeline întinse mâna şi îl strânse de braț. 


— E norocos că are un prieten aşa bun ca tine. 


— Îl iubesc. E camaradul meu. 


Madeline zâmbi, apoi îşi scoase caietul din geantă. 


— E noul dumneavoastră roman? o întrebă Parker. Mama 
mi-a spus că e foarte tare. 


Madeline primise mesajul lui Grace - „Ar fi bine să nu fie 
adevărat, Madeline. Ar fi bine să nu fie adevărat” —, dar asta 
n-o oprise să scrie şi nici măcar n-o încetinise. Avea să scrie 
romanul până când Eddie îi înapoia banii! 


Imediat ce ajunse acasă de la plajă, telefonul începu să 
sune. Rachel McMann. Madeline fu tentată să lase să intre 
robotul, dar, ca să fie sinceră, îi lipsea comunicarea cu 
femeile. Îi era dor de Grace în fiecare secundă a fiecărei zile. 


— N-o să-ţi vină să crezi, spuse Rachel. 


Madeline pufni. Deja nu-i plăcea cursul pe care îl lua 
conversaţia. 


— Ce anume? spuse. 


— Am auzit că Grace Pancik... spuse Rachel. 


— O, Doamne! spuse Madeline. 


— L-a luat pe Benton Coe, grădinarul ei, la serata Clubului 
de Grădinărit, iar acum Jean Burton crede că Grace e 
gravidă. 


— Gravidă? Grace? spuse Madeline. 


Vestea o străpunse. Ea încercase la nesfârşit să mai facă un 
copil. Dacă Grace rămăsese gravidă din greşeală cu Benton 
Coe... 


Dar nu, nu, în nici un caz, nu era posibil. Asta era cea mai 
insidioasă formă de bârfă. 


— Rachel, între Grace şi Benton Coe nu e nimic. Grace e 
foarte, foarte fericită cu Eddie. Aşa că, te rog... 


— Ce anume? 


— Vezi-ţi de treaba ta! spuse Madeline. 


EDDIE 


Intră în birou cu un singur gând în minte. Încercase s-o 
sune pe Barbie acasă şi-i lăsase două mesaje pe telefonul 
mobil — nici un răspuns. 


Eloise era în birou, dar vorbea la telefon. Eddie se trânti în 
scaunul lui Barbie. Ea purta o rochie roşie de Diane von 
Furstenberg şi pantofi Manolo cu tocuri de zece centimetri şi 
cu perla uriaşă la gât. 


Eddie se întrebă dacă Glenn Daley ținuse vreodată perla 
aceea între dinți. 


— Îi vând numerele 9 şi 13 de pe Eagle Wing Lane lui Glenn 
Daley, spuse el. 


— Da, ştiu, spuse ea. 
— Ştii? repetă Eddie. 


— Cineva de la biroul lui a trimis actele, spuse Barbie. 


Pe biroul ei erau două cafele mari de la Handlebar Cafe, 
noul ei local favorit. Îi întinse una cu mult lapte lui Eddie. 


— Mulţumesc, spuse Eddie. 


Barbie nu-i aducea niciodată cafea. Deci asta era o ofertă de 
pace, sau o ofertă de „te rog nu mă uri că mă culc cu Glenn 
Daley”. Eddie de-abia aştepta să deschidă subiectul, dar se 
temea că amândoi au să se simtă prost. Însă voia ca ea să 
ştie că aflase. Că ştia sigur. 


— De acum înainte, mă voi ocupa eu de programul fetelor, 
spuse. 


Barbie privi prin cameră spre Eloise şi încuviință din cap. 
Era atât de al naibii de enigmatică, încât lui Eddie îi venea 
să ia capsatorul şi să-l arunce prin birou doar ca să obțină o 
reacție de la ea. 


— Bine? întrebă el. 


— Bine. 


Următorul grup era Nightbill, care urma să stea peste două 
săptămâni şi jumătate. Era un fel de firmă de contabilitate 

sau de state de plată din Kansas City. Persoana de contact 

era un bărbat pe nume Bugsy Greer. 


„Bugsy?” se gândi Eddie. Verificase pe internet poza tipului. 
Dacă era să fie sincer, arăta ca un actor dintr-un spectacol 
horror. Complet chel şi avea ceva probleme cu dinții. Eddie 
se întrebase care dintre fete urma să facă sex cu Bugsy 
Greer, dar apoi se scuturase şi încercase să se gândească la 
ceva plăcut - baloane cu aer cald, pomi de Crăciun. 


Era foarte emoționat în timp ce se pregătea să sune. Plecă 
de la birou şi zăbovi pe la marginea parcării de la Clubul de 
Iahting din Nantucket. Venise deja vara, ceea ce însemna că 
Eddie trebuia să fie mai atent, altfel paznicul din chioşc ar fi 
putut să-l gonească sau vreuna dintre doamnele bătrâne 
care cărau coşuri cu nave-far desenate pe ele, să-l certe. 


Se opri în dreapta unui Range Rover nou-nouţ. Îşi dorea s-o 
fi ascultat mai cu atenţie pe Barbie atunci când le propunea 
afacerea noilor clienți. 


— Alo? răspunse Bugsy. 
Eddie vorbi atât de repede că se încurcă în cuvinte. 


— Hei, salut, Bugsy, sunt Eddie Pancik, agentul tău 
imobiliar din Nantucket. Te bucuri că vii pe insulă? Ai 
nevoie de rezervări pentru cină? La Pearl? Cru? Ventuno? 
După care adăugă: Fii atent, avem ceva nou în pachet. O 
echipă de curăţenie de cinci rusoaice care oferă şi servicii 
suplimentare. 


— Serios? spuse Bugsy, devenit dintr-odată interesat. 


— Serios, spuse Eddie. Pot să vină seara, dacă vreți. 


— Vrem, spuse Bugsy. 


— Da? Deci înţelegi cum stă treaba, spuse Eddie şi respiră 
adânc de câteva ori. 


— Da, cred că da. Cât ne costă? spuse Bugsy. 


— O mie două sute pe noapte, spuse Eddie. 


Se simţi şi bine, şi rău că mărea prețul. Urma să păstreze 
pentru el cele două mii în plus. 


„Se culcă cu Glenn Daley!” 


— E în regulă, spuse Bugsy. 


— Plătiţi în fiecare seară sau totul o dată? 


— Cum preferi? 


— Totul o dată, spuse Eddie. Dacă se poate, Bugsy. 


— Se poate, se poate, spuse Bugsy. 


„Bugsy” era, evident, un fel de poreclă, şi Eddie se simțea 
ridicol pronunțând-o. 


— Orice se poate, adăugă Bugsy. 


— Îmi place încrederea pe care o sugerează această 
afirmaţie, spuse Eddie. 


Câteva zile mai târziu, când Eddie îşi verifică mesageria 
vocală, găsi un mesaj de la Madeline. Crezu că poate sunase 
să-şi exprime dezamăgirea sau furia provocate de 
comportamentul Allegrei, şi Eddie era gata să-i înşire toate 
felurile în care îşi pedepsise fiica: îi luase telefonul şi era 
„arestată” la domiciliu pe termen nelimitat. N-avea voie nici 
la plajă cu prietenii, nici la petreceri şi nu mai avea voie să-l 
vadă vreodată pe Coburn. 


Dar se părea că Madeline nu sunase în legătură cu Allegra. 
„L-am sunat pe Layton Gray, Eddie”, spunea mesajul. 


Layton Gray era avocatul familiei Llewellyn, acelaşi avocat 
pe care li-l recomandase chiar Eddie atunci când avuseseră 
nevoie de cineva care să parafeze actele imobiliare. 


„O să te dea în judecată dacă nu ne dai banii până la finalul 
săptămânii viitoare. Să ştii că acum sunt drăguță, Eddie. Ai 
zece zile.” Apoi închise. 


— Ce? Fără la revedere? spuse Eddie. 


Îi vindea numerele 9 şi 11 lui Glenn Daley şi urma să 
folosească o parte din bani ca să le dea banii înapoi lui 
Madeline şi lui Trevor. Avea să scape de datorii şi să-şi reia 
viața cinstită imediat ce era posibil. 


Sună acasă să verifice ce făceau Grace şi fetele. 


De când nu mai sunase aşa, fără motiv? Se hotări să facă 
asta mai des. Avea să sune zilnic. 


— Bună! răspunse Grace cu o voce mirată. E totul în 
regulă? 


— Am sunat să văd ce faceți. Cum e acasă? Fetele sunt 
acolo? spuse Eddie. 


— Da, sunt amândouă aici. Azi nu lucrează nici una, aşa că 
toate trei mergem să luăm prânzul la Galley, spuse Grace. 


=z” 


Eddie se întreba dacă „pedeapsă” pentru Allegra însemna să 
meargă la prânz la Galley. Dar ştia cât de mult îşi dorea 
Grace să petreacă timp cu gemenele, iar asta nu s-ar 
întâmpla niciodată decât dacă Allegra ar fi pedepsită să nu 
meargă nicăieri — trista realitate. Chiar şi lui Eddie îi 
plăceau prânzurile la Galley sau cocktailurile la asfințit, deşi 
vara asta încă nu apucase să meargă. Era scump acolo. Îşi 


dorea ca Grace să fie mai dură şi sugerase ca Allegra să 
preia îndatorirea de a tunde peluza. 


— Allegra pare... schimbată, spuse Grace. 
— Într-un fel bun sau într-un fel rău? întrebă Eddie. 
— Într-un fel bun, ca şi cum chiar are remuşcări. 


— Da, păi ar fi bine să aibă, spuse Eddie. Mă bucur că 
lucrurile se îndreaptă în direcția asta. Distracţie plăcută la 
prânz! 


Trebuia să închidă înainte ca buna dispoziție să-i dispară 
complet. 


— Mulţumim, spuse Grace. 


HOPE 


În doar patru zile, lumea Allegrei făcuse implozie ca o stea 
care se stinge. 


În dimineața următoare, Hope se înmuie şi îi dădu voie să 
folosească telefonul ei pentru a le trimite mesaje lui Brick, 
Hollis şi celorlalți prieteni — dar răspunsurile nu fură deloc 


pozitive. Brick îi spuse să nu-l mai contacteze niciodată, 
pentru că îşi bătuse joc de el. El o iubise cât putea de mult, 
dar evident nu fusese destul sau nu în modul potrivit, ceea 
ce era în regulă, dar el n-avea de gând să mai irosească nici 
un minut în plus cu ea. „La revedere şi mult noroc!” 


Aceste cuvinte calme şi ferme o speriară pe Allegra. Hope n- 
o mai văzuse niciodată pe sora ei să-şi piardă cumpătul în 
aşa hal. Allegra ţipa, îşi ciufulea părul şi azvârlea cu lucruri 
prin dormitorul lui Hope de parcă încerca să scape de pe 
Titanic. 


Se holba la telefonul lui Hope, repetând: 
— Ce să-i spun? Cum să-l fac să mă ierte? 


Hope ofta. Îşi dorea, la fel ca Cyrano de Bergerac, să 
dispună de nişte cuvinte magice pe care să i le spună surorii 
ei. Dar, chiar şi din puţina experiență pe care o avea în 
relaţiile cu sexul opus, îşi dădea seama că Brick era 
irecuperabil pentru Allegra în acest punct. Poate că o va 
putea ierta peste zece ani, sau, mai probabil, peste douăzeci 
sau treizeci — când el ar fi avut patruzeci şi şase de ani şi 
poate o fiică agitată de şaisprezece. 


— Nu ştiu, spuse ea. 


Allegra îi dădu înapoi telefonul şi-i spuse: 


— Uite, scrie-i tu! Pe tine mereu te-a plăcut. Te respectă. 
Spune-i că nu sunt bine! Spune-i măcar să-mi răspundă la 
telefon! 


— Bine, spuse Hope şi-i trimise lui Brick un mesaj în care 
scria: „Sticla fierbinte arată ca sticla rece”. 


Aşteptă. Sigur ar răspunde la codul lor secret, nu? Dar 
nimic. 


Hope scrise din nou: „Sora mea nu e bine. Probabil e prea 
egoistă ca să se sinucidă, dar e foarte posibil să sufere de o 
anxietate puternică şi de depresie. Te rog, poţi să vorbeşti cu 
ea? Mulţumesc. Prietena ta, Hope”. 


Brick răspunse: „Te rog să nu mă mai contactezi niciodată”. 


Hope scrise iar: „Sunt eu, Hope. Serios. Sticla fierbinte arată 
ca sticla rece”. 


Brick răspunse: „Da, Hope. Ştiu. Te rog să nu mă mai 
contactezi niciodată”. 


Hope se simţi atinsă. Nu aşa trebuiau să se desfăşoare 
lucrurile. Hope şi Brick trebuiau să stabilească o legătură 
secretă, o simpatie adâncă, o înțelegere reciprocă ce avea să- 
l facă pe Brick să se îndrăgostească de ea. Brick trebuia să- 
şi dea seama că Hope era tot ce era şi Allegra, doar că ea era 
şi bună, drăguță, blândă şi cinstită. 


Aruncă telefonul pe pat. 


— Se pare că mă urăşte şi pe mine. 


Allegra începu să plângă. Luă telefonul şi vru să-l sune iar, 
dar în clipa aceea pe ecran începură să curgă mesaje de la 
Hollis, Hannah, Kenzie şi Bluto. Nici unul nu era prea 
amabil. Hope le citi peste umărul Allegrei şi tresări văzând 
cuvintele cu care i se adresau: „bețivă”, „drogată”, „curvă 
anorexică”. 


— Arăt anorexică? o întrebă Allegra, arătându-i poza. 


— Păi, grasă sigur nu arăţi, spuse Hope cu o voce care se 
voia optimistă. 


De fapt, în ciuda circumstanțelor descurajante, fotografia în 
care apărea Allegra era, într-un fel, frumoasă. 


Dacă n-ar fi fost băutura şi drogurile, ai fi putut spune că 
Allegra şi Ian pozau pentru reclama unui parfum. 


— Poate că va deveni virală şi o va vedea cineva de la o 
agenție de fotomodele. 


— Chiar crezi asta? spuse Allegra cu o privire umedă şi 
plină de speranţă. 


Bluto îi trimise un mesaj: „Curvă mincinoasă ce eşti!” 


— Poate, spuse Hope. 


Allegra opuse o rezistenţă îndârjită. Avu o serie de cuvinte 
alese pentru Hollis şi Kenzie şi îşi descărcă furia pe Bluto, 
numindu-l un demon feminin cu fundul mare. Când obosi, 
se trânti în pat lângă Hope. 


— Nu ştiu ce să fac. 


— O să-şi revină ei, spuse Hope. 


— Nu contează. Faptul e deja consumat. Nu poţi să faci pe 
cineva „curvă mincinoasă” şi apoi să-ți retragi cuvintele. 
Relaţia e distrusă. Şi e numai vina lui Hollis. De ani de zile 
aşteaptă să-mi facă asta. 


Hope trebuia să accepte că s-ar fi putut să fie adevărat. 
Hollis şi Allegra se potriveau destul de bine, dar Allegra 
mereu avusese puțin mai mult noroc. Acum că se afla într- 
un punct slab, Hollis putea să preia poziția dominantă. 


— O să treacă şi asta, spuse Hope. 


— Şi până atunci ce pot să fac? 


Hope nu înțelese întrebarea şi o spuse. 


— Ce să fac până „trece”? spuse Allegra. Eu nu am o slujbă, 
ca tine. Acum nu pot să mă duc la plajă, n-am voie să ies 
din casă, oricum, şi, chiar dacă n-aş fi pedepsită, nu m-aş 
putea duce la plajă singură. 


— Ei bine, ai putea să citeşti, spuse Hope. 


— Să citesc? spuse Allegra pe un ton de mirare sinceră, de 
parcă ar fi spus: „Cum?”; de parcă ar fi vrut să spună: „De 
ce aş vrea să fac asta?” 


Hope îi dădu surorii ei exemplarul din Lolita. Îl terminase 
recent şi astfel putea să se pretindă o persoană umană. 
Cartea era excelentă, te punea pe gânduri, era originală şi 
bizară. 


— Citeşte asta. Sunt nişte cuvinte mari acolo. O să te ajute 
să-ți măreşti nota la examenul de lectură critică. 


Allegra studie coperta cărții cu scepticism. 
— Lolita, Vladimir Nabokov. E măcar în engleză? 


— Da, spuse Hope. E despre un bărbat adult pe nume 
Humbert Humbert, care răpeşte o fată de treisprezece ani şi 
traversează America împreună cu ea. 


— Greţos! spuse Allegra, dar Hope îşi dădu seama că-i 
stârnise interesul. 


Allegra stătu în dormitorul lui Hope toată ziua citind şi 
dormind, iar Hope la fel. Citi din Casa veseliei, apoi exersă la 
flaut. Îşi spunea că stătea în cameră ca să aibă grijă ca sora 
ei să nu facă vreo prostie, dar, de fapt, aprecia camaraderia 
lor liniştită. Când termină de cântat o bucată din Concertul 
pentru flaut în re major, Allegra, care stătea pe spate, cu 
ochii în tavan şi cu Lolita pe piept, spuse: 


— Eşti chiar bună la flaut. Aş vrea să fiu şi eu bună la ceva. 
— Eşti bună la diverse chestii, spuse Hope. 
— Cum ar fi? 


Hope îşi demontă flautul şi şterse mugştiucul cu o bucată de 
fetru. Lucrurile la care Allegra excela -— arăta bine, era 
populară - erau mai degrabă compromise în momentul 
acela. 


— La care chestii, Hope? 


— La multe, spuse Hope. N-o să stau acum să-ți enumăr 
numeroasele talente. 


— Asta pentru că nu poți. Pentru că nu am nici un talent. 
Pentru că sunt o târfă rea, mincinoasă şi infidelă, spuse 
Allegra. 


— Ei, termină! spuse Hope. Ai făcut o greşeală, asta-i tot. 
Suntem tinere. Trebuie să facem greşeli, să învăţăm din ele 
şi să trecem mai departe. 


— Spune-mi un singur lucru bun despre mine! spuse 
Allegra. Te rog... Un singur lucru. 


— Ai un instinct grozav al modei, spuse Hope. 
Allegra era tăcută. Închise ochii. 


— Ai dreptate, aşa este, spuse ea. 


Hope putea să parieze că noul sentiment de umilință al 
Allegrei nu va avea viață lungă şi că până la finalul primei 
zile de ruşine avea să se plictisească de compania ei. Dar, în 
a doua săptămână, Allegra reuşi să facă rost de un post de 
voluntar la Weezie, o bibliotecă pentru copii, unde timp de 
patru ore aranja cărțile pe rafturi. Mama lor era atât de 
încântată, încât sugeră un prânz la Galley, doar ele trei. 


Allegra nu doar că fu de acord, ci păru chiar încântată. 
Incântată să fie văzută în public cu Grace şi Hope? 


Ei bine, măcar ieşea din casă - şi poate gândul acesta ar fi 
fost o uşurare —, iar Galley era un restaurant elegant, deci 
avea ocazia să se îmbrace frumos. Hope purtă rochia ei fără 
bretele de la Lilly Pulitzer, cu imprimeu de fluturi alb şi 
turcoaz. Allegra îmbrăcă o rochie verde-jad de la Tbags Los 
Angeles şi o pereche de sandale Dolce Vita tip gladiator. 
Hope îşi împleti părul într-o coadă franțuzească, iar Allegra 
şi-l prinse neglijent pe jumătate, imitând o coafură din 
Vogue. 


— Chiar nu e drept cât de frumoasă eşti, spuse Hope. 
Allegra păru jenată. 


— Arăţi exact la fel ca mine, spuse ea. Suntem gemene 
identice. 


— Doar că tu eşti Alice, iar eu sunt Iepurele de Martie. 


— Încetează! spuse Allegra, luă vârful cozii lui Hope şi o 
gâdilă la nas. Amândouă putem fi Alice. 


Prânzul la Galley fu distractiv şi special, în ciuda faptului că 
Grace pomenea la fiecare cinci minute cât de special şi 
distractiv era. Grace le făcu poză la intrarea în frumosul 


restaurant de pe plajă, iar apoi, după ce se aşezară la masă, 
rugă chelnerul să le facă o poză la toate trei. 


— Sunt fetele mele gemene, anunţă ea, suficient de tare 
încât să audă jumătate de restaurant. Nu-mi vine să cred 
cât de norocoasă sunt azi. E o ocazie specială. 


Hope se întoarse spre Allegra ca să-şi dea ochii peste cap, 
dar Allegra îi zâmbea sincer mamei lor. 


„????” se gândi Hope. Allegra părea complet absorbită de 
prânzul mamă-fiică-fiică. Era ciudat. Acum o lună, dacă 
Grace ar fi sugerat această ieşire, Allegra ar fi refuzat din 
start. Sau, dacă Grace ar fi amenințat-o sau învinovățit-o 
îndeajuns, ar fi stat bosumflată la masă şi ar fi trimis 
continuu mesaje pe telefon. 


Sigur, acum nu avea telefon şi nici cui să trimită mesaje. 


Grace comandă un pahar de vin alb, o cola dietetică pentru 
Allegra şi un ceai cu gheață pentru Hope. Ciocniră paharele. 


— E atât de interesant! Atât de special! Vă mulțumesc că ați 
venit cu mine, spuse Grace. 


— Nu trebuie să ne mulțumeşti că venim la prânz cu tine, 
eşti mama noastră, spuse Allegra. 


„Poate că Allegra se poartă frumos în încercarea de a scăpa 
de pedeapsă”, se gândi Hope. Făcea o treabă atât de bună, 
încât s-ar fi putut să-i meargă. 


Grace comandă supă gazpacho şi o omletă cu brânză şi 
ceapă verde. Allegra comandă salată de homar, iar Hope, 
legume verzi cu coacăze şi brânză de capră şi o garnitură de 
cartofi prăjiți. Masa lor avea vedere înspre plaja albă, turnul 
salvamarilor, umbrelele albastre, verzi şi galbene de la 
Cliffside şi spre apa placidă şi albastră din golful Nantucket. 
La orizont se întrezăreau bărci cu vele, iar vasul cu aburi se 
îndrepta spre Hyannis. Briza flutura marginea tendei. 


— Sunt sigură că probabil ştiţi că ziarul Boston Globe vine 
săptămâna viitoare pentru o şedinţă foto şi un articol despre 
grădina noastră, aşa că Benton o să vină mai des să mă 
ajute să pregătesc grădina, spuse Grace. 


— Care Benton? întrebă Allegra. 


— Grădinarul mamei, spuse Hope. El e cel care mi-a dat 
Lolita. 


— Chiar îmi place cartea aia, spuse Allegra. Vreau să zic, e 
bulversantă, dar îmi menține interesul. Tu ce citeşti, Hope? 


— Casa veseliei de Edith Wharton. 


— Am citit-o acum un milion de ani, în primul meu an la 
Holyoke, spuse Grace. 


— Poate asta voi citi în continuare, comentă şi Allegra. 


„Unde e sora mea?” se gândi Hope. 


Comandară o înghețată cu brioşe, din care mâncară cu trei 
linguri, iar Grace luă un cappuccino şi ceru nota. În timp ce 
Grace plătea, Allegra o împunse pe Hope pe sub masă. 
Domnişoara Kraft, profesoara lor de engleză, se îndrepta 
spre ele. 


— Ia te uită la adorabilele doamne Pancik luând prânzul! 
spuse domnişoara Kraft. 


Emana bucurie spre masa lor. 
Grace se ridică şi o salută, sărutând-o pe obraz. 
— Bună, Ruth! 


Hope se întrebă dacă ea şi Allegra ar trebui s-o salute la fel. 
S-o sărute pe obraz pe profesoara de engleză? Nu-şi putu 
impune mai mult decât un salut cu mâna. Ruth Kraft — toți 
copiii îi spuneau pe ascuns Ruthie — avea o claie de păr 
castaniu creț. Se pregătise să devină cântăreață de operă, 


iar procedeul ei distinctiv la clasă era să cânte propoziţiile 
pe care dorea să le scoată în evidență. Allegrei, mai ales, îi 
plăcea s-o imite. 


Shall I compare theeeeeeeeeee to a summer's daaaaaaaaaay! 


Domnişoara Kraft îi dăduse Allegrei nota cinci, şi iat-o acum 
pe Allegra adresându-i un zâmbet angelic radios şi spunând: 


— Bună ziua, domnişoară Kraft! 


— Şi cum ne merge vara? spuse profesoara. 


Felul în care pronunțase cuvintele, melodios, arăta că de 
fapt voia să afle ceva informaţii. Se putea oare să fi aflat că 
Allegra fusese prinsă bând alcool, şi fumând iarbă şi 
defilând pentru Ian Coburn doar în lenjerie intimă? Dacă 
domnişoara Kraft ştia, atunci era oficial: toată lumea ştia. 
Oare văzuse fotografia? Hope se simțea foarte prost pentru 
sora ei. 


Astfel de veşti aveau să circule la toamnă şi printre 
profesori, iar Allegra n-avea să mai aibă cui să ceară scrisori 
de recomandare. Săptămâna trecută, Hope ar fi considerat 
această situație îmbucurătoare. Dar acum, ea şi Allegra 


erau ca Fraţii corsicani!”: dacă cineva o lovea pe Allegra, 
Hope simțea durerea. 


— Fetele tocmai vorbeau despre toate cărțile pe care le-au 
citit în ultima vreme, spuse Grace. 


— Că veni vorba de citit! spuse domnişoara Kraft şi-şi 
îndreptă atenţia acum spre Grace. Ai auzit despre noul 
roman al lui Madeline King? Se pare că este scandalos. 


— N-am auzit nimic. Am fost ocupată cu grădina şi cu 
găinile, spuse Grace şi, cu o mişcare a mâinii pe care o făcea 
părintele Declan la slujbă, le indică fetelor că ar trebui să se 
ridice în picioare. 


— M-am gândit că tu ai şti mai multe despre asta, de vreme 
ce sunteți prietene atât de apropiate, spuse domnişoara 
Kraft. 


— De fapt, eu şi Madeline nu ne vorbim în perioada asta, 
spuse Grace. 


Domnişoara Kraft fu luată prin surprindere şi răspunse cu o 
voce obişnuită: 


17 Referire la romanul cu acelaşi nume de Alexandre Dumas, despre doi 
gemeni separați la naştere care se regăsesc după 20 de ani (n.red.) 


— O, îmi pare atât de rău... am vorbit fără să ştiu. N-ar fi 
trebuit să aduc vorba de asta. 


— Probabil că nu, spuse Grace, zâmbind rece şi jucându-se 
cu catarama de la geantă. 


Hope îşi studie mama. Nu mai vorbea cu Madeline? Asta era 
o veste cumplită, atât de cumplită, încât Hope crezu că 
mama lor minte — dar apoi îşi dădu seama că absenţa lui 
Madeline fusese reală în ultima săptămână. Mama ei nu se 
mai închidea în cabinet ca să vorbească la telefon, aşa cum 
făcea de obicei. Oare din cauza a ceea ce se întâmplase între 
Allegra şi Brick? Sau pentru că Grace era atât de absorbită 
de Benton şi grădina ei? Din când în când, Hope îşi dădea 
seama că mama ei era o ființă umană, cu propriile 
sentimente complicate. Se întrebă dacă Grace şi Madeline se 
certaseră, cam ca Allegra şi Hollis. Dar oare nu erau prea 
bătrâne pentru un asemenea comportament? 


Hope îşi trecu greutatea de pe un picior pe celălalt. Voia ca 
domnişoara Kraft să se care, să-şi cânte ariile ei sau să-şi 
recite sonetele şi s-o lase în pace pe mama lor. Allegra vorbi, 
de parcă îi citise gândurile. 


— Ne-a părut bine să vă vedem, domnişoară Kraft. Vă dorim 
un prânz plăcut! 


— O, da, mulțumesc, spuse domnişoara Kraft, părând atât 
de luată prin suprindere de acest recul politicos din partea 
celei mai slabe eleve ale ei, încât se clătină pe tocurile 
espadrilelor. 


Hope îi făcu din nou uşor cu mâna - de această dată în 
semn de la revedere - şi porni după mama şi sora ei afară 
din restaurant. 


GRACE 


Nantucket trecu printr-o săptămână de arşiță, şi, când 
Grace spunea „arşiță”, se referea la temperaturi între 26 şi 
32 de grade. Era destul de cald ca fetele să vină acasă de la 
slujbele lor şi să sară în piscină, iar Grace să stea în casă cu 
aerul condiționat pornit — asta dacă nu se ocupa de găini 
sau dacă Benton nu era prin preajmă. 


Benton venea doar scurt, pentru câte o oră, şi era pus pe 
treabă. Nu putea să rămână la prânz sau la orice altceva. 
Spunea că celelalte grădini erau în criză. 


Din cauza căldurii. 


Apoi căldura se domoli, şi urmară două zile şi jumătate de 
ploaie neîncetată. 


În prima zi ploioasă, Benton trimise un mesaj: „Nu vin azi. 
Stau acasă să mă ocup de acte”. 


Grace se ghemui în pat şi se luptă cu o migrenă. Chiar voia 
să-l părăsească pe Eddie pentru acest bărbat? 


A doua zi, el scrise din nou: „Nu vin azi. Mă ocup de facturi. 
Apropo, am una destul de mare pentru Eddie, poate ar fi 
bine să-l avertizezi”. 


Migrenă. Grace se gândi: „Nu vii azi s-o vezi pe femeia pe 
care o iubeşti sau să te ocupi de proiectul tău preferat şi îi 
trimiţi lui Eddie o factură substanţială”, care avea să-l 
scoată din minţi. Încă se plângea de factura lui Hester Phan, 
iar când Grace abordase subiectul celor 50000 de dolari ai 
lui Madeline şi Trevor, Eddie se uitase fix la ea şi spusese: 


— Pe bune, Grace, ce crezi că fac toată ziua? 


Madeline nu răspunsese la mesajele vocale, şi Grace începu 
să se teamă că stricase şi mai mult relația. Oscila între 
varianta în care Madeline scria într-adevăr un roman despre 
ea şi Benton - „Două femei de la această masă vor trăda 
pesoana din stânga lor” — şi cea în care i se părea doar un 
zvon stupid scornit de Blonda Sharon. 


Dar apoi Ruth Kraft menţionase cartea lui Madeline, iar 
Grace se întrebase de unde aflase amețita de Ruth Kraft 
despre ea. 


Deci era adevărat? 


Nu putea fi adevărat. Madeline n-ar face niciodată aşa ceva, 
indiferent cât de furioasă ar fi. 


Sau ar face-o? 


Dacă era adevărat, Grace ar... ar... ei bine, ar fi atât de 
supărată încât nu-şi putea imagina de ce ar fi în stare. Îi 
povestise toate lucrurile în secret! Erau prietene de aproape 
douăzeci de ani! 


Madeline n-ar face asta, decise Grace. Era doar un zvon. 
Decât dacă voia cumva să se răzbune. 
„Allegra înşală, şi tu, Grace, înşeli.” 


Ceea ce Madeline pur şi simplu nu înțelegea era că Grace 
era îndrăgostită. Nu putea să facă nimic în privința asta! 


Durerea de cap îi coborâse, o apăsa ca o cască de plumb, 
strângându-i, zdrobindu-i, strivindu-i craniul. Era 
îndrăgostită, de-abia aştepta să vorbească cu Madeline şi să 
rezolve toată această încurcătură, dar, de fapt, Grace îl voia 
doar pe Benton. 


În drum spre baie — singurul motiv pentru care se ridica din 
pat —, se uită pe fereastră la curtea din spate mustind de 
apă. 


Grădinii nu-i pria ploaia. 


Fericirea reveni. leşi soarele. Benton se întoarse cu un 
zâmbet larg şi cu un apetit feroce pentru Grace. O iubea iar. 
Marea zi se apropia. 


Peluza era tunsă şi aranjată, straturile de flori, curățate de 
buruieni, trandafirii, înfloriți, stratul peren, proaspăt 
acoperit cu mulci, crinii, curăţaţi de uscături, piscina, 
filtrată, scaunele şi pernele, aranjate, grătarul, frecat, 
veranda, măturată, umbrela de pânză, curățată, fotoliile de 
lemn, şterse, hamacul, strâns. Împreună, Grace şi Benton 
parcurseră fiecare centimetru al curţii, tăind muguri pentru 
un aranjament floral, netezind imperfecțiunile de pe aleea 
albă, umplând recipientele cu hrană pentru păsări. 


— E gata. Ne vedem mâine, spuse Benton şi o sărută apăsat 
pe Grace, lipită de camioneta lui. 


Clara Teasdale, responsabilă de secțiunea de casă şi grădină 
a ziarului Boston Globe, şi Big George, un fotograf angajat 
în redacție, sosiră într-o maşină condusă de Bernie Wu. 
Bernie şi Grace erau amici în virtutea faptului că Chloe, fiica 
lui Bernie Wu, cânta la flaut, în orchestra liceului, împreună 
cu Hope. Bernie era, se pare, atât de încrezător în prietenia 
lor, încât apăru cu trei sferturi de oră mai devreme şi nu 
intră pe uşa din faţă. Îi conduse pe Clara şi Big George pe 
lângă latura casei, în curtea din spate. Se opri la cotețul de 
găini, numindu-le la întâmplare: 


— Martha, Dolly, Eleanor, Ladybird, Hillary. 


Soţia lui Bernie Wu era o mare fană a ouălor lui Grace şi 
comanda în fiecare lună cinci duzini. 


Clara râse de numele lor. 
— Numai prime doamne! 


Grace şi Benton făceau dragoste iute şi aprig în magazia din 
curte. Grace se lipise de Benton, voia ca el s-o pătrundă din 
ce în ce mai adânc, să devină o singură ființă. O umplea de 
freamăt, o provoca, el era soarele ei mare şi strălucitor. 


Grace auzi nişte sunete care i se părură a fi voci. Apoi 
deslugşi clar o voce de femeie care spunea „prime doamne”. 
Se depărtă de Benton. 


— Au venit, spuse ea. 


— Deja? Mai devreme cu trei sferturi de oră? spuse Benton 
şi se uită la ceas. 


Îşi aranjară hainele în linişte. Grace încercă să-şi netezească 
rochia de in roz-pal şifonată. 


— Eşti gata? întrebă ea. 


Benton încuviință din cap, iar Grace deschise uşa magaziei 
şi ieşi să-şi întâmpine vizitatorii. 


Observă expresia confuză de pe chipul lui Bernie când 
Benton veni afară după ea. Cel puţin, el ţinea în mână o 
mapă şi o greblă. 


Bernie începu să vorbească foarte repede. Grace îşi dădu 
seama că era foarte emoționat, dar nu ştia dacă din cauză 
că depăşise limitele dând buzna în curte sau pentru că îşi 
dădea seama că întrerupsese ceva. Poate că era doar 
impresionat de Clara şi de Big George şi de ideea că grădina 
lui Grace şi Eddie avea să apară în Boston Globe. Grace 
spera ca acesta să fie motivul şi încerca să aducă totul la 
normal în timp ce îşi netezea continuu rochia. Se strădui să 
nu se gândească la mâinile lui Benton care i-o ridicaseră 
ceva mai devreme. 


— Ei bine, eu am plecat, spuse Bernie. Mă întorc la 
douăsprezece şi jumătate să vă iau. 


Îi zâmbi lui Grace de parcă voia să-i ureze sincer noroc, iar 
ea îi făcu cu mâna. 


Big George era deja la marginea curții, fotografiind 
şezlongurile rustice de lemn şi luciul liniştit şi albastru al 
apei golfului Polpis din fundal, încadrat de hortensiile 
albastre ale lui Grace. 


Clara Teasdale se arătă cucerită de grădină şi probabil şi de 
Benton, care fu foarte mândru să-i prezinte câteva din 
secțiunile lui preferate — pietrele de izvor, plantele perene, 
trandafirii, atât de suculențţi încât îți venea să-i mănânci. 
Toată proprietatea se dădea în spectacol. Benton zăbovi 


lângă banca pe care stăteau ghivecele cu ferigi şi povesti 
cum descoperise singurul comerciant de antichități 
pariziene suficient de înțelept încât să păstreze vechile bănci 
din Jardin des Tuileries. 


Grace preluă conducerea când veni vorba despre găini. O 
lăsă chiar pe Clara să recolteze şase ouă bleu-pal din 
cuiburi, în ciuda cotcodăcelilor dezaprobatoare ale 
doamnelor orătănii, cărora nu le plăcea ca un străin să 
efectueze operațiunea. Apoi Grace deschise uşa magaziei şi o 
auzi pe Clara exclamând de uimire la vederea colecției de 
stropitori, a chiuvetei de cupru lustruite şi a blatului 
ademenitor de steatit. 


Big George făcea poze fără oprire. 


Grace arătă spre maşina de tuns iarba, în colțul ei, apoi Big 
George o întrebă dacă ar deranja-o s-o scoată afară, în 
mijlocul ierbii de un verde-smarald şi să se cocoaţe pe ea, în 
rochia ei roz de in. 


Clic clic clic! 


Pe măsură ce trecea timpul, se făcură sugestii şi pentru alte 
fotografii reuşite - una cu Benton între trandafiri, ținând cea 
mai mare foarfecă în mână, una cu Grace scufundată până 
la glezne în latura puţin adâncă a piscinei şi una cu Benton 
şi Grace atârnați cu mâinile de creanga ulmului bătrân. 


Apoi veni ora prânzului. Nu discutaseră despre prânz ca 
parte a pictorialului, dar, oricum, Grace se pregătise. Făcuse 
şase feluri de sendvişuri — cu salată de ouă, bineînţeles, cu 
castraveți şi brânză cu verdeață, cu ridichi şi unt fără sare, 
cu salată de pui cu curry, cu friptură de vită cu maioneză şi 
hrean şi cu şuncă şi caşcaval elveţian. Cumpărase şi trei 
cartoane de căpşune mari şi zemoase şi pregătise bezele şi 
cremă proaspătă de lămâie. 


Big George fotografie mâncarea, iar Grace fu încântată. 


Scoase o sticlă de vin spumant Schramsberg roze din 
pivnița lui Eddie, iar Benton desfăcu dopul folosindu-se de 
cuțitul ei de bucătar. Dopul ateriză în stratul de crini şi 
toată lumea aplaudă. Grace, Benton şi Clara se aşezară la 
masă şi pozară pentru Big George. Grace îi dădu lui Benton 
să muşte dintr-o căpşună. Clara ridică paharul de şampanie 
şi luă o înghițitură, bine-venită după şuncă şi caşcaval. 


Grace îi pregăti lui Big George un platou plin de sendvişuri, 
iar când acesta se opri din mâncat, îi fură camera şi îi făcu 
poze în timp ce se îndopa. 


— Eşti fan Stones? îl întrebă Benton pe George. 


— Nu e toată lumea? răspunse acesta. 


Benton îşi conectă telefonul la boxele de afară şi puse 
melodia Loving Cup, apoi turnă restul şampaniei în paharele 
lui Grace şi Clara. 


— Asta a fost un fel de melodie tematică a verii noastre, 
spuse el. 


— Pot să spun sincer că nu m-am mai simțit niciodată atât 
de bine la o şedinţă foto. 


Grace fu de acord. Era super. Îşi imagina viaţa cu Benton 
aşa ca acum - jucăuşă, senzuală şi fără griji în fiecare zi. 


După ce îşi termină vinul, Clara citi cu voce tare notițele pe 
care le luase: 


— Benton - a lucrat ca grădinar în timp ce studia la 
Universitatea de Stat Ohio, Surrey, Anglia, pasionat de 
trandafiri, Savannah, Oxford, Asociaţia Istorică Nantucket. 
Clara ridică privirea şi miji ochii. Cum ai găsit-o pe Grace? 


Benton o privi pe Grace într-un fel care nu putea fi descris 
altfel decât plin de dragoste. 


— Ea m-a găsit pe mine, spuse el. 


Clic clic clic! 


NANTUCKET 


Mulţi dintre noi ştiam că proprietatea Pancik urma să apară 
în ediția de duminică a ziarului Boston Globe, dar alții au 
fost luaţi prin surprindere în timp ce amestecau laptele şi 
zahărul în cafeaua proaspătă şi deschideau ziarul. Cu toate 
astea, chiar şi cei dintre noi care ştiau la ce să se aştepte de 
la articol am fost uimiţi de ceea ce am văzut. Pentru început, 
articolul era intitulat „Raiul privat din Nantucket”. Iar prima 
fotografie - BUM! imensă şi colorată - o înfățişa pe Grace 
Pancik dându-i să muşte dintr-o căpşună mare şi delicioasă 
lui Benton Coe. 


„Uau!” 


Descrierea pozei era: „Grace Pancik, stăpâna casei, 
savurează un prânz în aer liber cu arhitectul peisagist 
Benton Coe, proprietarul Coe Designs”. 


Articolul spunea: „Există întâlniri providenţiale, aşa cum 
este cea dintre Grace Pancik din Nantucket şi Benton Coe, 
bărbatul pe care l-a angajat să-i proiecteze şi să-i 
pregătească proprietatea de 1,2 hectare din Wauwinet”. 


„Uau!” 


Urmau câteva paragrafe despre istoria profesională a lui 
Benton; impresionant, dar nimic nou pentru noi. 


Apoi câteva paragrafe despre Grace: „Doamna Pancik s-a 
specializat în literatura franceză la colegiul Mount Holyoke, 
ceea ce explică afinitatea ei pentru banca de grădină 


păstrată din Jardin des Tuileries, datând din epoca lui 
Ludovic al XIV-lea, a lui Colbert şi a renumitului arhitect 
peisagist parizian Andre Le Nôtre. Exact această băncuță 
era instalată pe o terasă lungă pe malul Senei, numită 
Terrasse du Bord-de-l'Eau, şi cel mai probabil a oferit clipe 
de răgaz unor oameni celebri, precum Auguste Renoir şi 
Claude Monet, după vizitele obositoare la muzeul Luvru din 
apropiere. Astfel de detalii istorice pline de savoare o încântă 
pe doamna Pancik şi îi alimentează imaginația romantică. 


Doamna Pancik este pasionată şi de stratul ei de crini, pe 
care l-a plantat ca tribut pentru bunica ei iubită, plecată 
dintre noi, Sabine Roddin-Baste, care avea o proprietate în 
Wayland cu o livadă de meri şi o peluză de crichet. 


— Bunica mea adora crinii, spune doamna Pancik. Ea a fost 
cea care mi-a insuflat iubirea pentru spaţiile verzi.” 


Urma un colaj foto: Grace călare pe o maşină de tuns iarba, 
ca o regină pe tron, Grace şi Benton atârnați unul lângă 
altul de o creangă, ca nişte copii pe terenul de joacă, Grace 
bând dintr-un pahar de şampanie, privită de Benton, Grace 
traversând latura puţin adâncă a piscinei, Benton stând în 
stratul de trandafiri cu o pereche uriaşă de cleşti în mână, 
una dintre găini - Martha sau Dolly — plimbându-se prin 
curte şi interiorul magaziei din grădină, unde chiuveta de 
cupru strălucea ca o monedă nouă. Pe panoul de deasupra 
chiuvetei scrie: „O grădină nu e o chestiune de viață şi de 
moarte. E mult mai mult de atât.” 


Urmau paragrafe despre colaborarea dintre Grace şi Benton 
în fiecare problemă legată de grădină, în încercarea de a 
crea diferite „momente”. Piscina şi jacuzzi-ul, placate cu 
gresie verde şi înconjurate de pavele de epocă şi bolovani de 
pavaj originali din centrul vechi al Nantucketului, lăsau 
impresia că dai peste un mic lac numai bun de scăldat în 
pădure. Peluza verde îmbia la o plimbare până la fotoliile de 
lemn, aşezate acolo unde puteai să auzi pârâul care 
străbătea partea din spate a proprietății şi să admiri vasele 
cu pânze din portul Polpis. 


Între cei doi ulmi de două sute de ani era atârnat hamacul 
unde doamna Pancik se relaxa adesea citind Victor Hugo şi 
Alexandre Dumas, cu vedere spre stratul de trandafiri, în 
care se găseau douăzeci şi două de varietăți. 


„— Dar esenţa a ceea ce am vrut să realizăm este 
reprezentată de magazia din grădină, spune Coe. 


Doamna Pancik este de acord. 


— Aceasta este cu adevărat copilul nostru, confirmă ea.” 


Jody Rouisse o sună pe Susan Prendergast. 


— Mie, una, mi se pare dezgustător. Nu e bătător la ochi 
pentru oricine că ăştia doi sunt amanți? Ea îi dădea să 
mănânce! 


— Ca Adam şi Eva în grădină, spuse Susan. Crezi că 
redactorul a avut informații din interior? 


— Eddie nu e menţionat nicăieri, spuse Jody. Adică pe ea o 
numesc doamna Pancik, dar e ca şi cum el şi gemenele nici 
n-ar exista. 


— Trebuie să spun că felul în care o priveşte Benton în 
fotografia aia e destul de intens, spuse Susan. Aş vrea să mă 
privească şi pe mine cineva aşa. 


— Mi se pare că menționarea băncuței din Tuileries e un 
snobism. lar Grace citeşte Victor Hugo în hamac? Mai 
degrabă Cosmopolitan. 


— A studiat literatura franceză, spuse Susan. Am auzit că 
biblioteca ei e plină de ediţii princeps. 


— Ei bine, ce zici atunci de Grace care spune că magazia din 
grădină este „copilul nostru”? comentă Jody. 


— Ştii, lui Jean Burton i s-a părut că e gravidă. Cred că 
sunt şanse bune ca magazia să nu fie singurul copil. 


— Trandafirii ei arată absolut incredibil, spuse Susan. Ce-i 
al ei e alei. 


— Mda, să nu fim nedrepte. 


Doctorul Andy McMann văzu primul ziarul. Savura ca de 
obicei momentele de solitudine de duminică dimineața. 
Calgary dormea până târziu, iar Rachel, până şi mai târziu, 
aşa că doctorul putea să stea afară pe verandă, să se bucure 
de soare şi de briză, să-şi bea cafeaua, să-şi mănânce 
pâinea de secară prăjită cu puţin unt şi cu jumătate de 
avocado copt, să asculte Schubert şi să citească Boston 
Globe. 


De obicei trecea peste secțiunea de „Casă şi Grădină”, dar 
acum zări cu coada ochiului cuvântul „Nantucket” şi vru să 
vadă despre ce era vorba. 


Grădina lui Grace Pancik. Un peisagist şmecher. Doctorul 
citi articolul şi studie fotografiile şi simţi o senzaţie de 
puternic disconfort urcându-i de la baza coloanei până la 
gât. Proprietarul lui, Eddie Pancik, era încornorat de acest 
tip Coe — măcar atât era clar! Doctotul Andy ezita s-o 
trezească pe Rachel, indiferent de motiv, dar simţi că asta 
nu suferea amânare. Duse ziarul în dormitor. 


Alicia Buckler, jurist la primăria Nantucket, citea Globe în 
timp ce stătea la coadă, aşteptând să se elibereze o masă la 
Black-Eyed Susan's. 


Se întoarse spre soţia ei, Janice, şi-i arătă fotografia cu 
Grace şi Benton atârnați de creanga copacului. 


— Cred că amândouă muncim prea mult, spuse Alicia. Ar 
trebui să ne luăm o vacanţă şi să ne prostim ca oamenii 
ăştia. 


— Asta e Grace Pancik! Şi Benton Coe! 


Janice rămase cu gura căscată. 


Alicia îi aruncă ziarul cu un gest de frustrare. Se săturase 
până peste cap de faptul că Janice părea să-i cunoască pe 
toţi locuitorii insulei doar pentru că le curăța dinţii. Şi se 
săturase de rutina din fiecare duminică, când mergeau să 
mănânce la Black-Eyed Susan's. Săptămânal, o oră din 
viața lor era irosită stând la coadă. Alicia jinduia după 
vremurile vechi, când putea să meargă la Jared Coffin 
House pentru micul dejun, dar, dacă ar fi adus vorba despre 
asta, Janice i-ar fi spus că este veşnic nemulțumită şi ar fi 
început să se certe. 


Alicia era cu opt luni mai mare decât Janice, şi subiectul era 
pentru ea un punct sensibil. 


— Să ai poftă la omleta de soia, eu mă duc acasă, spuse 
Alicia. 


Dar Janice nici n-o auzi. Era prea captivată de articol. 


Glenn Daley se rostogoli şi aproape că o strivi pe Barbie. 
Stăteau în pat, bând cocktailuri cu şampanie şi citind 
ziarul. Glenn fusese cu multe femei, dar nu savurase 
niciodată răsfățul unei şampanii bune, al cearşafurilor de 
calitate şi al florilor proaspete de lângă pat cum le savura 
împreună cu Barbie. lar ea mirosea delicios, chiar şi imediat 
după ce se trezea. 


Nu-i plăcea să creadă că se îndrăgostea - soţia lui distrusese 
în el noţiunea de dragoste pentru totdeauna —, dar era foarte 
sigur că în această duminică dimineaţă nu-şi dorea să facă 
altceva sau să fie cu altcineva. 


— Ia te uită, e cumnată-ta! spuse el, arătându-i lui Barbie 
ziarul. 


— Dumnezeule mare! făcu Barbie. 


EDDIE 


După cum spune zicala, o nenorocire nu vine niciodată 
singură. 


Vineri după-amiaza, Eddie primi nu unul, ci două telefoane 
bizare. Unul era de la avocatul lui Madeline şi Trevor, 
Layton Gray, celălalt, de la Philip Meier, funcţionarul de la 
bancă. 


Layton îl sună în legătură cu investiția de 50000 de dolari. 
Clienţii lui erau foarte supăraţi, spunea Layton, şi îşi voiau 
banii înapoi. Eddie şi Layton perfectaseră împreună 
nenumărate afaceri imobiliare. Eddie îl considera pe Layton 
nu doar un tip de treabă, ci un fel de prieten, aşa că cel mai 
mult îl deranjă tonul vocii lui Layton din mesaj. Era arțăgos 
şi puţin distant, de parcă Layton nici măcar nu l-ar fi 
cunoscut, de parcă n-ar fi băut împreună câteva beri la 
Clubul de Iahting Great Harbor. 


— Te rog sună-mă să discutăm înainte să depun plângere în 
instanţă, spunea Layton. 


„Plângere în instanță”? Eddie nu credea că există vreo bază 
pentru o plângere în instanţă. Fusese o investiție de bună- 
credință. Madeline şi Trevor scriseseră un cec, iar Eddie le 
promisese înapoi o sumă dublă - adică o sută de mii — odată 
ce vindea casele. Făcuse o fotocopie a cecului şi scrisese în 
josul paginii „Investiţie din partea familiei Llewellyn în Eagle 
Wing Lane”, apoi toți trei semnaseră hârtia, pe care Eddie 
din nou o copiase, dându-le originalul lui Madeline şi lui 
Trevor şi păstrând el exemplarul xeroxat. 


Nimic contractual, nimic obligatoriu. O investiție de bună- 
credință între prieteni. 


Cu toate astea, cuvintele „de bună-credință” îl rodeau. Nu 
putea să le ignore. Trebuia să-şi respecte partea lui de 
înțelegere. Şi în mod clar nu voia ca Layton Gray să creadă 
că el, Eddie, luase bani de la prietenii lui şi-i investise într-o 
afacere păguboasă. 


Layton procesa opt-zece contracte imobiliare pe săptămână, 
lucra cu fiecare agenţie din Nantucket. Dacă s-ar fi aflat... 
Nu, Eddie nu putea să permită aşa ceva. Era negru de furie 
că Madeline apelase la Layton. De fapt, o parte din el nici nu 
putea să creadă că ea făcuse într-adevăr aşa ceva. Avocaţii 
costau bani. Dacă îl sunase, chiar vorbea serios. 


Încercă să imagineze un mod prin care le-ar fi putut returna 
lui Madeline şi Trevor măcar o parte din investiție. Odată ce 
încheia afacerea cu Glenn Daley (Eddie avea arsuri la 
stomac numai când se gândea la numele lui), putea să pună 
deoparte zece mii de dolari pentru familia Llewellyn. 


Poate? 
Da, aşa va face. 


Apoi îl sunase Philip Meier şi-i spusese că era în urmă cu 
trei luni la plata ipotecii pentru casă. 


— Stai puţin... n-are cum... zisese Eddie. 


— Trei luni şi două zile, de fapt, precizase Philip. Ai restanţe 
de 27810 dolari. 


Inima lui Eddie se aprinsese brusc, ca un foc de tabără. 


— Nu se poate! 


— Ba se poate. Am trimis mai multe notificări la sediul 
firmei tale. 


Eddie ochise grămada de plicuri nedesfăcute de pe birou — 
unele noi, altele mai vechi, probabil vechi de trei luni. 


— O să pierd casa? întrebase el. 


Şi le imaginase pe Grace şi pe fete stând pe peluza din fața 
casei, în pijamale, în timp ce oficialii băncii sigilau uşa din 
față. 


— Am nevoie de un cec până luni, spusese Philip. 


„Luni?” se gândi Eddie. De unde putea să facă rost de 27000 
până luni? Apoi îşi aduse aminte că cei de la Nightbill 
veneau luni şi că Bugsy Greer acceptase să plătească în 
bani-gheață — 84000 de dolari. Din toată suma, 35000 le 
rămâneau fetelor, 49000 împărțea cu Barbie. Dar Barbie nu 
ştia că Eddie mărise prețul, deci ea urma să primească doar 
17 500, iar el păstra 31 500! 


Genial. 


— Marți dimineaţă îți pot aduce banii. Gheaţă, îi spuse lui 
Philip. 


— Bani-gheață? spuse Philip. Ce ai de gând să faci? 
Jefuieşti o bancă? Amândoi râseră. Marți dimineaţă e în 
regulă. Mulţumesc, Eddie. 


Eddie se simţi încurajat de victoria lui, dar ştia că nu era 
decât o soluție de moment. Avea nevoie de ceva mare. Avea 
nevoie de ceva adevărat. Unde erau cumpărătorii? Nadia i-l 
adusese pe bărbatul de la Kasper Snacks cu care se culca, 
spunând că era interesat să cumpere o casă. Eddie aproape 
că leşinase de uşurare. Era un beneficiu pe care nu îl 
anticipase în afacerea aceasta - fetele puteau să încurajeze 
potenţiali cumpărători. Dar, până la urmă, prietenul special 
al Nadiei se dovedise prea naiv, neavând nici cea mai mică 
idee cât ar fi costat o investiţie în piaţa imobiliară din 
Nantucket. Se uitase o dată la prețuri şi hotărâse că mai 
bine îi cumpără Nadiei o înghețată. 


Eddie îşi petrecu ziua de sâmbătă la birou. Nu se întâmpla 
nimic, aşa că puse la punct actele pentru afacerea cu Glenn 
Daley. Se opri să bea ceva la Lola în drum spre casă, în 
ciuda faptului că un martini costa aici douăzeci de dolari. 
Probabil trebuia să iasă în oraş mai des ca să cunoască 
oameni şi să le dea cartea lui de vizită, dar asta l-ar fi costat 
bani pe care pur şi simplu nu-i avea. În drum spre casă, 
trecu pe lângă casele de pe Eagle Wing Lane. Se văzu parcă 
pe el însuşi, strivit ca Vrăjitoarea cea rea de la Răsărit, sub 
fundaţia casei de la numărul nouă. Nu suporta să se 
gândească la cât de vesel şi entuziasmat fusese în ziua în 
care cumpărase aceste trei loturi. 


Duminică dimineața, Grace se trezi şi se ridică din pat la ora 
şase şi plecă la Hub ca să ia ediția de duminică a ziarului 
Boston Globe. Era atât de nerăbdătoare să vadă articolul, 
încât Eddie crezu că avea să ia foc din senin. Încercă să se 
simtă şi el nerăbdător, dar era prea ros de grija că frumoasa 
proprietate la care ţinea atât de mult ar putea fi confiscată 
de bancă. 


Dormi până la nouă şi jumătate — semn clar că era 
deprimat. Când se trezi, fetele erau afară, lângă piscină, 
citind. 


— Unde e mami? întrebă Eddie. 


— E sus în cabinetul ei. La telefon, spuse Hope. 


Eddie începu să-şi facă ouă jumări cu cremă de brânză, 
singurul fel de mic dejun care chiar părea că îi potoleşte 
arsurile gastrice. Folosi nouă ouă proaspete, ceea ce 
probabil că era prea mult, dar, ce naiba, măcar erau gratis. 


Grace cobori din cabinetul ei radiind. 


— Vrei să vezi articolul? E minunat, spuse ea. 


— Sigur, dacă tot am plătit pentru el, răspunse Eddie. 


— În regulă. Am încercat să-l arăt şi fetelor, dar n-au fost 
interesate. 


— Nimic nou, replică Eddie. 

— Toate fotografiile au fost regizate, aşa că să nu fii gelos! 
— Gelos? făcu Eddie. 

— Gelos pe Benton, prostuțule! 


Grace deschise ziarul pe cel mai sexy blat de bucătărie din 
lume şi-i arătă fotografia principală, în care îi dădea să 
muşte dintr-o căpşună lui Benton. 


RAIUL PRIVAT DIN NANTUCKET era titlul. 
— Drăguţ! spuse Eddie. 


Fotografia era întru câtva sugestivă... Eddie nu-şi dădea 
seama cum anume. Poate ar trebui să se simtă gelos? Se 
uită şi la celelalte fotografii - Grace pe maşina de tuns iarba, 
Grace în piscină, Grace şi Benton agățați de ulm ca o 
pereche de maimuțe capucin. 


— Hai, citeşte articolul! spuse ea. 


— Î citesc mai târziu, spuse Eddie. Promit. 


Articolul era lung, iar el chiar nu se putea concentra în clipa 
aceea suficient ca să-şi poată asuma o asemenea misiune. Îl 
durea creierul. Îi era poftă de ouăle jumări. Era fericit că 
Grace era fericită. Obținuse ce voise. Articolul era un fel de 
însărcinare pe care ea o dusese la capăt cu succes. Eddie îşi 
dorea ca şi viața să fie aşa, dar se simțea mai degrabă ca şi 
cum ar fi stat în apă rece ca gheaţa, până la brâu, căutând 
pepite de aur pe care fie le cheltuia, fie le pierdea, aşa că era 
silit să caute întruna. O eternă căutare. 


Se uită din nou la fotografia în care Grace îl hrănea pe 
Benton, dar, în loc să se simtă gelos, se simți intrigat. 
Benton Coe era un om de afaceri de succes. Oare el avea 
bani pe care ar fi vrut să-i investească în casa de la numărul 
13? 


Eddie îşi puse ouăle jumări, pufoase, pe farfurie şi le duse 
pe verandă. Inchise ochii la prima înghițitură şi şi-l imagină 
pe Benton Coe ca pe un fel de prinț care putea să-i salveze 
pe toți. 


MADELINE 


Când Madeline văzu articolul din Boston Globe, se gândi 
aproape fără să vrea, la „cât de fericiți arătau Grace şi 
Benton”. 


Nu ştia sigur dacă articolul o inspirase, dar, pentru prima 
oară în cariera ei de scriitor, Madeline nu avu nici o ezitare 
în ceea ce priveşte finalul cărții sale. Se simțea ca Gretchen 
Green, fata eroină care apare şi repară totul. Mai întâi 
compuse momente de dramă şi de conflict: soțul lui G, 
Renfrew, îi descoperă aventura când îi verifică apelurile din 
telefon. (Din câte ştia Madeline, aşa se dădeau de gol 
majoritatea adulterilor, dar ea era convinsă că Grace n-ar fi 
fost niciodată prinsă aşa, pentru că rareori folosea telefonul 
mobil.) Când aventura este descoperită, G îşi părăseşte soțul 
şi fuge cu B. Se mută împreună la St. John, pe Insulele 
Virgine, unde B obţine un contract să construiască un 
enorm complex de vile cu vedere la Honeymoon Beach. 


G devine pasionată de urmărirea păsărilor, o îndeletnicire 
potrivită cu simțul libertăţii pe care şi l-a regăsit. Se simte 
ca şi cum ar avea aripi. 


Madeline puse pixul jos şi trase aer în piept adânc, 
purificator. Cartea era gata. Ştia nu doar că lui Angie îi va 
plăcea - ştia că era o carte bună. 


EDDIE 


Când Eddie intră în birou luni dimineață, Barbie era deja la 
biroul ei, cu două cafele de la Handlebar Cafe şi cu ziarul 
deschis în față. 


— Ia loc! spuse ea. 


Lui nu îi plăcea ca ea să-i dea ordine, dar în tonul ei era 
ceva care-l făcu să se supună. 


Poate că avea să mărturisească despre relația ei cu Glenn 
Daley. 


Ea îi dădu cafeaua, cu mult lapte. 


Apoi făcu semn din cap spre ziar. 


— Ai văzut asta? 


Era articolul despre grădină, deschis la fotografia cu Grace 
care îi dădea lui Benton să muşte din căpşună. 


— Da, spuse Eddie, ridicând din umeri. Grace mi-a zis că 
toate fotografiile au fost regizate. 


— Asta spune Grace. Dar toată lumea de pe această insulă 
spune că îl plăteşti pe tipul ăsta ca el să i-o tragă nevestei 
tale. 


— Că veni vorba de cine i-o trage cui, ce mai face Glenn? 
întrebă Eddie. 


— Nu schimba subiectul! Trebuie să-ți pui în ordine 
căsnicia. Vorbesc serios, Ed. Trebuie să te ocupi de asta. 


Eddie o privi pe sora lui şi o văzu pe fetişcana cu părul într- 
un permanent ieftin şi cu prea mult creion negru la ochi 
bătându-se cu Teresa Maniscalco în curtea liceului pentru 
că Teresa spusese la toată şcoala că vestiarul fetelor duhnea 
ca vaginul lui Barbie. Eddie îşi aminti că auzise expresia 
„duhneşte ca vaginul lui Barbie” şi se simţise umilit. Voia să 
apere onoarea surorii lui, dar nu se pricepuse niciodată să- 
şi înfrunte problemele - era prea sfrijit. Excelase doar în arta 
de a se eschiva. 


Barbie, căreia nu-i era frică de nimeni, se bătuse cu Teresa 
Maniscalco, spărgându-i buza dintr-o lovitură şi primind o 
suspendare de trei zile. Eddie trecuse pe lângă biroul 
directorului şi o văzuse prin fereastra de plexiglas, trântită 
într-un scaun, cu brațele încrucişate pe piept, cu o privire 
încruntată şi hotărâtă ca de oţel. „Sora mea e cea mai dură 
persoană din lume”, se gândise atunci. Mult mai dură decât 
el însuşi. 


După aceea, nimeni nu se mai pusese cu Barbie. Muncise 
pe rupte şi fusese acceptată la Universitatea din Boston, 
unde purta bluze ţărăneşti şi învățase să citească tarotul. 
După ce absolvise, îl urmase pe Eddie la Nantucket. 


Prima ei slujbă fusese cea de secretară la o femeie foarte 
bogată care avea o reşedinţă de vară în Abrams Point — iar 
Barbie absorbise ca un burete stilul ei de viață. Ce vin, ce 
furculiță, ce fel de flori. Învăţase despre cristale, despre 


comercianții de artă şi despre cartierele din Manhattan şi 
Paris. Lui Eddie nu-i venea să creadă cum se transformase 
sora lui. În timp ce el habar n-avea de bunele maniere, 
Barbie se înfățişa lumii drept o femeie elegantă şi rafinată. 


Iar apoi, desigur, avusese mereu un al şaselea simț. Ăsta era 
lucrul cel mai important. 


— Bine. În regulă, spuse el. 


Se frământă tot drumul spre casă. Grace nu avea o 
aventură cu Benton Coe. Poate că-i căzuse într-adevăr cu 
tronc — Grace se bucura să aibă pe cineva cu care să 
vorbească despre găinile şi florile ei —, dar soţia lui nu era 
genul care să aibă o aventură, Eddie nu credea asta. Era 
prea programată să fie bună - un instinct pe care i-l 
insuflaseră încă din copilărie bunica ei, părinții, frații mai 
mari. Eddie ştia că, pentru ea, rebeliunea însemnase să bea 
tequila şi să fumeze - în aceeaşi seară, într-o marți! — în 
primul ei an la colegiul Holyoke. O aventură în perioada 
adultă era de neconceput. 


Nu-i aşa? 


Pe o scară de la 1 la 10, arsura gastrică a lui Eddie se 
intensifică de la un 3 blând în dimineața aceea spre 7 şi 
apoi un 8. lar apoi, când intră pe alee şi văzu camioneta 
mare şi neagră a lui Benton, urcă până la 9. 


Dădu buzna în casă. 


— Grace! strigă el. 


Urcă scările în goană, câte două odată — Eddie Rapidul — şi 
intră în dormitorul principal. Gol. Deschise uşa cabinetului 
lui Grace fără să mai bată - lucru interzis, pentru că era 
sanctuarul ei —, dar şi acesta era gol. 


Eddie se mai potoli. O lăsase pe Barbie să-i otrăvească 
gândurile. Grace şi Benton trebuiau să fie în grădină, 
plivind, împrăştiind mulci şi făcând planuri pentru 
instalarea unui duş în aer liber, cu uşi făcute din obloanele 
de la o fermă franțuzească. Şi cu trandafiri cățărători. Grace 
voise dintoteauna trandafiri în duşul ei de afară. 


Ai văzut? El o asculta totuşi! 


Eddie traversă bucătăria şi ieşi pe verandă. 


— Grace! o strigă. 


Curtea din spate era goală, străbătută doar de fluturi, de 
albine şi de păsările venite să mănânce din vasele speciale. 
Grădina strălucea ca într-un fel de vis febril, utopic. Eddie 
merse până la margine şi se trânti într-un şezlong de lemn. 
Priveliştea către golful Polpis era uimitoare în această 
perioadă a anului. Era un om norocos. La fel ca şi Barbie, 


care parcursese o cale lungă din vremurile petrecute pe 
Purchase Street din New Bedford. 


Se ridică. Unde era Grace? 


Se întoarse pe peluza verde, trecu de hamac şi de stratul de 
trandafiri, apoi de piscină şi de plantele perene. Se opri 
lângă statuia de un metru şi jumătate care reprezenta un 
înger şi spuse: 


— Unde e Grace? 


Statuia nu-i răspunse. Stătea acolo cu acelaşi zâmbet slab, 
stupid şi calm pe care-l afişa mereu. Eddie plătise o sumă 
de cinci cifre pentru ea. De banii ăştia ar fi trebuit să 
răspundă când vorbeai cu ea. Barbie era aşa o figură! Îi 
planta idei în cap, şi uită-te la el acum: îşi pierdea mințile, 
vorbea cu statui de piatră. 


Apoi Eddie văzu magazia. 
Magazia din grădină. 


Auzi vocea lui Barbie: „Trebuie să-ți pui în ordine căsnicia”. 


Încercă să apese clanţa. Era încuiat. De ce ar fi uşa de la 
magazia grădinii încuiată? Işi lipi urechea de uşă. Auzea 
zgomote — respiraţii şi mişcare, i se păru. 


Bătu la uşă. 


— Benton, din clipa asta ai terminat aici. Eddie îşi drese 
vocea. Ai terminat, şi nu-ți voi plăti factura finală. Ai luat de 
la mine mai mult decât îți datorez. Acum am să plec, iar tu 
ai să pleci imediat după mine şi n-ai să te mai întorci 
niciodată. 


Acestea fiind spuse, Eddie porni îndărăt. Trecu pe lângă 
casă, ieşi pe alee, depăşi camioneta neagră şi se sui în 
Porsche-ul său Cayenne. Se simți supraomenesc de calm şi 
mândru de el pentru stăpânirea de sine de care dăduse 
dovadă. I se părea că gestionase situația într-un mod 
admirabil. Chiar şi Sabine, bunica lui Grace, l-ar fi aprobat. 
Nu fusese o confruntare murdară, nu se bătuse, nu fuseseră 
proferate acuzaţii sau tăgăduieli pe un ton ridicat. 


Pe drum, după câteva sute de metri, trase pe dreapta, 
intrând în parcarea portului Polpis, şi aşteptă. 


Înainte să apuce să numere până la zece, văzu trecând 
camioneta lui Benton. Deci avusese dreptate. Erau încuiați 
împreună în magazia din grădină. Erau... Aici, Eddie se 
prăbuşi. Nu plânse, de fapt - nu plângea niciodată —, dar 
ritmul respirației i se schimbă. Grace, Grace a lui, pe care 
pusese ochii pe vremea când ea servea clătite cu afine la 
Morning Glory Cafe. Nu-l impresionase atât prin frumusețe, 
cât prin bunătate. Avea ochi mari, căprui, inocenți şi un 
zâmbet perfect. Când se ruşina, vârfurile urechilor i se 
făceau rozalii. Era genul de fată cu care Eddie îşi dorise 


mereu să se însoare, genul care avea să pună familia şi casa 
pe primul loc. 


Şi aşa şi făcuse. Până în vara aceea. Sau, poate, în vara 
dinainte? De când începuse relația asta cu Benton? Eddie 
nu putea suporta să ştie. Îşi dădu seama că nu era perfect, 
că fusese atât de obsedat să facă bani încât lăsase tot restul 
pe umerii lui Grace. Ea se ocupa de toată casa, pregătea 
toate mesele acelea delicioase, făcea cumpărături şi avea 
grijă de fete. O dată se înfuriase pentru că-l întrebase pe 
Eddie dacă ştia măcar în ce clasă erau fetele. El se 
indignase şi spusese „Bineînţeles că ştiu, sunt în clasa a 
treia!”. Dar de fapt erau în clasa a patra, iar Grace îi 
spusese: „N-am să le spun niciodată că n-ai ştiut, pentru că 
ar fi devastate. Dar, Eddie, serios, fă un efort!” 


După aceea el se străduise mai tare. Venise la piesa de 
teatru în care juca Allegra de Ziua Recunoştinţei, la 
concertele de flaut ale lui Hope, chiar dacă asta însemna să 
reprogrameze o vizionare importantă. O dusese pe Allegra la 
New York pentru interviul la agenţia de fotomodele, dar 
Grace se înfuriase atunci, spunând că Eddie investea 
energie şi timp în fetele lui doar atunci când asta se reflecta 
bine asupra lui. 


Ştia că Grace probabil că nu era atât de fericită sau de 
împlinită în rolul ei de soție pe cât putea să fie. Multă vreme 
se comparase pe ea şi pe Eddie cu Madeline şi Trevor şi de 
fiecare dată ieşise în pierdere. Trevor şi Madeline se țineau 
de mână oriunde mergeau, Trevor îi aducea flori lui 
Madeline, Trevor o numea mereu pe Madeline „mireasa”, nu 
„soția mea”. Trevor se uita la comedii romantice cu 


Madeline, mergeau împreună la cursuri de dans. Eddie 
refuza ideea lecţiilor de dans, lucru care o făcuse pe Grace 
să plângă, probabil pentru că Eddie o dezamăgise în mai 
multe feluri, pe care ea i le descria, dar şi în altele, care 
depăşeau imaginația lui. 


Dar la ce bun să se complacă în neajunsurile lui? 


Eddie îşi adună gândurile şi se întoarse la muncă. 


Când intră în birou, Barbie se uită la el şi ridică o 
sprânceană. 


— Am rezolvat, spuse el. 


Peste o oră, Grace îl sună la birou. 


— Soţia ta pe linia unu, spuse Eloise. 


— Lasă să intre mesageria vocală! îi ceru Eddie. 


La ora trei, Eloise veni la el la birou. Purtarea ei amabilă şi 
serviabilă erau de domeniul trecutului. Dispăruseră în urmă 
cu câteva săptămâni. 


— Edward, te rog să-mi dai cecul cu salariul, spuse ea. 


— Ce salariu? spuse Eddie. 


O plătea pe Eloise vinerea, din două în două săptămâni, cu 
douăzeci de dolari pe oră. 


— E luni, te plătesc vineri, spuse el. 
— Îmi vreau salariul, spuse Eloise. 


Avea o expresie de neclintit, care nu accepta refuzuri, ceea 
ce îl sperie puţin pe Eddie. Soţul lui Eloise era un Coffin, 
aveau patru copii şi treisprezece nepoți şi erau rude practic 
cu toată lumea. Eddie nu-şi permitea s-o supere cu ceva, 
dar nici nu avea 1600 de dolari în contul de firmă ca să-i 
poată scrie cecul. 


— E abia luni, repetă Eddie. Pot să te întreb de ce...? 


— Am intrat într-o belea, spuse Eloise. Şi aş vrea banii 
astăzi. 


— Pot să ți-i dau mâine, în bani gheaţă, spuse Eddie, 
gândindu-se la Nightbill. 


— Nu se poate. Am nevoie de ei acum, spuse Eloise. 


Lui Eddie nu-i venea să creadă cum îl tratau azi femeile din 
viața lui. Trebuie să fi fost Ziua Exploatării lui Eddie, dar 


nimeni nu-l avertizase şi pe el. Scoase carnetul de cecuri de 
firmă şi îi scrise un cec lui Eloise. 


— Mulţumesc, spuse ea rece. 


Eddie dădu din cap. Dacă ar fi încercat să-l încaseze azi, cu 
siguranţă i-ar fi fost refuzat. 


Când şi Eloise şi Barbie plecară la prânz, Eddie ascultă 
mesajul vocal de la Grace. 


— Bună, fetele sunt amândouă acasă azi, aşa că o să fac 
nişte vită marinată şi nişte cartofi copţi la grătar de care îţi 
plac ţie, cu porumb. Speram să putem avea împreună o cină 
frumoasă în familie... spuse ea. Apoi izbucni în plâns. Mai 
rosti doar: Îmi pare atât de rău, şi închise telefonul. 


Eddie lucră până la şase, apoi şase deveni şapte. Şi Eloise, 
şi Barbie plecară, întorcându-se la viețile lor minunate de 
după muncă. Eloise avea, fără îndoială, cecul în poşetă, în 
siguranţă, şi urma să rezolve „beleaua”. 


La şapte şi zece, telefonul mobil al lui Eddie începu să sune, 
şi el se gândi că trebuia să fie Grace, să-l întrebe dacă venea 
acasă la cină. Oricât de bine sunau un grătar cu porumb, o 
sticlă bună de vin roşu şi compania soției şi fetelor lui, nu 
putea să meargă atât de departe. Nu putea să se lase 
împăcat cu friptură şi cartofi când o prinsese pe soţia lui 


trăgându-şi-o cu grădinarul! Nu putea să-i dea înainte ca şi 
cum nimic nu s-ar fi întâmplat, nimic nu s-ar fi schimbat. 


Avea nevoie să vorbească cu cineva. Avea nevoie de un 
prieten. Işi scoase telefonul şi formă numărul supersecret al 
Şefului. 


— Salut, Eddie, ce mai faci? spuse Şeful. 
— Foarte bine, spuse Eddie, puțin cam prea entuziast. 


Şeful spusese într-adevăr că Eddie putea să-l sune dacă 
avea nevoie de ajutor. Iar acum Eddie avea nevoie de o 
mână de ajutor. Nu voia neapărat să-i relateze ce se 
întâmplase, voia doar compania altui bărbat cu care să stea 
de vorbă. 


— Eşti liber în seara asta? Mi-ar plăcea să ne vedem undeva 
să bem un pahar. Cum îți sună Brant Point Grill în douăzeci 
de minute? 


— Am planuri diseară, Eddie. Îmi pare rău, spuse Şeful. 


— Nu trebuie să-ți pară rău, spuse Eddie. E într-adevăr din 
scurt. Doar că am avut o zi grea. Ne putem vedea mai 
târziu? In jur de zece? 


Dacă Şeful putea veni la zece, Eddie ar fi putut să ia un 
burger de la Lola şi să zăbovească până la nouă şi un sfert, 
când ar trece pe Low Beach Road la numărul 10 să ia banii, 
şi apoi să ajungă la Brant Point Grill până în zece. 


— Zece? E trecut de ora mea de somn. Îmi pare rău, Eddie. 
— Eşti sigur? Nu pot să te conving cu nimic? 


I se părea jenant să-l implore aşa, dar Eddie era aproape 
disperat să stabilească o legătură cu cineva care nu avea 
nimic de-a face cu familia ori cu munca lui sau cu diabolica 
lui afacere secundară. 


— Poate altă dată, spuse Şeful. 


Vocea lui suna aproape iritată, şi Eddie nu vru să-l agaseze, 
aşa că spuse: 


— Bine, Şefule, nici o problemă. 


Şi închise telefonul. 


Rămase în birou până când soarele apuse şi camera se 
întunecă. Afară pe stradă, Eddie se uita la oamenii care 
ieşeau în serile lor de vară minunate. Grupuri de adolescenți 
se îndreptau spre Juice Bar după înghețată. Părinții 


împingeau cărucioare spre locurile de joacă de pe Children's 
Beach. Cupluri mergeau ținându-se de mână în drum spre 
cina de la Oran Mor sau Club Car. 


Cât de mult i-ar fi plăcut şi lui Eddie s-o ia pe Grace cu 
maşina şi s-o ducă la cină la Club Car! Ar fi comandat 
caviar, servit cu un shot rece de votcă. După aceea ar fi 
putut să cânte la pianul de la bar. Ar fi pus chiar la bătaie 
douăzeci de dolari pentru ca Ryan să cânte Tiny Dancer. Ar 
fi făcut asta pentru Grace. Ei îi plăcea mult Elton John. 


Era atât de... singur. Dar nu trebuia să fie. Putea să meargă 
acasă la cină. Putea să meargă alături la Lola, să-şi ia un 
martini şi un burger şi poate să mai împartă nişte cărți de 
vizită. 


Pe întuneric, biroul era chiar sumbru. Imperiul lui sărăcit. 


Eddie aprinse în sfârşit lumina. Îşi impuse să treacă prin 
facturile neplătite de pe birou. Acolo, deasupra, era factura 
de 2400 de dolari de la Hester Phan. Bonusul ei de reuşită. 


Asta puse capac. Eddie simți cum cade într-un butoi 
fierbinte de furie şi indignare. Bonus de reuşită pe dracu”! 
Ridică receptorul şi dădu telefonul pe care voise să-l dea 
toată ziua. 


După ce Benton plecă de la sediul lui, Eddie o porni către 
Low Beach Road. Incă tremura. „Grace, Grace, Grace!” O 


pierdea. Încercă să nu regrete ceea ce tocmai făcuse, dar o 
parte din el îşi dorea să se fi dus pur şi simplu acasă. Se 
gândi la Grace care ungea fripturile cu sosul ei marinat de-a 
dreptul magic. Şi-o imagină stropind cartofii cu ulei de 
măsline, cu sare de mare şi piper măcinat, şi desfăcând 
porumb de fermă. Hope şi Allegra ar fi fost încă în costume 
de baie, stând în şezlonguri una lângă alta, la piscină, 
citind. Când Grace le-ar chema să aşeze masa, s-ar ridica 
imediat s-o ajute. Hope s-ar îndrepta spre sertarul cu 
argintărie, iar Allegra ar lua patru farfurii. Şi ar ieşi 
împreună pe verandă. 


Eddie ar aduce un minunat pinot noir Ponzi din pivniță. 
Grace ar fi atât de încântată de alegerea lui, încât s-ar ridica 
să-l sărute. 


Când va ajunge diseară acasă, se hotări el, avea să stea de 
vorbă cu Grace. 'Trebuiau s-o ia de la zero. Gata cu Benton 
Coe! Iar în ceea ce-l privea, Eddie avea să renunțe la Low 
Beach Road numărul 10. Nu putea să-i ceară lui Grace să 
pună capăt aventurii ei până nu-şi rezolva şi el treburile 
murdare. Săptămâna asta chiar. Gata! Se va întâlni cu 
contabilul său, Frank, şi vor stabili împreună pe care dintre 
proprietăţile lui comerciale s-o scoată la vânzare. Chiar şi cu 
ipotecile, probabil că oricum ar obține un profit decent. 


Banii nu puteau cumpăra fericirea - nu mereu. 


Avea s-o scoată el la capăt. Trebuia doar să se ocupe de o 
ultimă problemă. 


La zece fără zece, Eddie stătea în maşina lui în fața casei de 
pe Low Beach Road numărul 10. În maşină era pornit aerul 
condiționat, dar nu şi radioul. Eddie avea o sticlă de apă 
rece şi un borcan de pastile cu aromă de cireşe pe bord. 


Îi tremurau mâinile. 


În spatele lui opri o maşină — Jeep-ul Nadiei —, din care 
coborâră ea şi celelalte fete. Aveau părul aranjat în coafuri 
complicate, care le încadrau fețele cu şuvițe cârlionțate. 
Erau machiate strident şi strălucitor; lui Eddie îi aminteau 
de glazura unui tort. Purtau fuste scurte şi se clătinau pe 
tocuri înalte. Chicoteau şi se tachinau una pe alta în 
ruseşte. 


Păreau... fericite, aproape bucuroase, iar Eddie încercă să 
lase sunetul acestor glasuri să-i aline conştiinţa chinuită 
care nu-i dădea pace. Tinerele femei erau aici să se 
prostitueze, dar cel puţin păreau să se simtă bine. Sau 
poate că ceea ce vedea Eddie era bravadă ori anticiparea 
poznaşă a ceea ce ele considerau a fi „bani uşor câştigaţi”. 
La urma urmei, era mai bine decât să curețe toalete, nu? 
Mai puţin înjositor. Eddie n-avea nici cea mai mică idee cum 
li se părea fetelor toată această poveste. În inima lui, ştia că 
era respingătoare. Părinților lui le-ar fi fost atât de ruşine, 
încât pe Eddie îl durea numai când se gândea la asta. 


Îşi dorea ca Barbie să se fi oferit să vină cu el în seara asta. 
Dar ea nu se oferea niciodată. Stătea doar la biroul ei cu 


pixuri şi carnețele luate din hotelurile exotice unde se 
întâlnea cu Glenn Daley şi apoi aştepta ca Eddie să-i dea 
partea ei de bani. 


— Îmi las telefonul deschis. În caz că ai nevoie să mă suni, îi 
spusese ea înainte să plece de la serviciu. 


— Nu văd nici un motiv pentru care aş avea nevoie să te 
sun, răspunsese Eddie. 


Se întrebase dacă nu cumva Barbie avusese o premoniție 
rea despre seara aceasta sau dacă ghicise în cărțile de tarot, 
în frunzele de ceai sau în nenorocitul de glob de cristal. Dar, 
când o întrebase, ea spusese: 


— Nu, nu, spun aşa, pentru orice eventualitate. 
Naiba ştie ce mai însemna şi asta! 


Când îl văzură pe Eddie, fetele izbucniră în salutări vesele. 
„Eddie, Eddie, Eddie, bună, bună, bună!” 


Nadia îl sărută pe obraz, lăsându-i urme mari şi umede de 
ruj. Elise şi Gabrielle îl luară de braț şi, deşi încerca cu 
disperare să se elibereze, Eddie nu putea să rişte să le 
jignească sau să le strice dispoziţia. Încercă să-şi spună că 
n-aveau decât să-i distreze pe domnii din clădire. Nadia avea 
să jongleze, Iulia, să cânte Send in the Clowns, Elise şi 
Gabrielle, să se aşeze la masa jucătorilor de bridge. 


Se îndreptară împreună spre uşa laterală a casei. Fetele 
rămaseră tăcute în timp ce Eddie bătu la uşă - două bătăi, 
apoi una. 


Le deschise uşa un bărbat foarte înalt, slab şi cu dinţi 
strâmbi. 


Bugsy. Purta un tricou albastru, blugi şi o şapcă de baseball 
cu logoul echipei Twins din Minnesota. Nu părea atât de 
înfricoşător cum arăta pe internet. 


— Salutare! spuse el. 


Deschise larg uşa şi îi pofti pe toți înăuntru. 


Eddie le lăsă pe fete să intre primele, apoi le urmă. Uşa 
dădea direct în bucătăria uriaşă, echipată cu tot necesarul, 
care era acum luminată doar de nişte lumânări lungi, ivorii. 
Pe blaturile de marmură de Carrara se aflau un platou 
generos de sushi şi găleți de gheaţă cu sticle de şampanie 
Cristal. Fetele încercară să-şi stăpânească chiotele de 
bucurie. Aşa trebuia făcut - o peţire ca la carte —, deşi, în 
această vară, fetele găsiseră de multe ori cutii de pizza şi un 
munte de cutii goale de bere. O dată dăduseră şi peste un 
tort de ciocolată mâncat pe jumătate, plin de furnici. Nadia 
îi mărturisise că, uneori, mizeria era aşa de mare, încât 
fetele se zăpăceau pentru că ştiau că în dimineața 
următoare trebuiau să se întoarcă şi să curețe. 


— Îţi taie orice chef, înţelegi, Eddie? spusese ea. Când te 
gândeşti că seara eşti iubita, iar mâine, menajera. 


Sushi era favoritul fetelor, care se dădeau în vânt şi după 
şampanie. 


— Vrei să rămâi la un pahar? îi propuse Bugsy lui Eddie. 
— Nu, mulțumesc, spuse Eddie. 


Nu se simțea în largul lui în casa aceasta. Voia să ia banii şi 
să plece. 


— Porți pălăria aia tot timpul? Chiar şi noaptea? îl întrebă 
Bugsy. 


Eddie încuviință din cap. 
— Ai luat-o din Cuba? 
— De fapt, din Ecuador. 


Era obişnuit să le explice oamenilor că, deşi se chema 
pălărie de Panama, era de fapt produsă în oraşul Montecristi 
din Ecuador. 


— Eşti timid pentru că eşti chel? întrebă Bugsy. 


Şi Bugsy era chel. Îşi atinse cozorocul şepcii de baseball. 


Eddie nu voia să discute cu Bugsy lucrurile care-l făceau să 
se simtă nesigur, dar se temea că, dacă ar fi negat, n-ar fi 
făcut decât să provoace o discuţie. 


— Da. Puțin, cred, spuse el. 


Începuse să poarte pălăria la aproape treizeci de ani, când 
începuse să-şi piardă părul. 


Bugsy întinse mâna să bată pumnul cu el, apoi îşi băgă 
două degete în gură, printre dinţii strâmbi şi stricați, şi 
fluieră tare. Imediat, alți câțiva bărbaţi apărură în bucătărie, 
şi, în câteva secunde, toate fetele aveau câte un partener — 
cu excepția Nadiei. Nadia, s-ar fi zis, îi aparținea lui Bugsy. 


Eddie nu putea suporta să privească acest ciudat ritual de 
curtare. 


Elise săruta deja un bărbat cu păr negru, lins şi dat pe 
spate ca la vampiri. Eddie se întoarse spre Bugsy, dar nu se 
simțea în stare să abordeze problema plății. Nadia fu cea 
care-i sări în ajutor. 


— De ce nu-i dai banii lui Eddie, ca să se care? 


Bugsy o ciupi de nas de parcă era nepoata lui preferată, 
apoi îi dădu de înțeles lui Eddie că ar trebui să-l urmeze 
afară pe uşa laterală. Eddie era încântat că putea să plece. 
Le făcu semn cu mâna fetelor şi le spuse: 


— Doamnelor, ne vedem mâine. 
Nici una nu-i răspunse. Munceau. El încetase să conteze. 


Imediat ce ieşiră în aerul nopții calde de vară, Bugsy scoase 
un plic căptuşit, de mărimea unei perne. Atât de mulți bani! 
Eddie făcu un efort să nu-i înşface deodată. 


— Vor veni în fiecare seară săptămâna asta? întrebă Bugsy. 
— Da, spuse Eddie. 

— Bine atunci, pentru serviciile prestate. 

Îi înmână plicul lui Eddie formal, cu două mâini. 

— Mulţumesc, spuse Eddie. 

— Eu mulțumesc. 


Cineva îl apucă puternic de umăr pe Eddie, şi în aceeaşi 
clipă fu orbit de o lumină puternică. 


— Au! spuse el. 


Panamaua îi căzu pe jos, şi el auzi sunetul inconfundabil al 
paielor strivite cu piciorul şi tresări. Era a treia lui pălărie 
vara asta. Ultima. 


Înăuntru, una dintre fete ţipă, şi, o secundă mai târziu, 
țipară mai multe. Mâinile lui Eddie fură răsucite la spate. I 
se puneau cătuşe. Un bărbat cu un accent strident de 
South Boston începu să-i citească drepturile. Era arestat. 


Fetele țipau. Erau rănite? se întrebă el. 
Nadia ieşi pe uşa laterală şi spuse: 
— Bună, Eddie, te rog, avem nevoie de ajutor înăuntru. 


Vocea ei era calmă şi nepăsătoare, de parcă s-ar fi ars o 
siguranţă sau voia doar să deschidă un borcan cu murături. 


— Domnişoară! Staţi pe loc, vă rog! FBI, spuse bărbatul cu 
accent. 


„FBI”, se gândi Eddie. Vru să fugă. Era Eddie Rapidul, cel 
mai tare alergător al liceului din New Bedford din ultimii 
treizeci de ani. Dacă era nevoie, ştia că putea încă să 
sprinteze patru sute de metri în mai puţin de un minut. Să 
străbată jumătate din distanța până la farul Sankaty Head 


înainte ca cineva să-şi dea seama în ce direcție o luase. Dar 
apoi? Locuia pe o insulă. 


Închise ochii şi aşteptă ca flăcările să înceapă să-i urce pe 
pereții interiori ai pieptului. Se gândi la Grace, care dormea 
în patul lor matrimonial californian, cu saltea de puf. 
„Grace.” Şi-o imagină spălând vasele rămase de la cină. Îşi 
imagină cum îi ridica părul negru, des şi cum o săruta pe 
ceafă — un gest de la începutul relației lor, pe care îl 
abandonase cu mult timp în urmă. 


Trebuia să fi stat acasă, să mănânce friptura şi cartofii pe 
care soţia lui îi pregătise special pentru el. Ar fi trebuit să 
facă dragoste cu ea. Să încerce s-o facă din nou să râdă. S-o 
facă din nou fericită. 


Dar apoi îşi aduse aminte că singurul mod prin care ştiuse 
vreodată s-o facă fericită pe Grace era să-i ofere tot ce-i 
poftea inima. 


— De asta aveam nevoie de bani. Pentru soția mea, spuse el 
către bărbatul din spatele lui, pe care încă nu-l putea vedea. 


— Păstrează-ți scuzele pentru judecător! îl îndemnă tipul cu 
accent. 


— Dacă mă laşi să plec, o să găsesc altceva de făcut pentru 
Grace. Ceva mai bun, spuse Eddie. 


— O să te dumireşti la închisoare. Ai destul timp la 
dispoziție. 


Fetele ieşiră din casă în şir indian, ca şi cum ar fi mărşăluit 
pentru Stalin. Toate plângeau. 


— Eddie! strigă Nadia. 
Instinctiv, Eddie încercă să-şi elibereze mâinile. 
— Uşurel, amice! spuse bărbatul. 


Îl conduse pe Eddie spre spatele unui Chevrolet Suburban 
negru. Eddie se gândi la cum Şeful refuzase să iasă cu el la 


băut. „Am planuri diseară.” Oare ştiuse despre această 
capcană? Trebuia să fi ştiut. Eddie crezuse că erau prieteni. 


„Eşti un tip de treabă, Eddie. Chiar un tip de treabă.” 


Când îşi dădu seama cât de neadevărată era această 
afirmaţie, inima arzândă a lui Eddie se frânse. 


GRACE 


Într-un anumit sens, articolul din Boston Globe schimbase 
totul pentru Grace. Fotografiile cu ea şi Benton şi textul care 


descria lumea minunată pe care o creaseră împreună 
fuseseră un fel de confirmare. Era cu adevărat o descriere a 
Raiului ei privat. Grace ştia că e o nebunie, dar se simțea de 
parcă ar fi fost singura femeie de pe pământ, iar Benton, 
singurul bărbat. 


Luni, când el venise, ea era mistuită de o dorință 
nebunească, arzătoare. Pentru prima oară, îl adusese ea pe 
el în magazia din grădină, îl sărutase şi-i spusese: 


— Aş vrea să mă mărit cu tine. 


— Există o singură problemă. Eşti deja măritată. 


— Nu-mi pasă. 


Benton îi atinsese fața. 


— Nu poți pur şi simplu să-ți faci bagajele şi să pleci. Cum 
rămâne cu fetele? Au nevoie de tine. 


— La anul pe vremea asta vor pleca la facultate. 


— Da, dar un an e mult, observase Benton. Doar nu te 
gândeşti serios să-l părăseşti pe Eddie acum, nu? 


Oare Grace se gândea? 


Dacă ar fi fost să stea de vorbă cu Madeline, ea i-ar fi spus: 
„Ai doi copii, Grace, şi o casă minunată. Eşti pregătită să 
renunti la asta? Benton Coe e un bărbat talentat, dar nu are 
rădăcini aici. Locuieşte într-un apartament deasupra 
biroului său, toată iarna călătoreşte în jurul lumii. Probabil 
că nici nu are asigurare de sănătate”. 


„Sunt sigură că are asigurare de sănătate”, ar fi răspuns 
Grace. 


Acum se putea imagina alături de Benton, formând cu el un 
cuplu funcţional. În ciuda a ceea ce credea toată lumea, nu 
avea nevoie de multe lucruri care să-i asigure confortul, 
putea să trăiască şi doar cu un rucsac. 


Putea să facă față unei ierni în Maroc sau Palm Beach, 
undeva într-un loc cald şi exotic, departe de nesfârşitele ei 
responsabilități de soție şi mamă. 


— Ba da. Am să-l părăsesc pe Eddie la sfârşitul verii, 
spusese ea. 


— Vorbeşti prostii, Grace. Dar îmi place, răspunsese 
Benton. 


Gemuse şi îi atinsese cu buzele cea mai sensibilă parte a 
gâtului. 


Ca de atâtea ori înainte, făceau dragoste în magazia din 
curte — până când Grace auzi vocea lui Eddie. 


— Grace! 


Abia se stăpâni să nu ţipe. Se strădui să-şi îmbrace cât mai 
repede rochia de vară şi să-şi aranjeze părul, în timp ce 
Benton îşi trăgea pantalonii, şoptind obscenități. 


Grace duse un deget la buze. Trebuiau să rămână 
nemişcați, în linişte. Eddie părea să fie pe verandă. Ea şi 
Benton ar fi putut ieşi când Eddie pleca s-o caute în altă 
parte. Dar Eddie nu era prost. Camioneta lui Benton era 
parcată în față, iar el căutase deja probabil prin toată casa, 
şi — gândul cel mai groaznic - magazia din grădină avea 
patru ferestre, deşi erau înalte, şi Eddie ar fi avut nevoie de 
o scară. Dacă ar fi luat însă o scară şi s-ar fi uitat pe geam, 
i-ar fi văzut. Cu cât îl aşteptau mai mult să deschidă uşa, cu 
atât ar fi arătat mai rău. Fiecare secundă de aşteptare îi 
aducea mai aproape de dezastru. Nici măcar n-aveau ce face 
în magazie. Ce ar putea spune că făcea acolo cu Benton? 


Urmă un lung moment de tăcere, în care Grace se gândi: 
„Deschide uşa! Nu, tine-o închisă şi încuiată!” Poate Eddie 
avea să se întoarcă la muncă. Ce căuta acasă, oricum? 
Benton era leoarcă de transpiraţie, arăta palid şi părea că-i 
e greață, şi Grace avu impresia că se pregătea să vomite în 
chiuveta de cupru. Avea nevoie ca el să fie calm, să preia 
controlul, să-i spună ce să facă. 


Apoi urmă un ciocănit ascuţit la uşa magaziei, şi amândoi 
tresăriră. „Te rog, Doamne!” se gândi Grace. Era o 
adulterină pe cale să fie prinsă - n-avea nici un drept să 
recurgă la rugăciuni, dar exact asta făcu. Şopti o Ave Maria. 


— Benton, din clipa asta ai terminat aici, spuse Eddie. Ai 
terminat, şi nu-ţi voi plăti factura finală. Ai luat de la mine 
mai mult decât îți datorez. Acum eu am să plec, iar tu vei 
pleca imediat după mine şi nu te vei mai întoarce niciodată. 


Benton încuviință repede din cap. Tremura. De ce nu 
deschidea uşa să-l înfrunte pe Eddie? De ce nu-i spunea: 
„Nu mă poți concedia, n-am făcut nimic rău!” Sau, de vreme 
ce asta nu era foarte credibil, de ce nu-i spunea pur şi 
simplu adevărul: „O iubesc pe soția ta! Mă voi însura cu 
ea!”? 


Dar Benton tresări, iar Grace avu impresia că era să-l 
bufnească plânsul. Apoi îl auziră pe Eddie retrăgându-se, 
auziră motorul de la maşina lui pornind. Pleca, după cum 
spusese. 


Benton o privi pe Grace. 


— Am plecat. 


— Dar... Am crezut că... spuse Grace. 


— Dacă se află despre asta, o să fie groaznic, Grace. Rău 
pentru tine, dar foarte rău pentru mine. Mi-aş putea pierde 
afacerea, chiar îmi voi pierde afacerea, în mod sigur. Nu pot 
să rămân aici. Benton se trase de părul roşcat. Nu pot să 
cred ce prost am fost! Dumnezeule! 


Lui Grace nu-i plăcu ce auzea. 


— Acum zece minute susțineai că-ți face plăcere când îţi 
vorbesc despre cum aş renunța la orice pentru tine, zise ea. 


— Acum zece minute nu fuseserăm prinşi! exclamă Benton. 
Şi, când am spus că vorbeşti prostii, am vorbit serios. Asta e 
o închipuire, Grace. Nu spun că n-a fost minunat. A fost 
intersant, incitant şi sexy - aşa cum trebuie să fie o iubire 
de-o vară. 


— E mai mult decât o iubire de-o vară. Deja m-am hotărât 
să plec, spuse Grace. 


— Nu, să nu faci asta! Te rog. Benton deschise uşa 
magaziei, şi aerul dulce şi răcoros umplu spațiul, dar Grace 
nu putea să respire. Trebuie să plec de-aici, spuse el şi se 
îndepărtă, dispărând pe lângă casă fără să privească înapoi 
nici măcar o dată. 


Câteva secunde mai târziu, ea auzi motorul camionetei şi se 
gândi: „Mă părăseşte. Mă părăseşte”. 


În minutele care urmară, Grace îl sună pe mobil pe Benton 
de şapte ori şi-i lăsă cinci mesaje vocale. Ii trimise patru 
mesaje scrise, de diferite lungimi. Drept răspuns, tăcere. 


Sună la biroul lui Eddie. Avea nevoie să-i spună că, oricât 
de furios era, n-avea voie să spună nimănui nimic despre 
ceea ce aflase. Dacă făcea asta, vieţile lor ar fi fost distruse — 
a lui, a ei, a lui Benton şi ale gemenelor! Dar la telefon îi 
răspunse Eloise, care-i direcționă apelurile către mesageria 
vocală a lui Eddie. Lui Grace îi era frică ca nu cumva Eloise 
sau Barbie să asculte mesajul, aşa că începu să vorbească 
despre planurile pentru cină. Fripturi. Cartofi şi porumb. 


Apoi izbucni în plâns şi închise telefonul. 


Eddie nu voia să vorbească cu ea, şi oare îl putea învinovăți 
pentru asta? 


Chiar atunci sosi un mesaj de la Benton. Grace se simți 
uşurată până când îl citi. 


Scria: „Mâine părăsesc insula. A apărut o ocazie în Detroit, 
la care mă gândesc de ceva vreme. O voi fructifica şi îl voi 
lăsa pe Donovan să se ocupe aici de afacere. Am fost 
neglijenți şi pripiţi, Grace, şi îmi asum jumătate din vină. Îţi 
doresc numai bine. Mereu vei fi prima mea doamnă. Te 
sărut şi te îmbrățişez, B.” 


Lui Grace nu-i venea să creadă cât de mult o răneau aceste 
cuvinte. li dorea „numai bine”? Se muta la „Detroit”? 
Fuseseră „neglijenţi şi pripiți”? „Te sărut şi te îmbrățişez”? 


Se iubiseră -— ce mai contau cariera lui sau reputația ei? De 
ce-ar fi contat? 


El accepta jumătate din vină. Era generos. 


Detroit? „Se gândea la asta de ceva vreme” — dar Grace 
auzea acum pentru prima oară de Detroit. Oare avea s-o 
întâlnească pe McGuvvy la Detroit? MeGuvvy era din Ohio, 
nu? lar Ohio era lângă Michigan, deci se putea spune cu 
destulă certitudine că McGuvvy se va muta la Detroit şi va 
preda iahtingul pe lac. Probabil că Benton se gândea de ceva 
vreme să se împace cu McGuvvy! 


Mereu va fi prima lui doamnă, dar ce mai conta dacă nu 
erau împreună? 


„Neglijenţi”? Suna de parcă ar fi uitat să strângă furtunul 
din grădină sau să curețe filtrele de la piscină. 


„Pripiți”? Grace ştia ce însemna cuvântul, dar îl căută 
oricum în dicționar. „Făcut în grabă, fără a reflecta.” Era 
greu de găsit ceva care s-o facă să se simtă mai rău. N-o 
iubea, episodul de pe Lucretia Mott Lane fusese o minciună 
spusă la beție, iar declarațiile lui ulterioare, alte minciuni. 
Nu-l înfruntase pe Eddie. Acţionase de frica lui Eddie, când 


ar fi putut cu uşurinţă să-l pună pe genunchi şi să-i dea 
una la fund. 


Îi dorea numai bine. 


Grace fu pur şi simplu complet devastată. Nu suporta să se 
mai uite la magazia din grădină. Ar fi angajat cu plăcere pe 
cineva să i-o demoleze cu totul. Voia să toarne benzină peste 
trandafiri şi să le dea foc. Voia ca toată curtea să ardă. 


Se urcă în Range Rover şi goni nebuneşte spre biroul lui 
Benton. Incă nu era ora prânzului, şi toate camionetele 
utilitare erau plecate, inclusiv dubița lui neagră. 


Unde era? Nu voia decât să-l vadă, avea nevoie de câteva 
momente calme să stea de vorbă cu el. Eddie n-avea să 
spună nimănui nimic, nu-i plăcea să distribuie informaţii 
care-l puneau într-o lumină proastă. Nimeni n-avea să afle 
vreodată ce se întâmplase. Benton putea să rămână aici. 
Sau... Grace putea să meargă cu el la Detroit. 


„Nu”, se gândi ea imediat. Nu putea să le părăsească pe 
gemene. Pur şi simplu n-avea cum. 


Parcă maşina la întâmplare şi urcă în grabă treptele până la 
apartamentul lui Benton. Uşa se deschise, şi în prag apăru 
un bărbat tânăr, cu ochelari şi pălărie de fetru. 


— Bună ziua, pot să vă ajut cu ceva? 


— Îl caut pe Benton. E aici? întrebă Grace. 


— Cred că e plecat pe teren, spuse bărbatul. Eu sunt 
Donovan, managerul lui. Aveţi vreo întrebare sau vreo 
problemă? 


— Şi una, şi alta, spuse Grace cu sinceritate. Apoi se simți 
ca o proastă. Sunt Grace Pancik. 


— A, da! spuse Donovan. Îmi păreaţi cunoscută. Am văzut 
articolul în Globe. Foarte reuşit. Deja avem trei clienți noi 
datorită lui. 


— Grozav! spuse Grace. Încercă să zâmbească, dar muşchii 
feței nu o ascultau. Chiar trebuie să dau de Benton... 


— Aţi încercat să-l sunați pe mobil? întrebă Donovan. 


Ea vru să întrebe dacă putea să rămână în apartament şi 
să-l aştepte să se întoarcă, dar era şi apartamentul lui 
Donovan şi al lui Leslie, iar Grace îşi dădu seama că începea 
să se poarte întru câtva maniacal. 


— Ştii cumva unde anume pe teren a plecat? Trebuie 
neapărat să vorbesc personal cu el. 


Donovan întinse palmele de parcă ar fi verificat dacă plouă. 


— Benton e un tip independent. Nu-mi împărtăşeşte 
planurile nici mie, nici altuiva. 


Grace respiră adânc. 


— Bine. 


— Dar aţi putea să verificați acasă la Edith Allemand. Se 
duce acolo lunea şi vinerea. 


Casa lui Edith Allemand - Main Street. 


— Mulţumesc, spuse ea. 


Cobori scările în grabă, dar apoi se întoarse. 


— Ştii ceva, că ar pleca la Detroit? 


— Ştiu că se gândea la asta, dar ultima oară când am vorbit 
nu luase o decizie. 


Grace se sui în Range Rover şi se îndreptă spre Main Street. 
Şi, într-adevăr, camioneta lui Benton era parcată la 
numărul 808. Şi chiar acolo, în curtea din față, erau Benton 
şi legendara doamnă Allemand. Benton o ținea de ambele 
mâini, în timp ce doamna Allemand vorbea. Dacă femeia n- 
ar fi avut optzeci şi cinci de ani, Grace ar fi fost geloasă. 


Parcă în fața casei, mâhnită de propria îndrăzneală (vocea 
bunicii ei Sabine o implora să nu facă o scenă) — dar nu 
putea să facă altceva. Trebuia să stea de vorbă cu el. 


El observă maşina, şi pe chip i se aşternu o expresie de 
îngrijorare. Îi spuse ceva doamnei Allemand, apoi se 
îndreptă spre Range Rover. Grace îi iubea mersul. lubea 
totul la el. Era complet smintită. 


EI îşi băgă capul prin geamul din dreapta. 
— Grace, ce cauţi aici? şopti. 
— Trebuie să vorbesc cu tine, spuse ea. 


— Nu înţelegi cât de nepotrivit e? Ai idee ce impresie lasă 
asta? 


— Nu-mi pasă ce impresie lasă. Şi nici ţie nu-ţi păsa. Când 
m-ai sărutat pe Lucretia Mott Lane! 


— Am o afacere de condus, spuse Benton. Iar tu ai o familie. 
Du-te şi stai cu familia ta, Grace! Ai grijă de fetele tale! 
Rezolvă-ţi lucrurile cu Eddie! Te rog, te rog, nu complica 
lucrurile mai mult decât e nevoie! Te rog să nu mă mai 
pândeşti aşa, bine? Mă faci să mă simt nervos. 


„Să te pândesc?” se gândi Grace indignată. Nu-l „pândea”. Şi 
totuşi iat-o aici, în fața casei doamnei Allemand, iar 
Donovan cu siguranță avea să-i spună lui Benton că Grace 
îi luase cu asalt biroul. 


Îl „pândea”. 


— Încă îi eşti dator lui Hope cu lista aceea de o sută de 
cărți, spuse Grace. Imi poți frânge inima mie - e în regulă -—, 
dar nu dezamăgi o fată de şaisprezece ani! 


Din curte, doamna Allemand murmură: 
— E totul în regulă, Benton? 


Benton îi făcu cu mâna, apoi îi aruncă lui Grace o ultimă 
privire. 


— Te rog, Grace! Punem punct, da? O să fii bine. Acum... la 
revedere! 


„La revedere!” 
Grace porni maşina şi plecă. 


O voia pe Madeline. Madeline era singura persoană care 
putea să înțeleagă. 


Primul lucru pe care îl făcu ajungând acasă fu să renunțe la 
statutul de membru al Clubului de Grădinărit din 
Nantucket. 


Într-un e-mail către Jean Burton invocă „motive personale”. 
Nu-i păsa ce se putea înțelege prin „motive personale”. Nu-i 
mai păsa de nimic. 


Deschise dulăpiorul cu medicamente. Luă un Fioricet şi 
încercă să se concentreze. Benton plecase — dar Eddie? Mai 
putea să-şi salveze căsnicia? Mai voia s-o facă? 


Se hotări să meargă să cumpere fripturile. Avea să aprindă 
lumânări şi să aleagă un buchet de flori proaspete şi avea să 
încerce să îndrepte lucrurile. Între timp, poate Benton îşi 
revenea. 


„Punem punct, da?” Ce însemna asta? Să pretindă că nu 
existaseră niciodată vederile din Maroc, şi ceaiul de mentă, 
şi pricomigdalele cu fistic, prânzurile câmpeneşti şi dansul 
lent de pe verandă, articolul din Boston Globe şi toate dățile 
când făcuseră dragoste cu pasiune în magazia din curte? 


„Detroit”? 


Dar Eddie nu veni acasă la cină. Trebuia să se ocupe de 
casa închiriată de pe Low Beach Road, o informa el într-un 
mesaj scurt. Grace mâncă cina în tăcere împreună cu fetele, 


care vorbeau una cu alta despre cărțile pe care le citeau. 
Mâncarea era delicioasă, dar Grace nu putu să se atingă de 
nimic. Stricase totul. Iubitul ei plecase, se dovedise a fi un 
laş — „de ceva vreme mă gândesc la Detroit”? —, iar ea îşi 
distrusese căsnicia. Aşa cum prevăzuse Madeline. „Cum vezi 
tu sfârşitul poveştii ăsteia?” 


Grace bău patru pahare de vin la cină, apoi un al cincilea, 
pentru că fetele urmau să se ducă împreună la film în oraş. 
Ea rătăci la etaj într-un fel de amorțeală. Îşi găsi telefonul 
mobil şi citi din nou mesajul de la Benton. Avea nevoie de 
Madeline. O putea suna pe Madeline? 


„Allegra înşală, şi tu, Grace, înşeli.” 
Nu, n-o putea suna pe Madeline. 


În timp ce adormea, încercă să se gândească la lucrurile 
pentru care era recunoscătoare. Fetele ei erau sănătoase şi 
se înțelegeau bine, iar ea avea cea mai frumoasă proprietate 
de pe insula Nantucket. Ca să nu vorbim de găinile ei 
Araucana şi de afacerea înfloritoare cu ouăle organice. 


Găinile exotice şi ouăle albastru-pal erau în regulă, dar nu 
puteau înlocui dragostea. 


La miezul nopţii, când Grace se trezi, Eddie încă nu se 
întorsese. Era încă la casa închiriată de pe Low Beach 
Road? Sau poate într-un bar din oraş? Grace simţi că nici 
măcar nu putea să-i scrie să-l întrebe. leşi pe furiş pe hol, 
îndreptându-se spre cabinetul ei, şi se uită din nou la 
articolul din ediția de duminică a ziarului Boston Globe. Aici 
erau hortensiile ei, trandafirii, şezlongurile rustice - totul 
arăta perfect, aranjat profesionist. Podeţul de peste pârâu şi, 
în fundal, golful Polpis. 


Iată şi magazia din curte şi chiuveta dreptunghiulară de 
cupru, pe care acum îi venea s-o smulgă şi s-o dea la fier 
vechi. Şi iată-i şi pe Grace şi Benton, aşezaţi la masa din 
lemn de tec, la locurile lor obişnuite, ridicând paharele de 
şampanie şi zâmbind frumuseţii pe care o creaseră. 


Îi trimise un mesaj lui Benton: „Mi-e dor de tine”. 
Tăcere. 


Unsprezece minute mai târziu (intenționase să fie 
cincisprezece, dar nu se putu abține), scrise din nou: „Ştiu 
că şi ție ţi-e dor de mine”. 


'Tăcere. 


Nimic pe lumea asta nu rănea mai tare ca tăcerea, se gândi 
ea. 


Încă din seara şedinţei de spiritism, Grace nutrise 
sentimente amestecate în legătură cu Barbie, cumnata ei. 
„Două dintre femeile de la această masă vor trăda persoana 
din stânga lor.” Eddie fusese la stânga lui Grace, Grace 
fusese la stânga lui Madeline, iar Trevor fusese la stânga lui 
Barbie. Barbie nu avea cum să fie vreodată în postura de a-l 
trăda pe Trevor, şi era clar că Barbie nu se referea la ea 
însăşi, oricum. 


Grace avea să-l trădeze pe Eddie. 
Madeline avea s-o trădeze pe Grace. 


Barbie avusese dreptate: Grace îşi începuse aventura cu 
Benton Coe şase luni mai târziu. Oare Barbie chiar avea 
puteri paranormale? Sau, pentru că spusese cuvintele 
acelea, îi influențase ei comportamentul? Întorsese această 
întrebare pe toate părțile, dar, de atunci, n-o mai privise 
niciodată pe Barbie cu aceiaşi ochi. Iar după şedinţa de 
spiritism, Barbie încetase să mai petreacă sărbătorile cu 
Grace, Eddie şi gemenele. Spunea că prefera să călătorească 
cu unul din amanții ei secreți, dar Grace simțise mereu că 
Barbie descoperise ceva putred în cumnata ei şi voia să se 
distanțeze de ea. 


Oricum, Barbie Pancik era, prin natura ei, o persoană foarte 
ascunsă şi de care era greu să te apropii. li era foarte loială 
lui Eddie, afacerii lor şi, în afară de asta, sieşi. 


Date fiind aceste lucruri, surpriza lui Grace fu totală când o 
văzu pe Barbie Pancik aplecată peste patul ei în mijlocul 
nopții, trezind-o. 


Grace ţipă. Era un vis urât — Barbie deasupra ei, cu perla 
neagră legănându-se ca un pendul, în timp ce parfumul ei 
inunda aerul din dormitor. 


— Grace, trebuie să te trezeşti, spuse Barbie. 


Era un vis urât. Dar nu, nu era un vis. Dintr-un motiv 
incomprehensibil, Barbie Pancik chiar era în dormitorul ei. 
Ceva rău, ceva rău se petrecuse. Grace se uită în dreapta ei 
- Eddie nu era. Eddie era mort. Nu putea exista alt motiv 
pentru care Barbie Pancik să se afle aici. Eddie aflase despre 
Grace şi Benton şi se omorâse. 


Grace îşi puse mâna la gură şi scutură din cap. 


Barbie se aşeză pe saltea alături şi spuse: 


— Trebuie să mă asculti. 


— Nu! şopti Grace. Nunununununu! 


— Eddie are probleme. A apărut o neînțelegere cu casa de pe 
Low Beach Road, şi acum se află în arestul FBI. 


Grace continua să gândească: „Un vis urât”. Pentru că ceea 
ce spunea Barbie, chiar dacă era adevărat — ceea ce, într- 
adevăr, părea să fie —, nu avea sens. FBI? Ce fel de 
neînțelegere ar fi putut implica FBl-ul? 


Barbie îi dădu lui Grace un pahar cu apă de pe noptieră. 


— Vreau să bei asta, iar apoi am să-ți spun nişte lucruri pe 
care tu nu trebuie să le pronunți vreodată. Mă înţelegi? 


Grace acceptă apa şi încuviință din cap. Barbie ar fi putut fi 
o mamă bună, se gândi. 


— FBI l-a reținut pe Eddie pentru că suspectează că ar fi 
condus o rețea de prostituție pe Low Beach Road, spuse 
Barbie. 


Grace clipi şi puse paharul jos cu grijă. 


— Este posibil ca el să fi recunoscut. Nu mi-a spus foarte 
clar, continuă Barbie. 


— A recunoscut, repetă Grace. 


— Acum este Ben Winford cu el, dar cred că Eddie a deschis 
gura înainte să apară Ben. Se pare că nu s-a uitat la Lege şi 
ordine la fel de mult ca mine. 


— Lege şi ordine? întrebă Grace. 


— Trebuie să te îmbraci. Ai să mergi la secția de poliție şi ai 
să-l scoţi de acolo pe cauțiune. 


— Eu? Dar tu? Vii şi tu? întrebă Grace. 


— Nu. Trebuie să mă ţin departe, din motive de afaceri, 
spuse Barbie. 


— E adevărat? 


— Nu contează, decât dacă ei o pot dovedi. 


Din cine ştie ce motiv, Nadia, una dintre menajerele lui 
Eddie, era şi ea la secția de poliție. Grace clipi, gândind din 
nou „un vis urât, un coşmar” — genul de coşmar în care 
apăreau oameni din diverse perioade ale vieţii ei în locuri 
nepotrivite. De ce ar fi Nadia aici? Era o greşeală. Dar, când 
fu poftită în fundul secției de poliție ca să depună cauţțiunea 
pentru Eddie, o văzu pe Nadia, sau pe o fată care arăta 
exact ca Nadia, într-una din camerele de interogatoriu. 
Grace fu atât de uimită, încât făcu un pas înapoi şi se uită 
încă o dată în încăpere să fie sigură. 


Clar era Nadia. Grace o auzi spunând: 


— Eu doar fac curat în case... 


Apoi persoana care mai era în încăpere închise atent uşa. 


Grace le văzu şi pe celelalte patru menajere ale lui Eddie 
aşezate pe scaune pliante în fața ofițerului de serviciu. Le 
cunoscuse pe toate la un moment dat, dar nu-şi aminti 
decât numele Nadiei. Purtau fuste scurte, mulate, şi toate 
aveau pantofi cu toc înalt, de care se descălțaseră. Una îşi 
masa picioarele, alta plângea încet. Miroseau înțepător şi 
antiseptic, a fixativ şi parfum ieftin. Arătau... aici Grace oftă. 
Arătau a prostituate. Eddie îşi folosea echipa de menajere 
drept prostituate. Grace simți cum i se întoarce stomacul pe 
dos. 


— Am venit aici să depun cauțiunea pentru Edward Pancik, 
îi spuse ea ofițerului de serviciu, o femeie de culoare pe 
nume „Peters”, după ecuson, atât de frumoasă încât putea 
să fie supermodel. 


Fetele începură să şoptească. Una din ele rosti tare: 


— Eşti soția lui Eddie, da? 


— Linişte! spuse ofițerul Peters. 


Grace se întoarse cu fața la fete. 


— Da, spuse ea. 


În aceeaşi secundă, uşa de pe hol se deschise, şi Nadia ieşi 
însoțită de un bărbat cu gâtul pătrat, păr argintiu şi o 
jachetă bleumarin inscripționată „FBI. 


— Bună, doamnă Pancik! spuse Nadia. 


— Ce se întâmplă, Nadia? o întrebă Grace. Ar putea fi o 
greşeală, nu? 


Trebuia să fie o greşeală. Grace nu-şi putea închipui că 
Eddie chiar luase fetele astea - nici una nu avea mai mult 
de douăzeci şi cinci de ani, credea ea -— şi le transformase în 
prostituate. 


Dar Nadia nu părea în stare să-i explice. Se întoarse spre 
celelalte fete, cărora le spuse ceva în ruseşte. 


— Destul! lătră omul cu păr argintiu. Kat, ai un loc unde o 
pot duce pe domnişoara Nadia în timp ce vorbesc cu 
următoarea? Ar trebui să stea izolată. De fapt, toate ar 
trebui separate. 


— Nu putem face ce nu putem face, spuse ofițerul Peters şi-i 
zâmbi lui Grace parcă scuzându-se. Pur şi simplu nu avem 
destul personal atunci când se întâmplă astfel de lucruri. 


Grace încuviință din cap, de parcă ar fi înțeles ce însemna 
asta. Ofiţerul Peters îi vorbea de parcă aveau o înțelegere, şi 
ea se hotări să profite de ocazie. 


— Aş vrea foarte mult să-l văd pe soțul meu. Se poate? 


— Cine este soțul dumneavoastră? întrebă bărbatul tuns 
scurt. 


— Edward Pancik. 


— Ha! spuse bărbatul. Mai bine luați loc. O să dureze ceva. 


— Staţi să văd dacă pot să găsesc o cameră pentru 
domnişoara Nadia, spuse ofițerul Peters. 


Nadia le spuse ceva în ruseşte fetelor. Grace îşi dori să poată 
înțelege! 


— Ai dat de... necaz, Nadia? întrebă ea. 


— Doamnă, vă rog! spuse bărbatul tuns scurt. Trebuie 
izolată! Dumnezeule! 


Ofiţerul Peters dispăru pe hol. Bărbatul cu păr argintiu tuns 
scurt le fixă cu privirea pe cele cinci fete. Citi numele de pe o 
mapă: Elise Anoşkin, Iulia Vlacici, Gabrielle Bilinkin, Nadia 


Roskilov, Tonia Edemeski. Una câte una, fetele ridicară 
mâinile. 


Singura parte bună de când aflase de necazurile lui Eddie 
era că Grace nu mai avea timp să fie obsedată de Benton. 


Trebuia să-şi schimbe prioritățile. 


Iar asta era, evident, mult mai rău. 


La şapte dimineaţa, o umbră foarte obosită a avocatului lui 
Eddie, Ben Winford, îmbrăcat de obicei impecabil, o scutura 
pe Grace pe scaun, trezind-o. 


— Eddie a intrat într-o belea mare de tot de data asta, spuse 
el şi se holbă la tavan, ceea ce o făcu şi pe Grace să-şi 
ațintească privirea într-acolo. De ce clienții mei nu mă sună 
niciodată înainte să încalce legea? Le spun, de zece ori din 
zece, că nu-i o idee bună. Ce ne-a învățat Richard Nixon? Ce 
am învățat de la teroriştii din Boston? Infractorii sunt 
întotdeauna prinşi. 


— O să ajungă la închisoare? întrebă Grace. 


Vocea ei suna spart după pastila de Fioricet, după vin şi 
somnul pe apucate. Se gândea la ea şi la Benton, în magazia 
din grădină. Fuseseră acolo chiar în dimineaţa trecută, în 


urmă cu mai puţin de douăzeci şi patru de ore, şi, cu toate 
acestea, de atunci păreau să fi trecut săptămâni întregi. 


— O, se prea poate, spuse Ben obosit. 


Grace îşi dădu seama că el purta blugi şi o bluză de pijama. 


— Nu e tocmai speța mea, dar ştiu un tip în Boston care se 
ocupă de afaceri dubioase, prostituție. Chestii mafiote. Pe 
mine mă ştiţi — eu sunt mai priceput la afaceri imobiliare. 


— Chestii mafiote? spuse Grace. 


Avea senzaţia că leşină. 


Ben o bătu pe genunchi. 


— Vestea bună este că puteţi să-l scoateţi de aici astăzi. 


Trei ore mai târziu, Eddie fu eliberat, la ora zece. Cauţiunea 
fu stabilită la 15 000 de dolari. Grace încercă să plătească 
pe loc cu cardul ei de credit, dar operațiunea fu respinsă, 
aşa că fu nevoită să scrie un cec. Când în sfârşit ajunseră la 
maşină şi Grace îi spuse lui Eddie despre cum plătise 


cauțiunea, el începu să râdă ca un pacient de la azilul de 
nebuni. 


— Cecul e fără acoperire, Grace. Suntem faliți, spuse el. 
— Cum adică? 
Eddie ridică din umeri. 


— Cred că, imediat ce-şi vor da seama că nu pot încasa 
cecul, vor veni să mă ia. 


— Nu, ce înseamnă că suntem faliți? Cum putem să fim 
faliti? îl întrebă Grace. 


Apoi ascultă în tăcere în timp ce Eddie îi povestea: toți banii 
lor dispăruseră. Casele-tip îl strângeau ca un laț financiar în 
jurul gâtului. Îi vânduse două dintre cele trei case lui Glenn 
Daley - închipuie-ţi! —, dar asta nu-i ajunsese decât ca să-şi 
plătească datoriile. Casa de la numărul 13 de pe Eagle Wing 
Lane ar mai fi necesitat 150000 sau 200000 de dolari ca să 
fie gata, şi Eddie işi epuizase opțiunile. Nu mai vânduse o 
casă de nouă luni, piața era un dezastru. Reuşise să 
închirieze casa de pe Low Beach Road numărul 10 
grupurilor de corporatişti, dar nu reuşise decât să se implice 
în povestea asta mizerabilă. 


— Da, hai să vorbim despre povestea asta mizerabilă! spuse 
Grace. Ce naiba se întâmplă, Eddie? Ce-ai făcut? 


— Nu pot să-ți spun, răspunse Eddie. Dacă-ţi spun, te-ar 
putea acuza de complicitate. 


— N-au să mă acuze de complicitate pentru că nu ştiam 
nimic despre asta, spuse Grace. Dar ai să-mi povesteşti 
chiar acum. 


— Nu pot, spuse Eddie. 


— Spune-mi! ţipă Grace. 


Eddie îşi cuprinse fața între palme. Grace crezu că avea să 
plângă, şi asta ar fi speriat-o, pentru că Eddie nu plângea 
niciodată. Nu plânsese nici când îi muriseră ambii părinți şi 
nici când Hope se născuse albastră. Nu plânsese nici când o 
găsise pe Grace cu Benton în magazia din grădină ieri- 
dimineaţă. Avea să plângă acum, de propria ruină? 


Nu. 


EI îşi înălță capul şi spuse: 


— Aveam nevoie de bani, iar anul trecut am avut un client 
care întrebase despre fete, dacă ar putea să vină să petreacă 
cu băieții. Atunci i-am spus că în nici un caz. 


— Dar apoi...? 


— Apoi, anul acesta, am ajuns la fundul sacului, Grace. Nu 
pot să-ţi spun cât de rea a devenit situaţia, financiar 
vorbind, şi am avut nevoie de bani, iar tipii care închiriază 
casa asta sunt putred de bogaţi, atât de bogați, încât plătesc 
zece mii pe noapte. 


Grace suspină adânc. 


— O grămadă de bani, nu? Şi aveam nevoie de ei, dar nu 
puteam să le forțez pe fete. Le-am întrebat - le-am întrebat 
doar - ce-ar fi dacă? Şi toate au fost entuziasmate. Pentru 
ele sunt bani mulți. 


— Sunt imigrante pe care le poți exploata, spuse Grace. Ce 
te aşteptai să spună? Cred că mi se face rău. 


— Nu s-au plâns niciodată, spuse Eddie. Cred că se vedeau 
ca Julia Roberts în Frumuşica. Le plăceau banii. Erau 
ridicol de mulți — pentru mine şi pentru Barbie. 


— Deci e şi Barbie implicată? întrebă Grace. 


— Nu. 


— Eddie! 


— Da, spuse Eddie. Da, este implicată. Dar autorităţile nu 
ştiu asta şi nici nu o să afle. Am nevoie ca Barbie să țină 
afacerea pe picioare cât timp eu sunt... 


— La închisoare, spuse Grace. 


Cuvintele erau de neconceput, dar trebuia să accepte că era 
foarte posibil ca acesta să fie adevărul. Eddie s-ar putea să 
intre la închisoare. Ben Winford spusese „O, se prea poate”. 
Grace înghiți cu noduri. Altceva o măcina. 


— Eddie, tu... vreau să zic... Eddie, tu... te-ai culcat cu 
vreuna din fete? 


— Nu! spuse Eddie. Doamne, nu! Nu ţi-am fost niciodată 
necredincios. 


Grace încuviință din cap. Îl credea. 


— Tu eşti cea necredincioasă! Tu aveai o aventură cu 
Benton Coe, chiar sub nasul meu, în propria mea casă. 


Grace tăcu. 
— Ei bine, a plecat. S-a terminat. 


— Pari tristă, spuse Eddie. Eşti tristă? Grace, îl iubeşti? 


Ea vru să strige: „Da, îl iubesc! Îl iubesc mai mult decât îmi 
iubesc propria viață!” 


Dar în loc de asta, spuse: 


— Eddie, nici nu mă pot gândi la asta acum. Avem probleme 
mai mari! Avem acuzaţii penale! 


— Ce le spunem fetelor? întrebă Eddie. 


— Nu le spunem nimic. Sunt copii, Eddie. Nu trebuie să afle 
despre afacerile infame ale părinților. 


— Vor afla până la urmă, la cum se bârfeşte pe insula asta, 
observă Eddie. 


— Le vom proteja cât vom putea, bine? 


— Bine. 


Când ajunseră acasă, fetele citeau una lângă alta în 
şezlonguri, lângă piscină, amândouă suple şi adorabile în 
costumele lor de baie, Allegra în roşu, iar Hope în negru — 
nu, de fapt, era invers. Grace scutură din cap: le confunda 
practic pentru prima oară de când erau bebeluşi. Amândouă 
purtau părul desfăcut. Hope şi-l aranjase ca Allegra, şi îi 
stătea foarte bine. 


Era un instantaneu al vieții de familie pe care Grace şi-o 
dorise mereu, dar pe care nu fusese niciodată în stare s-o 
obțină - din cauza dispoziţiilor furtunoase ale Allegrei, din 
cauza rătăcirilor inimii sălbatice a lui Grace, din cauză că 
Eddie muncea mereu, fără încetare. 


— Fetelor, sunteți gata de prânz? le strigă. 


— Suntem lihnite, spuse Allegra. Voi unde ați fost? 


— Pe-afară, spuse Grace. 


— Pe-afară unde? întrebă Hope. 


— Doar pe-afară. 


— Uau! Parcă ai fi eu, spuse Allegra. 


Grace făcu sendvişuri cu pui şi salată şi aduse nişte 
struguri reci din frigider. Tăie nişte roşii de seră, le stropi cu 
pesto proaspăt, apoi puse peste ele biluțe de mozzarella. Ea 
şi fetele se aşezară la masa de afară, în soare, dar Eddie se 
scuză, spunând că avea nevoie de somn. Urcă şi se duse în 
dormitor. 


— Tata e bine? întrebă Hope. 


— Nu chiar, spuse Grace. 


Adună farfuriile fetelor şi se ridică, nevrând să mai spună 
altceva. Eddie avea dreptate: fetele trebuiau avertizate cu 
privire la ce se întâmpla, iar Eddie şi Grace trebuiau să le 
spună înainte ca ele să audă din altă parte. Dar astăzi 
aveau să le cruțe. 


MADELINE 


Madeline citi de trei ori prima variantă redactată a 
romanului. Era bun, nu te puteai opri din citit. Forța şi 
vehemența aventurii şi faptul că era ceva interzis îl făceau 
irezistibil, dar iubirea autentică dintre B şi G îl făcea 
luminos. 


Dar n-avea să-l publice. 


O, ce groază-i era s-o sune pe Angie! Şi totuşi, trebuia s-o 
facă. 


La telefon îi răspunse Marlo, asistenta lui Angie. 


— Este plecată să ia prânzul. 


— Serios? spuse Madeline. 


Era zece şi un sfert. Nimeni nu lua prânzul la zece şi un 
sfert, nici măcar Angie Turner. Poate că „prânz” însemna că 
se vedea cu zugravul ei într-o cameră la hotelul Warwick. 
Madeline se hotări să-i dea vestea lui Marlo, pur şi simplu, 
şi Marlo putea să i-o transmită mai departe lui Angie. 


— Uite ce e, Marlo. N-am de gând să public B/G. Trebuie 
să-l scot de pe listă. 


— Rămâi la telefon, te rog! spuse Marlo. Îţi fac legătura cu 
Angie. 


— Credeam că e la prânz. 


— Tocmai a intrat. 


— Ce mai face autoarea mea preferată? spuse Angie când 
intră pe fir. Cum merge cu următorul bestseller? O să încep 
să-ți spun „Numărul Unu”, pentru că spre asta te îndrepțţi, 
Madeline, direct spre numărul unu. New York Times, Wall 
Street Journal, USA Today. 


Marlo nu-i spusese nimic. 
— Marlo nu ţi-a zis? întrebă Madeline. 


— Ce să-mi zică? 


— Nu pot să te las să-mi publici cartea, spuse Madeline. 


'Tăcere. 


Madeline aşteptă. Poate că asta era, şi gata. Rostise 
cuvintele magice. Oare acum putea să închidă telefonul, pur 
şi simplu? Dar apoi Angie începu să tipe. 


Angie cea slabă ca un ogar, în rochiile ei drepte şi pantofii ei 
Louboutin, avea o voce atât de furioasă, încât aproape că 
făcu țăndări telefonul lui Madeline. Madeline nu putea să 
distingă fiecare cuvânt, dar ideea era ceva de genul: „Nu poți 
pur şi simplu să... Cartea, Madeline, nu poți să iei astfel de 
decizii, noi le luăm... Crimă, crimă cu sânge rece. O să iasă 
un scandal de pomină, n-ai nici cea mai mică idee cât rău îţi 
faci singură, e ca şi cum ai lua o lamă şi ţi-ai tăia... Cum mă 
răneşti... M-am lăudat cu cartea asta prietenilor mei, 
prietenilor mei adevărați... yoga... meciurile de fotbal ale 
fiului meu...” 


Apoi respiră adânc. 


— Bugetul de promovare este de patru ori mai mare acum 
decât cel pe care ţi l-am dat pentru Islandia. E un nivel nou 
pentru tine. Ai putea să ajungi sus de tot, alături de vărul 
tău, Stephen. 


Aici Madeline interveni. 


— Nu e vărul meu. 
— N-ai cum să n-o publici, spuse Angie. N-ai de ales. 


— Ba am, spuse Madeline. Este alegerea mea, şi îmi pare 
rău, Angie. Îmi pare rău că trebuie să retrag cartea. Îmi pare 
rău că te dezamăgesc. 


— Faci mai mult decât să mă dezamăgeşti, Madeline, spuse 
Angie. Nu e ca atunci când am prins-o pe fiică-mea de 
paişpe ani că fumează pe Bleecker Street colț cu Sixth 
Avenue. Aia a fost dezamăgire. Asta e mult mai grav. 


— Nu te pot lăsa s-o publici, spuse Madeline. Îmi pare rău 
c-am scris-o. N-ar fi trebuit să las niciodată povestea asta să 
vadă lumina zilei. 


Tăcere. 
Se auzi un sunet ca şi cum Angie îşi aprindea şi ea o ţigară. 
— Este o carte bună, Madeline, spuse ea. 


— Dar nu sunt împăcată cu ea. Uite ce-i, nu vreau să te 
rețin din treabă. Nimic din ce mi-ai putea spune nu mă va 
face să mă răzgândesc. 


— A, da? spuse Angie. Ce zici de asta? Vei fi contactată de 
departamentul nostru juridic. 


Şi cu asta, închise telefonul. 


O oră mai târziu, în timp ce Madeline stătea întinsă pe 
canapeaua din apartament, citind ultimul număr al revistei 
New Yorker şi sperând la o altă idee măreaţă, sună 
telefonul. 


Era Redd Dreyfus. 


Madeline oftă. O suna ca să-i spună... că va trebui să dea 
înapoi avansul? Că nu mai era clienta editurii? Că toată 
cariera ei de romancier era terminată şi că putea să nu mai 
străbată niciodată podurile, tunelurile sau cartierele 
Manhattanului, pentru că era oricum deja inexistentă în 
lumea editorială? 


Madeline se pregăti pentru ce era mai rău. 


— Alo? spuse. 


— Madeline King. Ce mai faci, draga mea? 


Redd părea relaxat, dar şi bătrân. Când Madeline devenise 
clienta lui, avea în jur de cincizeci de ani, ceea ce însemna 
că acum ar fi avut cam şaptezeci. 


— Îmi pare nespus de rău, Redd, zise ea şi înghiți cu noduri. 
Nu pot să dau cartea. Adevărul este că am folosit în mod 
ostentativ aventura celei mai bune prietene ale mele drept 
inspirație pentru ea. Nu este totul identic, dar e povestea ei, 
nu a mea, şi nu pot s-o dau în vileag. 


— Aha! Îţi dai seama că nu e ilegal să-ţi bazezi romanul pe 
experiențe reale, chiar dacă aparțin altcuiva, nu? Vreau să 
spun, hai să zicem că prietena ta citeşte cartea şi crede că 
tu vrei să faci din viața ei reală o poveste de ficțiune. Să 
spunem că angajează un avocat. Asemenea cazuri rareori 
ajung publice. 


— Poate că da, nu este împotriva legilor scrise, observă 
Madeline. Dar este împotriva legilor mele. Legea pe care o 
am pentru mine însămi. Am scris cartea pentru că eram în 
căutarea disperată a unei idei, iar apoi una mi-a căzut în 
brațe. Sincronizarea a fost bizară. Am încercat să mă 
conving singură că e în regulă, că voi schimba detaliile şi că 
nimeni nu va recunoaşte personajele. Dar esența poveştii lui 
Grace a rămas esența poveştii mele, şi nu e corect din 
partea mea s-o folosesc. Nu este etic. 


— Ei bine, spuse Redd şi făcu o pauză lungă. Se pare că 
asta e decizia corectă pentru sufletul tău. Te apreciez pentru 
asta. 


— Da? spuse Madeline. 


— Da. Ştiu că Angie şi-a dezlănțuit furia, dar am reuşit s-o 
liniştesc. 


— Mi-a spus că o să mă contacteze avocații ei. 


— Încearcă să te sperie. E disperată să publice cartea asta — 
i se pare o misiune personală —, dar ea este proprietatea ta 
intelectuală. Ideea e că ai scris o carte foarte bună. Şi, dacă 
ai făcut asta o dată, ia ghici? 


— Ce anume? spuse Madeline. 


— Poţi s-o faci din nou, spuse Redd. O să-ți vină altă idee, 
crede-mă! 


— Dar dacă n-o să-i placă lui Angie la fel de mult? Va trebui 
să returnez avansul? 


— Doamne, nu! spuse Redd. Adică, vreau să spun, Angie 
trebuie să accepte cartea, nu? Clar da. Dar eu am deplină 
încredere că vei da ceva chiar mai bun. Dacă nu la 
următoarea încercare, atunci la o altă încercare. Şi, chiar 
dacă nu-i mai dai nimic niciodată, e foarte greu pentru un 
editor să-şi recupereze banii de avans odată ce au fost 
plătiți. Am avut autori care au avut întârziere zece ani la 
predarea cărții! Am avut autori care au dispărut în America 
de Sud! Care au plagiat compunerile copiilor lor adolescenți! 


Vocea lui Redd era din ce în ce mai animată. Madeline ştia 
că bătrânul se îngrăşase în ultimii ani şi se temea să nu 
facă un atac de cord la biroul lui. Din fericire, se mai calmă. 


— Draga mea, le-am văzut pe toate. Ştiu că te simți de parcă 
eşti singura scriitoare care a folosit vreodată problemele 
unui prieten apropiat drept sursă de inspiraţie, dar te asigur 
că nu e aşa. Ştii cum se spune? Scrie ce ştii! Autorii fac 
lucruri de genul ăsta tot timpul. lar eu îmi dau seama că 
simţi că nu vei fi în stare să scrii şi altceva, dar, Madeline, 
îți spun că eşti în stare. Nici măcar nu trebuie să crezi în 
tine. Eu sunt agentul tău. Eu mă ocup de partea asta. 


— Îți mulțumesc, şopti Madeline. 


— Am eu grijă de Angie, spuse Redd. Până la urmă, nu mă 
plăteşti doar ca să stau la mine în birou şi să arăt bine, nu? 
Râse tare şi cu poftă. Acum, draga mea, treci la treabă! 


Madeline închise telefonul şi se gândi: „Da!” Nu mai trebuia 
să-şi facă griji în legătură cu Eddie şi cei 50000 de dolari şi 
s-o demonizeze pe Allegra - era doar o fată narcisistă de 
şaisprezece ani — şi ce dacă? Brick avea să depăşească 
momentul şi să meargă mai departe, iar inima lui avea să fie 
mai tare acolo unde a fost frântă. Dar, mai presus de toate, 
lui Madeline nu mai trebuia să-i fie aşa de dor de Grace. 


Asta era cel mai greu. Nu se putea convinge să nu-i mai fie 
dor de Grace. 


Ar fi putut, de fapt, să scrie un roman numit În lipsa lui 
Grace, despre o scriitoare care povesteşte idila prietenei ei şi 
apoi regretă. Ceva în genul femeii de pe cutia de cereale care 
mănâncă dintr-o cutie de cereale care are poza ei pe ea şi tot 
aşa la nesfârşit. 


Începu s-o doară capul gândindu-se. 
Luă pixul şi un caiet nou. 


La treabă! 


După puţin timp, sună mobilul lui Madeline; era Rachel 
McMann. Madeline se hotărise să nu scrie o continuare, ci 
un preludiu la Islandia. Cartea urma să spună povestea 
insulei Nantucket înainte ca aceasta să se scufunde sub 
apă. Avea să fie un roman despre începutul sfârşitului, în 
care protagoniştii ei, Jack şi Diane, se aflau încă în 
pântecele mamelor lor. Avea să proiecteze o umbră rău 
prevestitoare peste tot. Psihologic vorbind, avea să fie 
înspăimântător, pentru că cititorii ştiau deja că vin apele. 


Genial? Sau potențial genial? „Mai bine decât o urmare, 
oricum”, se gândise Madeline. 


Rachel McMann. „Acum ce mai vrea?” Avusese deja două 
convorbiri telefonice lungi cu Rachel despre situaţia dintre 
Allegra, lan Coburn şi Brick. Subiectul era epuizat. La 
finalul celei de-a doua conversații, Madeline o anunţase pe 


Rachel că se întorsese acasă. Ea şi Trevor lămuriseră 
lucrurile. Mergeau înainte. 


Madeline lăsă să intre robotul. Era ora două — mai avea doar 
patru ore şi încă lucra la o schiță generală. 


Rachel sună iar, iar Madeline se gândi: „Serios?” Ridică 
receptorul. 


— Alo? spuse ea, cu un ton în care lăsă să i se citească 
nerăbdarea. 


— Trebuie să stai jos, spuse Rachel. 


— Stau jos. Rachel, lucrez. 


— N-o să-ţi vină să crezi. 


Madeline oftă. Bârfe, bârfe, bârfe. Dacă ar fi deşteaptă, ar 
închide telefonul chiar acum. Dar nu era destul de 
puternică. 


— Ce este? spuse ea. 


— Grace Pancik avea o aventură cu Benton Coe. Aşa cum 
bănuiam. 


— Nu cred că bănuiam asta, spuse Madeline cu nelinişte. Şi 
nu sunt sigură ce te face să crezi că e adevărat. 


— Ei, haide! Când am văzut articolul, ne-am dat toți seama, 
comentă Rachel. 


— Articolul nu dovedeşte nimic. 


— Bine, hai să spunem că doar articolul nu dovedeşte 
nimic. Dar...! 


— Dar ce? spuse Madeline. 


Îi venea să trântească telefonul şi să nu mai vorbească în 
veci cu Rachel, dar trebuia să afle ce avea de gând să-i 
spună. Cine aflase despre Grace şi Benton Coe cu 
certitudine? 


— Bernie Wu a fost şofer pentru redactorul şi fotograful 
articolului, şi el a spus că au ajuns mai devreme şi că a fost 
clar că întrerupseseră ceva. Grace şi Benton erau încuiați în 
magazia din grădină şi au ieşit de-acolo destul de ciufuliți. 


„O, nu!” se gândi Madeline. 


— Rachel, bârfeşti. Sunt vorbe din auzite şi ar trebui să-ți 
fie ruşine că le repeţi. Nu e treaba ta, spuse Madeline. 


— Se pare că faci pe lupul moralist, spuse Rachel. Ceea ce 
este ironic, de vreme ce ştim cu toţii că scrii o carte despre 
asta. 


— Nu scriu o carte despre asta, spus Madeline. Am aruncat- 
o. 


Rachel suspină adânc. 


— Nu! spuse ea. Vai, Madeline! Era atât de bună! Muream 
de nerăbdare s-o citesc. De fapt, deja scrisesem despre ea pe 
profilul meu de pe Goodreads. 


Părea sincer dezamăgită, de parcă Madeline i-ar fi spus că 
fusese nevoită să-şi eutanasieze câinele. 


— Am aruncat-o, am şters fişierul, spuse Madeline. Era o 
porcărie. 


La celălalt capăt al firului se aşternu o tăcere adâncă, 
înlocuită imediat de energia obişnuită şi sclipitoare a lui 
Rachel. 


— Ei bine, chestia despre Grace şi Benton nu e cel mai 
scandalos lucru pe care voiam să ţi-l spun, oricum, pentru 
că... Ai auzit ce-a pățit Eddie Pancik? 


— Nu, n-am auzit ce-a pățit Eddie Pancik şi nici nu vreau să 
aud, zise Madeline, exasperată. 


„Numai dacă a câştigat la loto”, se gândi ea. „Sau dacă a 
găsit o comoară de aur pe fundul lacului Miacomet.” 


— Noaptea trecută, Eddie Pancik a fost arestat de FBI. 
Conducea o rețea de prostituție pe Low Beach Road. 


Madeline închise ochii. O mulțime de gânduri îi treceau prin 
cap. 


„Biata Grace! 


Eddie era mult mai disperat decât am crezut. 


Biata Grace!” 


Madeline nu avea încredere în ce spunea Rachel McMann. 


— E absurd, replică. 


— E adevărat, întări Rachel. Nu pot să-ți spun cum am 
aflat, dar am aflat. Eddie Pancik a fost toată vara proxenet 
pentru o echipă de cinci menajere rusoaice pe care le oferea 
clienților lui. Cred că secretara lui a auzit din greşeală o 
conversație sau două între Eddie şi sora lui şi a făcut 
legătura. Ea a luat legătura cu FBI. 


— Secretara lui? Te referi la Eloise? 


— Da, Eloise, spuse Rachel. 


Era comic gândul că Eloise, bătrânica cea amabilă de 
şaptezeci de ani, demascase o rețea de prostituție condusă 
de Eddie şi Barbie. Cu toate astea, Madeline îşi putea cumva 
imagina aşa ceva. 


— Grace a fost şi ea implicată? 


Rachel râse, şi Madeline îşi jură că era ultima conversație pe 
care o avea vreodată cu Rachel McMann - dincolo de 
politețuri. Era o viperă. 


— Sigur că nu! Grace era prea ocupată să şi-o tragă cu 
grădinarul! 


— Deci Eddie e la închisoare? întrebă Madeline. 


— A ieşit pe cauțiune. Cred că Grace a scris un cec fără 
acoperire, aşa că sora lui şi Glenn Daley au venit să-l 
salveze. Ei sunt împreună, ştii, nu? continuă Rachel. 


— Barbie şi Glenn? Madeline credea că erau duşmani de 
moarte. De unde ştii toate astea? 


— De unde ştie cineva ceva, orice? spuse Rachel. Am auzit 
pe stradă. Lumea vorbeşte. 


Madeline încheie convorbirea, respiră profund de zece ori, se 
duse până la fereastră şi privi în jos, spre Centre Street. 
„Lumea vorbeşte.” Şi, într-adevăr, acolo, la intersecția 
străzilor India şi Centre, erau Blonda Sharon şi Susan 
Prendergast, pălăvrăgind de zor. 


Madeline fu tentată să-l sune pe Trevor, dar el era în avion, 
pilota. 


„S-au dus cei 50000 de dolari ai mei”, se gândi ea. „S-au 
dus de tot.” Madeline crezuse că va fi devastată, dar, în loc 
de asta, se simți într-un fel uşurată. Banii nu mai erau, deci 
dispăruse şi grija lor. 


Nu se putea gândi decât la Grace. Biata Grace! Madeline 
hotări că venise timpul să-şi lase la o parte teama şi 
mândria. 


O sună pe Grace pe telefonul mobil. Nici un răspuns, dar 
Madeline nu fu surprinsă. Inchise telefonul fără să lase 
vreun mesaj. 


Apoi sună acasă la Grace. Inima îi bătea puternic, iar 
tâmplele îi zvâcneau. Nu mai fusese aşa emoţionată de 
când... nici nu-şi mai aducea aminte. Poate niciodată. 


Îi răspunse una dintre gemene. 
— Alo? 


Vocea suna foarte curioasă; desigur, numele apărea pe 
afişajul telefonului. Madeline răsuflă uşurată. Era Hope. 


— Bună, Hope, mama ta e acasă? 


Se gândi să se prezinte, dar i se păru stânjenitor şi fără rost. 
Hope ştia cine e. 


— Este, da. Dar ne-a spus că nu vrea să discute cu nimeni 
la telefon. 


— Bine. Spune-i că sunt în drum spre voi! 


Când ajunse Madeline, Grace stătea pe treptele din fața 
casei. Madeline crezu că poate are o puşcă cu care voia s-o 
gonească, dar ea ținea în mână ceva şi mai surprinzător. O 
țigară. Grace fuma. 


— Nu fi aşa şocată, am fumat când eram la facultate, spuse 
ea. 


— Nu ştiam asta, răspunse Madeline. 


— Vezi? Încă mai ai lucruri de aflat despre prietena ta cea 
mai bună. 


Cuvintele „prietena ta cea mai bună” plutiră între ele două 
ca o ofertă de pace. Madeline luă mâinile lui Grace într-ale 
ei. 


— Ce se întâmplă? spuse ea. 
Grace stinse ţigara de treaptă. 


— Hai să mergem sus! o chemă ea. 


Se aşezară la fel ca în urmă cu câteva săptămâni, când 
Grace tocmai îl sărutase pe Benton pentru prima oară. 
Madeline se aşeză în fotoliul verde de piele, iar Grace se 
trânti cu fața în jos pe canapeaua de catifea. Madeline îşi 
aduse aminte cuvintele din seara aceea. „Grace, trebuie să-ți 
spun pentru că sunt prietena ta cea mai bună şi asta e 
datoria mea, că nimic bun nu poate ieşi de aici.” 


Nimic bun. 


Madeline crezu că Grace voia să înceapă cu ce i se 
întâmplase lui Eddie, dar, de fapt, buza de jos începu să-i 
tremure şi izbucni în plâns. 


— Credeam că eu şi Benton ne iubim. Aveam de gând să-l 
părăsesc pe Eddie, poate chiar acum, la finalul verii. Dar, 
într-o zi, eu şi Benton eram în magazia din grădină şi 
făceam dragoste, şi Eddie s-a întors acasă şi ne-a găsit. N-a 
văzut nimic, dar evident şi-a dat seama ce se întâmpla şi i-a 
spus lui Benton să plece şi să nu se mai întoarcă niciodată. 
Grace înghiți cu noduri. Şi Benton a plecat. Am încercat să 
dau de el, dar mă evită. Mi-a trimis un mesaj în care îmi 
spune că se mută la Detroit! 


Madeline se aşeză pe podea lângă canapea şi o mângâie pe 
spate pe Grace. Tot răul spre bine, dar Madeline n-ar fi spus 
asta niciodată cu voce tare. 


Sau poate că nu era aşa. Poate că cel mai bun final era cel 
descris de Angie şi pe care îl concepuse şi ea. „Vreau un 
final în care femeia e fericită, nu doar se simte bine.” 


Madeline căută în geantă şi scoase manuscrisul. Plănuia să 
i-l dea lui Grace ca gest simbolic — ca să-l facă bucăți sau 
să-i dea foc, ei nu-i mai păsa. Dar acum îi veni altă idee. 


— Ascultă! spuse ea. Am scris un roman care se bazează pe 
relația ta cu Benton. 


Grace ridică privirea. 


— Nu se poate! Am crezut că era doar un zvon idiot. Nici nu 
mi-am închipuit că ai putea să... 


— Ba da, spuse Madeline. Iată-l! Dar nu-ţi face griji, n-am 
să-l public. 


Trânti manuscrisul pe marginea mesei. 


— Madeline, nu poţi să-l publici! Mai ales acum! exclamă 
Grace. 


— Ştiu, ştiu, Grace. I-am spus editorului meu să-l scoată de 
pe listă. 


Grace se ridică, iar chipul ei căpătă o expresie plină de furie. 


— Nu-mi vine să cred! Ţi-am povestit despre Benton pentru 
că eşti prietena mea! Cea mai bună prietenă a mea! Şi tu ce- 
ai făcut? Ai folosit tot ce ţi-am povestit? Mi-ai promis că nu 
mă vei trăda niciodată, dar asta ai făcut. Asta ai făcut! 


— Îmi pare rău, Grace, spuse Madeline. L-am scris din 
disperare. Eram într-un blocaj. Mi-am cheltuit banii pe 
apartament şi apoi, când m-am aşezat să scriu, singura 
poveste care mi-a venit în minte a fost povestea ta. Pentru o 
vreme m-am luptat cu această pornire, dar îmi făceam griji 
în privința banilor. Am încercat să recuperez cei 50000 de la 
Eddie, dar n-am putut, aşa că m-am înfuriat, eram speriată. 
Dar ai dreptate. N-aveam nici un drept să folosesc povestea 
ta. Şi de aceea i-am spus editorului că n-o pot publica. 
Angie a fost foarte, foarte supărată. Dar i-a plăcut foarte 
mult. 


— Serios? spuse Grace. 


— Este un roman bun, Grace. Este o adevărată poveste de 
dragoste. Poate ar trebui s-o citeşti. 


Grace privi manuscrisul cu scepticism. 


— Nu ştiu ce să zic. 


— Mi-a fost atât de dor de tine! spuse Madeline. Şi, cu toate 
că eşti supărată pe mine din cauza cărții şi cu toate că sunt 
supărată pentru ce i-a făcut Allegra lui Brick, sunt aici cu 
tine în cabinetul tău. Sunt aici, Grace. 


Grace o privi pe Madeline şi izbucni iar în plâns. 


— Ce-o să mă fac acum? spuse ea. 


— Respiră adânc! zise Madeline. Povesteşte-mi despre Eddie! 


— O să-ţi povestesc despre Eddie. Dar acum n-am încredere 
în tine! Trebuie să-mi promiţi că nu vei... 


— Grace, promit, spuse Madeline. 


EDDIE 


Acum cea mai importantă persoană din viața lui era noul lui 
avocat, Bridger Cleburne. 


Bridger lucra la o firmă foarte mare şi prestigioasă din 
Boston, dar era originar din Lubbock, Texas, unde fusese 
starul echipei de baseball care câştigase Cupa Mondială de 
Juniori în 1984. Se folosea de perioada lui de glorie din 
copilărie ca element pe care îl avea în comun cu Eddie, 
„Eddie Rapidul”, deţinătorul atâtor recorduri la alergări, 
absolventul liceului din New Bedford. 


Lui Eddie nu-i păsa de recordurile lui sau de rolul lui 
Bridger în câştigarea Cupei Mondiale de Juniori la baseball. 
Avea nevoie de Bridger ca să-l scoată din bucluc. 


Dar „condiția” lui Eddie, cum îi spunea Bridger — un cuvânt 
foarte lung în vorbirea lui tărăgănată de texan - nu avea o 
rezolvare rapidă. 


Se descoperi că una dintre menajerele lui Eddie - micuța 
Elise Anoşkin - mai avea câteva luni până să împlinească 
vârsta de optsprezece ani! O minoră, o minoră implicată în 
activități ilegale! Perspectivele lui Eddie erau sumbre. FBI 
ținuse casa sub supraveghere încă din cea de-a doua 
săptămână de când începuseră „aventurile” — un alt cuvânt 
lung pentru Bridger - şi instalase acolo un microfon. 


Dovezile erau incriminatoare. 


La început, Eddie crezu că fusese turnat de Glenn Daley. 
Era sigur că Barbie fie i se confesase cu bună ştiinţă lui 
Glenn, fie scăpase vreun indiciu în toiul nopţilor lor de 
pasiune. Apoi se întrebă, nebuneşte, dacă nu cumva Benton 
Coe era de vină. Poate Benton căutase o modalitate de a 
scăpa de Eddie, ca să se poată însura cu Grace. Dar Bridger 
îi spusese că fuseseră doi informatori, şi nici unul nu era 
Glenn sau Benton. Unul era Eloise, secretara lui Eddie! Se 
pare că avusese nevoie atât de urgent de cecul ei pentru că 
„problema” ei era că îl turnase: încă de la începutul poveștii, 
o auzise pe Barbie vorbind la telefon cu unul dintre 
potenţialii clienți. Vorbise atunci cu fratele ginerelui ei, 
ofițerul Dixon, de la Poliția din Nantucket, iar poliția 
începuse să supravegheze casa. 


Celălalt informator, mai periculos, se dovedise a fi 
miliardarul de treizeci de ani, proprietarul clădirii, care 
oferise FBI-ului acces complet în casă pentru a instala 
echipamentul de supraveghere şi interceptare. 


Cum aflase? Se întâlnise din întâmplare cu Ronan FNF de la 
DeepWell, la barul hotelului Bellagio din Las Vegas. Ca un 
făcut, Ronan purta o şapcă inscripționată cu logoul 
restaurantului Chicken Box, iar când proprietarul îl întrebase 
despre legătura lui cu Nantucket, Ronan îi povestise că 
închiriase o casă incredibilă pe Low Beach Road, în Sconselt. 
Proprietarul fusese plăcut surprins să afle că Ronan 
închiriase chiar casa lui. 


Coincidenţa era incredibilă. Proprietarul îi făcuse cinste lui 

Ronan cu un pahar de Laphroaig vechi de douăzeci şi cinci 

de ani, iar de aici nu era greu de imaginat că Ronan ciripise 
totul şi îi povestise proprietarului în amănunt despre cât de 
bine se distrase în casa cu pricina. 


Proprietarul nu fusese deranjat de imoralitatea situației. 
Dar, fiind el însuşi un om de afaceri fără scrupule, îl 
agasase faptul că Eddie nu-i dăduse şi lui o cotă parte din 
câştig. 


Acum, indiferent cum priveai situația, Eddie avea să ajungă 
la închisoare. Agenţii federali dețineau dovezi şi despre 
implicarea lui Barbie, dar, dacă Eddie negocia o înțelegere, 
ea ar fi fost cruțată. 


Aşa că Eddie primi o sentință de trei până la cinci ani la 
penitenciarul MCI-Plymouth. Casa de la numărul 13 de pe 
Eagle Wing Lane fu confiscată de bancă, la fel ca şi ambele 
proprietăți comerciale ale lui Eddie, inclusiv cabinetul 
stomatologic al doctorului Andrew McMann. 


Casa era plătită până la finalul lunii, dar Eddie avea de 
gând s-o sfătuiască pe Grace s-o vândă. Putea să cumpere 
ceva mai mic şi să folosească diferența pentru a le trimite pe 
fete la facultate şi pentru a le returna banii lui Madeline şi 
Trevor. 


Deciziile fură luate repede, în câteva zile. Nadia şi celelalte 
fete erau pe drum înapoi spre Kirgizstan. 


Putea să fie şi mai rău, se gândea Eddie. Sentința de trei 
până la cinci ani putea să se transforme în doi ani, dacă se 
purta bine. MCI-Plymouth era cu totul altceva decât Centrul 
Corecţional al comitatului Plymouth. Eddie avea să aibă 
televizor în celulă, unde avea să stea singur, iar mâncarea 
provenea de la o cooperativă de fermieri din zonă; o dată pe 
lună se organizau grătare în pădurea statului din apropiere. 
Aveau şi o sală de gimnastică unde Eddie putea să înceapă 
un regim de exerciţii şi o infirmerie cu o asistentă cu normă 
întreagă, care ar fi putut — cine ştie? — să găsească un leac 
pentru arsurile cronice la stomac ale lui Eddie. Cel mai 
important era că acolo ar fi putut să găsească şi alți 
infractori din lumea profesiunilor liberale, cărora, într-o 
bună zi, avea, eventual, să le poată vinde case. 


Aceste lucruri îi ameliorau doar într-o mică măsură teama 
de a merge la închisoare. Numai ruşinea era îndeajuns să-l 
îngroape. Acum toată lumea ştia că Eddie Pancik era un 
interlop. Un proxenet. Abia putea să le privească în ochi pe 
gemene. Cum avea să fie viața lor la şcoală acum? Ce aveau 
să le spună ceilalți elevi? Ultimul an de liceu avea să fie un 
dezastru, când ar fi trebuit să fie cel mai frumos an din viața 
lor. Eddie se hotări că cel mai bun lucru pe care-l putea 
face, ca tată şi ca bărbat, era să le ceară, formal, scuze. 


Făcu asta în dimineața pronunțării sentinței, cu câteva ore 
înainte să pledeze vinovat la şaptesprezece capete de 
acuzare, inclusiv exploatare sexuală, adăpostirea de 
imigranți ilegali, evaziune fiscală şi coruperea unei minore. 


Fetele stăteau pe marginea piscinei, una lângă alta, citind, 
aşa cum îşi petreceau adesea timpul acum, în ciuda faptului 
că Eddie îi dăduse înapoi telefonul Allegrei, redându-i astfel, 
accesul la viața socială. 


Eddie se plimbă prin iarbă în picioarele goale, cu capul 
expus la soare, acum că toate cele trei pălării îi fuseseră 
distruse. Era la finalul lunii iulie, una dintre cele mai 
frumoase zile cu soare date de Dumnezeu. Grădina înflorea 
într-o mie de direcții diferite. Era atât de luxuriantă, de 
colorată, de încântătoare, încât, instinctiv, lui Eddie îi venea 
să cadă în genunchi şi să se roage — pentru iertare, din 
recunoştinţă pentru lumea pe care nu o apreciase şi pe care 
acum o lăsa în urmă. 


Se postă între şezlongurile fetelor, la distanță egală de 
fiecare. 


Tatăl lui, Charles Pancik, ţinuse curățătoria Ramos şi nu 
câştigase mai mult de 25000 de dolari pe an, dar nu 
trebuise niciodată să le ceară iertare copiilor săi. Fusese un 
om de onoare. Eddie şi Barbie încă vorbeau despre el cu 
respect. 


— Fetelor! spuse Eddie. 


Ele lăsară jos cărțile şi-l priviră. Amândouă purtau ochelari 
de soare, aşa că lui îi fu greu să citească expresia de pe 
fețele lor. De când aflaseră ce se întâmplase, se purtau cu el 
cu un fel de milă, aproape ca şi cum ar fi avut o boală 


terminală. Dar trebuie să fi fost şi furioase pe el şi 
dezgustate. N-aveau cum să nu fie. 


— Vă datorez amândurora scuze, spuse Eddie. 


Ele îl priviră fix. 


— Am făcut un lucru de neiertat. Am încălcat legea şi m-am 
vârât într-o poveste care a corupt cinci tinere femei, una 
dintre ele nu cu mult mai mare decât voi. M-am folosit de 
poziția mea de autoritate ca să fac bani de pe urma acestor 
fete, vânzându-le trupurile. Am greşit şi vreau să ştiţi că îmi 
pare foarte rău. 


— E în regulă, tati, spuse Hope. 


— Nu, nu este, spuse el. 


— A fost o afacere, spuse Allegra. Tu primeai bani, fetele 
primeau bani, bărbaţii obțineau ce voiau. N-ai făcut rău 
nimănui. 


— N-ai omorât pe nimeni, spuse Hope. 


— Oricum, asta nu îndreaptă lucrurile, spuse Eddie 
gânditor. 


„Evaziune fiscală”, „corupere de minori”, „exploatare 
sexuală” erau cuvinte care aveau să rămână legate de 
numele lui pentru tot restul vieţii. 


— Am fost un exemplu prost, şi, ca urmare a faptelor mele, 
mă duc la închisoare, iar mama voastră o să vândă casa. 


Hope ridică din umeri. 


— E doar o casă. 


— Oricum aş prefera să locuiesc în oraş, spuse Allegra. 


— Bine, spuse Eddie. 


Nu putea să înțeleagă de ce erau atât de binevoitoare. 


— Eddie! strigă Grace de pe verandă. Trebuie să plecăm! 


Fetele se ridicară şi-l strânseră în brațe. 


— Te iubim, tati, spuse Allegra. 


— Te iubim cu adevărat, zise şi Hope. 


— Şi eu vă iubesc pe amândouă. Foarte mult, spuse Eddie 
copleşit de emoție. Vă rog, aveţi grijă de mama voastră! Vă 
rog! 


— O să avem, răspunse Hope. 


Drumul de la Polpis Road până la tribunal dură douăzeci de 
minute, ultimele minute libere din vechea viață a lui Eddie. 


— Trebuie să-ți spun ceva, îi zise el lui Grace. 


— Te-ai culcat cu Nadia? îl întrebă ea cu privirea fixată 
înainte, dar gura ei căpătă o formă sumbră, neatrăgătoare. 
Ştiu că nu prea contează în perspectivă, dar, dacă ai făcut- 
o, vreau să recunoşti. 


— Nu m-am culcat cu Nadia, spuse Eddie. Ceea ce vreau să- 
ți spun nu este despre mine. Este despre tine. 


— Tu să-mi spui ceva despre mine? se miră Grace. 


— Despre Benton. 


Grace viră brusc la auzul acestui nume. Era probabil 
ultimul lucru despre care se aştepta să vorbească astăzi, şi 
cu toate astea, Eddie trebuia să-şi descarce această povară 
de pe inimă înainte să plece. 


— Ce este? spuse ea. 


— Acum două seri l-am sunat, spuse Eddie. Înainte să mă 
duc la Low Beach Road, l-am sunat şi i-am cerut să treacă 
pe la birou ca să avem o discuţie ca între bărbați. 


Grace suspină. 
— Şi a venit? 


— Da, spuse Eddie. L-am întrebat ce se petrece şi mi-a spus 
că te iubeşte. Cred sincer că îmi cerea să mă dau paşnic la o 
parte pentru ca voi doi să puteți avea o viață împreună. 
Eddie îşi drese glasul. Dar şi el era confuz, poate că nu era 
aşa de sigur pe el pe cât credea. Îşi făcea griji în legătură cu 
efectul pe care l-ar fi avut un asemenea scandal asupra 
afacerii sale. Nimeni nu vrea să angajeze pe cineva care 
distruge căsnicii. Se temea pentru tine şi pentru fete. Îi 
plăcea compania lui Hope şi i se părea că e un copil grozav, 
dar pe Allegra nici măcar n-o cunoscuse. Ceea ce s-a 
petrecut între pereții magaziei din grădină ar fi arătat puţin 
altfel odată adus la lumină. 


Cu toate astea, Eddie fusese impresionat de adoraţia lui 
Benton Coe pentru soţia lui. Când Benton vorbea despre 
Grace, Eddie simțise dragostea emanând în valuri din acest 
om. Asta îl pusese pe gânduri. 


— Cred că ar fi fost dispus să-şi asume riscul dacă ar fi 
putut avea binecuvântarea mea. Permisiunea mea. Eddie 


era destul de sigur că de aceea Benton fusese de acord să 
vină la birou - crezuse că soțul se dădea bătut. Dar nu 
aveam de gând să te cedez aşa. Tu eşti soția mea, viața mea, 
mama copiilor mei. Grace, sunt conştient că nu am fost cel 
mai atent, nici cel mai iubitor soţ. Îmi dau seama că n-am 
reuşit să am grijă de viața ta interioară. În cele mai multe 
zile, nici nu te-am întrebat la ce te gândeai sau ce simțeai. 
Ai avut nevoi emoționale pe care eu n-am fost capabil să le 
îndeplinesc, şi de aceea eram bucuros că o aveai pe 
Madeline. Şi pentru o vreme, m-am bucurat chiar că îl aveai 
pe Benton. Ştiam că-l placi, ştiam că prietenia lui era 
importantă pentru tine. Ştiam că te simțeai bine să ai pe 
cineva cu care să vorbeşti despre flori. Dar nu vreau să te 
pierd pentru el, Grace. I-am spus că, dacă te va mai 
contacta vreodată sau dacă va răspunde măcar la vreun 
mesaj sau la vreun apel de-al tău, voi pune să fie omorât. 


— Omorât? Serios? spuse Grace. 


— Serios, spuse Eddie. Aş fi găsit pe cineva care să facă asta 
pentru bani. Aş fi fost în stare, Grace, iar el ştia. Sau, poate, 
hai să spunem că n-aş fi aranjat să fie chiar omorât. Dar i- 
aş fi distrus viața. I-aş fi distrus afacerea, reputația. 


— Ţi-a spus el că mă iubeşte? întrebă Grace. 


— Da, mi-a spus. lar acum cred că ar trebui să pleci cu el, 
dacă asta vrei, adăugă Eddie. Pentru că eu am eşuat. Am 
făcut acest lucru groaznic şi te-am dezamăgit. 


Grace nu răspunse. Eddie nu se pricepuse niciodată să-i 
evalueze sentimentele, dar, dacă ar fi încercat acum, ar fi 
spus probabil că ea părea... copleşită. Erau multe deodată — 
până la urmă, peste câteva minute el urma să stea în fața 
unui judecător, să pledeze vinovat, să-şi primească sentința 
şi să fie preluat de poliție. Doi agenţi aveau să-l transporte 
cu feribotul pe continent, unde avea să fie dus cu o dubă la 
MCI-Plymouth. Eddie avea o geantă de voiaj în spatele 
maşinii, încărcată cu obiectele permise. Grace putea să-l 
viziteze peste treizeci de zile. 


El încerca să-şi imagineze toate acestea ca şi cum ar fi 
plecat la facultate - situaţie prin care nu trecuse niciodată. 
Învârti puţin în minte această iluzie — închisoarea ca institut 
de studii superioare —, cel puţin până când opri maşina în 
fața primăriei. Afară aşteptau agenții FBI, avocatul lui 
Eddie, Bridger Cleburne, un fotograf de la Nantucket 
Standard şi... şeful poliției. 


Eddie gemu. 


— O, Eddie! spuse Grace. 


Eddie avea sentimente amestecate vizavi de rolul Şefului în 
toată această poveste. Şeful nu ştiuse despre rețeaua de 
prostituție în weekendul de Figawi — n-avusese cum - şi 
probabil că nici când ieşiseră la pescuit. Dar la un moment 


dat aflase şi nu-l avertizase pe Eddie în nici un fel. La 
momentul acela, FBI era deja implicat şi Şeful avea mâinile 
legate. Eddie ştia că nu s-ar fi putut aştepta ca şeful poliţiei 
să-l fi ajutat. Prieteni sau nu, polițistul trebuia să respecte 
legea. 


Îşi plecă privirea când trecu pe lângă el. 
— Ed, îmi pare atât de rău... 
Şeful ridică o mână. 


— Nu-mi cere scuze! Ţi-am spus că eu nu judec. Dar 
tribunalul, da, şi sunt trist să văd că trebuie să se termine 
aşa. 


Eddie îşi examină vârfurile picioarelor şi clătină din cap. 


— Mereu mi-ai părut un tip care poate să-şi revină din orice, 
spuse Şeful. Ai grijă acolo, Eddie! Nu te ţine de prostii, 
ispăşeşte-ți pedeapsa! Vom bea paharul acela când te 
întorci. 


— Da? întrebă Eddie. 


Drumul pe care îl avea de parcurs între clipa aceea şi 
momentul în care avea să fie din nou un om liber, care să 
poată sta pe un scaun la bar alături de Şef, părea să fie 


infinit de lung şi plin de greutăţi, dar se simți încurajat că 
Şeful îl credea în stare să reuşească. 


— Da, spuse Şeful. 


August 


HOPE 


Pe cât de mult se schimbaseră lucrurile, pe atât de mult 
rămăseseră la fel. Tatăl lui Hope intrase la închisoare — 
dispăruse din casă —, dar nici înainte nu fusese prea mult 
prin preajmă. Grace părea amuţită întru câtva, dar aşa era 
ea uneori, mai ales când avea o migrenă. Încă se ocupa de 
grădinărit şi îngrijea găinile, doar că acum le dădea sarcini 
de îndeplinit şi Allegrei şi lui Hope. 


Allegra trebuia să tundă iarba o dată la patru zile, iar Hope, 
să curețe piscina şi să rupă florile uscate de crin în fiecare 
dimineață. 


Într-o zi, Allegra o întrebă pe Hope dacă nu voia să meargă 
la plajă. 


Hope se gândi. Plaja. Oare ea şi Allegra puteau cu adevărat 
să se bucure de o zi de vară şi să-şi facă apariţia pe plajă 
când tatăl lor de-abia fusese trimis la închisoare? 


— Eşti sigură că vrei să mergi? o întrebă Hope. 


Îşi imaginase că va sta lângă piscină toată vara, într-o bulă 
singuratică de tristețe. Spera ca memoria colectivă să fie 
scurtă şi ca, până la începutul ultimului lor an de liceu, 
lumea să fi uitat de Allegra şi lan Coburn şi de tatăl lor, 
proxenetul. 


— Sunt sigură, spuse Allegra. Putem să luăm sendvişuri, 
cărți, putem face baie în ocean. 


Într-adevăr, suna bine. Eddie era la închisoare, dar ele, nu. 
— Unde voiai să mergem? Steps? Dionis? Sconset? 

— Mă gândeam la Nobadeer, spuse Allegra. 

— Nobadeer? Te-ai împăcat cu Hollis? spuse Hope. 


Pe plaja Nobadeer venea toată şcoala. Foştii prieteni ai 
Allegrei aveau să fie toți acolo. 


— Doamne, nu! exclamă Allegra. Dar, doar pentru că ea ar 
putea să fie acolo, nu înseamnă că nu pot să mă duc şi eu. 
Imi place la Nobadeer. E plaja mea. 


„A fost plaja ta”, se gândi Hope. Dar fotografia cu sora ei în 
lenjerie intimă îi tăiase numele de pe lista celor care 
frecventau Nobadeer. Hope nu mersese niciodată acolo - nu 
pentru că nu i-ar fi plăcut, ci pentru că acolo se adunau 
mereu sora ei, Hollis şi toţi prietenii lor. 


— Hai să încercăm altă plajă pentru început! spuse. 


— Hai să încercăm la Nobadeer pentru început! spuse 
Allegra. 


Hope oftă. Erau încă Alice şi Iepurele de Martie. Ea nu avea 
energie să se lupte. Se întreba dacă Allegra plănuia să se 
folosească de sentința tatălui lor ca de o monedă socială de 
schimb. Poate credea că vechii ei prieteni ar considera cool 
ideea de a conduce o rețea de prostituție cu fete imigrante 
sau poate Allegra se gândea că o vor compătimi. Hope nu 
putea să prezică. În ciuda faptului că ea însăşi era 
adolescentă, nu-i prea înțelegea pe tinerii de vârsta ei. 


Grace le împachetă sendvişuri. Părea fericită că fetele 
ieşeau. 


— N-aveţi nici un motiv să vă ascundeţi, spuse ea. Tatăl 
vostru a luat o decizie proastă, iar acum suportă 
consecinţele. N-are nici un efect asupra noastră. 


Suna de parcă ar fi minţit. Pentru că mințea, într-adevăr. 
Decăderea lui Eddie chiar avea efecte negative asupra lor. 
Vieţile lor — jacheta italiană de piele a Allegrei, Jeepul 
Wrangler roşu, chimicalele care curățau piscina, 
cumpărăturile necesare pentru sendvişurile delicioase pe 
care le pregătea Grace acum - fuseseră plătite din 
prostituție. Cel puțin parțial. 


Avea efecte negative. 


Cu toate astea, Allegra şi Hope îşi puseră costumele de baie, 
hainele, îşi împachetară prosoapele şi cremele de protecție 
solară, sticlele de apă rece şi cola dietetică şi obiectele lor 
cele mai de preț — romanele pe care le citeau - şi luară coşul 
de picnic din mâna lui Grace. 


Şi plecară. 


Ziua era însorită, cu cer albastru. Allegra insistă să 
deschidă trapa Jeepului, astfel încât lumina soarelui să 
inunde locurile din față în timp ce conduceau pe drumurile 
nisipoase spre dunele din Nobadeer. 


— Mă bucur că mergem, spuse Allegra. E zi de plajă; un dar 
de la Dumnezeu - uită-te şi tu în jur! 


O porniră pe jos peste dune, pe nisipurile aurii ale plajei 
Nobadeer. Oceanul părea mai larg decât în orice altă parte a 
insulei. Valurile lungi se spărgeau la mal, apa verde- 
albăstruie strălucea. Peisajul era pitoresc, şi, preț de o 
secundă, Hope se bucură că veniseră aici. 


Apoi îl văzu pe Bluto. 


Era imposibil de ratat. Avea 113 kilograme şi era palid ca 
luna. Nu era urât, avea un chip rotund, dulce, de copil, ochi 
albaştri şi păr moale, gros, castaniu-deschis. Dar era 
grosolan şi se specializase în exploatarea cu răutate a 
defectelor altora, pentru a distrage atenţia de la propriile lui 
defecte. Stătea întins pe un prosop lângă Hollis, Kenzie şi 
Calgary - iar lângă ei, puțin mai departe, erau Hannah şi 
Brick. Un asortiment din cei mai mari inamici ai Allegrei. 


Hope se opri să se uite la sora ei. Allegra se îndrepta exact 
spre foştii ei prieteni, radiind. 


Purta o pălărie de paie, ochelarii ei de soare Tom Ford, un 
bikini negru şi un pareo de plajă negru în jurul şoldurilor. 
Era răpitoare. 


— Salutare! spuse ea. 


Hollis pufăi. 


— Fă paşi, Codaşo! spuse Bluto, cu vocea lui înaltă de 
tenor. 


— Codaşă? repetă Allegra. 


— Gleznele tale au coduri poştale diferite. 


Calgary McMann începu să râdă isteric. Lui Hope îi veni să-i 
arunce cu nisip în ochi. Piciorul ei era la mai puţin de un 
metru de prosopul lui. Apoi văzu că el şi Kenzie aveau 
picioarele încolăcite. Scârbos. 


— Calgary, ţi se pare amuzant? spuse Allegra. I-ai spus lui 
Kenzie de câte ori ai încercat să mă săruți? 


— Nu-i adevărat, spuse Calgary. 


Cu un deget, Allegra îşi cobori ochelarii pe nas. 


— Ultima oară a fost când eram la tine acasă, la începutul 
verii, şi mă aşteptai să ies din baie. Atunci când aproape a 
trebuit să te lovesc la ouă. 


Kenzie se holbă la Calgary. 


Hope se gândi: „Bună!” Calgary se prefăcuse c-o plăcea, dar 
numai pentru că Hope arăta ca Allegra. Hope crezu că Brick 
avea să fie interesat de vestea asta, dar el şi Hannah păreau 


să fie în lumea lor. Nici nu păreau să le fi observat pe 
Allegra şi Hope. Brick era mai bronzat şi mai în formă ca 
niciodată, iar părul îi devenise şi mai blond. Inima lui Hope 
tresări văzându-l, deşi îşi dădu seama că el şi Hannah 
purtau o conversație amoroasă şi recunoscu în sinea ei că 
era un lucru bun. Hannah şi Brick se potriveau. Hannah 
era o elevă de zece, făcea hochei pe gheață, era ambițioasă. 
Voia să joace în prima divizie la facultate şi să ajungă în 
echipa olimpică. Nu era la fel de frumoasă ca Allegra, dar 
probabil că Brick era sătul de fete frumoase. 


Hope îşi mută atenţia dinspre Brick tocmai la timp ca s-o 
vadă pe Kenzie sărind de pe prosopul ei şi năpustindu-se 
asupra lui Calgary. 


— Ai încercat s-o săruți pe târfa aia? Aşa ai făcut? 


— Te rog, spuse Hollis cu vocea ei vicleană, care mereu îi 
amintea lui Hope de cobra Nag din Rikki-Tikki-Tavi. Nu e 
nimic nou. Toată lumea ştie că Calgary se excită numai 
când o vede pe Allegra, încă din clasa a şasea. 


— Hollis, ține-ți gura! spuse Kenzie. 


Hollis îşi dădu leneş ochii peste cap. 


— Ai grjă cu cine vorbeşti aşa! 


— Allegra a avut ea grijă să stârnească lucrurile, spuse 
Bluto, privindu-le. Ca să ştii doar, nu sunt supărat pe tine 
că ţi-o trăgeai cu lan Coburn. Mi se pare un tip drăguţ. Sunt 
supărat doar că nu mi-ai spus. 


— Ei bine, eu sunt supărată că ţi-ai tras-o cu el, spuse 
Hollis. 


— Asta pentru că voiai chiar tu să ţi-o tragi, spuse Bluto. 
Recunoaşte! 


Hollis îl fulgeră cu privirea pe Bluto. 
— Eşti gras. 


— Iar tu eşti o căţea, spuse Bluto. Îmi pare rău că nu mai 
sunt prieten cu Allegra, pentru că îmi plăcea de ea mai mult 
decât de tine. 


— Nu pot să cred că ai spus asta, zise Hollis. 


— Şi, ştii, a fost execrabil din partea ta să dai mai departe 
fotografia aia. Eşti o trădătoare, Hollis Brancato. Sunt sigur 
că într-o zi o să-mi faci şi mie la fel. 


Allegra o luă uşor pe Hope de braț şi o depărtă de cearta pe 
care o provocase. Nimeni nu spusese nimic despre Eddie. 
Poate că nu auziseră ce se întâmplase. Sau poate că nu le 


păsa. Nimănui de vârsta lor nu-i păsa de părinți, cu atât 
mai puțin de părinții altora. 


Allegra şi Hope trecură pe lângă prosoapele lui Brick şi 
Hannah. 


— Bună Hannah. Bună, Brick, spuse Allegra. Ea le zâmbi 
cald şi sincer, dar nu se opri din mers. 


Ei priviră în sus. 


— Bună, Allegra, spuse Hannah. Bună, Hope. 


— Hei, Hope, spuse Brick. El făcu o pauză. Hei, Allegra. 


Hope fu prea mirată să reacționeze. Cu toate astea nu era 
prea sigură ce o mira de fapt. Poate abilitatea oamenilor de a 
fi ei înşişi, indiferent de circumstanţe. De a-şi păstra calmul 
şi de a merge mai departe, cum era expresia celebră. 


Când se îndepărtară suficient, Allegra spuse: 


— Fac un cuplu chiar drăguţ. 


Ea o luă de braț pe Hope şi, în ciuda tuturor instinctelor 
care îi spuneau lui Hope să nu aibă încredere în avansurile 
prietenoase are surorii sale, fu cuprinsă de un sentiment 
cald de prietenie şi mai mult - fraternitate, îngemănare. Ea 


şi Allegra, împotriva lumii întregi, de la naştere până la 
moarte. 


— Aşa crezi? spuse Hope. 


— Ei, nu aşa drăguţ ca noi, zise Allegra. 


MADELINE 


La ora zece dimineaţa, cineva bătea la uşa apartamentului 
ei. Madeline tocmai scrisese pe caiet prima pagină din 
romanul ei, Începutul. Lui Angie îi plăcea noul titlu şi era 
încurajată de premisa unui prequel la Islandia. Nu era atât 
de entuziasmată pe cât fusese despre B/G, care se 
destrămase ca un vis frumos. Părea aproape bucuroasă să 
aibă ceva cu care să-l aibă la mână pe Redd Dreyfus. 


— I-am fost datoare atâta vreme, era şi timpul ca rolurile să 
se inverseze, spusese Angie. 


— Te deranjează dacă te întreb ce s-a întâmplat între voi 
doi? spusese Madeline. 


— O să-ți povestesc la un moment dat, spusese Angie. 


Madeline nu voia să se ridice şi să răspundă la uşă. Rostul 
închirierii unui apartament era exact să evite întreruperile. 
Dar bătaia în uşă era insistentă. 


„Cine ar putea fi?”, se gândi Madeline. 


Dacă era Rachel McMann „în trecere” şi o invita la o cafea, 
Madeline avea să-şi piardă cumpătul. 


Ar putea fi Trevor. Era liber azi, trebăluia acasă şi în curte. 
Amenințase să treacă şi s-o răpească pentru o aventură de 
vară - o excursie până la Great Point, prânzul pe verandă la 
Cru, o plimbare în larg cu Endeavor. 


„Chim-chiminey, chim-chiminey, chim-chim-cheroo!” Lui 
Madeline i-ar fi fost greu să-şi refuze chipeşul soț. 


Putea fi Brick, cu Hannah Dromanian. Brick şi Hannah 
începuseră să petreacă timpul împreună după decepţia cu 
Allegra. Madeline era îngrijorată că Brick se avânta din nou 
într-o relație pasională, dar părea că cei doi erau în primul 
rând prieteni. Hannah era unul dintre acei copii pe care 
Madeline îi considera realizați din naştere. Voia să 
reuşească, să călătorească, să vadă şi să facă diverse 
lucruri, şi Madeline se gândise că ar fi putut avea o 
influență pozitivă asupra lui Brick. 


Era uşurată să ştie că la uşă nu putea fi Eddie Pancik. 


Ciocănitul continuă. Mini Cooper-ul lui Madeline era la locul 
lui în parcare. Oricine ar fi fost la uşă, ştia că ea era acasă, 
probabil ştia că scrie, dar nu-i păsa. 


Grace? 


Madeline se gândi la varianta asta abia când deschise uşa. 
O suna pe Grace în fiecare zi şi o invitase de zece sau de 
douăzeci de ori să-i vadă apartamentul. Dar Grace se simțea 
mai în siguranță acasă. Nu voia să vină în oraş şi să dea nas 
în nas cu nimeni — iar Madeline n-o putea învinovăți. 


S-ar fi aşteptat ca, după toate prin câte trecuse, Grace să fi 
arătat obosită sau palidă, ca după o migrenă de trei zile. Dar 
Grace radia. Purta pantaloni scurți albi şi o bluză mulată, 
albastră cu dungi. Era întruchiparea verii. Ochii îi luceau, 
pielea îi strălucea, avea un zâmbet cald şi paşnic. 


„Paşnic?” se întrebă Madeline. Cum era posibil? 


— Bună! spuse. 


— Ai reuşit, zise Grace. 


— Ce anume? 


— Ai scris cartea asta despre mine şi Benton! spuse Grace. 
Are totul — ceaiul de mentă, pricomigdalele de fistic, Loving 
Cup de Rolling Stones. 


— Ştiu, Grace. Îmi pare foarte rău. Ți-am spus, n-am s-o 
public... 


Grace începu să tremure şi să plângă, iar Madeline se gândi: 
„Oricum o să mă dea în judecată. Defăimare. Calomnie”. Dar 
apoi Grace făcu un pas în față şi o îmbrățişă. 


— Acesta era finalul pe care mi-l doream, spuse ea. 


— Să trăieşti în Insulele Virgine? Să observi păsările? o 
întrebă Madeline. 


— Fericire, răspunse Grace. Pace. 


EDDIE 


Se gândea că o să-şi plângă de milă, că o să cadă în 
disperare. Îi venea să bocească. Se gândea la toate lucrurile 
care îi vor lipsi din perioada de libertate. 


Dar, pe drumul cu maşina spre MCI-Plymouth, un drum 
care n-ar fi putut să dureze îndeajuns, din punctul lui de 


vedere, Eddie se gândi la ziua în care se născuseră 
gemenele. 


Allegra ieşise repede, ca banii dintr-un bancomat. lată, asta 
era tot ce-ţi doriseşi! 


Hope însă avea cordonul ombilical încolăcit în jurul gâtului, 
şi, înainte ca Eddie să proceseze venirea pe lume a primului 
său copil, Grace fusese grăbită spre camera de urgențe 
pentru o operație de cezariană. 


Eddie o lăsase pe Allegra cu asistentele şi le urmase, 
punându-şi mănuşile, aşa cum fusese instruit, şi grăbindu- 
se să țină pasul. 


Nu putuse să privească operaţia - nu avea stomacul 
suficient de puternic pentru asta, îşi ținea capul între 
genunchi ca să nu leşine —, dar îşi amintea cum văzuse 
trupul mic şi albăstrui al lui Hope acoperit de sânge şi ținea 
minte groaza lui, frica terifiantă. 


„E moartă”, se gândise el. 


Grace strigase cu o voce pe care abia o putuse suporta: 


— E moartă, Eddie, e moartă! 


Îl strânsese puternic de degete — el simţise că i le rupe în 
două şi nu-i păsase. 


Îşi dăduse seama că nu-i va mai păsa, niciodată, de propria 
persoană. 


Apoi se dovedise că fetița nu era moartă. Cumva, medicii, 
asistentele -— aceşti vrăjitori şi îngeri — o făcuseră pe Hope să 
respire. Dar nu putea să rămână în Nantucket. Trebuia să 
fie transportată de urgenţă cu elicopterul la Boston, iar 
Eddie urma să plece cu ea. Eddie era responsabilul. Era 
tatăl ei. 


Avuseseră loc mai multe proceduri rapide. Paramedici în 
combinezoane albastre, care lui Eddie îi păruseră ridicol de 
calmi şi competenţi, o fixaseră pe Hope pe o targă 
minusculă. Îi aplicaseră senzori de mărimea unor monede 
pentru bătăile inimii şi o mască de oxigen de mărimea unui 
ou. Eddie urcase în spatele elicopterului cu o ființă umană 
atât de mică, încât se putea cuibări confortabil în panamaua 
lui. 


Unul dintre paramedici era o femeie cu bucle arămii. Se 
numea Kristin şi stătea în spate, pentru a-i monitoriza lui 
Hope semnele vitale. 


Îi întinsese lui Eddie o pereche de căşti mari care să acopere 
zgomotul elicopterului şi aşezase şi o pereche de căşti 
miniaturale, ca pentru o păpuşă, peste urechiuşele delicate 
ale lui Hope. 


Înainte ca lumea să fie redusă la tăcere, Eddie o întrebase 
pe Kristin: 


— În elicopterul acesta mor oameni? 


— A, sigur, spusese ea. Tot timpul. Şi-i zâmbise. Dar fiica ta 
o să fie bine. 


Câteva secunde mai târziu, elicopterul se ridicase de la sol — 
odată cu speranţele lui Eddie. 


Kristin, paramedicul de pe elicopter, avusese dreptate: Hope 
era bine, mai mult decât bine. 


Peste ani, Eddie îşi privea uneori fata cea mică - atunci 
când îşi lingea degetul şi dădea pagina uneia dintre cărțile 
pe care le citea mereu (semăna cu Grace în privința asta), 
atunci când cânta la flaut (cum reuşea? Eddie luase 
instrumentul o dată şi suflase în muştiuc, dar nu-şi auzise 
decât propria suflare) — şi se minuna de cât de bine se 
dezvoltase copilul acela mic, palid şi albăstrui. 


Ultima oară Eddie se simţise astfel când o dusese pe Hope la 
Summer House pentru cina în doi. Se întorcea de la baie, 
când o văzuse pe Hope aplecându-se peste masă şi gustând 
din martini-ul lui. Primul lui impuls fusese să strige: „Hei, 
Hope, ce faci acolo? Haide!” Dar se oprise. Recunoscuse 


curiozitatea nativă a lui Hope față de lumea adultă, cea de 
dincolo de marginile lumii ei, şi îi aplaudase curajul de-a o 
explora cu prudență. Se gândise: „Bravo ţie, Hope! Bravo 


CEL) 


tie”. 


Aceste amintiri îi susținură moralul lui Eddie până la ieşirea 
6 de pe Autostrada 3 spre sud, care era, din nefericire, 
ieşirea lui. 


Eddie Pancik nu fusese vreodată omul care să reflecteze 
prea mult la sine însuşi, dar, în timp ce dubița opri în fața 
MCI-Plymouth şi când gardienii în uniformă îl opriră la 
poartă pentru a-i verifica numele pe listă, încercă să îşi dea 
seama exact ce simțea. 


Cuvântul care îi venise în minte era „binecuvântat”. 


NANTUCKET 


Pe Nantucket era atâta zarvă încât ne-am mirat că cei de pe 
insula Martha's Vineyard nu ne auzeau. 


Reţea rusească de prostituție, Low Beach Road, Edward 
Pancik arestat: ştiri care ajunseseră în ziarele din Boston şi 
mai departe. Toţi a trebuit să-i suportăm pe vizitatorii care 
veneau pe insulă şi ne întrebau: „Cum s-a putut întâmpla 
aşa ceva pe Nantucket?” 


Pe Nantucket există bărbați şi femei, afaceri şi comerț, ca în 
oricare alt loc. Cei mai aprigi şi mai trecuţi dintre noi 
întrebau: „Nu credeți că existau prostituate pe Nantucket şi 
pe vremea vânătorilor de balene? E cea mai veche meserie 
din lume. Nu Eddie Pancik a inventat-o”. 


Anumiți oameni au beneficiat clar de pe urma scandalului. 
Unul dintre ei a fost Eloise Coffin, secretara lui Eddie. 


Îşi dăduse demisia de la agenţia imobiliară Island Fog Realty 
- evident — şi în secret spera să fie sunată de postul local de 
ştiri. Un „reporter de investigații” de pe un blog numit 
Jared's Apartment a sunat-o şi a vrut să-i audă povestea. Şi 
Eloise i-a relatat acestui reporter, Jared, despre cum tocmai 
punea cutii de iaurt organic în frigiderul biroului când 
auzise din greşeală cum Barbara Pancik le propunea ceva de 
neînchipuit celor cinci menajere rusoaice. 


Eloise rămăsese fără grai — iar apoi auzise câţi bani urmau 
să câştige Eddie, Barbie şi fetele. 


Eloise nu i-a spus lui Jared că încercase o săptămână sau 
două să obțină şi ea o parte din profituri. Fusese amabilă şi 
îmbietoare, îi cumpărase lui Eddie o plantă în ghiveci chiar 
din banii ei, o complimentase pe Barbie pentru rochia ei cu 
imprimeu verde şi alb, chiar dacă i se părea că se demodase 
încă din anii '70. Încercase să fie un membru al echipei, 
sperând ca fie Eddie, fie Barbie să i se destăinuie şi să 
împartă cu ea profiturile. 


Dar ei aleseseră să fie egoişti — familia Pancik cea egoistă şi 
lacomă -—, iar Eloise nu avusese încotro şi îl sunase pe 
ginerele ei de la secția de poliție din Nantucket şi îi povestise 
tot ce auzise. 


Jared, „reporterul de investigaţii” n-a publicat nicăieri 
povestea. Eloise a rugat-o pe nora ei, Patrice, să caute pe 
internet, dar Patrice n-a găsit nici un blog numit Jared's 
Apartment. Eloise tânjea după recunoaşterea publică a 
faptei ei bune, şi, în lipsa acesteia, a devenit dispusă să-şi 
spună povestea oricui era gata s-o asculte — prieteni, vecini, 
copii şi nepoți şi soțul său, Clarence. 


Dar Clarence era cu şase ani mai în vârstă decât Eloise şi 
purta un aparat auditiv care părea să recepționeze doar 
sunetele care veneau de la televizor. Îşi petrecuse cea mai 
mare parte a anilor de pensie uitându-se la televizor — vara, 
la Red Sox, iarna, la Patriots şi Bruins, şi, dacă nu se uita la 
sport, atunci urmărea Food Network. Eloise ştia că Clarence 
era îndrăgostit în secret de Giada De Laurentiis. 


Îi spuse la un moment dat: 
— Sunt surprinsă că nu mă sună mai mulți reporteri. 
— FBI l-a prins pe tip, nu tu, răspunse Clarence. 


— O, ştiu, spuse Eloise. Fusese puțin dezamăgită când 
aflase de existența unui al doilea informator, unul cu mai 


multă influență decât ea. Dar m-am gândit că, nu ştiu, ar fi 
trebuit să-mi ofere un fel de recompensă. 


— Recompensă? 
— Da, nişte bani, spuse Eloise. 


Sau o placă. Ar fi fost bună şi o placă, atâta vreme cât i-ar fi 
fost înmânată pe o scenă, în fața unui public. Eloise ar fi 
stat în fața fotografilor cu şeful poliției din Nantucket, 
fiecare dintre ei ţinând o latură a plăcii şi zâmbind către 
camere. 


Asta cu siguranţă ar fi ajuns la ştirile de seară: 
O ANGAJATĂ DĂ ÎN VILEAG O REȚEA DE PROSTITUȚIE. 


Dar Clarence deja n-o mai asculta, şi Eloise avea puține 
speranţe să-i atragă iar atenţia. La televizor era Giada De 
Laurentiis, preparând gnocchi de casă cu salvie şi unt. 


Eloise oftă. Recompensa. Apoi se retrase la masa din 
bucătărie unde începu să parcurgă anunţurile de la mica 
publicitate. Trebuia să-şi găsească alt loc de muncă. 


A treia casă pe care Eddie Pancik o construia pe Eagle Wing 
Lane fu cumpărată imediat de Glenn Daley de la Bayberry 


Properties, care, am aflat mai târziu, cumpărase de la Eddie 
şi celelalte două case-tip într-un aranjament secret. 


Rachel McMann îl imploră pe Glenn să-i dea ocazia să vândă 
ea cele trei case, odată ce erau gata. Dar Glenn Daley avea 
alte gânduri. Angajă un nou agent imobiliar — pe nimeni alta 
decât Barbie Pancik! În ziua în care Barbie se instală la noul 
ei birou -— întâmplarea făcea să fie aşezat chiar lângă biroul 
lui Glenn - el scoase un inel cu diamante din sertar şi îi 
ceru mâna. 


— Vrei să fii soția mea? o întrebă el. 


Barbie Pancik, prea copleşită ca să mai scoată vreun 
cuvânt, îşi duse la gură mâna cu degetele perfect 
manichiurate şi rosti un „da” emoționat. Toţi ceilalți agenţi 
şi asociați din birou aplaudară şi se bucurară, Rachel 
McMann cel mai puţin entuziasmată dintre toți. 


Grace Pancik scoase la vânzare casa ei de pe Wauwinet, „cu 
1,2 hectare de grădină proiectată de către Benton Coe, 
renumit arhitect peisagist”, pentru 3,5 milioane. În mai 
puţin de o săptămână, Barbie Pancik (în curând, Barbie 
Pancik Daley) vânduse casa la prețul cerut. Grace şi cele 
două fiice ale ei se mutară într-o căsuţă fermecătoare de pe 
Lily Street, care avea şi o curte mică. Îi fusese greu să 
renunțe la găini, spunea ea, dar era plăcut să locuiască la 
oraş şi să meargă pe jos la cafenea şi la oficiul poştal, de 
unde îi expedia pachete lui Eddie. 


Jean Burton o întâlni din întâmplare pe Grace la oficiul 
poştal, într-o dimineaţă. Tinea o nouă panama pe care urma 
să i-o trimită lui Eddie, trei flacoane cu pastile antiacide cu 
aromă de cireşe şi un post-it cu amprenta buzelor ei pe el. 


— Îşi susţine soţul, spuse Jean. Chiar o admir. 


Am fost cu toţii de acord că era un comportament lăudabil. 
Până la urmă, ce o ţinea pe Grace pe loc, de nu se ducea 
după Benton Coe la Detroit? Cei doi se iubiseră nebuneşte. 
În privința asta NU ne înşelaserăm. 


Jody Rouisse îi spuse lui Susan Prendergast: 


— Ei bine, dacă ea nu se duce după el la Detroit, s-ar putea 
să mă duc eu. 


Dar, după cum ştiam cu toţii, numai gura era de Jody 
Rouisse. Putea cel mult să-l urmărească pe Benton pe 
Twitter, folosind hashtag-ul belleislepark. 


Se zvoni apoi că Philip Meier, un ofițer de credite cu vechime 
de la Nantucket Bank, comandase o panama pe internet, o 
imitație ieftină care îl costase 19,99 de dolari. Philip le 
abordă pe angajatele băncii care lucrau la ghişee — erau 
numai femei — şi le spuse: 


— Ştiu că e abia august, dar n-aţi vrea să vă costumați de 
Halloween în prostituate şi să veniți cu mine la Chicken 
Box? Sigur câştigăm premiul întâi. Eu mă costumez în 
Eddie Pancik. 


Funcţionarele râseră nervos. Nici una nu voia să meargă cu 
Philip de Halloween. Era prea capricios; chiar şi petrecerea 
de la birou de sărbători era pentru ele o mare încercare. 


Văzând că nu are cliente, Philip Meier se întoarse la 
calculatorul lui şi comandă o uniformă portocalie de deținut. 
N-avea nevoie de cinci fete. Putea să câştige concursul şi 
singur. Dar, oricum, ar fi fost mai bine cu ele. 


Trebuia să mai ducă însă muncă de lămurire, se hotări. 
Avea încă destul timp. 


Madeline King şi Grace Pancik redeveniră prietene. Le 
vedeam una lângă alta pe Steps Beach, le vedeam pe 
amândouă, alături de Trevor Llewellyn, la cină la Le 
Languedoc şi la Straight Wharf sâmbătă seara. Până acum 
toți ne dăduserăm seama că „aranjamentul” dintre Eddie şi 
Madeline fusese financiar, nu sexual, şi aflaserăm că Grace 
îi returnase lui Madeline şi lui Trevor cei 50000 de dolari, 
chiar la câteva ore după ce vânduse casa. 


Se zvonea că fotografia în care Allegra Pancik şi lan Coburn 
stăteau pe capota Camaro-ului roşu al lui Ian în lenjerie 
intimă fusese văzută de milioane de oameni pe internet şi că 


amândurora li se oferiseră contracte de fotomodel, cu 
şedinţe foto la New York, Londra şi Hong Kong. 


Zvonul acesta fu infirmat atunci când Blonda Sharon îşi 
duse copiii la biblioteca Weezie şi o descoperi pe Allegra 
luând cărți dintr-un cărucior şi aşezându-le pe rafturi, 
printre copii mici care se jucau cu camionaşe de lemn pe 
covor şi mame şi îngrijitoare care le citeau încet. 


Allegra era în mod clar destul de frumoasă ca să fie 
fotomodel, se gândi Blonda Sharon. Părul lung şi negru îi 
atârna despletit pe umeri, iar pielea îi era auriu bronzată, 
contrastând cu rochia albă — cea mai modestă piesă 
vestimentară în care o văzuse vreodată Blonda Sharon. 


— Allegra! spuse Blonda Sharon mirată, pe un ton cu câțiva 
decibeli mai strident decât s-ar fi potrivit pentru o bibliotecă 
de copii. Ce faci aici? Credeam că eşti în drum spre faimă şi 
glorie! 


— Faimă? Glorie? spuse Allegra mirată în timp ce aşeza 
înapoi pe raft cartea Bear Snores On. 


Blonda Sharon clipi. Cine îi spusese oare că Allegra Pancik 
urma să devină manechin pentru blugii Lucky în locul lui 
Gisele Bundchen? Nu-şi mai aducea aminte. 


Părăsi biblioteca Weezie de mână cu cei doi copii, Sterling şi 
Colby, care oricum întârziaseră la cursul de iahting, 


simțindu-se puțin dezumflată că povestea aceasta 
fascinantă nu era adevărată. 


Dar apoi se înveseli la loc. Până la urmă, era o zi frumoasă 
pe insula Nantucket, soarele strălucea, iar ea ştia că era 
numai o chestiune de timp până când locuitorii ei aveau să-i 
ofere altceva despre care să bârfească. 


MULTUMIRI 


După cum mulţi dintre voi ştiu deja, romanul acesta a fost 
scris în timpul luptei mele cu cancerul la sân. Îl dedic 
chirurgilor mei — câțiva dintre cei mai inteligenți şi talentați 
profesionişti pe care i-am întâlnit vreodată. În plus, ţin să 
mulțumesc medicului meu oncolog, Steven Isakoff, care m-a 
ajutat să rămân sănătoasă şi tuturor celor care m-au ajutat 
să mă tratez la Massachusetts General Hospital. 


Vreau să le mulțumesc în special femeilor din biroul 
doamnei doctor Colwell, mai ales lui Agnes Santomarco, 
Heather Parker, Amy Israelian, Kelly Hurley şi Mary Joyce. 


M-am simțit încurajată de acelea dintre voi care mi-au scris, 
fie pe Facebook, fie pe alte căi - multe purtaţi sau aţi purtat 
aceeaşi luptă. Fiecare cuvânt, fiecare gând şi fiecare 
rugăciune au fost prețuite. 


Trebuie să mulțumesc familiei mele, prietenilor mei, echipei 
mele de acasă - sunt prea multe nume de menționat —, celor 
care au venit să lase mâncare sau au trimis flori şi 
oamenilor care m-au oprit pe stradă sau în magazine ca să- 
mi spună că se gândesc la mine. 


O notă specială pentru colegele mele din fraternitatea Phi 
Mu de la Johns Hopkins University — uimitoare! — organizate 
de Sue Plano. Apoi, în ordine aleatorie: pentru sora mea 
Heather Osteen Thorpe, „amica” mea Debbie Briggs, Charles 
şi Margaret Marino, Rebecca Bartlett, Wendy Rouillard 
(livrare de ceai cu gheaţă), Evelyn MacEachern (livrare de 
pricomigdale), Mary Haft (rugăciuni la greu), Wendy 
Hudson, Elizabeth Almodobar, Jill Roethke, Jill Surprenant, 
Anne Gifford, Manda Riggs, cumnata mea şi 
supraviețuitoare la rândul ei, Lisa Hilderbrand, Helaina 
Jones, Heidi Holdgate (piscina este locul meu preferat), 
Shelly Weedon, Holly McGowan, Melissa MacVicar, 
Stephanie McGrath, Laurie Richards, Mark şi Eithne Yelle, 
Lori Snell, Logan O'Connor, Sheila Carroll, Jeanne şi 
Richard Diamond, John şi Martha Sargent — şi bonei mele, 
Erin Frawley, care a reuşit să le ofere copiilor mei o vară 
normală, fără griji, la Nobadeer Beach, în ciuda tuturor 
problemelor. 


Mark şi Gwen Snider de la Nantucket Hotel - clubul a fost 
refugiul meu, şi mare parte din acest roman a fost compus 
pe marginea piscinei. Vă mulțumesc pentru acest sanctuar. 


Michael Carlisle şi David Forrer, nu am cuvinte să vă 
mulțumesc îndeajuns. Sunteţi trimişi din rai. 


Reagan Arthur, sunt copleşită. Tu eşti pentru munca de 
redactor ceea ce Bruce Springsteen este pentru muzica rock, 
ceea ce Manolo Blahnik este pentru tocurile stiletto, ceea ce 
Bobby Flay este în privința grătarelor. Eşti cea mai bună în 
domeniul tău, şi în fiecare an sunt uimită de talentul şi 
sensibilitatea ta. 


În fine, vreau să le mulțumesc copiilor mei, Maxwell, 
Dawson şi Shelby Cunningham. Să ai o mamă care scrie 
două romane pe an şi se luptă şi cu cancerul este ca şi cum 
nu ai avea mamă deloc, dar voi trei aţi reuşit să mă faceţi să 
simt că în fiecare zi făceam ceva bun doar pentru că vă 
auzeam vocile şi mă uitam la voi cum creşteți. Voi sunteți 
motivul pentru care lupt, pentru care scriu, voi îmi faceți 
viața întreagă şi completă şi vă iubesc. 


